
Sfârşitul anilor ‘90 marchează în literatura de specialitate lansarea u- 
nei dezbateri referitoare la profesionalizarea comunicării politice. Această 
tendinţă este situată la începutul anilor 1980, odată cu modernizarea 
tehnicilor de campanie electorală şi cu diversificarea resurselor de co- 
municare politică. Unii autori (Lilleker & Negrine, 2002) atrag atenţia 
că profesionalizarea este deseori abordată dintr-o perspectivă normativă, 
care generează concluzii deterministe si dificultăţi de operationalizare 
în contexte socio-culturale specifice: 

„Folosirea unor termeni precum profesionalizare sau profesiona- 

lism împiedică demersul de explicare a modului în care campani- 

ile electorale şi natura comunicării politice s-au schimbat în ultimii 

ani. (...) Dorim să atragem atenţia asupra necesităţii unei definiţii 

clare a conceptului de profesionalizare, pentru a explica procese- 

le de evoluţie a societăţii, şi eventual înlocuirea sa cu sintagme mai 

potrivite cum ar fi specializarea cunoștințelor, consolidarea rolului 

specialiştilor în comunicarea politică şi managementul sau centra- 

lizarea campaniilor.” (Lilleker & Negrine, 2002, pp. 101 — 102) 

După 2000 cercetările în domeniul profesionalizării comunicării 
politice se diversifică, de la studii care abordează principalii indicatori 
ai acestei tendinţe (Gibson & Romelle, 2009; Holtz-Bacha, 2004; Manci- 
ni, 2013; Negrine & Lilleker, 2002; Negrine et al., 2007; Negrine, 2008) 
la cercetari interesate de practici relevante pentru profesionalizarea co- 
municarii politice in arii socio-culturale specifice (Holtz-Bacha, 2007; 
Mancini, 2007 s.a.). Profesionalizarea comunicarii politice este asociata 
in principal cu declinul partidului de masa si cu ascensiunea partidelor 
de tip catch-all (Negrine et al., 2007). Alte fenomene conexe acestor trans- 
formari vizeaza comportamentul electoral, respectiv, un electorat tot mai 

puţin interesat de politică şi mai greu de convins. Ca atare, campaniile 
electorale devin mai costisitoare în condiţiile în care se recurge la con- 
sultanta din afara partidului. Rolul consultantei constă în rafinarea prac- 
ticilor şi strategiilor de comunicare politică astfel încât acestea să fie 
adaptate cerinţelor unui câmp mediatic din ce în ce mai competitiv şi 
influenţat de comercializare. Ca rezultat, comunicarea politică importă ma- 
siv tehnici si strategii specifice marketingului comercial. 

Cele mai multe dintre cercetările în domeniul profesionalizării au 
fost iniţiate în perioada premergătoare ascensiunii modelului de comu- 
nicare web 2.0 şi a reţelelor sociale, iar datele pe care le avem ca refe- 
rinta provin în special din spaţiul vest european şi american. Prin 
urmare, în acest volum identific premise teoretice pentru redefinirea 
conceptului de profesionalizare şi evidentiez reconfigurarea unor prac- 
tici specifice asociate acestei tendinţe, în contextul comunicării online. 
Volumul propune totodată un demers empiric de investigare a profesio- 
nalizării, focusat asupra comunicării politice din România — contextul 
electoral 2012. Cercetarea se plasează pe linia teoriilor care definesc pro- 
fesionalizarea ca fiind un proces reflexiv şi continuu, ce se manifesta prin 
diferite grade de specializare a cunoștințelor, în funcţie de evoluţiile socio- 
economice şi politice în contextul global şi în culturi politico-mediatice 
particulare (Lilleker & Negrine, 2002; Negrine et al., 2007). 

În literatura de specialitate dezbaterea profesionalizării din această 
perspectivă s-a menţinut însă la nivel teoretic. Volumul de fata propune 
un model de operationalizare a profesionalizării în sfera comunicării 
politice luând în considerare trei dimensiuni: (a) profesionalizarea la ni- 
vel instrumental, (b) profesionalizarea dezbaterii politice şi (c) profesionalizarea 
la nivel ocupational. Potrivit premisei empirice de cercetare, emergenta 
web 2.0 redefineşte condițiile de producere a discursului electoral, precum şi 
practicile de interacţiune dintre politicieni si alegători sau dintre politi- 
cieni si mass-media — a se vedea în acest sens cercetările care abordează 
personalizarea si negativitatea comunicării politice (Hermans & Vergeer, 
2012; Kriesi, 2012; Momoc, 2010; Van Zoonen & Holtz-Bacha, 2000), mo- 
bilizarea alegătorilor (Gibson & McAllister, 2013) si interactivitatea din- 
tre politicieni şi alegători (Ferber et al., 2007). Totodată, autori precum 
Vergeer et al. (2013) susţin că odată cu modelul de comunicare web 2.0 
are loc trecerea spre o nouă etapă a comunicării politice, denumită pe- 
rioada campaniilor personale. Acest nou tip de campanie a fost inaugurat 
odată cu utilizarea blogurilor şi reţelelor sociale în comunicarea politică. 
În acest context, interacţiunea dintre politicieni şi alegători capătă noi 
forme dat fiind că oamenii politici cultivă un stil de campanie (Hermans 

& Vergeer, 2012), care le permite prezentarea ofertei politice într-un 
mod mai accesibil pentru electorat. Aceste transformări creează premi- 
sele pentru o dezbatere referitoare la înţelegerea conceptului de profe- 
sionalizare web 2.0. 

Deşi discuţia pe tema profesionalizării comunicării politice este de- 
parte de a fi încheiată, aceasta este cu atât mai necesară în contextul as- 
censiunii discursului de tip populist şi extremist. Anul 2016 a venit cu 
două evenimente electorale importante (Brexit şi alegerile din Statele 
Unite ale Americii, SUA) care au demonstrat că folosirea celor mai 
avansate tehnici de campanie electorală nu garantează întotdeauna pro- 
fesionalismul unei campanii, deşi acestea contribuie la atingerea obiec- 
tivelor electorale. Ne aflăm astăzi în faţa unor probleme etice noi ca 
urmare a evoluţiei conceptelor de fake news sau post-adevar, sau a softuri- 
lor care pot prezice preferinţele politice şi le pot influenţa, doar ca ur- 
mare a activităţii online. Internetul, despre care se vorbea cu entuziasm 
la începutul anilor '90 şi care era privit ca o a doua şansă de a salva dez- 
baterea de tip democratic, își arată astăzi limitele. În faţa acestor trans- 
formări, discuţia despre profesionalizare este si o discuţie despre etica 
în campaniile electorale. În lipsa acestei componente, criteriile pe care 
vom judeca evoluţia campaniilor vor fi arbitrare şi nu vor contribui cu 
adevărat la înţelegerea adecvată a transformărilor pe care domeniul co- 
municării politice le traversează. 

Din acest punct de vedere, volumul de faţă propune o variantă de 
înţelegere a profesionalizării, care depăşeşte o viziune deterministă, şi 
totodată propune un model empiric de analiză a comunicării politice 
online. Plasarea studiului în contextul românesc răspunde totodată u- 
nei nevoi a literaturii de specialitate în domeniul comunicării politice 
din ţara noastră de a aprofunda tendinţa de profesionalizare. Nu în ul- 
timul rând, corpusul ales — pagini Facebook ale candidaţilor la alegerile 
parlamentare din 2012 şi talk-show-uri din aceeaşi perioadă — oferă un 
punct de plecare şi de comparaţie cu studii viitoare pe această temă. 
Dacă în 2008 Facebook era folosit de puţini politicieni ca resursă elec- 
torală în campania pentru alegerile parlamentare, patru ani mai târ- 
ziu, acest lucru s-a schimbat. Anul electoral 2012 reprezintă un 
moment important în conturarea unor tehnici de campanie care au 
fost consolidate ulterior. Deşi nu era prima dată când Facebook era 
folosit într-o campanie electorală, cititorii vor descoperi un peisaj al co- 
municării online marcat de contraste — între practici avansate si stangacil. 
Avem de-a face astfel cu o campanie a experimentelor, care ne oferă ma- 
terial de reflecţie şi de comparaţie în viitor. Fără a avea pretenţia de a 

tranşa discuţia despre profesionalizarea comunicării politice din Roma- 
nia, prezentul volum continuă eforturile de conceptualizare începute în 
literatura de specialitate şi ridică probleme care merită aprofundate sau 
reevaluate în viitor. 

Cartea cuprinde cinci capitole, dintre care primele două problema- 
tizează la nivel teoretic profesionalizarea, iar ultimele trei reprezintă de- 
mersul empiric. Primul capitol analizează conceptul care structurează 
lucrarea: profesionalizarea comunicării politice, plecând de la definițiile aces- 
tui concept din perspectiva unor domenii precum științele politice şi so- 
ciologia. Ulterior, atenţia este îndreptată asupra modalitatilor de 
definire a conceptului în cadrul ştiinţelor comunicării, domeniu în care 
dezbaterea despre profesionalizare a făcut obiectul celor mai multe con- 
troverse. Analiza ia în considerare macro-contexte socio-economice şi 
politice în funcţie de care s-a articulat conceptual dezbaterea despre 
profesionalizare: modernitatea, post-modernitatea, neoliberalismul, 
globalizarea şi americanizarea. Prin acest demers analitic urmăresc deli- 
mitarea celor mai influente abordări teoretice şi empirice ale profesio- 
nalizării din literatura de specialitate, distingând între analizele 
normative şi abordarea multidimensională. Plecând de la această sinteză, 
în acest capitol propun un model operaţional al profesionalizării, după 
cum urmează: profesionalizarea la nivel instrumental, profesionalizarea dezba- 
terii politice şi profesionalizarea la nivel ocupational. Capitolul prezintă totodată 
formele de manifestare a profesionalizării la nivelul sferei politice. În acest 
sens, sunt discutate aspecte precum marketizarea politicii, indicator al pro- 
fesionalizării instrumentale şi emergenta unui imaginar al expertizei (Beciu, 
2011) prin consolidarea rolului consultantilor în comunicarea politică — 
un indicator al profesionalizării la nivel ocupational. 

În cel de-al doilea capitol abordez profesionalizarea comunicării 
politice în contextul emergentei noilor media. Obiectivul analitic al aces- 
tui capitol este de a releva că, odată cu ascensiunea mediului online, în 
jurul fenomenului de profesionalizare se dezvoltă noi acceptiuni si prac- 
tici. Capitolul porneşte de la efectele sociale ale noilor media si apro- 
fundează aspecte precum: solidarizarea relaţiilor dintre indivizi, 
tensiunea dintre interconectivitate si individualism sau emergenta unor 
noi ocupaţii în contextul culturii online. Considerând principalele teorii 
şi cercetări în domeniu (de ex. Gurevitch et al., 2009; Lilleker & Jack- 
son, 2009), capitolul prezintă impactul pe care l-a avut mediul online 
asupra interacțiunii dintre politicieni şi electorat. Sunt prezentate trans- 
formările la nivelul comunicării online odată cu trecerea de la web 1.0 

la web 2.0 sau emergenta marketingului politic online. Asumând o fili- 
atie cyber-realistă, asociată teoriilor normalizării (Margolis & Resnick, 
2000; Schweitzer 2011), dezbat de asemenea principalele limite ale co- 
municării online. Capitolul se încheie cu o analiză critică a celor mai 
importante teorii din literatura de specialitate referitoare la impactul 
mediului online asupra relaţiei dintre politicieni si mass-media. Sunt 
abordate transformările din economia mass-media generate de mediul 
online şi sunt discutate aspecte precum reconfigurarea practicilor jur- 
nalistice (Sikanku, 2014; Vergeer et al., 2013). 

Ultimele trei capitole ale volumului sunt consacrate cercetării em- 
pirice. În construcţia demersului analitic şi empiric propun o abordare 
ce trasează o corelaţie între (1) anumite transformări care s-au produs 
în societate la începutul secolul al XX-lea, (2) evoluţia practicilor comu- 
nicării politice şi (3) o anumită conceptualizare a profesionalizării. În 
cadrul acestui volum analizez profesionalizarea ca un proces care se re- 
configurează cu fiecare transformare a sistemului mediatic şi politic 
(Holtz-Bacha, 2007; Negrine et al., 2007) şi cu evoluţia tehnologiilor de 
comunicare. În acest sens, scopul asumat în acest volum este de a ana- 
liza conceptul de profesionalizare în contextul comunicării web 2.0, de 
a identifica premise teoretice si de a evidenția moduri în care practici 
specifice profesionalizării se reconfigurează. Volumul pleacă astfel de la 
două obiective de cercetare: 

1. Un obiectiv empiric. se studiază procesul de formare a agendei electorale — 
dacă repertoriul tematic promovat de politicieni pe Facebook este com- 
plementar sau dimpotrivă, divergent în raport cu temele dezbătute în 
mass-media tradiţionale (în talk-show-urile politice); 

2. Un obiectiv analitic: se studiază ipoteza normalizării comunicări politice 
online (Margolis & Resnick, 2000; Schweitzer, 2011) — menţinerea în me- 
diul online a raporturilor de putere între partidele mari si cele de mici 
dimensiuni precum şi a unor strategii de comunicare predominante în 
mass-media. Mai exact, analizez utilizarea în mediul online a unor strate- 
gii consacrate în contextul americanizării comunicării politice: perso- 
nalizarea discursului politic sau campania negativa. Investighez de asemenea 
modalitatea de manifestare în mediul online a unor tendinţe precum în- 
teractivilalea şi mobilizarea, comparativ cu mass-media tradiţionale. 

Introducând aceste obiective de cercetare, lucrarea se concentrează 
asupra (a) profesionalizării la nivel instrumental (practicile de interacţiune 
ale politicienilor cu electoratul şi cu mass-media) şi (b) asupra profesiona- 
lizării dezbaterii politice în context electoral (mai exact, asupra măsurii în care 

comunicarea politică în sfera online contribuie la o cunoaştere mai nu- 
antata a ofertei electorale a politicienilor de către electorat şi la diversi- 
ficarea tematică a dezbaterii electorale). Cercetarea are la bază un design 
metodologic de tip calitativ-cantitativ, care combină analiza de dispozitiv 
si analiza de conținut. Într-o primă etapă, folosind analiza de conţinut, 
studiez procesul de formare a agendei electorale. În acest sens, analiza 
porneşte de la o comparaţie a repertoriilor tematice mobilizate de actorii 
politici în mediul online şi a celor promovate de jurnaliști şi politicieni 
în mass-media. Evidentiez astfel posibila convergenţă a agendelor, con- 
structia unor agende paralele sau generarea unor teme de agendă me- 
diatică drept urmare a unor mesaje publicate pe pagina Facebook a 
candidatului. În cea de-a doua etapă a cercetării apelez la analiza de dis- 
poziliv pentru a studia interacțiunea candidaţilor cu electoratul şi a identifi- 
ca o serie de particularităţi ale comunicării politice online în context 
electoral prin comparaţie cu mass-media. Această abordare permite: 
punerea în evidenţă a unor practici distincte folosite de oamenii poli- 
tici în mediul online pentru a se pozitiona în raport cu electoratul şi fata 
de contracandidatii lor; legitimarea unei identități electorale şi politice 
a candidatului; construcţia unei comunităţi online în care politicianul şi 
alegătorii dezbat teme de interes, sau la nivelul căreia oamenii politici 
distribuie mesaje mobilizatoare. 

În capitolele 4 și 5 prezint si discut rezultatele cercetării. Într-o prima 
etapă delimitez repertoriile tematice introduse de politicieni în mediul on- 
line şi de politicieni și jurnalişti în sfera televizuală. În cea de-a doua 
etapă discut strategiile de interacțiune dintre politicieni şi alegători pe Face- 
book, ca mediu de comunicare pe care aceştia îl deţin (owned media), 
şi în talk-show-urile politice. Analiza demonstrează că, în perioada ana- 
lizată, repertoriile tematice online si din mass-media au cunoscut o 
suprapunere parţială, fiind concentrate în principal pe dezbaterea 
temelor generate de conjunctura electorală. În acelaşi timp, Facebook a 
fost în principal un spaţiu de dezbatere a temelor strategice pentru can- 
didati, sau de promovare a evenimentelor care în mod obişnuit nu s-ar 
fi bucurat de acoperire mediatică. Facebook a fost în acelaşi timp uti- 
lizat pentru promovarea apariţiilor televizate ale politicienilor, consti- 
tuindu-se în mod special într-o resursă de creștere a vizibilităţii politice. 

Comunicarea politică online din România la nivelul anului 2012 con- 
firmă ipoteza normalizării, ca urmare a faptului că în mediul online se 
menţin aceleaşi strategii comunicationale (personalizare, negativitate) 
ce caracterizează comunicarea în sfera mediatică tradiţională. Nu în ul- 
timul rând, potenţialul web 2.0 al Facebook este pus în valoare parţial, 

comunicarea având preponderent un caracter unidirectional. Se con- 
turează astfel un model web 1.5 al comunicării politice (Aparaschivei, 
2014; Jackson & Lilleker, 2009), prin care politicienii păstrează con- 
trolul asupra comunicării simulând interactivitatea, fără a se implica în 
dezbateri alături de alegători pentru a evita conflictele. 


I. Profesionalizarea comunicării 
politice — delimitări conceptuale 


Profesionalizarea comunicării politice este un concept care a generat 
în literatura de specialitate discuţii ample în ceea ce priveşte semnificaţia 
sa. Deşi nu este un concept nou, sensul lui s-a reconfigurat în contexte 
socio-istorice diferite sau în domenii diferite. Ideea de profesionalizare a 
fost lansată de Max Weber in 1926 în lucrarea Politica o vocaţie şi o profesie 
(Politik als Beruf), unde este introdusă distincţia între politicienii de ocazie, 
politicienii ca ocupaţie secundară şi politicienii profesioniști (Weber, 1926/1992, 
pp. 13-23). Politicieni de ocazie pot fi cetăţenii atunci când își exercită 
dreptul de vot, când participă la o acţiune de protest, când susţin sau res- 
ping un discurs politic. Politicienii ca ocupaţie secundară sunt aceia care 
trăiesc pentru dar nu şi din politică, în sensul în care se dedică luptei 
politice, dar isi asigură existenţa din alte surse de venit. Cea din urmă 
categorie a apărut ca urmare a transformărilor survenite odată cu pro- 
cesul de modernizare a societăţii. Politicienii profesioniști sunt aceia care 
trăiesc exclusiv din politică. Birocratizarea — divizarea funcţiilor si a au- 
toritatii la nivel administrativ — a avut un rol important în apariţia politi- 
cienilor profesionişti. Potrivit sociologului german: 

„transformarea politicii într-o <întreprindere» cu cadre calificate 

în lupta pentru putere şi în metodele acestei lupte așa cum este 

ea practicată de partidele moderne, a dus la împărţirea functiona- 

rilor publici în două categorii, dacă nu chiar net diferite cel puţin 

bine delimitate: funcţionarii profesionişti, pe de-o parte, şi func- 

tionarii politici pe de alta.” (Weber, 1926/1992, p. 19) 

Funcţionarii politici pot fi oricând „transferați, destituiti sau suspendati” 
(p. 19), iar numirea lor într-o funcţie politică nu este condiţionată de 

pregătirea anterioară într-un anumit domeniu. Prefect sau ministru poate 
fi oricine, potrivit lui Weber, însă în cazul funcţionarilor profesioniști, im- 
portanta lor pentru buna organizare a aparatului administrativ al statului 
este dată de pregătirea profesională îndelungată precum şi de o „înaltă 
calitate intelectuală şi o accentuată demnitate” (p. 17). Aceștia din urmă 
au provenit de-a lungul timpului din rândul clerului, literatilor de formaţie 
umanistă, nobilimii de curte, patriciatului sau juristilor. Semnificaţia pro- 
fesionalizării introdusă de Max Weber a fost preluată şi dezvoltată ulteri- 
or în sociologie și ştiinţele politice, conceptul desemnând procesul de 
formare a profesiilor și transformarea politicii într-o profesie. 

Dacă în domeniile menţionate profesionalizarea are acceptiuni clar 
delimitate, cercetătorii în ştiinţele comunicării discută acest fenomen în- 
tr-un sens mai larg (Negrine & Lilleker, 2002). Interesul pentru concep- 
tul de profesionalizare a fost trezit de procesul de modernizare a practicilor 
de campanie electorală începând cu anii 1980 (Beciu, 2011, p. 232). Ast- 
fel, pe lângă sensul consacrat, cercetătorii în domeniul științelor comu- 
nicării adjectivează termenul, introducând o valorizare a practicilor de 
comunicare politică actuale, pe care le descriu ca profesioniste. De aici 
rezultă o serie de confuzii şi dificultăţi de definire a conceptului, care 
vor fi analizate pe larg în cadrul prezentului capitol. Pentru a depăşi aces- 
te dificultăţi, propun abordarea profesionalizării comunicării politice ca 
proces reflexiv, ce introduce grade diferite de specializare a cunoștințelor 
(Lilleker & Negrine, 2002) în etape distincte de evoluţie a societăţii. În 
acest scop, în prima parte voi analiza diversele contexte (sociale, tehno- 
logice, culturale etc.) şi premise teoretice care au făcut posibilă dezba- 
terea despre profesionalizarea comunicării politice. Ulterior, voi 
prezenta principalele abordări ale profesionalizării în literatura de spe- 
cialitate pentru a identifica un model de operationalizare a sa. Nu în ul- 
timul rând, voi discuta despre profesionalizarea comunicării de partid 
şi despre consolidarea domeniului consultantei politice, plecând de la 
transformările survenite de-a lungul timpului la nivelul sistemului poli- 
tic şi al competiţiei dintre partide. 


I. Profesionalizarea: 
contexte socio-economice şi politice 


In cele ce urmează va fi aprofundată relaţia dintre profesionalizare 


şi concepte precum modernitatea, post-modernitatea, neoliberalismul, glo- 
balizarea şi americanizarea. Premisa care stă la baza acestei abordări este 

aceea că dezbaterea despre profesionalizare a fost influenţată de o se- 
rie de transformări societale mai ample, care depăşesc sfera comunicării 
politice. Relaţia dintre aceste concepte a fost ilustrată in Figura 1 si va 
fi explicată în cele ce urmează. 


Figura 1. Profesionalizarea: contexte socio-economice şi politice 


a 

I.1. Modernizarea societății — între standardizare si individualizare 


Dezbaterea referitoare la profesionalizarea comunicării politice este 
explicată în literatura de specialitate din perspectiva unui proces de moder- 
nizare a practicilor de comunicare instituţională şi electorală (ex. Beciu, 
2014; Holtz-Bacha, 2004; Swanson, 2004). Abordarea propusă poate ge- 
nera însă o confuzie la nivel conceptual deoarece introduce o valorizare 
implicită a practicilor asociate prezentului în raport cu cele specifice tre- 
cutului. Hallin şi Mancini (2004, p. 28) subliniază înclinația teoreticie- 
nilor modernizării de a echivala schimbarea cu progresul, şi de a interpreta 
global dimensiunile schimbării — tehnologice, culturale, politice, eco- 
nomice — fără a distinge analitic între consecinţele fiecărei dimensiuni 
în parte. Scopul acestui subcapitol este de a clarifica această confuzie teo- 
retică şi de a identifica principalele condiţii care au făcut posibilă iniţierea 
şi evoluţia dezbaterii despre profesionalizare. Este util, în acest sens, de 
semnalat confuzia care poate apărea între modernizare ca proces de adap- 
tare la cerinţele prezentului sau de înnoire $i modernitate, ca proces de 

îndepărtare de societatea tradiţională. Discutia despre profesionalizare 
este deopotrivă posibilă ca urmare a voinţei de modernizare a practicilor 
de comunicare ca răspuns la apariţia unor noi condiţii de producere a 
discursului politic, dar şi ca urmare a parcurgerii modernităţii ca macro- 
context structurant al lumii în care trăim. 

Potrivit lui Anthony Giddens (1990, pp. 1 — 2), modernitatea se referă 
la practicile de organizare a vieţii sociale care s-au impus în Europa, în- 
cepând cu secolul al XVII-lea, si care şi-au manifestat ulterior influenţa 
la nivel global. Din punct de vedere al genezei spaţiale, dar şi a caracte- 
risticilor distinctive, modernitatea este un concept propus în literatura de 
specialitate (Hallin & Mancini, 2004, p. 28) ca opus celui de americanizare, 
deoarece aspectele sale caracteristice sunt generate de specificul evoluţiei 
statelor europene începând cu secolul al XVII-lea. Pentru a discuta con- 
ceptul de modernitate, Giddens (1990) apelează la ipoteza discontinuități 
istoriei, potrivit căreia succesiunea diferitelor perioade istorice nu 
urmează în mod necesar un scop bine definit. Din această perspectivă, 
trecerea de la societatea tradiţională la cea modernă, este marcată de o 
serie de discontinuități la nivelul ritmului şi scopului schimbării şi la ni- 
velul organizării insitutiilor. Pe de-o parte, în societatea moderna, schim- 
barea socială este accelerată de progresul tehnologic si se extinde rapid 
la nivel global ca urmare a interconectivitatii între diferite arii geografice 
şi culturale. Pe de altă parte, societatea modernă introduce forme de or- 
ganizare socială care nu pot fi identificate în nicio altă perioadă, cum ar 
fi statul-natiune, mecanizarea sau apariţia muncii salarizate. 

Realizând o sinteză a teoriilor fondatoare ale modernităţii, Giddens 
(1990, pp. 11 — 12) identifică o serie de particularităţi ale societăţilor 
moderne precum: 

a. emergenta unei forme de organizare politică si economică de tip 

capitalist; 

b. individualizarea, generată de diviziunea complexă a muncii; 

c. rationalizarea şi birocratizarea, 

d. industrializarea societăţii. 

Capitalismul introduce o separare a economicului de politic, prin pro- 
lului capitalist este asigurată prin consolidarea instituţiilor laice, care 
ocupă un rol central în procesul de socializare a indivizilor, în detrimen- 
tul instituţiilor religioase. Chiar dacă cele din urmă nu îşi pierd complet 
influenţa la nivelul societăţii, ele se separă de organismele laice de gu- 
vernare a statului. Odată cu industrializarea, a apărut necesitatea identi- 
ficării unor noi structuri de organizare, menite să asigure atingerea 

obiectivelor de producţie. Din acest punct de vedere, modernitatea a fa- 
vorizat „o creştere a diferentierii funcţionale din societate, prin creşterea 
numărului de subsisteme care satisfac cerinţele specializate ale unor 
grupuri particulare sau ale unor actori sociali” (Mancini, 1999, p. 235). 
Se conturează, treptat, o tendinţă de specializare şi individualizare la nive- 
lul societăţii (Hallin & Mancini, 2004). Specializarea este potentata de 
procesul de birocratizare, ce introduce nevoia pregătirii profesionale a in- 
divizilor în domenii specifice. 

Modernitatea, prin transformările pe care le presupune, înglobează de- 
opotrivă şi o componentă de modernizare sau de reformare a societăţii. 
Ea marchează o ruptură fata de trecut care ar putea justifica, la prima 
vedere, o abordare deterministă ce valorizează practicile asociate prezen- 
tului în detrimentul celor tradiţionale. Cu toate acestea, după cum observă 
Anthony Giddens (1990, pp. 7-8), efectele modernizării nu sunt întotdeau- 
na pozitive. Pe de-o parte, standardizarea specifică societăţi industriale îi 
înregimentează pe oameni în acţiuni anoste și repetitive, care suprimă cre- 
ativitatea. Pe de altă parte, extinderea activităţilor industriale are un efect 
distructiv asupra mediului înconjurător. Nu în ultimul rând, emergenta 
societăţii moderne a permis numeroase episoade de utilizare arbitrară a 
puterii — asa cum se întâmplă în cazul regimurilor totalitare. 

La nivelul comunicării politice, modernitatea îşi manifestă influenţa 
in special prin tendinţele de birocratizare si specializare. Acest lucru este 
realizat prin creşterea diferențieri funcţionale (Mancini, 1999) la nivelul 
partidelor si instituţiilor şi prin apariţia asa-numitilor politicieni profesioniști 
(Weber, 1926/1992). Ei transformă politica într-o activitate strategică, vizând 
accesul la resursele de putere şi cele economice ale societăţii. Profesio- 
nalizarea comunicării politice presupune la rândul său o discontinuitate 
în raport cu evoluţiile anterioare ale comunicării politice, prin introdu- 
cerea unor practici noi de campanie electorală sau de relationare cu mass- 
media (apelul la consultanţi politici, utilizarea tehnicilor de marketing, 
managementul ştirilor şi al relaţiei cu mass-media, pentru a numi doar câte- 
va dintre ele). Nu trebuie uitat însă că practica liderilor politici de a so- 
licita sfaturile unor consilieri cu studii specializate nu este o tendinţă 
specifică societăţii moderne, ci a existat încă din cele mai vechi timpuri. 
În trecut, conducătorii politici apelau la sfaturile brahmanilor, preoţilor 
sau episcopilor cunoscători de carte (Weber, 1926/1992, p. 21). În zilele 
noastre, aceştia au fost înlocuiţi de specialiştii în comunicare politică. Pe 
de altă parte, tehnici de comunicare eficiente, în termenii mobilizării 
si fidelizării maselor, erau folosite inca din Antichitate si Evul Mediu, 
prin legitimarea conducătorilor politici ca fii ai zeilor sau ca trimiși ai 

divinității pe pământ (Teodorescu, 2007). Mai mult, tehnicile de persua- 
siune nu sunt o noutate, fiind consolidate încă din Grecia antică prin 
intermediul şcolii sofiste, care pune accent pe dialectică, retorică, logică 
şi dezvoltarea culturii generale a omului politic (Teodorescu, 2007, p. 96). 
Practicile enumerate au constituit mijloace eficiente de comunicare a 
liderilor politici cu supușii în stadiile incipiente ale dezvoltării societăţii. 
Modernitatea, însă, precum si extinderea principiilor democratice s-au 
impus ca procese disruptive care au creat necesitatea reevaluării practi- 
cilor anterioare de comunicare şi adaptarea lor la noile contexte sociale, 
economice şi politice, precum şi la noile cerinţe etice. Din acest punct 
de vedere, profesionalizarea comunicării politice înglobează ideea de efi- 
cienta in relationarea cu electoratul, însă acest termen nu poate fi dis- 
cutat în afara condiţiilor trasate de statul democratic si de o serie de 
transformări pe care modernitatea le-a produs la nivelul societăţii. 


1.2. Schimbarea socială şi asumarea tradiției. 
Spre o modernitate reflexiva? 


Organizarea societăţii moderne a fost reexaminată la sfârşitul secolu- 
lui al XX-lea, odată cu emergenta societăţii informaţionale şi de consum şi 
a societăţii post-industriale. Transformările asociate acestei perioade au fost 
explicate cu ajutorul conceptului de postmodernitate. Dacă unii autori 
tratează modernitatea şi postmodernitatea ca fiind două concepte sepa- 
rate, există şi orientări potrivit cărora transformările din a doua jumă- 
tate a secolului al XX-lea reprezintă o continuare a procesului de 
modernizare. În acest sens, au fost lansate concepte precum cel de moder- 
nitate reflexiva (Giddens, 1990) sau modernitate lichidă (Bauman, 2000) 
pentru unii autori, concepte intersanjabile cu cel de post-modernitate. 

Potrivit lui Giddens (1990, p. 38), reflexivitatea vietii moderne consta 
în faptul că activităţi şi practici sociale sunt constant reevaluate si im- 
bunatatite pentru a răspunde schimbărilor din societate. Spre deosebire 
de societăţile tradiţionale, unde trecutul şi tradiţia sunt onorate şi perpe- 
tuate din generaţie în generaţie, societatea modernă a sfârșitului de secol 
XX se îndepărtează de tradiţie, lăsându-se sedusă de nou, de schimbare. 
Conceptul de modernitate reflexivă introduce o abordare dinamică a 
schimbării sociale, întemeiată pe acţiune şi pe asumarea răspunderii sau 
recunoașterea erorilor comise în trecut de actorii sociali sau institutionali 
(Lee, 2006, p. 356). Potrivit sintezei realizată de Lee (2006, p. 356), 
(auto) reflexivitatea este expresia învăţământului de masă si popularizării 

cunoașterii ştiinţifice, favorizând o abordare critică a comportamentului 
individual și instituţional, în vederea adaptării la noile realităţi sociale. În 
continuarea acestor idei, conceptul de modernitate lichidă (Bauman, 2000) 
întregeşte explicaţia transformărilor din cea de-a doua parte a secolului 
XX. Metafora modernităţii lichide este folosită pentru a arăta că lumea a 
intrat într-o etapă de dezintegrare a structurilor sociale tradiţionale, a insti- 
tutiilor şi valorilor care aveau înainte durabilitate si prestigiu. Acestea au 
fost înlocuite cu structuri trecătoare şi instabile. În această societate, indi- 
vizii sunt tentaţi să fugă de responsabilitate prin retragerea din spaţiul pu- 
blic, devenit un spaţiu al manipulării. Faţă de acest spaţiu, indivizii îşi caută 
refugiul în sfera privată şi în noile forme de comunitate, cum ar fi cele 
virtuale (Georgiu, 2004, p. 314). 

În contextul trasat, structuri tradiţionale precum partidele politice si 
sindicatele nu mai reușesc să isi exercite influenţa asupra vieţii comu- 
nitatii (Lipset & Rokkan, 1990) asa cum o făceau în trecut. Loialitatea 
clasică a alegătorilor faţă de partidele politice, întemeiată pe criterii ide- 
ologice, este de asemenea slăbită. Ca răspuns la aceste realităţi, partidele 
politice se reorganizează în așa fel încât să își poată asigura supraviețuirea 
şi prosperitatea (Negrine et al., 2007, p. 39) prin dobândirea accesului la 
resurse. O consecinţă a acestor transformări este declinul partidelor de 
masă şi ascensiunea partidelor de tip catch-all, care nu mai sunt orien- 
tate pe reprezentarea unui grup sau a unei ideologii, ci spre câştigarea 
„cotei de piaţă electorală” (Hallin & Mancini, 2004, p. 30). De aseme- 
nea relaţia dintre partide si alegători evoluează de la una bazată pe loia- 
litate si angajamentul pe termen lung, la o relaţie bazată pe persuasiune. 

În lumina celor prezentate, criza valorilor pe care a traversat-o soci- 
etatea modernă la sfârșitul secolului XX poate fi privită ca un important 
punct de plecare în lansarea dezbaterii despre profesionalizarea comu- 
nicării politice. În relaţia cu un electorat tot mai fragmentat şi un sistem 
mediatic independent, necesitatea apelării la specialişti în comunicare 
politică este mai mare decât în trecut. O astfel de tendinţă atrage după 
sine ridicarea nivelului de pregătire al specialiștilor în comunicare poli- 
tică, dar şi o creştere a interesului pentru perfecţionarea cunoştinţelor 
şi a tehnicilor folosite (Hallin & Mancini, 2004, pp. 14-15). Profesio- 
nalizarea se impune, la rândul său, ca un proces reflexiv prin care prac- 
ticile folosite sunt în permanenţă reexaminate şi îmbunătăţite, în 
vederea adaptării lor la un mediu politic în schimbare (Hallin & Manci- 
ni, 2004, p. 43). Acest proces cuprinde treptat fiecare stat aflat în curs 
de dezvoltare şi modernizare, însă viteza cu care avansează este diferită 

de la o societate la alta (Holtz-Bacha, 2007). O explicaţie pentru această 
tendinţă este dată în literatura de specialitate prin intermediul concep- 
tului de modernitate tendentiala (Schifirnet, 2012). În societăţi în curs de 
dezvoltare, care traversează procese de tranziţie îndelungate de la o for- 
mă de organizare politică şi economică la alta, cum este societatea 
românească, modernizarea rămâne la stadiul de proiect. Astfel, sunt state 
care trasează tendinţele în materie de profesionalizare a comunicării 
politice, cum ar fi SUA, si state care urmează sau adaptează aceste ten- 
dinte. Aceste realităţi fac posibilă dezbaterea despre profesionalizarea pe 
două viteze (Holtz-Bacha, 2007). Ea poate fi vizibilă atât la nivelul aceluiaşi 
stat prin niveluri diferite de sofisticare a tehnicilor de comunicare 
politică folosite în campaniile nationale, fata de cele locale. Însă aceeași 
tendinţă este vizibilă și în state diferite ca urmare a diferenţelor de dez- 
voltare şi de cultură politică. 


1.3. Tranzitia spre „capitalismul informational”: 
noi logici concurentiale 


Lansarea discuţiei despre profesionalizarea comunicării politice co- 
incide cu articularea neoliberalismului ca teorie şi doctrină politico-eco- 
nomică (Ampuja, 2013; Kingfisher & Maskovsky, 2008). Încă din anii 
1970 doctrina neoliberală s-a impus în statele occidentale ca un discurs 
hegemonic practicat de mass-media, instituţiile financiare, mediul edu- 
cational şi de afaceri, precum şi de organismele financiare internationale 
(Harvey, 2005, p. 2). Potrivit teoreticienilor neoliberalismului, bună- 
starea se obţine prin garantarea libertăţii antreprenoriale si a iniţiativei 
individuale într-un cadru instituţional care protejează dreptul la propri- 
etate, piaţa liberă şi liberul schimb (Harvey, 2005). Rolul statului este 
de a crea cadrul necesar pentru asigurarea bunei desfăşurări a acestor 
practici. Statul asigură integritatea monedei, securitatea, creează struc- 
turile necesare pentru protecţia proprietăţii private (prin organisme pre- 
cum poliţia sau armata) şi poate deschide pieţe de desfacere acolo unde 
acestea nu există. Odată îndeplinite condiţiile enumerate, intervenţia 
statului în economie este limitată pentru a nu favoriza anumite grupuri 
de interese puternice, care deţin resursele necesare pentru a face pre- 
siuni în vederea atingerii scopurilor pe care le urmăresc. 

Emergenta neoliberalismului a marcat totodată nașterea lui homo oe- 
conomicus, care devine un „antreprenor al propriei persoane” (Foucault, 
1979/2007). Fiecare individ deţine un „capital uman” pe care tinde să 

îl maximizeze în competiţie cu ceilalţi. Acest lucru contribuie la indivi- 
dualizarea societăţii, prin încurajarea inițiativei personale şi a competiției. 
În același timp, limitarea intervenţiei statului în economie, ca principiu, 
stă la baza teoriilor riscului (Lazzarato, 2009). Cu alte cuvinte, spre de- 
osebire de alte sisteme politice construite în jurul ideii de protecţie a 
cetăţeanului, în neoliberalism iniţiativa personală este însoţită de un an- 
umit grad de incertitudine, ca urmare a intervenţiei limitate a statului 
în economie. Neoliberalismul creează o societate a contrastelor si a com- 
petitiei acerbe, căreia nu îi pot supravieţui decât acei actori sociali cu o 
capacitate superioară de orientare şi adaptare. Cei care nu fac faţă sis- 
temului antreprenorial şi statului minimal sunt excluşi din discursul ma- 
jorităţii, sunt marginalizati şi devin uşor de radicalizat şi manipulat. Astfel 
se explică ascensiunea curentelor populiste şi extremiste recente, care 
au făcut posibile fenomenul Brexit sau câștigarea alegerilor prezidenţiale 
de către Donald Trump. 

Tranzitia spre „capitalismul informational” (informational capitalism), 
specific anilor 1990, a favorizat economii mai productive şi mai deschise, 
care aduc cu sine şi libertăţi culturale și sociale cum ar fi demasificarea 
mass-media si înlocuirea lor cu o noua cultură — descentralizată — a in- 
ternetului (Castells, 2004, 2010). Chiar dacă internetul nu a înlocuit 
mass-media tradiţionale, acesta a devenit un mijloc de comunicare im- 
portant în societatea modernă. Utilizarea mijloacelor de comunicare on- 
line in politică redefineşte relaţia tradiţională dintre politicieni si 
electorat, contribuind la fragmentarea surselor de informare si a publicu- 
lui şi punând bazele unor noi modele de socializare si participare (Mancini, 
2013). Publicul se polarizează în jurul unor surse de informaţii familiare, 
care îi confirmă convingerile (Mancini, 2013, p. 49), iar fragmentarea 
la nivelul acestuia face mai dificilă decât în trecut mobilizarea unor mase 
mari de indivizi în sprijinul unei idei comune. 

Transformările introduse de neoliberalism la nivelul societăţii au cre- 
at condiţii pentru apariţia unor practici de comunicare considerate eficiente 
pentru noile realităţi politice, economice şi tehnologice. Neoliberalismul 
favorizează tendinţa de profesionalizare prin specializarea cunoştinţelor 
necesare pentru buna gestionare a competiției pe piaţa liberă, dar şi pen- 
tru așa-numitul management al riscurilor. La nivelul comunicării politice, 
profesionalizarea este rezultatul intensificării competiţiei dintre partide, 
care pentru a-şi atinge obiectivele de comunicare apelează la serviciile 
specialiștilor si la tehnici de comunicare specifice marketingului comer- 
cial. Utilizarea celor din urmă este interpretată în literatura de specia- 
litate ca o încercare a politicienilor de a prelua controlul comunicării 

în competiţia cu mass-media (Brants & Voltmer, 2011). În egală măsură, 
politicienii se construiesc pe sine în spaţiul public ca adevărate staruri 
rock (Stainer, 2007), imaginea si gesturile lor sunt atent regizate pentru 
a răspunde preferințelor cetăţenilor, confruntările televizate sunt dinainte 
pregătite, imaginea politicianului devenind un construct al consultantilor 
politici, al mass-media şi, mai nou al comunicării din mediul online. 

Din perspectiva celor discutate, profesionalizarea constituie o resursă 
pentru oamenii politici şi pentru grupurile de interese, dar mai puţin pen- 
tru cetăţean (Beciu, 2011, p. 238). Folosirea tehnicilor de marketing al 
imaginii sau a strategiilor de management al ştirilor și relaţiei cu mass- 
media au ca efect lansarea unei agende restrânse artificial, menită să distraga 
atenţia cetăţenilor de la problemele ce afectează societatea în ansamblu 
(Hamelink, 2007). Fragmentarea electoratului în “segmente utile şi seg- 
mente care pot fi excluse transformă alegătorii în consumatori politici” 
şi îi izolează unii de ceilalţi, îngreunând impartasirea noţiunii de bine co- 
mun (Hamelink, 2007, p. 182). Granița dintre profesionalizare şi depro- 
fesionalizare se relativizează. Creşte interesul pentru cultivarea imaginii, a 
brandului, a cotei si vizibilitatii pe piaţa politică, iar mesajele politice pot 
căpăta un conţinut populist şi comercial. După cum notează Camelia Beciu, 
„eficientizarea şi persuasiunea nu favorizează întotdeauna calitatea şi stan- 
dardele ce ţin de raționalitatea specifică unui domeniu (fie că este vor- 
ba de domeniul politic sau de altă sferă instituţională)” (2011, p. 237). 
Pentru a evita astfel de controverse, este necesară operationalizarea con- 
ceptului de profesionalizare a comunicării politice fără a pierde din ve- 
dere necesitatea ca acest fenomen să fie util nu numai oamenilor politici, 
dar şi cetăţenilor. În lipsa unui astfel de demers, dezbaterea despre pro- 
fesionalizare se va păstra la un nivel general, ce poate da naştere unor 
confuzii în ceea ce priveşte semnificaţia conceptului. 


1.4. Globalizare şi americanizare — tensiunea dintre global şi local 


În literatura de specialitate, profesionalizarea comunicării politice este 
analizată cu trimiteri la alte două fenomene specifice societăţii contem- 
porane: americanizarea şi globalizarea. Începând cu anii 1980, globalizarea 
a însemnat deschiderea graniţelor statelor, favorizând circulaţia de bunuri, 
capital, oameni, informaţii, idei, imagini, modele culturale, dar şi a ris- 
curilor (Dobrescu, 2003; Holmes, 2005; Nash, 2010). Latura economică 
a globalizării este văzută ca o consecinţă şi un proiect al neoliberalismu- 
lui (Nash, 2010, p. 44). În SUA și Marea Britanic, geneza acestui proces 

a fost marcată de liberalizarea pieţelor şi de relaxarea reglementărilor în 
ceea ce priveşte investiţiile străine. Ca rezultat, au apărut firmele multi- 
naţionale, care permit circulaţia angajaţilor, banilor, informaţiilor şi pro- 
duselor la nivel global. De asemenea, un rol important în contextul 
globalizării l-au avut expansiunea mijloacelor de comunicare în masă si 
emergenta noilor tehnologii de comunicare, prin care graniţele spatiale 
şi temporale se suprimă (Nash, 2010, p. 45). La nivelul comunicării po- 
litice, globalizarea s-a manifestat prin adoptarea unor modele de comu- 
nicare consacrate în state diferite. Drept consecinţă, comunicarea politică 
a cunoscut un proces de uniformizare. Uniformizarea este de asemenea o 
consecinţă a faptului că aceleaşi companii de publicitate şi de aceiaşi con- 
sultanti politici gestionează campanii electorale din tari diferite, aplicând 
aproximativ aceleași modele (Castells, 2007, p. 242). 

Dat fiind rolul important ocupat de Statele Unite ale Americii (SUA) 
la nivel mondial în ceea ce privește evoluţia tehnologică şi economică, 
globalizarea este de multe ori suprapusă cu fenomenul de americanizare. 
O astfel de abordare pierde din vedere însă aspecte discutate în teoriile 
despre glocalizare (Curran & Morley, 2006, p. 35), un concept similar celui 
de modernitate multiplă (Lee, 2006, p. 358), prin care aspectele culturale 
specifice statelor occidentale sunt evaluate, contestate şi adaptate la ni- 
vel local, dând naştere unor „culturi hibride” (Ritzer, 2010, p. 30). Din 
această perspectivă, „globalizarea influenţează SUA asa cum afectează si 
alte ţări” (Giddens, 2000, p. 22). Rezultă că americanizarea trebuie pri- 
vită nu numai ca o formă de imperialism cultural, asa cum a fost teoretiza- 
tă uneori în literatura de specialitate (Hallin & Mancini, 2004), ci şi ca 
o formă de grobalizare (Ritzer, 2010, p. 47). Mai exact, SUA urmăresc sa 
îşi sporească influenţa la nivel global, însă manifestarea acestei influenţe 
nu ar fi posibilă în lipsa deschiderii altor state ale lumii de a prelua mo- 
dele şi structuri de organizare socială consacrate în cultura americană. 

Fenomenul de americanizare se manifestă prin apariţia unor prac- 
tici noi de comunicare politică precum: 

a. rolul decisiv al televiziunii în acţiunea politică; 

b. spectacularizarea informaţiei politice, prin practici de marketing, 

publicitate, informaţii senzaţionale, divertisment; 

c. specializarea comunicării politice, prin ascensiunea consultantilor 

politici; 

d. standardizarea comunicării politice, care devine produsul unor 

reţete comerciale (Beciu, 2002, p. 50). 

Printre consecinţele adoptării acestui model se numără ascensiunea par- 

tidelor de tip catch-all, personalizarea si creşterea gradului de negativitate 

a politicii. Mai mult decât atât, comunicarea politică a devenit ceea ce 
unii autori numesc „un produs al mass-media” (Holtz-Bacha, 2007, 
p. 64), iar campaniile electorale se adaptează acestor transformări. Ca 
urmare a rolului decisiv pe care îl joacă televiziunea în campania elec- 
torală, imaginea proiectată de oamenii politici la televizor devine hotărâ- 
toare în stabilirea deciziei de vot (Negrine & Papathanassoupoulos, 
1996). Totodată, intrând în logica spectaculară a comunicării mediatice 
tradiţionale, oamenii politici apelează la practici de tip spin doctor, pen- 
tru a întoarce situaţii nefavorabile în interesul lor. Astfel de practici in- 
clud lansarea atacurilor la persoană, scurgerea deliberată către presă a 
unor informaţii controversate, organizarea unor evenimente la care sunt 
invitaţi doar jurnaliști care vor relata faptele în favoarea omului politic, 
afirmaţii negative la adresa modului în care presa gestionează anumite 
subiecte (Beciu, 2011, p. 235). 

Relaţia dintre globalizare, americanizare şi profesionalizarea comu- 
nicării politice introduce pe lângă caracterul reflexiv al celei din urmă si 
tendinţa de a adapta modele consacrate, în funcţie de cultura politică a 
societăţii. Cu alte cuvinte, profesionalizarea presupune nu numai utilizarea 
unor practici de comunicare definite ca eficiente, ci şi interesul manifes- 
tat de specialiştii şi reprezentanţii mediului politic de a căuta şi adapta 
strategii de comunicare compatibile cu specificul local (Negrine et al., 
2007, p.14). Din acest punct de vedere, profesionalizarea indică un pro- 
ces de autoperfectionarea domeniului comunicării politice la nivelul fiecărei 
societăţi, prin negocierea şi recontextualizarea unor practici împrumutate 
din domenii conexe (de exemplu, comunicarea comercială) sau din alte 
state unde acest domeniu este mai bine consolidat. 


II. Profesionalizarea sferei politice 


Tendinţa de profesionalizare îmbracă forme specifice la nivelul sfer- 
ei politice. În cele ce urmează, voi discuta aspecte precum marketizarea 
comunicării politice, consolidarea rolului consultantilor în conceperea 
strategiei electorale/de comunicare instituţională sau profesionalizarea 
partidelor politice. 


II.1. Marketizarea comunicării politice — mecanisme, practici, valori 


Declinul partidului de masă şi ascensiunea celui de tip catch-all (dupa 
clasificarea introdusă de Katz & Mair, 1998) reconfigurează interacţiunea 

dintre politicieni şi alegători. În timp ce partidul de masă se bucura de 
o bază largă de susţinători, cu o loialitate ideologică puternică, şi de o 
presă afiliată politic, ascensiunea partidelor catch allsemnaleaza competiția 
crescândă între formațiunile politice. În societatea hipermediatică, par- 
tidele se confruntă, pe de-o parte, cu reinterpretarea mesajului transmis 
de către instanţele mediatice si, pe de altă parte, cu un electorat tot mai 
individualizat în ceea ce priveşte aşteptările politice (Beciu, 2011, p. 
234). Acest lucru poate duce însă la pierderea conţinutului ideologic al 
mesajelor politice şi la estomparea diferenţelor dintre partide prin fap- 
tul că adoptă aceleaşi strategii de comunicare şi aceleaşi structuri de or- 
ganizare (Negrine et al., 2007, p. 43; Tudor, 2008, pp. 37-38) pentru a 
câștiga voturile electoratului. Mai mult, structura organizaţiei de partid 
se schimbă, apelându-se la modele corporatiste pentru delimitarea de- 
partamentelor, activităţilor şi rolurilor ierarhice (Beciu, 2011, p. 233). 

La originea profesionalizării partidelor politice contemporane se află 
nevoia de a administra şi conduce partidul şi necesitatea de a mobiliza ac- 
tivistii de partid si alegătorii (Negrine et al., 2007). Dacă în trecut aces- 
te funcţii erau îndeplinite de membrii de partid, în prezent ele sunt 
preluate de specialiști din exterior (Sabato, 1981, p. 7). Una dintre 
cauzele care au dus la externalizarea serviciilor de comunicare a partidu- 
lui este creșterea autonomiei mass-media în raport cu sfera politicii. În 
acelaşi timp, fragmentarea mass-media şi a electoratului, însoţite de pro- 
cesele de spectacularizare (Beciu, 2011) şi comercializare, au generat schim- 
bări la nivelul relaţiei dintre politicieni şi instanţele mediatice. De pildă, 
„dispozitivele mediatice pun politicienii în situaţii incomode, nu întot- 
deauna ușor de gestionat din punctul de vedere al expunerii publice. 
În consecinţă, politicienii vin pregătiţi în faţa publicului şi a jurnaliștilor 
cu diverse soluţii şi „ieşiri din situaţie” stabilite în prealabil de către 
echipele de consultanţi” (Beciu, 2011, p. 234). Din această perspectivă, 
profesionalizarea partidelor este un răspuns la „logica media”. 

Practicile utilizate de partidele moderne indică transformări ale sis- 
temului politic, dar sunt şi o consecinţă a unor evoluţii economice si 
tehnologice. La fel ca profesionalizarea comunicării politice, profesio- 
nalizarea la nivel de partid are un caracter reflexiv. Din acest punct de 
vedere, reprezentanţii partidelor caută în permanenţă strategii eficiente 
de comunicare cu electoratul și mass-media, care să le asigure supra- 
vietuirea şi prosperitatea (Negrine et al., 2007, p. 39). Prin profesionalizare, 
se considera ca partidele politice se transforma din structuri elitiste, care 
sustin interesele si ideile unor grupuri restranse de persoane, in struc- 
turi deschise, orientate spre dobandirea accesului la resurse cu ajutorul 
unui public eterogen. 

11.2. Consultanta politică şi discursul de tip expert! 


În sociologie profesionalizarea este definită ca un proces structural prin 
care diferite domenii de activitate se consolidează, marcând apariţia pro- 
fesiilor. Acest lucru devine posibil dat fiind că procesul se fundamentează 
pe un corp de cunoaştere formală, pe asociaţii profesionale şi coduri de 
etică (Wilensky, 1964). Odată consolidate noile profesii, ele se auto-regle- 
mentează, de unde conceptul de autonomie profesională. Practicienii într-un 
anumit domeniu au libertatea de a lua decizii care nu pot fi chestionate 
decât de alţi practicieni în același domeniu (Hall, 1968), iar numărul celor 
care pot practica o meserie este limitat de o serie de condiţii precum nece- 
sitatea licentierii într-un anumit domeniu. Plecând de la aceste observaţii, 
unii autori consideră că profesiile clasice promovează elitismul (Faber, 
2002), prin concentrarea deciziei în mâinile unui grup restrâns de tehno- 
crati, care deţin monopolul asupra tipului de servicii pe care le prestează, 
asigurându-li-se astfel un statut social favorizat. 

În ceea ce priveşte profesionalizarea comunicării politice la nivel ocu- 
pational, o primă etapă a acestui proces constă în articularea ocupaţiei 
de specialist în comunicare politică. Potrivit lui Sabato (1981, p. 8), spe- 
cialiştii în comunicare politică sunt „profesioniștii care oferă servicii de 
consultanţă şi servicii specifice (măsurarea opiniei publice, creaţie pu- 
blicitară, producţie, strangeri de fonduri etc.) candidaţilor, în timpul 
campaniei electorale, sau altor structuri politice (n.n. cum ar fi guver- 
nele sau societatea civilă)”. În funcţie de specificul sistemului politic în 
care acţionează sau de condiţiile specifice ale pieţei, specialiştii pot 
acţiona ca voluntari, pot fi angajaţi pe o perioadă temporară sau pot fi 
angajaţi permanent de un partid politic pentru a-şi folosi expertiza in 
serviciul formaţiunii contractante. Serviciile consultantilor sunt folosite 
doar pe perioada campaniei sau şi în afara acesteia şi completează 
atribuţiile membrilor de partid. În anumite situaţii, specialiştii preiau to- 
tal controlul activităţilor de comunicare, printr-un proces de substituire 
a cadrelor de partid (Scammell, 1998, p. 256). 


1. Aspecte din prezentul subcapitol au fost publicate anterior în Toader, F. (2011). 
De vorbă cu specialiştii în comunicare politică. Profesionalizarea unui domeniu con- 
troversat. În Toader F, Grigoraşi C. & Frunză S., Politica user friendly. Despre consultanţi 
politici şi Facebook în România si Republica Moldova (19 — 124). Bucureşti: Tritonic şi în 
TOADER, F. (2014). Politics and Leadership on Facebook during the 2012 Romanian 
Parliamentary Elections and the 2014 Europarliamentary Elections. Management Dyna- 
mics in the Knowledge Economy, 2(2), 399 — 419. 

Consolidarea rolului consultantilor în comunicarea politică devine 
un indicator tot mai important al dimensiunii economice a profesio- 
nalizării (Johnson, 2010). După cum observă Fritz Plasser (2010, p. 24), 
„piaţa anuală de comunicare politică poate fi estimată cu aproximaţie 
ca însumând între 6 şi 8 miliarde de dolari, în funcţie de calendarul 
alegerilor şi de ciclurile electorale”. Mai mult decât atât: 

„în Statele Unite ale Americii, aproape 2 miliarde de dolari au fost 

cheltuiţi pe serviciile consultantilor politici pentru alegerile fede- 

rale din 2003 — 2004. Aproximativ 600 de consultanţi politici au 
încasat în total 1,8 miliarde de dolari, potrivit unei analize a Centre 

of Public Interest. (...) În Rusia, piata gri a alegerilor insumeaza 

aproximativ 1 miliard de dolari pe an. În regiunea Asia-Pacific, mai 

mult de 1 miliard de dolari sunt cheltuiţi pe servicii de consultanţă 

în fiecare ciclu electoral. În Regatul Unit, Partidul Laburist şi cel 

Conservator au cheltuit peste 2 milioane de dolari pe consultanţi 

în anul 2005.” (Plasser, 2010, p. 24) 

Relaţia dintre partide şi consultanţi a fost teoretizată prin introdu- 
cerea mai multor categorii de specialişti. Clasificarea lor a urmărit cri- 
terii precum: afilierea la un partid politic şi tipul de clienţi pentru care 
lucrează. Din acest punct de vedere, literatura curentă (Farell et al., 2001, 
p. 13) identifică următoarele categorii de consultanţi: 

a. marketerii (marketers) — consultantii care au urmat cursuri de for- 
mare în cadrul unor organizaţii neguvernamentale şi care au drept 
clienţi numai organizaţii neguvernamentale; 

b. consultantii care isi „vând” serviciile partidelor şi politicienilor 
(vendors) — nu au background politic, dar furnizează servicii de con- 
sultanta în special clienţilor politici; 

c. consultantii cu o formaţie tradiţională, în cadrul unui partid politic 
— au lucrat în cadrul partidelor sau a organizaţiilor guvernamentale, 
dar şi-au creat ulterior firme independente de consultanţă politică, 
lucrând cu precădere pentru clienţi provenind din sfera politică; 

d. consultanţi strategici (strategic consultants). Aceştia atrag clienţi din 
domeniul comercial pentru a deveni putători de mesaj pentru 
clienţii politici în activităţi de lobby. 

O altă clasificare a consultantilor politici ia în considerare finalitatea 
strategiei de comunicare cu electoratul (Plasser, 2001, pp. 53 — 55). Din 
acest punct de vedere, distingem între: 

a. consultantii care folosesc un mesaj calat pe nevoile electoratului, 

dar desprins de mesajul partidului; 

b. consultantii care pun accentul pe imaginea candidatului ignorând 
mesajul campaniei si partidul din care face parte; 
c. consultantii care pun accentul atât pe mesaj cât si pe organizaţia 
de partid în campaniile electorale; 
d. consultantii orientati pe reprezentarea intereselor partidului pen- 
tru care lucrează; 
e. consultantii orientati spre mobilizarea alegătorilor (mobilizers). 
Aceste clasificări delimitează domeniul de activitate al consultantilor si 
îl diferenţiază de alte ocupaţii. Cu toate acestea, clasificările introduc une- 
le limite atunci când sunt aplicate în contexte specifice. De pildă, în spa- 
tiul românesc cea mai mare parte a specialiştilor care au contribuit la 
consolidarea domeniului consultantei sunt foşti jurnalişti (Toader et al., 
2011; Tudor, 2008). În timp, aceștia și-au deschis propriile firme de con- 
sultanta politică, înconjurându-se de echipe de specialişti cu o formaţie pro- 
fesională diversă: sociologie, filozofie, ştiinţe politice, marketing politic, 
relaţii publice etc. De asemenea, rolul lor în stabilirea strategiei electorale, 
deşi important, este contrabalansat de intervenţia liderilor de partid. 
Spre deosebire de profesiile clasice, cum ar fi dreptul sau medicina, 
persoanele care profesează în sfera comunicării politice (în calitate de 
consultanţi, purtători de cuvânt etc.) nu au o „fişă a postului” în sensul 
clasic (Negrine et al., 2007, p. 30). Aceste persoane nu beneficiază de o 
serie de avantaje specifice profesiilor clasice, cum ar fi autonomia pro- 
fesională. Margaret Scammell (1998, p. 7) explică expansiunea acestor 
domenii de activitate ca un răspuns la procesul de comercializare şi mai 
puţin ca un proces de formare a unor profesii noi. Deşi specialiștii în 
comunicare politică încearcă să își consolideze statutul prin întemeierea 
unor instituţii de formare în domeniul comunicării politice sau crearea 
unor asociaţii profesionale si a unor coduri etice, astfel de demersuri 
sunt fragmentate la nivel global. Statele Unite ale Americii, de pildă, sunt 
cunoscute pentru tradiţia îndelungată de legitimare a domeniului con- 
sultantei prin intermediul asociaţiilor profesionale (cum ar fi Asociaţia 
Americană de Științe Politice, American Political Science Association, care are 
o divizie dedicată comunicării politice, sau Asociaţia Americană a Consul- 
tantilor Politici, American Association of Political Consultants). Astfel de aso- 
ciaţii sunt prezente si la nivel european — de exemplu, Asociaţia Europeană 
a Consultantilor Politici (European Association of Political Consultants). În 
România demersurile de profesionalizare si legitimare a domeniului au 
fost condensate în ultimii 25 de ani. Deşi în ţara noastră activează aso- 
ciaţii profesionale pentru specialiştii în comunicare sau publicitate (de 
exemplu, Asociaţia Română de Relaţii Publice sau International Advertising 

Association, care organizează şi evenimente dedicate marketingului po- 
litic), în continuare demersurile de conturare a unui corp de cunoaștere 
coerentă sunt fragmentate. Domeniul consultantei politice este unul in- 
suficient consolidat pentru a putea îndeplini criteriile unei profesii cla- 
sice, în sensul oferit de autori precum Wilensky (1964). Acest lucru este 
rezultatul redefinirii constante a practicilor de comunicare politică şi in- 
troducerii unor noi grade de specializare în funcţie de transformările 
care apar la nivelul societăţii. 

Fluiditatea cunoștințelor şi a practicilor în societatea actuală îi deter- 
mină însă pe unii autori să discute despre un nou model al profesio- 
nalizării, care redefineşte criteriile tradiţionale de formare a profesiilor. 
În mediul corporatist, de pildă, ocupaţii precum cea de manager de pro- 
iect, consultant de management sau headhunter trec printr-un tip de pro- 
fesionalizare corporale (Muzio et al., 2011), care se distanțează de modelul 
clasic. Accesul la noile profesii se face în funcţie de expertiza tehnică 
folosită în scop comercial sau de experienţa dobândită în proiectele an- 
terioare, vorbindu-se de „abilităţi transferabile” (Muzio et al., 2011). 
Odată cu apariţia acestor noi ocupaţii, s-a conturat un discurs al exper- 
tizei, potrivit căruia apelarea la serviciile unui specialist este un model 
de bună practică pentru organizaţii, care poate aduce „valoare adăugată” 
(Muzio et al., 2011, p. 455). 

Societatea postindustrială a introdus o diferențiere între profesionist, 
persoana care îşi legitimează statutul prin pregătirea îndelungată şi li- 
centierea într-un anumit domeniu, si specialist, al cărui parcurs de per- 
fectionare se adaptează în funcţie de cerinţele pieţei. Spre deosebire de 
profesionist, care trebuie să parcurgă mai multe etape pentru a accede 
într-un domeniu de activitate, specialistul poate dobândi expertiză din 
practică şi împrumutând cunoştinţe din mai multe domenii. Mai mult, 
spre deosebire de profesionist, al cărui domeniu de activitate este limi- 
tat de aria sa de cunoaştere formală, specialistul poate migra, ca urmare 
a abilităţilor acumulate, spre noi domenii. Există însă si un dezavantaj 
în ceea ce priveşte noul model al profesionalizării, acesta nu mai per- 
mite o reglementare adecvată a noilor ocupaţii, pentru a le asigura sigu- 
ranta si protecţia statului (Muzio et al., 2011, p 455), si, în acelaşi timp, 
nu mai exista organisme formale care sa analizeze si sa sanctioneze even- 
tualele derapaje profesionale. Reglarea acestor aspecte se face la nive- 
lul pietei si pe baza reputatiei profesionale, fara un control formal. Nu 
in ultimul rand, noile ocupatii, spre deosebire de profesiile traditionale, 
nu au o identitate profesionala bine conturata si sunt mai vulnerabile 
la transformarile pietei, fiind mai mult expuse riscului si nevoii de 

readaptare. Mediul de lucru pentru specialişti este impredictibil şi soli- 
cită o reevaluare constantă a principiilor şi metodologiilor pe care le 
folosesc (Muzio et al., 2011). 

Modelul profesionalizării corporate poate fi aplicat si domeniului comu- 
nicării politice, care favorizează ascensiunea specialiștilor, mai curând decât 
a profesioniştilor în sens tradiţional. De multe ori, specialiștii în comuni- 
care politică nu îşi pot legitima aria de expertiză printr-un un corp de 
cunoaștere formală, şi provin din domenii conexe cum ar fi jurnalismul, 
marketingul sau comunicarea comercială. Ei isi folosesc experienţa în ast- 
fel de domenii pentru a concepe strategii de comunicare operaţionale. 


III. Tendinţe complementare în comunicarea politică? 


Transformările care au marcat comunicarea politică începând cu anii 
1980 relevă tendinţe complementare profesionalizării, cum ar fi persona- 
lizarea (Jebril, Albæk & De Vreese, 2013; Kriesi, 2012; Rahat & Shaefer, 
2007; Van Aelst, Sheafer & Stanyer, 2011), apelul la emotie (Holmes, 2004; 
Manning & Holmes, 2013; Ost, 2004; Sandvoss, 2012), sau cultivarea 
campaniilor negative (Geer, 2008; Mark, 2009). Aceste tendinţe s-au mani- 
festat initial in discursul mediatic, ca efect al comercializării, si au fost 
potentate de emergenta web 2.0, devenind constitutive noului medium 
de comunicare. 

Personalizarea sau negativitatea comunicării politice sunt strategii uti- 
lizate programatic în comunicarea politica/electorala, iar în măsura in 
care aceste tehnici sunt folosite cu discernământ, pot accentua caracterul 
persuasiv al comunicării. Din acest punct de vedere, cele două tendinţe 
potenteaza în principal dimensiunea de eficientizare a comunicării, in- 
globată de comunicarea politică. Acest efect este însă discutabil, având 
în vedere că în contexte specifice, utilizarea strategiilor de personalizare 
sau negativizare ar putea duce la o comunicare politică lipsită de profe- 
sionalism. 


2. Aspecte din prezentul subcapitol au fost publicate anterior in Grigorasi, C. & 
Toader, F. (2013). Building Legitimacy during the 2012 Romanian Parliamentary Elec- 
tions. The Normalization of Online Political Discourse. Revista de comunicare si market- 
ing, 4(7), 47 — 77 si Grigorasi, C. & Toader, F. (2014). Normalization of Romanian 
Political Discourse on Facebook. The Schengeh Issue. L. Ivan, C. Daba-Buzoianu & 
B. Gray, Mapping Heterogenity: qualitative research in communication (283-311), Bucuresti, 
Editura: Tritonic. 

III. ]. Personalizarea discursului politic 


Tendinţa de personalizare a comunicării politice pune în centrul 
atenţiei publice noi modalităţi de interacţiune între politicieni si elec- 
torat. Oamenii politici se expun în spaţiul public deopotrivă ca profe- 
sioniști şi ca persoane private (Vergeer et al., 2013). Politicianul se 
identifică cu alegătorii, dezvaluindu-si calităţile, pasiunile, temerile, slăbi- 
ciunile sau impartasind informaţii din sfera personală (viata de familie, 
orientări religioase, experienţe personale etc.). Această tendinţă îi trans- 
formă pe oamenii politici în aşa-numiţi initimate strangers — „străini intimi” 
(Stainer, 2007), pe care ajungem să îi cunoaștem îndeaproape, fără să-i 
fi întâlnit vreodată personal. Modelul web 2.0 al comunicării politice a 
potentat acest tip de relationare cu alegătorii. Pe lângă mijloacele de co- 
municare tradiţionale şi platformele utilizate de partid, actorii politici isi 
lansează propriile platforme de comunicare (site personal, blog, conturi 
pe reţelele sociale), unde dezvoltă un stil propriu de campanie (Hermans 
& Vergeer, 2012). Atenţia este astfel transferată dinspre structurile de 
partid şi instituţii înspre oamenii politici. 

Literatura de specialitate discută mai multe contexte care au gene- 
rat personalizarea comunicării politice. Punctul comun al acestor abordări 
este acela că personalizarea este o consecinţă firească a transformărilor 
la nivelul sistemelor politice şi mediatice, dar si la nivelul societăţii si al 
culturii publice. Autori precum Manning si Holmes (2013) asociază ten- 
dinta discutată cu emergenta unei culturi postmoderne (Bauman, 2000; 
Beck et al., 1994), imprevizibila şi expusă riscului (Beck, 1992). Odată 
cu reconsiderarea valorilor tradiţionale, societatea a trecut printr-un pro- 
ces de individualizare, care a favorizat transferul atenţiei dinspre struc- 
turi spre indivizi. In acest context, relaţia dintre politicieni si alegători 
nu se mai întemeiază pe loialitatea tradiţională, sau pe preferinţele 
ideologice clar conturate. Emergenta unui electorat cu opţiuni politice 
indefinite, dă naştere politicii întemeiate pe afinitate şi identificarea în- 
tre politicieni si electorat, la nivel personal. Politica întemeiată pe afini- 
tate „umple golul lăsat de declinul unei politici calate pe identitate (n.n. 
identitatea dată de vechile structuri şi instituţii — Biserică, sindicate, par- 
tide etc.)” (Manning & Holmes, 2013, p. 4). Medierea afinitatii devine 
cu atât mai importantă în condiţiile în care încrederea pe care alegătorii 
o manifesta fata de politicieni scade (Dalton et al., 2000; Fox, 2012). Se 
practică astfel un discurs al similarităţii, al suprapunerii de experienţe si 
emoţii între politicieni şi electorat. Pentru a contracara şi compensa ci- 
nismul alegătorilor faţă de politică, discursurile electorale ale oamenilor 


39 


Profesionalizarea discursului politic în era social media 


politici apelează la emoţii precum încrederea, speranţa sau furia cu scopul 
mobilizării electoratului (Ost, 2004, p. 230). Prin urmare, o tendinţă com- 
plementara personalizării este apelul la emoție sau psihologizarea politicii. 

Alţi teoreticieni (Rahat & Sheafer, 2007) consideră că personalizarea, 
ca proces comunicational, este rezultatul unor transformări institutio- 
nale si structurale la nivelul societăţii. O astfel de transformare, la nivel 
instituţional, s-a produs în România în anul 2008, odată cu introducerea 
votului uninominal. Prin această măsură candidaţii pentru un post de par- 
lamentar nu mai erau aleşi pe liste electorale, ci individual, în colegii elec- 
torale. Prin urmare, pe lângă strategia de comunicare stabilită la nivel de 
partid, s-au creat condiţiile promovării unor campanii personalizate, 
adaptate stilului şi obiectivelor asumate de fiecare candidat. Personali- 
zarea generată de transformările instituţionale (institutional personaliza- 
lion) se reflectă în felul în care mass-media redă confruntarea politică 
(media personalization) şi influenţează, în ultimă instanţă, comportamen- 
tul politicienilor si al alegătorilor (behavioral personalization). Politicienii 
acordă o mai mare importanţă imaginii lor ca persoane private, iar alegă- 
torii îi evaluează pe criterii de afinitate şi mai puţin prin raportarea la 
partidul politic din care fac parte. 

Personalizarea este însă şi o rezultantă a comercializării mass-media, 
odată cu multiplicarea surselor de informare. Urmărind aşa-numita lo- 
gică media (Swanson & Mancini, 1996), care implică printre altele atra- 
gerea unei audienţe cât mai numeroase, mijloacele de comunicare 
tradiţionale şi televiziunea, în special, manifestă o înclinaţie accentuată 
către spectacol, conflict şi estomparea graniţelor dintre sfera publică si cea 
privată (Adam & Maier, 2010; Charaudeau & Ghiglione 2005; Swanson & 
Mancini, 1996). Această tendinţă este explicată în literatura de speciali- 
tate prin trecerea de la paleo-televiziune, care are si o componentă edu- 
cativă puternică, la neo-televiziune, care se concentrează mai mult pe 
divertisment şi în general pe o relaţie de proximitate cu publicul (Atifi 
& Marcovia, 2006, p. 251). În consecinţă, trăsăturile de caracter ale politi- 
cienilor sau acţiunile acestora par sa fie mai importante în evaluarea lor 
de către mass-media şi alegători decât oferta lor politică sau dezbaterea 
de idei (Kriesi, 2012). 

Un alt context favorizant pentru comunicarea politică personalizată 
îl constituie web 2.0 şi emergenta reţelelor sociale. Online, politicienii 
au mai mult spaţiu pentru a-şi prezenta acţiunile politice şi pentru a in- 
teractiona cu alegătorii. Personalizarea, deşi nu este o tendinţă noua, este 
constitutivă mediului online, dat fiind că politicienii pot împărtăși infor- 
matii referitoare la parcursul lor profesional, informaţii ce tin de viata 

personală şi de familie sau care se referă la preferinţele lor (Hermans & 
Vergeer, 2012). Studiile compară utilizarea reţelelor sociale de către politi- 
cieni cu apariţiile acestora în talk-show-uri sau în emisiunile de divertis- 
ment (Utz, 2009). Granița dintre public si privat este încă o dată 
estompată, iar cetăţenii au ocazia să afle de pe conturile personale ale 
politicienilor pe reţelele sociale detalii care nu au fost preluate de către 
mass-media. Folosind noile tehnologii de comunicare, politicul „coboară” 
printre cetăţeni, nemaifiind exclusiv apanajul elitelor, iar oamenii poli- 
tici devin „prieteni” cu alegătorii (Toader, Grigorasi & Frunză, 2011). 
Din această perspectivă, personalizarea comunicării politice contrazice 
tendinţa de centralizare a comunicării, asociată profesionalizării. Efortul co- 
mun de interacţiune cu electoratul, la nivel de partid, este dispersat în 
strategii individuale care urmăresc atingerea unor obiective de comunicare 
specifice, paralele sau complementare celor aparținând partidului. În con- 
secinta, cele două concepte ar putea fi privite mai curând ca fiind opuse 
decât complementare. Totusi, personalizarea este o tendinţă greu de evi- 
tat în campaniile electorale actuale, care includ şi componenta de comu- 
nicare online, pentru care personalizarea este un efect implicit. Pornind 
de la aceste noi condiţii de producere a comunicării politice, personalizarea 
sau apelul la emoție ar putea fi interpretate ca elemente strategice ale co- 
municării politice, menite să cultive o atitudine favorabilă a alegătorilor faţă 
de politicieni (Utz, 2009). În ultimă instanță, separarea personalizării de 
profesionalizare se poate dovedi contraproductivă, în condiţiile creșterii 
cinismului politic al alegătorilor. Unii teoreticieni susţin că accentul pus 
pe individ si personalitate limitează calitatea dezbaterilor politice şi nu oferă 
cetăţenilor suficientă informaţie pentru a lua decizii în privinţa votului 
(Adam & Maier, 2010). Potrivit unui alt curent de opinie, însă, prin dis- 
cursul emoţional şi personalizat politica devine mai accesibilă pentru alegă- 
torii care nu sunt interesaţi de dezbaterile ideologice (Jebril et al., 2013). 
Promovarea unor mesaje accesibile și a unei comunicări umane poate con- 
tribui la relansarea dezbaterii politice şi la creşterea prezenţei la vot. Ten- 
dinta de personalizare trebuie însă atent calibrată pentru a evita ducerea 
discursului politic în derizoriu sau alunecarea în tendinţe populiste. 


III.2. Campania negativă ca resort al confruntării politice 
În sens larg, negativitatea în comunicarea politică se referă la tendinţa 


oamenilor politici de a-şi ataca oponenții pentru a-și atinge obiectivele 
de comunicare (Mark, 2009, p. 2). Campania negativă presupune, de 

regulă, repetarea unui conţinut negativ despre contracandidati prin 
mesaje difuzate pe toate mijloacele de comunicare aflate la dispoziţia 
omului politic şi a echipei sale de campanie (spoturi de campanie, dis- 
cursuri, dezbateri, apariţii televizate, noile media etc.). Printre practicile 
de campanie negativă cele mai folosite se numără: criticarea adversaru- 
lui, evidenţierea erorilor contracandidatului, victimizarea, apelul la umor 
şi ironie, prezentarea de sine pozitivă şi evidenţierea erorilor din activi- 
tatea /viziunea politică a contracandidatului. 

Literatura curentă distinge între strategiile uzuale sau „acceptabile” 
de campanie negativă, şi „trucurile” de campanie. Pentru a delimita cele 
două categorii de acţiuni politice, David Mark (2009, p. 2) oferă ca exem- 
plu masinatiunile echipei de campanie a candidatului republican 
Richard Nixon în alegerile prezidenţiale din Statele Unite ale Americii, 
din 1972. În timpul acestei campanii, echipa lui Nixon a trimis o scri- 
soare anonimă unui ziar din New Hampshire în care se pretindea că se- 
natorul Edmund Muskie, favoritul Partidului Democrat pentru alegerile 
prezidenţiale, a folosit un termen peiorativ pentru a face referire la ce- 
tatenii americani cu descendență francezo-canadiană. Incidentul, alături 
de reacţia emoţională a candidatului democrat, au dus la discreditarea lui 
Nixon, fapt pentru care avansul pe care îl avea în sondaje în faţa contra- 
candidaţilor săi a fost pierdut. Ulterior, în cadrul scandalului Watergate, 
această eroare comunicationala precum si alte acţiuni ilegale au fost de- 
voalate, iar preşedintele Richard Nixon nevoit să demisioneze. 

Prin graniţa fină dintre strategiile legitime și acţiunile de campanie 
menite să îi discrediteze pe oponenții politici, negativitatea este conside- 
rată o strategie care periclitează procesul democratic. Ca urmare a cam- 
paniilor negative discursul politic își pierde consistenţa, iar alegătorii sunt 
demobilizati, înregistrându-se o scădere a prezenţei la vot (Ansolabehere 
& Iyengar, 2010; Wang, Gabay & Shah, 2012). Campaniile negative distrag 
atenţia de la temele de interes pentru alegători şi contribuie la fabricarea 
unei agende politice limitate, care privează cetăţenii de informaţiile nece- 
sare pentru luarea deciziei de vot. Prin urmare, dimensiunea informativă 
a comunicării politice scade, iar alegătorii îşi pierd interesul faţă de politică 
şi adoptă o atitudine cinică faţă de politicieni (Fox, 2012). 

Această poziţie este contrazisă de autori precum John Geer (2008) sau 
David Mark (2009) potrivit cărora mecanismul intrinsec al politicii este con- 
flictul. Mai mult decât atât, spre deosebire de campaniile din domeniul 
comercial, campaniile de comunicare politică urmăresc în mod deliberat 
demobilizarea alegătorilor care intenţionează să voteze cu adversarul po- 
litic. În viziunea lui Geer (2008), consensul între forţele politice adverse 

nu poate fi stabilit decât temporar, iar negativitatea este rezultatul natural 
al confruntării politice. În linie cu teoria lui Geer, o serie de cercetări em- 
pirice din spaţiul american (ex. Arceneaux & Nickerson, 2010; Kahn & 
Kenney, 1999; Lau et al., 1999; Sides et al., 2010) arată că negativitatea 
nu are un impact puternic asupra prezenţei la vot iar cetăţenii pot face 
diferenta intre informatiile utile si cele nerelevante, diseminate prin in- 
termediul campaniilor negative. Potrivit acestor studii, alegatorii aprecia- 
ză utilitatea informaţiei si se concentrează mai putin pe tonul mesajului 
politic. În aceeaşi ordine de idei, studii din Statele Unite ale Americii 
referitoare la acoperirea mediatică negativă a unui actor politic de- 
monstrează că politicienii care fac subiectul unor campanii de presă 
negative au mai multe şanse de a fi votaţi, deoarece astfel dobândesc mai 
multă notorietate (Burden, 2002). Totuşi, expunerea alegătorilor la cam- 
panii negative repetate, în care sunt tratate subiecte politice marginale, 
poate determina în timp o îndepărtare a alegătorilor de politică (Min, 
2004). 

Abordarea conflictuală si negativitatea sunt caracteristici intrinseci co- 
municării politice, care nu pot fi excluse şi care se pot dovedi utile în atin- 
gerea obiectivelor de campanie. Din perspectiva eficientizării comunicării 
politice, negativitatea poate fi privită ca o formă de comunicare politică 
utilizată strategic pentru demobilizarea electoratului adversarului politic. 
Candidaţii înclină, de regulă, să apeleze la campania negativă la începutul 
campaniei electorale, pentru a se pozitiona în raport cu adversarul, şi spre 
sfârşitul campaniei, pentru a-i demobiliza pe alegătorii nehotarati (Peter- 
son & Djupe, 2005). Aceasta este în general o strategie adoptată de can- 
didatii aflaţi în opoziţie (challengeri) (Mark, 2009; Teodorescu et al., 2005), 
al căror obiectiv este acela de a dezvălui și evidenția erorile candidaţilor 
în funcţie (incumbents) şi de a-și prezenta propria viziune pentru în- 
dreptarea acestor erori. Totodata, negativitatea în campaniile electorale 
este direct influenţată de numărul candidaţilor sau partidelor care ur- 
măresc obţinerea unei funcţii politice, de diferenţele ideologice dintre 
partide, sau de caracterul conflictual al comunicării politice în cadrul 
campaniei (Elmelund-Prestekzr & Svensson, 2013). Prin urmare, cu cât 
numărul de challengeri este mai mare, cu atât cresc şansele ca negativitatea 
campaniei să crească. În egală măsură, pot exista cazuri în care campa- 
nia negativă nu este o strategie viabilă pentru calculele politice ale unui 
candidat, caz în care este evitată. În fiecare dintre scenariile posibile, de- 
cizia de a lansa ori nu o campanie negativă este rezultatul unui calcul 
strategic al omului politic şi al echipei sale de specialiști, şi indică o încer- 
care de mobilizare eficientă a resurselor de campanie. 


43 


Profesionalizarea discursului politic în era social media 


IV. Profesionalizarea comunicării politice: 
concepte şi modele de cercetare? 


În acest subcapitol realizez o sinteză a literaturii în domeniul profe- 
sionalizării pentru a pune în evidenţă modul în care a fost abordat acest 
concept de autori cu viziuni diferite. Plecând de la această sinteză, pro- 
pun o abordare multidimensională a profesionalizării comunicării politice, 
care surprinde complexitatea acestui proces, punând în evidenţă carac- 
terul său reflexiv şi continua lui reexaminare în funcţie de transformările 
socio-politice, economice şi tehnologice. 


IV 1. Abordarea normativă 


În sens larg, abordările de tip normativ operează cu modele ideale 
de organizare a vieţii pentru a explica diferitele fenomene de la nivelul 
societăţii (Johnston, 2007, p. 50). În ceea ce priveşte profesionalizarea 
comunicării politice, abordarea de tip normativ (Blumler & Kavanagh, 
1999; Gibson & Rommele, 2001; Lees-Marshment, 2001; Maarek, 1995; 
Mancini, 1999; Norris, 2000; Scammell, 1998) introduce un discurs al 
unor transformări fundamentale care s-au produs în societate începând 
cu secolul al XX-lea, influențând evoluţia comunicării politice. Pe de-o 
parte, profesionalizarea este asociată consolidării ocupaţiei de consul- 
tant politic, al cărui rol în stabilirea strategiilor de campanie este tot mai 
important (Plasser, 2001). Pe de altă parte, acest fenomen este asociat 
cu emergenta unor practici specifice, cum ar fi: crearea așa-numitei 
„camere de război” (war room) (Scammell, 1998), colonizarea comu- 
nicării politice cu tehnici specifice marketingului (Lees-Marshment, 
2001; Maarek, 2011; Teodorescu, Guţu & Enache, 2005), proliferarea 
practicilor de management a relaţiei cu mass-media sau utilizarea strate- 
giilor de tip spin doctor (McNair, 1995/2007). În această interpretare, pro- 
fesionalizarea comunicării politice păstrează semnificaţia teoretizată în 
domenii precum sociologia sau ştiinţele politice: dezvoltarea unor noi 
domenii de activitate, cum ar fi consultanta politică sau diverse specia- 
lizări în materie de cercetare a opiniei publice. Aceeaşi interpretare 


3. Aspecte din prezentul subcapitol au fost publicate anterior în Toader, F. (2011). 
De vorbă cu specialiştii în comunicare politică. Profesionalizarea unui domeniu con- 
troversat. În Toader F., Grigoraşi C. & Frunză S., Politica user friendly. Despre consultanţi 
politici si Facebook in Romania şi Republica Moldova (19 — 124). Bucuresti: Tritonic. 

însă introduce o dimensiune instrumentală a profesionalizării, prin aso- 
cierea sa cu activităţi de comunicare specifice, apărute ca răspuns la ten- 
dinte precum comercializarea mass-media, scăderea loialității tradiţionale 
a alegătorilor faţă de partidele politice sau fragmentarea electoratului. 

Abordarea normativă diferenţiază etape în evoluţia comunicării 
politice (Blumler & Kavanagh, 1999; Farell, Kolodny & Medvic, 2001; 
Norris, 2000. De exemplu, Jay Blumler şi Dennis Kavanagh (1999) iden- 
tifică trei ere în evoluţia comunicării politice. Prima eră este plasată is- 
toric în primele două decade care au urmat celui de-al doilea război 
mondial, fiind cunoscută sub denumirea de era de aur a partidelor politice 
(Janda & Colman, 1998). În această perioadă, partidele erau principalele 
resurse de socializare politică. Electoratul manifesta o mare încredere 
faţă de instituţiile politice şi era împărţit în funcţie de loialitatea faţă de 
un anumit partid politic. 

Cea de-a doua eră începe în anii 1960 şi marchează ascensiunea tele- 
viziunii şi o serie de transformări în sfera mediatică precum: 

a. reducerea selectivitatii surselor de informare, ca urmare a decli- 

nului presei scrise; 

b. principalul for al dezbaterilor politice devine televiziunea, consi- 
derată o instanţă impartiala si neutră; 

c. televiziunea a extins audiența campaniilor de comunicare politică prin 
atingerea unor categorii de public mai greu de accesat anterior; 

d. ştirile televizate dobândesc cel mai mare impact comunicational pe 
termen scurt, favorizând dezvoltarea strategiilor de influențare a 
agendei mass-media. 

Ultima eră din evoluţia comunicării politice presupune diversificarea 
resurselor de comunicare în contextul (a) profesionalizării comunicării 
politice, (b) al creşterii competiţiei între partide si (c) dezvoltării unui 
curent anti-elitist în politică. Potrivit lui Blumler şi Gurevitch (1995, 
p. 207), profesionalizarea este răspunsul partidelor politice la evoluţia 
sistemelor democratice. Acest lucru conduce la disoluția vechilor struc- 
turi de consolidare a atitudinilor politice, ca urmare a creşterii rolului 
televiziunii si a cererii tot mai mari pentru surse de informare multiple. 

Pippa Norris (2000) dezvoltă o perspectivă asemănătoare, identificând 
trei perioade în evoluţia campaniilor electorale: perioada premodernă, pe- 
rioada modernă şi perioada postmodernă. Campaniile premoderne scot 
în evidenţă rolul central al partidelor politice în comunicarea electorală 
şi importanţa campaniilor la nivel local. Decizia de vot se bazează în mare 
parte pe loialitatea faţă de un anumit partid politic, motiv pentru care elec- 
toratul este unul stabil. La menţinerea acestei stabilitati contribuie si o 

presă partizană, finanțată in mod direct de partidele politice. Comuni- 
carea cu votantii este directă, fiind asigurată prin intermediul întâlnirilor 
electorale sau a activităţilor de tip door to door. 

În campaniile moderne comunicarea politică manifestă o tendinţă de 
centralizare. Campaniile electorale sunt coordonate de liderii partidelor 
politice, sfatuiti de consultanţi din exterior. Televiziunea devine princi- 
palul for al dezbaterilor electorale, ceea ce a dus la o anumită distantare 
a campaniilor electorale de publicul lor, nevoit să asiste la cursa electorală 
din faţa televizorului. În acest context, loialitatea fata de partidele 
politice a scăzut, iar rolul consultantilor din afara partidelor a devenit 
din ce în ce mai important. Ei realizează sondaje, stabilesc temele de pe 
agenda politicienilor, se ocupă de relaţia cu presa si încearcă să obţină 
o poziţie cât mai importantă a mesajelor politicienilor, în ştirile difuzate 
la televizor. 

La sfârşitul secolului al XX-lea, campaniile au intrat într-o nouă pe- 
rioadă de evoluţie: cea denumită postmodernă. Este vorba de perioada 
în care consultantii în domeniul publicităţii, al marketingului politic sau 
în managementul strategic al ştirilor ocupă o poziţie la fel de importan- 
tă cum este cea a politicienilor. Apariţia surselor multiple de informare 
conduce la fragmentarea mass-media şi a audienţelor. Se dezvoltă, astfel, 
conceptul de „campanie permanentă” prin care potenţialii alegători sunt 
mereu ţinta mesajelor politice. 

Studii recente (Vergeer et al., 2013) discută trecerea comunicării 
politice într-o nouă perioadă, a campaniilor personale, produs al modelu- 
lui de comunicare web 2.0 şi al procesului de transfer al atenţiei dinspre 
instituţii spre politicieni. Campaniile personale presupun utilizarea 
blogurilor și a reţelelor sociale ca mijloc de comunicare politică, politi- 
cienii cultivând un stil propriu de interacţiune cu alegătorii. În con- 
secinta, campaniile electorale se descentralizeaza (Vergeer et al., 2013, 
p. 481), iar semnificaţia profesionalizării comunicării politice se rediscuta. 

Deşi abordarea istorică a comunicării politice este necesară pentru a 
studia evoluţia domeniului, există riscul introducerii unui sens determi- 
nist pentru conceptul de profesionalizare. Sunt valorizate astfel practici 
de comunicare politică specifice campaniilor moderne şi postmoderne 
în detrimentul celor anterioare acestor tipuri de campanii. Una dintre 
limitele interpretării normativ-deterministe este că, în situaţii specifice, 
practici asociate profesionalizării atrag efecte contrare celor urmărite de 
politicieni şi specialişti (Lilleker & Negrine, 2002, p. 102). Pentru a oferi 
doar câteva exemple, folosirea tehnicilor de marketing al imaginii poate 
duce la creşterea cinismului alegătorilor (De Vreese & Elenbaas, 2011) 

si la îndepărtarea lor de politică. În același timp, ca urmare a lipsei u- 
nor criterii solide de identificare a specialiștilor din mediul politic sau 
din sfera mass-media (Mancini, 2013), din cauza relaxării criteriilor de 
acces în aceste profesii, identitatea lor profesională se estompează. Prin 
urmare, în locul tendinței așteptate, de profesionalizare a comunicării 
politice, intervine un efect nescontat: deprofesionalizarea. 

În acelaşi timp, potrivit lui Negrine si Lilleker (2002, pp. 309-312), abor- 
darea normativă dă naștere unor dificultăţi în ceea ce priveşte demersul de 
definire a profesionalizării. Prima dificultate provine din caracterul vag cu 
care este utilizat conceptul de profesionalizare, fapt care ar putea reduce 
indicatorii conceptului discutat la câteva aspecte formale cum ar fi apelarea 
la serviciile consultantilor sau adaptarea comunicării politice la cerințele 
mass-media. Îndeplinirea acestor condiţii, deşi necesară, nu este suficien- 
tă pentru a asigura caracterul profesionist al comunicării politice. Uneori, 
adaptarea la cerinţele mass-media, ale căror practici sunt tributare specta- 
cularizării şi comercializării, poate diminua calitatea mesajelor politice. O a 
doua dificultate este dată de faptul că plasarea acestui concept în contexte 
diferite poate genera înţelesuri diferite. De pildă, tendinţa de centralizare 
a comunicării politice asociată campaniilor moderne este un indicator al 
profesionalizării în contextul creşterii numărului de surse de informare si 
a intensificării comunicării politice. În cazul campaniilor personale, această 
tendinţă se manifestă mai puţin şi se promovează în schimb un stil perso- 
nal de comunicare politică. Deşi la prima vedere acesta ar putea fi un in- 
dicator al deprofesionalizării, utilizarea strategică a unor strategii de 
interacţiune cu electoratul întemeiate pe afinitate şi similaritate poate fi şi o 
expresie a comunicării politice profesioniste atunci când scopul este per- 
suasiunea şi nu manipularea. Cea de-a treia dificultate provine din folosirea 
conceptului de profesionalizare doar la nivel macro, pierzând din vedere 
particularitatile pe care le presupune la nivel local. 


IV 2. Abordarea multidimensionala 


Alternativa pe care o propun la abordarea normativ-deterministă 
vizează interpretarea profesionalizării ca proces continuu, care nu poate 
fi redus la un context temporal si socio-economic singular. Din acest 
punct de vedere, fenomenul are un puternic caracter reflexiv (Negrine et 
al., 2007, p. 43). Profesionalizarea presupune deopotriva vointa de schim- 
bare şi o motivatie care mobilizează acea voinţă (Negrine, 2008, p. 3). În 
comunicarea politică cel mai puternic factor motivator pentru voinţa de 

schimbare este câștigarea susţinerii electoratului si in final, a accesului 
la resurse şi putere. Plecând de la această motivaţie, felul în care se mani- 
festa schimbarea este modelat de transformările care se produc în timp 
la nivelul societăţii. Prin urmare, sensul profesionalizării este recontex- 
tualizat în etape diferite de dezvoltare socială, politică, economică sau 
tehnologică. Din acest punct de vedere, profesionalizarea înglobează mai 
multe dimensiuni: structurală, socio-politică, tehnologică, economică, de spe- 
cializare a cunoştinţelor si a echităţii. În delimitarea acestor dimensiuni am 
pornit de la analiza celor mai importante teorii din literatura consacrată 
conceptului discutat. 

O primă teorie despre profesionalizarea comunicării politice discută 
acest proces ca fiind o consecinţă a schimbărilor la nivelul sistemului po- 
litic, a sistemului mediatic şi a relaţiei dintre cele două sisteme (Holtz- 
Bacha, 2007, p. 63). Aceste schimbări sunt o consecinţă a modernizării 
societăţii. Plecând de la teoria invocată, pot fi delimitate: 

a. o dimensiune structurală a profesionalizării, prin faptul că acest pro- 
ces atinge toate sistemele societăţii, inclusiv pe cel politic şi medi- 
atic; 

b. o dimensiune socio-polilică a aceluiaşi concept, expresie a transfor- 
mărilor politice, generate de declinul partidelor de masă şi de 
reconfigurarea comportamentului electoral (Beciu, 2011, p. 233) — 
trecerea de la un alegător cu opţiuni politice bine conturate la un 
alegător pragmatic, fără convingeri ideologice solide şi „sensibil 
la persuasiune” (Negrine et al., 2007, p. 16). 

O a doua teorie referitoare la profesionalizare defineşte conceptul ca 
un proces de autoperfectionarea practicilor de comunicare politică (Negrine 
et al., 2007, p. 14). Potrivit acestei teorii, profesionalizarea este facilitată 
de inovaţia tehnologică și de procesul de specializare a cunoștințelor. În 
această acceptiune, se conturează: 

a. dimensiunea tehnologică a profesionalizării. Comunicarea politică ac- 
tuală este deopotrivă rezultatul expansiunii tehnologiilor de co- 
municare prin satelit sau analogice şi a apariţiei internetului. 
Acestea au facilitat procesul de transmitere a informaţiei şi inter- 
acţiunea dintre indivizi şi au schimbat modul în care politicienii 
comunică cu electoratul. 

O a treia teorie despre profesionalizare discută acest concept ca fi- 
ind efectul unor procese de specializare şi substituire (Scammell, 1998, p. 
256). Specializarea este accelerată de evoluţia tehnologică şi dependenţa 
de resursele financiare necesare pentru a angaja persoane specializate 
pe un anumit domeniu. Substituirea presupune consolidarea rolului 

ocupat de consultantii politici în conceperea strategiilor de comunicare, 
în raport cu membrii de partid. Teoria introduce: 

a. dimensiunea economică a profesionalizarii, urmare a transformărilor 
produse pe piaţa muncii şi a creşterii costurilor de comunicare a 
partidelor; 

b. dimensiunea de specializare a cunoştinţelor, prin conturarea unui ima- 
ginar social al expertizei şi consultantei (Beciu, 2011, p. 233). Spe- 
cialistul devine un personaj important în campania electorală, 
contribuind prin abilităţile sale la proiectarea strategiei de cam- 
panie, la conceperea mesajelor, la măsurarea opiniei publice, la 
păstrarea unei relaţii favorabile cu mass-media s.a.m.d. Serviciile 
specialiştilor erau solicitate iniţial ca urmare a faptului că aceştia 
cunoşteau specificul comunicării prin intermediul mass-media 
tradiţionale, însă treptat rolul lor în comunicarea politică s-a con- 
solidat, în special în SUA (Plasser, 2001). Importanţa pe care a 
dobândit-o specialistul în comunicarea politică a generat un mo- 
del centralizat al managementului comunicării de partid (Negrine 
et al., 2007, p. 17). Strategiile de comunicare ale partidelor sunt 
coordonate de la centru, filialele preluând modelul de comuni- 
care impus de liderii organizaţiei de partid. 

Plecând de la aspectele discutate, profesionalizarea comunicării pre- 
supune următoarele transformări esenţiale în materie de comunicare 
politică si care vizează (Negrine et al., 2007, p. 34): 

a. modul în care partidele politice comunică cu organizaţiile locale; 

b. structura organizaţională a partidelor politice, ca răspuns la noile 
realităţi politice, sociale, economice şi tehnologice; 

c. raportarea politicienilor la specialiştii din afara partidelor; 

d. piaţa muncii, prin diversificarea profesiilor specializate. 

Asa-numita eficientizare a practicilor de campanie si progresul tehno- 
logic nu garantează însă întotdeauna calitatea actului de comunicare 
politică, iar ceea ce unii autori precum Daniel Muzio (2011) numesc un 
nou model al profesionalizarii este calificat de alti autori ca fiind un pro- 
ces de deprofesionalizare (Mancini, 2013). Noii specialişti nu mai benefi- 
ciază de o identitate consolidată, caracteristică profesiilor tradiţionale, 
iar odată cu estomparea identităţii specialiştilor asistăm şi la o disolutie 
a practicilor de comunicare. La aceste realităţi se adaugă potrivit lui 
Blumler si Coleman (2010, pp. 143 — 144) si practici precum: 

a. tendinţa de a mediatiza acţiunile politicienilor dintr-o perspec- 

tivă ostilă; 

b. tratarea competiţiei politice ca un joc pentru dobândirea puterii — 
teoria cailor de curse (horse race effect) ; 


49 


Profesionalizarea discursului politic în era social media 


d. diversificarea surselor de comunicare, prin care mass-media pierd 

statutul de principal gate keeper al informaţiei; 

e. pierderea loialitatilor tradiţionale fata de partide, care intensifică 

lupta actorilor politici pentru putere. 

Aceste aspecte, dublate de proliferarea tehnicilor de marketing po- 
litic şi de atenţia acordată „regiei” în comunicarea politică, pot contribui 
de asemenea la creşterea cinismului politic al electoratului (De Vreese & 
Elenbaas, 2011). Unii autori vorbesc despre apariţia unei democraţii 
„fără cetăţeni” (Hamelink, 2007, p. 182), side tendinţa oamenilor politi- 
ci şi a specialiştilor în domeniu de a cultiva aspectele instrumentale de 
obţinere a puterii, neglijând dezbaterile deliberative în jurul unor oferte 
electorale şi deci, democratizarea dezbaterii politice (Blumler & Cole- 
man, 2010, p. 146). Deşi alegătorii au la dispoziţie tot mai multe instru- 
mente prin care pot comenta acţiunile politice, demersul deliberativ nu 
este exploatat la întregul său potenţial. Cetăţenii devin spectatori aflaţi 
„în aşteptarea următoarei crize politice, în aşteptarea următorului scan- 
dal pe care să îl dezbată, în aşteptarea următorului subiect de importanţă 
majoră pe care să îl ignore” (Blumler & Coleman, 2010, p. 145). Răspun- 
zând acestor tendinţe, alegătorii fie îşi pierd interesul faţă de politică, 
fie recurg la votul negativ sau susţin partidele cu viziuni extremiste. 

Prin urmare, profesionalizarea comunicării politice nu poate fi re- 
dusă doar la aspecte formale, ci presupune şi o dimensiune a echităţii — 
necesitatea utilizării noilor tehnologii şi practici de comunicare de- 
opotrivă în interesul cetăţeanului și al oamenilor politici. Din acest punct 
de vedere, „comunicarea politică proiectată profesionist ar presupune, 
printre altele, utilizarea eficientă a resurselor (materiale, logistice, simbo- 
lice etc.), o desfăşurare pe cât posibil predictibila, o formă accesibilă pen- 
tru electorat, astfel încât acesta să se mobilizeze si să participe într-un fel 
sau altul la susţinerea actului politic” (Beciu, 2011, p. 237). Am prezen- 
tat în această secţiune dimensiuni ale profesionalizării, ca etapă a unui 
model de operationalizare a conceptului de profesionalizare. Acest mo- 
del va fi detaliat în cele ce urmează. 


IV.3. Premise pentru un model operational al profesionalizării 


Plecand de la literatura curenta, in prezentul volum aprofundez trei 
arii de manifestare a profesionalizarii, realizand o sinteza a principalelor 
tendinte asociate acestui concept. Din acest punct de vedere, in locul 
unei discuţii despre profesionalizarea comunicării politice în general — 

abordare care îşi dovedeşte, după cum am observat, limitele atunci când 
este aplicată unor contexte specifice — dezbaterea teoretică şi demer- 
surile empirice se pot raporta la: 

a. profesionalizarea la nivel instrumental; 

b. profesionalizarea la nivel ocupational; 

c. profesionalizarea dezbaterii politice. 

Prin profesionalizarea la nivel instrumental ma refer la evoluţia practi- 
cilor de interacţiune a politicienilor cu electoratul şi cu mass-media în 
funcţie de transformările politice, economice, sociale sau tehnologice. 
Cu fiecare etapă, comunicarea politică introduce practici de comunicare 
noi sau recontextualizează practici de comunicare consacrate. Demer- 
sul analitic si empiric de aprofundare a profesionalizării instrumentale 
presupune, prin urmare, studiul evoluţiei acestor practici si identificarea 
strategiilor de comunicare emergente, care se conturează odată cu trans- 
formările societăţii. 

Profesionalizarea la nivel ocupational indica emergenta unui imaginar so- 
cial al expertizei, care permite apariţia şi consolidarea unor ocupaţii precum: 
consultant în comunicare politică, purtător de cuvânt, specialist în inves- 
tigarea opiniei publice. Diversitatea acestor ocupaţii este dată, de aseme- 
nea, de cultura politică si climatul economic al societăţii. Din acest punct 
de vedere, în contextul ascensiunii noilor media, ocupațiile tradiţionale aso- 
ciate profesionalizării comunicării politice cunosc un proces de reexa- 
minare şi adaptare. Specialiștii în comunicare politică trebuie să se adapteze 
la specificul comunicării hibride, în care practicile de comunicare online 
şi cele din mass-media tradiţionale se influenţează reciproc. 

Nu în ultimul rând, profesionalizarea dezbaterii politice ar trebui să ur- 
mărească nu numai practicile de comunicare sau ocupațiile nou apărute 
ca urmare a procesului de schimbare, ci şi impactul strategiilor de comu- 
nicare moderne asupra dezbaterilor electorale. Cu alte cuvinte, strategi- 
ile de comunicare folosite de politicieni generează dezbateri de substanţă? 
Contribuie aceste strategii la o mai bună informare a electoratului cu pri- 
vire la oferta electorală a politicienilor? Întrebările formulate vor primi 
un răspuns în secţiunea empirică a prezentului volum, plecând de la con- 
textul trasat de alegerile parlamentare din 2012. 


V. Concluzii 
Începând cu anii 1990, dezbaterea despre profesionalizarea comu- 


nicării politice devine centrală atât în mediul academic, cât şi în cel pro- 
fesional. In literatura de specialitate regăsim o serie de controverse 

legate de sensul conceptului discutat si de utilitatea sa în studiul comu- 
nicării politice. Premisa de la care am plecat în acest capitol este aceea 
că dincolo de controversele pe care le generează utilizarea termenului 
de profesionalizare, acesta este un concept necesar, care poate explica 
unele dintre transformările care se produc în domeniul comunicării 
politice. Pe de altă parte, fragmentarea media şi a electoratului, tendinţa 
de comercializare a comunicării politice sau identitatea profesională tot 
mai difuză a specialiștilor în comunicare politică sunt fenomene care 
conduc spre ipoteza deprofesionalizarii. 

Realizând o sinteză a literaturii de specialitate, am degajat un tip de 
abordare normativă, ce operationalizeaza conceptul de profesionalizare 
din perspectiva unor indicatori prestabiliti: apelul la serviciile consul- 
tantilor, eficientizarea practicilor de comunicare, centralizarea comu- 
nicării de partid ş.a. Am demonstrat însă că o astfel de abordare introduce 
o interpretare deterministă a conceptului discutat, care privilegiază un con- 
text socio-politic şi temporal specific. Ca o contrapondere la acest tip de 
teorii despre profesionalizare, abordarea multidimensională pe care o pro- 
pun în acest volum, permite o înţelegere mai nuanţată a conceptului dis- 
cutat. Am definit în acest sens profesionalizarea ca un proces reflexiv şi 
continuu, prin care diferite aspecte ale activităţilor socio-profesionale sunt 
reevaluate şi perfecţionate pentru a fi adaptate la contexte specifice de 
dezvoltare economică, politică şi tehnologică. În acest sens, profesiona- 
lizarea presupune grade de specializare a cunoştinţelor şi de divizare a sar- 
cinilor, corespunzătoare diferitor contexte societale. 

Emergenta noilor media şi asimilarea mijloacelor de comunicare on- 
line ca resurse de comunicare politică (atât pentru atingerea obiectivelor 
electorale, cât şi pentru mobilizarea alegătorilor şi dezbaterea unor pro- 
bleme de interes pentru societate) poate contribui la relansarea dezba- 
terii conceptuale cu privire la profesionalizarea comunicării politice. 
Apare astfel necesitatea coordonării mesajelor difuzate de politicieni 
prin mass-media cu mesajele din mediul online. Comunicarea politică 
devine astfel tot mai specializată, necesitând resurse umane şi financia- 
re suplimentare pentru asigurarea coordonării celor două tipuri de me- 
saje. Această problematică va fi dezvoltată în capitolul următor. 

II. Noile media şi paradigma 
profesionalizării comunicării politice 


Numeroase cercetări abordează influenţa noilor media asupra sferei 
mediatice si politice. Fenomene precum comercializarea mass-media 
(Papathanassopoulos, 2001) ca urmare a creşterii numărului de resurse 
informaţionale, scăderea numărului de membri ai partidelor politice sau 
diminuarea interesului alegătorilor pentru politică din cauza neîncrederii 
în politicieni (Blumler & Gurevitch, 1995) relansează dezbaterea cu pri- 
vire la mecanismele şi practicile democraţiei contemporane. Potrivit unor 
autori precum Peter Dahlgren (2005), democraţia modernă trece prin- 
tr-o perioadă de criză şi de reevaluare a mecanismelor sale. 

Deşi nu există consens în ceea ce priveşte capacitatea internetului de 
a institui şi de a extinde sfera publică, merită subliniat că persoanele care 
nu folosesc mass-media în mod curent au posibilitatea de a se informa 
cu ajutorul reţelelor sociale online, al blogurilor, forumurilor sau editi- 
ilor online ale cotidianelor şi televiziunilor. Astfel, mediul online poate 
deveni o resursă utilă de informare si mobilizare a electoratului (Bimber 
& Davis, 2003; Dalrymple & Scheufele, 2007). Libertatea de comunicare, 
abundența informaţională sau eliminarea barierelor de spaţiu si timp 
sunt doar câteva particularităţi introduse de noile media, care ar putea 
spori vizibilitatea dezbaterilor politice. 

În egală măsură, este discutată legătura dintre noile media si profe- 
sionalizarea comunicării politice. Campaniile electorale din Satele Unite ale 
Americii din 2004 până în 2016 au demonstrat că platformele de comu- 
nicare online ale politicienilor pot fi transformate în resurse comuni- 
cationale al căror rol depăşeşte simpla transmitere de informaţii si 
vizează atragerea de voluntari în campania electorală. În spatele acestor 

campanii stau echipe de specialişti care planifică strategia de comuni- 
care online a politicienilor şi valorifică oportunităţile oferite de noile 
tehnologii (de la reţelele sociale, până la aplicaţiile pentru telefonul mo- 
bil). Alegătorii care nu se implică în activităţi politice offline pot con- 
tribui totuși la promovarea candidatului susţinut, devenind purtători de 
mesaj în mediul online (Carlisle & Patton, 2013). Acest lucru este posi- 
bil fie prin distribuirea materialelor de campanie ale candidaţilor, fie 
prin implicarea în dezbaterile din mediul online. 

În continuare va fi aprofundat conceptul de profesionalizare a comu- 
nicării politice în era web 2.0. Obiectivul analitic al acestui capitol este 
de a stabili dacă în contextul ascensiunii mediului online, fenomenul 
de profesionalizare îşi păstrează accepțiunea tradiţională. Cu alte cu- 
vinte, putem identifica o profesionalizare a comunicării politice în sfera 
online? Contribuie internetul la transformarea practicilor de comuni- 
care politică la fel cum au contribuit pe rând presa scrisă, radioul şi tele- 
viziunea? Pentru a oferi un răspuns la aceste întrebări, va fi discutat mai 
întâi impactul pe care l-a avut internetul asupra modului de relationare 
dintre politicieni şi electorat, asupra relaţiei dintre politicieni şi mass- 
media tradiţionale si asupra strategiilor de marketing politic. 


I. Efectele sociale ale noilor media 


Profesionalizarea comunicării politice indică, printre altele, re- 
definirea tipului de interacţiune dintre oamenii politici şi cetăţeni. Dis- 
tanta socială dintre cele două categorii de actori se reduce, dat fiind ca 
noile media diversifică practicile de interacțiune. În era digitală, acest tip 
de relaţie se reconfigurează. Omul politic are oportunitatea de a con- 
strui online un tip de agora virtuală unde îşi poate prezenta programul 
politic si unde poate interactiona direct cu cetăţenii, acceptând dialogul 
cu aceştia. Totodata, comentariile din mediul online pot servi ca instru- 
ment de calibrare a mesajelor politice — candidaţii au la îndemână un 
instrument rapid de verificare a reacţiilor la nivelul susținătorilor. Uti- 
lizate la întregul lor potenţial, noile media creează la prima vedere 
condiţiile unei dezbateri politice participative în care guvernanţii $i gu- 
vernatii devin parteneri în soluţionarea problemelor comunităţii. 
Totuşi, acest obiectiv este condiţionat de modalitatea în care politicienii 
se raportează la noile media si le asimilează ca resurse de comunicare 
instituţională si electorală. Este necesar, de aceea, să aprofundam speci- 
ficul comunicării şi interacțiunii prin intermediul acestor noi tehnologii. 

Distincția dintre noile media si mass-media tradiţionale nu este una 
nouă. Termenul new media a fost folosit pentru prima dată de Marshall 
McLuhan în a doua jumătate a secolului al XX-lea, iar forma în care a fost 
teoretizat initial nu făcea nicio referire la era digitală sau internet (Peters, 
2009). New media se referă la „un set de tehnologii ale informaţiei şi 
tehnologii de comunicare aflate în curs de dezvoltare, confruntându-se 
cu un proces de contestare, negociere şi industrializare” (Peters, 2009, 
p. 19). Noile tehnologii oferă posibilitatea stocării electronice a informaţiei 
pe care o fac accesibilă la nivel global. Cu toate acestea, tendinţa de 
asociere a lor cu mediul online restrânge înţelesul acestei sintagme. Noile 
media constituie un termen umbrelă care înglobează atât mijloacele de 
informare şi comunicare online (site-uri, bloguri, reţele sociale, enciclo- 
pediile de tip wiki, e-mailul etc.), dar şi orice dispozitiv mobil, televiziu- 
nile interactive sau jocurile video (Guţu, 2007). În această lucrare, atenţia 
va fi îndreptată asupra internetului si a modului în care acesta este folosit 
ca resursă de comunicare politică. 


1.1. Mediul online si solidarizarea relaţiilor dintre indivizi 


Efectele noilor media asupra societăţii au fost comparate de Marshall 
McLuhan (1995/1997) cu un proces de retribalizarea societăţii. Potrivit aces- 
tuia, umanitatea a cunoscut trei ere de evoluţie a căror cultură a fost mar- 
cată de tipul de comunicare utilizat. Prima eră, specifică societăţilor tribale 
era influenţată de comunicarea orală, fata în fata. Timpul si spaţiul se inte- 
grau într-o singură dimensiune, iar relaţiile dintre oameni se întemeiau pe 
solidaritate. Acest tip de relationare s-a schimbat odată cu ascensiunea co- 
municării şi a culturii scrise, în timpul „Galaxiei Guttenberg”, care a dat naş- 
tere fragmentării societăţii. Odată cu apariţia mijloacelor de comunicare 
electronice — telegraf, radio, televiziune =, ce introduc ideea de conectivi- 
tate, societatea cunoaşte un proces de retribalizare. Relaţiile dintre indivizi 
se consolidează, luând naştere ceea ce McLuhan numeşte satul global. Locu- 
itorii acestui spaţiu sunt conectaţi la mijloacele de comunicare electronice 
şi, asemeni celor din triburile arhaice, pot interactiona suprimand graniţele 
de timp sau spaţiu si sunt solidari unul cu celălalt. Comunicarea audio- 
vizuală are astfel un efect integrator la nivelul societăţii, date fiind formele 
emergente de interacţiune cu publicul global. 

Viziunea lui McLuhan este una optimistă, considerând că noile me- 
dia, prin diversitatea informaţiei pe care o propun contribuie în egală 
măsură la adâncirea fenomenului de fragmentare (Mancini, 2013) şi 

izolare a indivizilor. Oamenii pot deveni solidari în situaţii care implică 
mize majore — cum ar fi un protest pentru o cauză ce afectează o mare 
parte a societăţii, în cazuri umanitare sau în situaţii de criză generate de 
accidente sau dezastre naturale. În cealaltă parte a timpului, mediul on- 
line aduce mai mult cu o colecție de triburi (Godin, 2015), decât cu un sat 
global. Potenţialul de coagulare a indivizilor în comunităţi online se poate 
dovedi însă o oportunitate în comunicarea politică, un domeniu care prin 
definiţie presupune polarizare şi nevoia de a urma un lider. 

În consecință, deşi conectivitatea specifică mediului online creează 
premisele retribalizarii societăţii (McLuhan, 1995/1997) si resolidarizării in- 
divizilor, caracterul imprevizibil al noilor tehnologii de informare şi comu- 
nicare generează individualizare. În continuarea acestei idei, Dominique 
Wolton (2002/2012) consideră că emergenta erei digitale a inaugurat 
trecerea în era solitudinilor interactive (Wolton, 2002/2012, p. 108). In- 
teractiunea cu ceilalti este doar un construct mimat cu ajutorul mesajelor 
si comentariilor din mediul online, însă niciun subiect nu este cu ade- 
vărat aprofundat, iar relaţiile dintre indivizi rămân superficiale. Mai mult 
decât atât, indivizii îşi construiesc propriile micro-universe în mediul on- 
line, fapt ce îi poate tine în ignoranță cu privire la probleme din afara 
ariei lor de interes. 

Desi teoria lui Marshall McLuhan a fost formulată înainte de extin- 
derea în masă a computerelor, aceasta a anticipat conectivitatea şi inte- 
ractivitatea mediului online, ceea ce explică într-o anumită măsură 
entuziasmul referitor la oportunităţile pe care noul medium de comu- 
nicare le oferă. Internetul a fost văzut ca un răspuns la problemele cu 
care se confruntă democratiile contemporane, cum ar fi scăderea intere- 
sului alegătorilor faţă de politică. În acest context s-au dezvoltat teoriile 
mobilizării, potrivit sintezei realizate de Rita Kirk si Dan Schill (2011). Con- 
form acestor teorii (ex. Johnson & Kaye, 2003; Wang, 2007), mediul on- 
line ar putea revoluţiona comunicarea politică prin stimularea implicării 
civice a cetăţenilor. În mediul online, politicienii şi alegătorii inte- 
ractioneaza direct, fără mijlocirea mass-media, fiind mai putin constransi 
de logicile pieţei. De la aceeaşi premisă pleacă si teoria inovării (Bimber 
& Davis, 2003; Gibson et al., 2003; Kaid, 2006), potrivit căreia calitatea 
dezbaterilor în mediul online creşte ca urmare a utilizării deopotrivă a 
unor argumente raţionale (Blumber & Gurewitch, 1995) şi a unei co- 
municări personalizate, axată pe indivizi. Dezbaterile politice şi-ar 
recăpăta consistenţa, iar alegătorii pot deveni, la rândul lor, purtători de 
mesaj. În continuarea acestor idei, cercetări recente (Beyer, 2014) dis- 
cută oportunitatea democratizării informaţiei în mediul online, oferind 

ca argument emergenta unor site-uri precum WikiLeaks, Partidul Pira- 
tilor sau mișcarea Anonymus. 

Există însă şi teoreticieni care contrazic această viziune optimistă de- 
spre efectele mediului online. Kirk şi Schill (2011) se referă în acest sens 
la teoriile consolidării (Jennings & Zeiter, 2003) şi ale scepticilor (Kraut et. 
al., 1998; Knobloch-Westerwick & Johnson, 2014; Mutz & Martin, 2001; 
Polat, 2005). Teoria „consolidării” susţine că implicarea în dezbateri on- 
line pe teme politice este limitată de interesul cetăţenilor pentru politică. 
Indivizii ale căror opinii şi acţiuni vor fi influențate de discuţiile online 
sunt deja interesaţi de politică şi urmăresc în mod constant dezbaterile 
din acest domeniu. Ei își vor consolida poziţia, informându-se în con- 
tinuare şi implicându-se în acţiunile politice, pe când cetăţenii care nu 
sunt interesaţi de politică vor folosi mediul online pentru a se informa 
pe alte teme, pentru divertisment sau pentru a-și extinde relaţiile sociale. 
Sceplicii susţin că mediul online nu poate contribui la mobilizarea elec- 
toratului deoarece nu rezolvă problema dezinteresului general fata de 
viaţa politică. În schimb, prin natura sa fragmentată (Polat, 2005) me- 
diul online îi izolează pe indivizi, erodând conexiunile sociale şi pro- 
movând individualismul (Kraut et. al., 1998). 

O viziune mai echilibrată o propun teoreticienii normalizării comu- 
nicării politice online (Resnick, 1998; Margolis & Resnick, 2000; Foot & 
Schneider, 2006; Schweitzer 2011). Teoria normalizării presupune (1) men- 
tinerea acelorasi raporturi de putere in sfera mediatica intre partidele mari 
si partidele mici, (2) mentinerea unui grad limitat de interactivitate cu 
alegatorii si (3) perpetuarea in sfera online a acelorasi strategii de co- 
municare politica din mass-media traditionale (accentul pe stirile strate- 
gice, personalizarea comunicării politice, promovarea strategiilor de 
campanie negativă). Potrivit Evei Johanna Schweitzer (2011, pp. 311 — 314), 
normalizarea comunicării online se manifestă: 

a. la nivel funcţional — deşi mijloacele de comunicare online ale politi- 
cienilor (în special site-urile) devin tot mai sofisticate, în fapt, aceştia 
menţin practici de comunicare de tip top-down, specifice mass-media 
tradiţionale (emiterea de comunicate de presă şi difuzarea unor in- 
formaţii despre candidaţi, fără a se recurge la modalităţi de comuni- 
care boltom-up, adică utilizarea constantă de către politicieni a unor 
resurse de comunicare online care permit variate forme de interacti- 
une cu utilizatorul-cetatean). Această strategie este explicată de 
Schweitzer (2011) prin dorinţa politicienilor de a menţine controlul 
asupra comunicării. Pe de altă parte, utilizarea unor tehnici de co- 
municare bottom-up solicită mobilizarea de resurse umane si materi- 
ale suplimentare, motiv pentru care unii politicieni tind să le evite; 

b. la nivel relaţional — relaţiile de putere şi diferenţele dintre partidele 
parlamentare şi cele ne-parlamentare, precum şi dintre partidele 
mari şi partidele mici se păstrează şi în mediul online. Având în 
vedere poziţia consolidată a partidelor mari, acestea adoptă mai 
uşor noile tehnologii de comunicare, iar mijloacele de comunicare 
pe care le mobilizează online sunt mai avansate din punct de vedere 
al conţinutului și al instrumentelor de comunicare folosite; 

c. la nivel discursiv — strategiile de comunicare tipice pentru campaniile 
offline sunt transferate online. Mai exact, politicienii distribuie 
mesaje de campanie (poziţia în sondajele de opinie, spoturi electo- 
rale, evenimente — ceea ce autoarea denumeşte strategic news — stiri 
strategice despre campanie) şi discută mai puţin teme de sub- 
stanta, menite a contribui la diversificarea dezbaterii politice sau 
la informarea alegătorilor. De asemenea, candidaţii cu cea mai 
mare notorietate şi încredere sunt promovați în detrimentul celor 
mai puţin vizibili — prin urmare comunicarea electorală cunoaşte 
şi din acest punct de vedere un proces de personalizare. Nu în ul- 
timul rând, online candidaţii își atacă într-o măsură crescândă ad- 
versarii politici, deci se păstrează caracterul negativ al comunicării. 

Deşi în literatura de specialitate nu există un consens în ceea ce 

priveşte efectele sociale ale internetului, trebuie remarcat că prin conec- 
tivitate cetăţenilor li se oferă mai multe oportunităţi de a fi parte a unei 
comunităţi cu care împărtăşesc idei şi atitudini. În egală măsură, reţelele 
sociale online (Facebook, Twitter, Pinterest, Instagram) permit indivizilor 
sa isi impartaseasca preferintele si sa genereze micro-comunitati organi- 
zate în jurul unor interese comune. Continuând aceasta idee, internetul 
schimbă deopotrivă practicile de comunicare, mecanismele de formare 
a publicului și practicile cetăţeniei (Beciu, 2011, p. 159). În era social me- 
dia activitatea din mediul online — distribuirea unor mesaje referitoare 
la o cauză socială/problemă politică, comentariul pe marginea acestei 
cauze, eforturile de mobilizare a prietenilor din lista de Facebook în spri- 
jinul cauzei — contribuie la consolidarea capitalului social, în accepțiunea 
dată de Putnam (2001). Mai mult decât atât, cercetări recernte (Gil de 
Zuniga, Jung & Valenzuela, 2012; Vaccari et al., 2015) demonstrează ca 
implicarea activa in mediul online in timpul campaniei electorale este 
un predictor al implicarii in actiuni politice offline. Dezbaterile online 
între indivizi în timpul campaniilor electorale întăresc sentimentul de 
apartenenţă la o comunitate şi încrederea în ceilalţi. Pe de altă parte, indi- 
vizii care rămân doar martori la dezbatere nu se implică în activităţi offline. 
Cu toate acestea, internetul este o resursă utilă de comunicare electorală 

deoarece poate atrage noi categorii de alegători, care nu caută în mod 
activ informaţii despre politică. Utilizatorii de social media pot fi expuşi la 
informaţie politică accidental, prin intermediul contactelor îndepărtate 
(weak ties) (Vaccari et al., 2015), sau ca urmare a prezenţei în reţea. 

Totodată, online asistăm la apariţia unui nou tip de scriitură, care se 
distanțează de canoanele tradiţionale, fiind mai familiar. Se dezvoltă co- 
munitatile virtuale, reunind utilizatori cu o identitate reală sau fictivă. 
Se schimbă astfel modalitatea de interacţiune socială — diferenţele de 
statut, cunoaştere, materiale sunt estompate, iar responsabilitatea indi- 
viduală şi colectivă se atenuează sub protecţia anonimatului. Nu în ul- 
timul rând, internetul încurajează principiile cetățeniei active prin faptul 
că oferă posibilitatea promovării si susţinerii cauzelor sociale, inclusiv a 
celor care în trecut ar fi putut trece neobservate de mass-media tradi- 
tionale (Mancini, 2013). Cetăţenii pot participa la grupuri de discuţii, 
lansează petiţii online, iniţiază manifestații de stradă etc. 

Astfel de transformări la nivelul interacțiunii dintre indivizi au con- 
secinte duale asupra comunicării politice actuale si în ultimă instanţă 
asupra fenomenului de profesionalizare. Pe de-o parte comunicarea devine 
mai familiară, reunind indivizi cu opinii diverse care pot contribui de 
pe poziţii aparent egale la identificarea unor soluţii la problemele co- 
munitatii. Pe de altă parte, după cum observă autori ca Nilsson si Carls- 
son (2014, p. 2) comunicarea online dintre politicieni si alegatori poate 
degenera, reducand profunzimea dezbaterii democratice. Prin urmare, 
mediul online schimba tipul de comunicare si interactiune, dar nu con- 
tribuie la eliminarea problemelor cu care se confrunta democratiile con- 
temporane. O concluzie a acestor dezbateri, care va fi supusă investigaţiei 
empirice, este aceea că, în contextul comunicării online, se specializează 
(Lilleker & Negrine, 2002, p. 100) anumite arii ale comunicării politice 
(se schimbă discursul, tipul de vizibilitate politică şi de interacţiune cu 
alegătorii), dar nu se poate vorbi de o transformare a domeniului în ge- 
neral, ci de o reconfigurare a unor aspecte specifice. 


1.2. Tensiunea dintre interconectivitate şi individualism 


Analiza teoriilor privind impactul internetului asupra societăţii 
demonstrează că experienţa utilizării mediului online ca mijloc de comu- 
nicare şi informare relevă un proces de „resocializare a lumii” (Beciu, 
2011, p. 157). Asemeni mijloacelor de comunicare ce l-au precedat, in- 
ternetul integrează funcţiile canalelor de comunicare tradiţionale (posta, 

telefonul, presa scrisă, radioul ori televiziunea) şi le redefineşte. Dimen- 
siunea web 2.0 a internetului adaugă la aceste funcţii posibilitatea ca uti- 
lizatorii să devină, la rândul lor, purtători de mesaj prin intermediul 
reţelelor sociale online (blog, Facebook, Twitter, You Tube) al enciclo- 
pediilor de tip wiki etc. Realizând o sinteză a tipurilor de aplicaţii pe care 
mediul online le pune la dispoziţia utilizatorilor, Dominique Wolton 
(2002/2012, pp. 95 — 96) identifica: 

a. aplicaţii de tip servicii (rezervări bilete de tren, anunţuri, meteo, 
bursa, motoarele de căutare); 

b. aplicaţii legate de informaţia eveniment: furnizată de agenţii de 
presă ori specializată în funcţie de mediul socioprofesional sau so- 
ciocultural; 

c. aplicaţii de tip informatii-cunostinte: informaţii puse la dispoziţie 
de bănci de date care au acces liber sau se accesează în baza un- 
ui abonament lunar sau al unui cont de acces; 

d. aplicaţii de tip agrement: jocuri interactive în reţea video. 

Completând modelul propus de autorul francez, în categoria aplica- 

tiilor de tip agrement ar putea fi incluse şi reţelele sociale online pre- 
cum You Tube, Facebook, Instagram, Pinterest etc., al căror scop este 
menţinerea legăturii cu prietenii si crearea de legături noi între persoane 
ce împărtăşesc interese similare. Extinderea comunicării politice şi co- 
merciale pe aceste medii poate fi privită ca o tendinţă a societăţii moder- 
ne de colonizare a spaţiului dedicat individului cu tehnici de marketing. 
Mediul online relativizează şi mai mult graniţa dintre spaţiul privat şi spa- 
tiul public. Din fluxul de mesaje de pe Facebook al cetăţeanului obisnu- 
it pot face parte deopotrivă prieteni, politicieni, vedete, companii. Din 
acest punct de vedere, mediul online contribuie la demitizarea sferei politice 
şi la personalizarea comunicării dintre politician şi alegători (Hermans & 
Vergeer, 2012). În acelaşi timp, putem vorbi de un nou mod de indivi- 
dualizare a consumului de informatie politică. Prin alegerea de a urmări un 
politician sau o companie pe reţelele sociale, individul își creează un co- 
laj de elemente de interes care îi definesc pasiunile şi convingerile. Ast- 
tel de practici păstrează în actualitate efectul de consolidare identificat de 
Lazarsfeld si colaboratorii sai (2004) încă din 1940, si confirmat de 
cercetari recente (Iyengar, 2011), prin care campaniile electorale, si, am 
putea generaliza, comunicarea online, contribuie la consolidarea 
convingerilor deja conturate ale indivizilor. Campanii electorale recente, 
precum cea pentru alegerile prezidentiale din 2016 din SUA au demon- 
strat ca acest tip de comportament in mediul online se poate transfor- 
ma într-o oportunitate pentru politicieni. Inteligenta artificială poate 

identifica preferinţele politice ale alegătorilor pe baza activităţii din 
mediul online si a paginilor pe care aceştia le urmăresc. Astfel de infor- 
maţii pot apoi contribui la o delimitare mai precisă a categoriilor de pu- 
blic cu care se comunică. Ceea ce este însă o practică de comunicare 
electorală foarte sofisticată ridică însă şi probleme etice în ceea ce 
priveşte protejarea intimitatii în mediul online şi transformarea acestu- 
ia într-un instrument de supraveghere şi manipulare. 

Pe lîngă aceste aspecte, după cum observă Coleman şi Ross (2010), 
mediul online reduce din dominaţia elitelor în ceea ce priveşte produ- 
cerea şi diseminarea de informaţie, extinzând accesul la o varietate de 
surse de cunoaştere. În societatea în rețea (Castells, 2004; Van Dijk, 2005) 
se dezvolta un nou tip de economie, in retea, a carei caracteristica prin- 
cipala este cresterea productivitatii. Pentru a supravietui in cadrul retelei, 
organizaţiile şi indivizii trebuie să dea dovadă de autonomie şi flexibilitate, 
aspect care duce la fragmentarea şi individualizarea pieţei muncii. Ast- 
fel, apar ocupaţii noi adaptate cerinţelor societăţii în reţea, aspect ce 
poate încuraja o dezbatere despre profesionalizarea politicii la nivel ocu- 
pational. Cu toate acestea, Van Dijk (2005) atrage atenţia că societatea 
informaţională şi a reţelelor poate pune în pericol o serie de valori 
tradiţionale, cum ar fi egalitatea socială, democraţia, libertatea, sigu- 
ranta, calitatea şi numărul interacțiunilor umane sau însăși cunoaşterea. 
Egalitatea socială este periclitată, având în vedere că anumite categorii 
sociale profită mai mult decât altele de pe urma avantajelor societăţii în 
reţea. Deşi tehnologia permite o diseminare mai eficientă a cunoaşterii, 
costurile de acces și complexitatea pot adânci inegalitatea socială. În 
acelaşi timp, noile media pot consolida democraţia prin cultivarea in- 
teractiunii directe între cetăţeni şi factorii de decizie, dar o pot ameninţa 
prin faptul că pot face obiectul controlului unor instituţii ale statului, 
sau pot facilita răspândirea de știri false, manipulatorii. Un exemplu în 
acest sens este folosirea noilor tehnologii pentru controlul disidentilor 
politici, asa cum s-a întâmplat în timpul protestelor din Iran din 2009, 
când regimul politic autoritar a folosit internetul pentru a-i identifica si 
trimite la închisoare pe cei mai cunoscuţi bloggeri (Nilsson & Carlsson, 
2014, p. 2). La fel de ilustrativ este exemplul ştirilor false care s-au raspan- 
dit online în timpul alegerilor prezidentiale din SUA din 2016, menite a 
o discredita pe Hillary Clinton, candidatul Partidului Democrat (acuzată 
că ar fi vândut arme organizaţiei teroriste Stat Islamic), şi a-l prezenta în- 
tr-o lumină pozitivă pe Donald Trump, candidatul republican (despre care 
se vehicula in mediul online ca se bucura de sustinerea Papei Francisc). 

O verificare a acestor ştiri a relevat că ele au fost răspândite prin inter- 
mediul unui site proaspăt creat în timpul campaniei electorale și al cărui 
creator provenea din România. 

Prin urmare, suntem astăzi în posesia unui mediu de comunicare cu 
efecte contradictorii. Pe de o parte, comunicarea politică online poate 
contribui la transparentizarea guvernării, care devine subiectul unei con- 
tinue dezbateri între alegători (Mancini, 2013). Acest lucru poate avea 
efecte pozitive, cum ar fi mobilizarea cetăţenilor pentru apărarea unor 
cauze comune, așa cum s-a întâmplat în cazul mişcărilor sociale din Egipt 
şi Tunisia, sau în cazul protestelor din 2012 sau 2017 din Bucureşti, dar 
poate accentua şi fragmentarea publicului în grupuri izolate a căror voce 
nu mai are forţa de a influenţa deciziile politice (Mancini, 2013). Me- 
diul online pune la dispoziţia anonimului posibilitatea de a-și face cunos- 
cute opiniile şi la dispoziţia celor reprimati posibilitatea de a se organiza 
în acţiuni de protest, dar este în acelaşi timp un instrument de control 
social (Ulmanu, 2011, pp. 80-81) şi de suprimare a vocilor incomode. 
Din perspectiva profesionalizării comunicării politice, internetul oferă 
oportunităţi noi de comunicare cu electoratul, mai eficiente decât cele 
din trecut, dar, în acelaşi timp, potenţialul de profesionalizare este limi- 
tat de o serie de constrângeri pe care le presupune același mediu. 


1.3. Noile media si profesionalizarea la nivel ocupational 


Considerând aspectele discutate, întrebarea care se conturează este: 
cum influenţează internetul diferitele medii profesionale? Așa cum ară- 
tam în capitolul anterior, autori precum Muzio si colaboratorii săi (2011) 
se referă la emergenta unui nou tip de profesionalizare, prin care cri- 
teriile tradiţionale ce definesc o profesie sunt reevaluate, încurajând 
apariţia unei categorii de specialiști care se legitimează prin experienţa 
dobândită în proiecte anterioare şi care mizează pe principiul abilităților 
transferabile. Continuând teoria lansată de Muzio (2011), graniţele din- 
tre domeniile de activitate moderne se şterg, iar modelul interdisciplina- 
rilăţii proliferează. Astfel, nu este neobişnuit ca aceeaşi companie care 
oferă servicii de marketing online în domeniul comercial să îşi folosească 
experienţa şi pentru promovarea unui partid politic. 

După cum observă Wolton (2002/2012), „noile tehnologii capătă o 
dimensiune socială: ele reprezintă într-un fel „o nouă şansă” pentru toţi 
cei care au ratat-o pe prima. Noile tehnologii sunt expresia emancipării 
individuale, o nouă frontieră” (p. 90). Ca atare, tot mai multe afaceri își 

transferă activitatea online iar profesioniștii în domenii tradiţionale isi 
împărtăşesc cunoştinţele pe blogul sau site-ul personal. Mai mult decât 
atât, cei care în termenii lui Wolton, „şi-au ratat şansa” de a accede în- 
tr-o profesie tradiţională îşi pot relansa ori reconstrui cariera cu ajutorul 
mediului online. Apar astfel antreprenori a căror performanţă în afa- 
ceri a fost precedată şi generată de succesul online. Autonomia si indivi- 
dualismul liberal (Wolton, 2002/2012) cultivate prin intermediul 
internetului favorizează apariţia activităţilor de tip free lance. Acest lucru 
are impact asupra mediilor profesionale din orice domeniu. Flexibilitatea 
societăţii în reţea, principiul abilităţilor transferabile, pot fi interpretate 
fie ca un proces de deprofesionalizare, fie ca o reevaluare a principiilor tra- 
ditionale de definire a profesiilor. În societatea contemporană este tot mai 
dificilă conturarea şi definirea unei identități a specialistului. Deprofesio- 
nalizarea, în acest sens, înseamnă declinul profesionalizării tradiţionale. In- 
terpretând aceeaşi idee din perspectiva conceptului de post-modernitate, 
transformările descrise conduc spre un nou tip de profesionalizare, prin 
care se reevaluează vechile criterii. 

În sfera politică, acest lucru se traduce prin emergenta unor noi ocu- 
patii ce redefinesc activităţi anterioare şi îmbină cunoştinţe din mai 
multe domenii. Specialişti consacraţi în gestionarea relaţiilor cu mass- 
media, de exemplu, îşi extind aria de cunoaștere şi în domeniul noilor 
media, asa cum jurnaliștii se repozitioneaza în anumite contexte drept 
consultanţi politici (Toader, 2011). Domeniul consultantei se imbogateste 
însă şi cu noi specialişti, a căror experienţă este dată doar de activitatea 
în mediul online. Aceşti specialişti trec printr-un proces de legitimare la 
nivel discursiv. Noile ocupaţii primesc denumiri noi: specialist în social 
media, în managementul reputației online, în branding online etc. 


II. Profesionalizarea în contextul web 2.0. 
Sporeşte inovaţia calitatea dezbaterii politice? 


Onlineul a devenit un medium de comunicare complementar media 
tradiţionale si o resursă de comunicare ce nu mai poate fi ignorată în 
niciun domeniu de activitate. Ca rezultat al procesului de adaptare a par- 
tidelor politice la noile mijloace de comunicare, politicienii şi-au construit 
propriile platforme de comunicare online unde pot stabili o legătură directă 
cu alegătorii şi unde îşi pot transmite mesajele nemediat. Ca atare, pe plat- 
formele de comunicare online deţinute de politician (pagină Facebook, 
Twitter, You Tube etc.) este diseminat un „discurs controlat” (Beciu, 

2011, p. 281), prin intermediul căruia actorii politici îşi exprimă punctul 
de vedere fără să fie „întrerupţi” de către jurnalişti — iau naștere noi forme 
de media deţinute (owned media). Utilizarea mediului online creează 
premisele pentru apariţia unor noi practici de comunicare politică, iar 
procesul de adaptare la noile tehnologii poate fi interpretat ca un pas 
spre redefinirea conceptului de profesionalizare. În acest context, între- 
barea care se conturează este: ce semnificaţii dobândeşte profesio- 
nalizarea în contextul comunicării politice online? 


II.1. Comunicarea politică 2.0 


Comunicarea politică actuală este rezultatul procesului de adaptare 
la stilul de interacţiune specific web 2.0. Interactivitatea, promovarea par- 
ticipării şi spiritul de comunitate au încurajat dezvoltarea unor noi in- 
strumente de comunicare electorală sau instituţională care contribuie 
la mobilizarea şi informarea alegătorilor (de exemplu, aplicaţii online 
sau pentru telefonul mobil, crearea unor comunităţi pe site-ul sau con- 
tul pe reţelele sociale online ale politicienilor). Astfel, se justifică discuţia 
despre profesionalizarea comunicării politice la nivel instrumental. 

Internetul a cunoscut mai multe etape de evoluţie în funcţie de fi- 
nalitatea comunicării: informare, interacţiune sau participare. În acest 
context poate fi plasată distincţia dintre web 1.0 şi web 2.0 (Allen, 2012; 
Guţu, 2007; Lilleker & Jackson, 2009). În era web 1.0, internetul era pri- 
vit ca o „autostradă a informaţiei” (information highway) (Barstein & Kline, 
1995; Guţu, 2007)). Instrumentul de comunicare cel mai larg utilizat era 
site-ul. Vizitatorii navigau în interiorul site-ului şi aveau la dispoziţie o 
cantitate mare de informatie, transmisă unidirectional. Prin urmare, nu 
exista posibilitatea de a oferi feed-back. Tranzitia spre web 2.0 a marcat 
reconfigurarea comunicării în mediul online. Conţinutul nu mai este 
construit, ci este generat, iar activitatea online are la bază o adevărată „arhi- 
tectură a participării” (Barassi & Treré, 2012; O’Reily, 2005). Se introduce 
astfel ideea democratizarii fără limite a spaţiului online, a cărui functio- 
nare are la bază interactivitatea. 

Potrivit teoreticienilor săi, modelul de comunicare web 2.0 contribuie 
la democratizarea informaţiei prin faptul că oferă utilizatorilor oportu- 
nitatea de a produce conţinut — user generated content (Gehl, 2011). Prin 
urmare, ascendentul manifestat de mass-media tradiţionale si de jur- 
naliști, în ultimă instanţă, asupra producerii şi distribuirii ştirilor este 
limitat. Vizitatorii site-urilor sau blogurilor politice pot deveni la rândul 
lor purtători de mesaj, prin posibilitatea de a redistribui, recadra sau 

comenta mesajele iniţiale (Gurevitch, Coleman & Blumber, 2009). Este 
încurajat astfel un „flux al comunicării în doi paşi”, după cum il numesc 
autori precum Jackson, Lilleker şi Schweitzer (2009), prin care infor- 
matia de ordin politic este transmisă prin intermediul liderilor de opinie 
din mediul online unor categorii de public mai greu de accesat prin mass- 
media tradiţionale. Mass-media pierd rolul de gate keeper al informaţiei. 
Totuşi, fenomenul de gate keeping nu dispare complet, după cum observa 
autori precum Gehl (2011), „în timp ce web 2.0 a creat noi oportunităţi 
pentru utilizatori de a produce şi distribui conţinut, acest model de co- 
municare permite, de asemenea, prin efectul de arhivă, emergenta unor 
noi forme de centralizare a puterii” (p. 14). Apar astfel companii care 
arhivează conţinutul publicat online, îl protejează prin stabilirea unor 
„Termeni si condiţii” de utilizare şi monetizează accesarea lui. 

Există însă şi critici la adresa modelului de comunicare web 2.0, cum 
este cea realizată de Christian Fuchs (2013, p. 33), care defineşte dis- 
cursul despre web 2.0 ca fiind lipsit de o dimensiune critică si având o 
puternică încărcătură ideologică. Acest tip de discurs serveşte intereselor 
corporatiste, sau în cazul de fata politicienilor, prin faptul că exploatează 
munca neplătită a indivizilor şi transformă activitatea lor online într-un 
produs de comunicare. O astfel de abordare, deşi necesară pentru a oferi 
mai multă consistenţă dezbaterii despre web 2.0 ilustrează însă o tendinţă 
lansată prin comercializarea mass-media tradiţionale, moment în care 
televiziunile, ziarele, radiourile au început să încurajeze fenomenul de 
citizen journalism. Implicarea în comunicarea online presupune un acord 
implicit al individului la acest tip de „expolatare” a activităţii sale în me- 
diul online, precum şi la expunerea unor date personale ce pot fi mai 
apoi folosite în scopuri comerciale de către companii. Dezbaterea 
depăşeşte limitele trasate de subiectul volumului de faţă, însă este nece- 
sară a fi adusă în discuţie în contextul profesionalizării, având în vedere 
că politicienii, la rândul lor, se pot folosi într-o manieră ilicită de datele 
personale ale indivizilor pentru a eficientiza procesul de targetare. 

În ceea ce priveşte impactul mediului online asupra comunicării 
politice, în acest mediu politicienii isi pot spori capitalul de vizibilitate şi isi 
pot construi o identitate discursivă nouă, având posibilitatea de a schimba 
registrul de comunicare cu alegătorii în unul familiar, personal (Hermans 
& Vergeer, 2012). Astfel, una dintre funcţiile cele mai importante ale noilor 
media în sfera comunicării politice este evidenţierea dimensiunii umane a 
actorului politic. Mai mult decât atât, mediul online „favorizează interacti- 
unea dintre politician şi electorat (...) cu o frecvenţă mai mare decât ritmul 
impus de marile ritualuri politice/electorale” (Beciu, 2011, p. 285) — de 

aici consolidarea conceptului de campanie permanentă. În același timp, oa- 
menii politici au mai mult spaţiu pentru a-şi prezenta oferta politică într-o 
formă accesibilă şi interactivă. Dezbaterea politică poate deveni astfel mai 
accesibilă şi poate anima segmente de electorat mai greu de motivat prin 
intermediul mass-media tradiţionale. 

Dincolo de oportunităţile pe care le presupune utilizarea mediului on- 
line în politică, cercetările arată că politicienii sunt înclinați să cultive un 
tip de comunicare ce tinde să privilegieze caracteristicile web 1.0, sau o 
formă intermediară, web 1.5 (Jackson & Lilleker, 2009). Cu alte cuvinte, 
platformele online ale oamenilor politici pun în scenă spontaneitatea si 
interactivitatea, însă comunicarea este atent controlată pentru a se evita 
comentariile negative sau conflictele. Pentru a preveni distorsionarea 
mesajelor, politicienii acordă o atenţie mult mai mare conţinutului pu- 
blicat în mediul online. Temele sunt selectate evitandu-se subiectele con- 
troversate, iar interactivitatea lipseşte (Jakson & Lilleker, 2009). Ca 
urmare a controlului exercitat asupra comunicării, potenţialul de infor- 
mare si cel interactiv al platformelor online este restrâns. Acest lucru este 
explicat prin faptul că în era web 2.0 scade controlul asupra mesajelor 
transmise. După cum observă Gurevitch, Coleman şi Blumler (2009): 

„Actorii politici trebuie să ia în considerare că este posibil ca 

mesajele lor să fie modificate odată ce au intrat în circuitul me- 

dia. Mediul online nu respectă integritatea informaţiei; odată 
publicată, alţii au libertatea de a-i reconstrui conţinutul în acelaşi 

fel în care consumatorii de muzică au posibilitatea de a reconstrui 

melodiile pe care le ascultă.” (p. 172) 

Acest lucru îngreunează dezbaterea despre profesionalizarea comu- 
nicării politice online. Putem vorbi de profesionalizare la nivelul unor 
aspecte instrumentale specifice (discursul online se rafineaza, aplicati- 
ile şi tehnicile de promovare folosite sunt mai eficiente), însă profesio- 
nalizarea înglobează mai multe dimensiuni pe lângă cea instrumentală, 
care de asemenea trebuie investigate. În mod cert, sunt politicieni (de 
exemplu Barack Obama) care au înţeles si folosit la maxim caracterul 
web 2.0 al internetului, creând instrumente de comunicare interactive 
si mobilizatoare. Cu toate acestea, evenimentele recente arată si limite 
ale folosirii mediului online în comunicarea politică — crearea unei 
agende politice fabricate prin intermediul /ake-news (ştiri false, răspân- 
dite în mediul online sau media tradiţionale, insuficient documentate), 
şi ascensiunea unui tip de discurs care legitimează astfel de practici — 
cum ar fi acela despre post-adevăr. În cheia acestui discurs, emoția pri- 
mează asupra faptelor și dovezilor obiective în prezentarea unui punct 

de vedere sau a unei stări de fapt. Un astfel de discurs este posibil ca ur- 
mare a tendinței indivizilor de a căuta informaţii care le confirma convin- 
gerile sau promovării politicii axată pe afinitate. Din acest punct de 
vedere, analiza profesionalizării comunicării politice în mediul online 
nu poate pierde din vedere contribuţia arhitecturii web 2.0 la sporirea 
calităţii dezbaterii electorale. În lipsa unui astfel de criteriu, graniţa din- 
tre persuasiune şi manipulare în mediul online devine fragilă, iar dis- 
cutia despre profesionalizare isi pierde conţinutul. 


11.2. Emergenta marketingului politic online şi profesionalizarea la 
nivel instrumental 


În cultura neoliberală comunicarea politică presupune mai mult 
decât identificarea celor mai bune strategii de gestionare a resurselor 
societăţii sau identificarea celor mai potrivite tactici de castigare a aten- 
tiei mass-media. În condiţiile comercializării spaţiului mediatic şi a 
scăderii interesului alegătorilor fata de politică, partidele şi politicienii 
se ghidează, la rândul lor, după legile pieţei de comunicare, pentru a 
supravieţui în competiţia pentru accesul la resurse. În acest context, par- 
tidele apelează la tehnici de segmentare a electoratului, micro-targeting 
sau e-marketing pentru a identifica profilul alegătorilor si pentru a-și cali- 
bra mesajele (Lees-Marshment, 2010). Însă, „transferul în mâinile alegă- 
torului a responsabilitatii de alegere a liderilor si politicilor potrivite 
ridică temeri cu privire la cultivarea populismului şi abandonarea dez- 
baterilor ideologice” (Lees-Marshment, 2010, p. 2). 

Din acest punct de vedere, Jennifer Lees-Marshment (2010, pp. 4- 13) 
identifică trei tipuri de partide: 

a. partidul orientat spre piaţă — care se individualizează prin uti- 
lizarea a numeroase instrumente în vederea adaptării mesajelor 
şi politicilor propuse la contextul electoral. Marketingul politic 
este utilizat în acest caz pentru a cunoaşte publicul, nu pentru a-l 
manipula, orientarea spre piaţă având în vedere obiectivul — mai 
mult sau mai puţin idealist — că partidul poate duce la îndeplinire 
ceea ce promite; 

b. partidul orientat spre „vânzarea” unei oferte electorale — foloseşte 
marketingul politic pentru a vinde ceea ce reprezentanţii săi de- 
cid că este cel mai potrivit pentru alegători. În acest sens, sunt cău- 
tate strategii de comunicare şi marketing eficiente care să ajute 
partidul în efortul de persuadare a votantilor; 

c. partidul orientat pe produs — care îşi susţine ideile si propunerile 
fără a folosi tehnici de marketing, în speranţa că alegătorii vor 
înţelege singuri că acestea sunt cele mai potrivite pentru societatea 
în care trăiesc. Reprezentanţii partidelor rămân fideli acestui tip 
de discurs chiar dacă eşuează să convingă alegătorii. După cum ob- 
servă autoarea, puţine partide se încadrează în această categorie. 
O astfel de abordare este benefică pe o durată scurtă şi doar în 
cazul partidelor care dezvoltă o idee dominantă sau în cazul mis- 
cărilor politice care surprind voinţa alegătorilor la un moment dat 
şi răspund unor nevoi pe care alte formaţiuni politice le ignoră. 

Din perspectiva marketingului politic, odată cu internetul, partidele 
politice au la dispoziţie noi mijloace de comunicare. La prima vedere 
partidele pot să isi înţeleagă mai bine nucleul de votanti si să atragă noi 
alegători. Platformele de comunicare online, pe lângă faptul că sunt 
resurse de comunicare politică şi trambuline de lansare a subiectelor de 
discuţie pe agenda media, contribuie la indexarea unor categorii de date 
necesare unei segmentări strategice a electoratului. În acest fel, se iden- 
tifică profiluri specifice de votanti, aspect ce facilitează adaptarea mesa- 
jelor de campanie după criterii inaccesibile în trecut (Utz, 2009). 

În acelaşi timp, internetul este util pentru mobilizarea electoratului 
şi pentru punerea în scenă a sprijinului popular (Beciu, 2011). Politi- 
cienii îşi creează o comunilale, alcătuită dintr-o echipă de voluntari care 
transmit mesajele de campanie. În anumite situaţii, o astfel de strategie 
poate avea efecte negative în ceea ce priveşte credibilitatea, în special 
atunci când vorbim de practici de tip guerilla digitală (Toader 2011) sau 
de cooptarea în staff-ul de campanie, a unor persoane, de regulă mem- 
bri ai organizaţiei de tineret ale partidelor, care sunt instruite să răspân- 
dească mesaje şi comentarii negative sau să provoace conflicte în secțiunile 
de comentarii. Fenomenul este cunoscut în mediul online ca trolling (ac- 
tivitatea deliberată de cultivare a unei comunicări conflictuale în medi- 
ul online), iar în mediul online din România, cei care practică astfel de 
activităţi în comunicarea politică sunt identificaţi cu apelativul „postaci”. 
Folosirea acestor tactici de campanie, pot îndepărta oamenii de dez- 
baterea politică. Ceilalţi utilizatori de internet pot deveni sceptici faţă 
de veridicitatea identităţii si onestitatea intenţiilor celor care comentează 
pe site-urile unde se discută probleme politice. Neîncrederea provine 
din dificultatea de a stabili dacă persoanele care comentează sunt la rân- 
dul lor cetăţeni obişnuiţi sau sunt afiliate unui partid. 

Dincolo de aceste controverse, în mediul online susţinătorii unui par- 
tid sau politician pot deveni purtători de mesaj promovând voluntar 

materiale de campanie (postere, imagini, insigne etc.) distribuite pe plat- 
formele oficiale ale politicienilor. În același timp, candidatul poate bene- 
ficia de un marketing electoral de tip amator iniţiat de susţinători (Beciu, 
2011). În era digitală putem vorbi de citizen marketing, un tip de marke- 
ting politic iniţiat de cetăţeni obişnuiţi care vine să completeze eforturile 
coordonate ale partidului sau oamenilor politici pentru susţinerea unor 
cauze, măsuri etc. Putem distinge astfel „între marketingul electoral 
proiectat şi asumat de oamenii politici (sfera instituţională) şi marketingul 
electoral produs de susţinători (sfera socială). Cele două sfere ale mar- 
ketingului electoral se întrepătrund din rațiuni strategice” (Beciu, 2011, 
p. 289). 

Un rol important în revolutionarea practicilor de marketing politic 
îl au reţelele sociale online. Pentru ca strategia de comunicare online 
să isi atingă obiectivele, unii autori (Nilsson & Carlsson, 2014) considera 
că oamenii politici ar trebui să îşi creeze o rețea de platforme online, care 
să asigure o diseminare mai largă a mesajelor şi care să atingă mai multe 
categorii de public. Acest tip de strategie este numit long-tail marketing. 
Prin folosirea social media precum Facebook, Twitter sau You Tube politi- 
cienii au oportunitatea de a atinge mai multe categorii de alegători decât 
dacă s-ar folosi exclusiv de site-uri sau bloguri. Mesajele politicienilor 
ajung printr-o reacţie în lant sau prin viralizare şi la cetăţenii care nu sunt 
interesaţi de politică sau care nu accesează din proprie iniţiativă plat- 
formele online ale politicienilor (Greyes, 2011). În consecinţă, publicul 
campaniei electorale se extinde prin activarea efectului de reţea 
(Hendler & Golbeck, 2008). 

Totuşi, potrivit unor cercetări recente (Curran e! al., 2013), televizi- 
unea rămâne principala sursă de informare despre politic. Același studii 
remarcă însă o înclinaţie tot mai mare a tinerilor de a accesa mediul on- 
line pentru a se informa. Prin urmare, odată cu schimbarea generaţiilor, 
balanţa surselor de informare preferate se va înclina în favoarea interne- 
tului, iar discuţia despre capacitatea sa de a transforma comunicarea 
politică va fi purtată în alţi termeni. În prezent, comunicarea online trece 
printr-un proces de normalizare (Resnick, 1998; Margolis & Resnick, 
2000; Foot & Schneider, 2006; Schweitzer, 2008, 2011) — noile media oferă 
ştiri obişnuite, reîmpachetate pentru utilizatorii de internet (Downey & 
Davidson, 2007, p. 106). Prin urmare, „internetul nu are capacitatea de 
a schimba nimic prin el însuși, dar poate amplifica forţele existente, iar 
aceste forţe amplificate pot determina în timp o schimbare” (Agre, 2002, 
p. 317). Astfel de observaţii indică faptul că domeniul marketingului po- 
litic online este încă la început. Internetul a introdus însă modalităţi noi 
de interacţiune cu electoratul și un nou tip de vizibilitate politică. 

11.3. Limite ale comunicării politice în mediul online 


Deşi mediul online creează unele premise pentru dezbatere şi delibe- 
rare, prin accesul liber la informaţie (în societăţile democratice) şi prin 
informaţia pe care o pune la dispoziţie utilizatorilor, capacitatea sa de a 
reconfigura comunicarea politică este limitată. După cum observau încă 
din 1981 autori precum Denis McQuail şi Sven Windahl (1981/2010), „so- 
cietatea informaţională nu este totuna cu o societate ai cărei membri sunt 
mai bine informaţi” (p. 171), iar implicarea în dezbaterile online nu asi- 
gură participarea la vot (Polat, 2005). Abundenta informaţională poate 
crea impresia unei cunoașteri aprofundate a problemelor de interes, în- 
să nu încurajează dialogul şi poate induce o percepţie artificială despre 
realitate (Sfez, 1988/2002). Oamenii au capacitatea de a interpreta un 
volum limitat de informaţie, iar progresul tehnologic nu propune o soluţie 
şi pentru limitele cognitive ale indivizilor. Mai mult decât atât, un volum 
mare de informaţie poate afecta capacitatea oamenilor de a lua o decizie 
(Percy-Smith, 1995). În consecinţă, indivizii sunt coplesiti şi devin depen- 
denti de alte instante pentru interpretarea informaţiei (Polat, 2005). De 
aici vulnerabilitatea anumitor indivizi în fata manipulării. 

Alte limite ale comunicării politice online după cum au fost sintetizate 
de Polat (2005, pp. 438 — 439), provin din lipsa controlului asupra calităţii 
informaţiei, din limitările materiale şi tehnologice ale accesului la inter- 
net si din motivațiile diferite pentru care cetăţenii accesează mediul on- 
line. Contrar convingerii potrivit căreia mediul online oferă un spaţiu de 
comunicare liber, nemediat și lipsit de control, informaţia distribuită on- 
line urmează asemeni celei din mass-media tradiţionale interese specifice 
şi se supune „regulilor editoriale” ale creatorilor de site-uri. Prin urmare, 
procesul de gate keeping este recontextualizat acestui mediu (Gehl, 2011; 
Polat, 2005). Un exemplu este cel al restricţiilor impuse de Facebook în 
ceea ce priveşte conţinutul si aplicaţiile care pot fi publicate pe o pagina 
de promovare. Încălcarea acestor reguli poate atrage după sine sus- 
pendarea paginii. În aceeaşi ordine de idei, motoarele de căutare operează 
în favoarea anumitor site-uri, ca urmare a unor operaţiuni de optimizare 
(search engine optimization). Specialişti în marketingul pe motoarele de 
căutare adaptează mesajele publicate pe un site în funcţie de cuvintele 
cheie cele mai accesate pe motoarele de căutare. În consecinţă, subiectele 
abordate sunt rezultatul unui proces de selecţie atent, limitându-se diver- 
sitatea tematică a dezbaterilor. 

Pe de altă parte, accesul la internet este condiţionat de existenţa u- 
nor resurse financiare si a cunoștințelor de utilizare a noilor instrumente 

de comunicare. În prezent, răspândirea internetului este din ce în ce 
mai largă ca urmare a dispozitivelor portabile (telefon, tabletă, laptop), 
ce oferă posibilitatea accesului la internet. Cu toate acestea, există în con- 
tinuare categorii importante de votanti care nu accesează mediul online 
si care sunt excluși din dezbaterile politice initiate în acest mediu. În 
același timp, utilizarea internetului implică motivații diferite. În sens larg, 
internetul este folosit pentru informare, pentru interacţiunea cu ceilalţi 
sau pentru divertisment. Cu cât nivelul educaţional al celor care acce- 
sează internetul este mai mare, cu atât acesta este folosit mai mult pen- 
tru informare. În acest caz, mediul online este accesat într-o manieră 
instrumentală, şi mai puţin pentru scopuri de relaxare. Potrivit lui Bon- 
fadelli (2002), cei care folosesc internetul pentru a se informa despre 
politică sunt şi cei mai predispusi spre a fi influenţaţi de campaniile 
politice online deoarece sunt familiarizați deja cu problemele politice, 
sunt motivaţi şi angajaţi. Această tendinţă este confirmată şi în cercetări 
recente (de ex. Knobloch-Westerwick & Johnson, 2014). 

O altă limită a comunicării politice online provine din faptul că in- 
ternetul creează fragmentare socială deoarece oferă utilizatorilor posi- 
bilitatea de a accesa selectiv informaţii dintr-un un număr mare de surse. 
Acest lucru nu garantează însă că cetăţenii vor fi mai informaţi despre 
problemele politice, selectivitatea consumului de ştiri putând facilita con- 
solidarea unor opinii distorsionate (Polat, 2005, p. 440). Unii autori 
rezumă acest fenomen prin paradoxul de „a şti mai multe despre mai 
putin” (Percy-Smith, 1995. p. 22). Odată cu mediul online audientele 
se polarizează (Mancini, 2013), realizându-se trecerea de la audiența de masă 
(Castells, 2004; Chaffe & Metzger, 2001) spre audientele de nișă (Iyengar & 
Hahn, 2009; STarr, 2012). Consumul de informatie devine o activitate in- 
dividuala, ghidata de interesele particulare ale fiecarui individ, dimi- 
nuându-se astfel cantitatea de „informaţie împărtăşită” cu ceilalţi 
(Bonfadelli, 2002). Din acest punct de vedere, internetul face posibilă 
vizibilitatea unor opinii diverse, dar acestea sunt prezentate mai mult ca 
o colecţie de reflecţii individuale, fără a avea neapărat legătură una cu 
cealaltă. Ca urmare, extinderea dezbaterii de tip deliberativ este limitată 
de faptul că opiniile exprimate în mediul online nu sunt neapărat rezul- 
tatul unui dialog sau al unei poziționări fata de problemele de interes 
general. În viziunea lui Habermas, „de îndată ce opiniile degenerează 
doar în opinii, nu mai rămâne nimic de deliberat” (Habermas, 2009). 

Deşi aceste limite sunt reale, studiile arată că utilizarea internetului 
ca resursă de comunicare politică poate duce la creşterea gradului de 
implicare a alegătorilor în campaniile electorale (Jensen, 2013; Rojas & 

Puig-i-Abril, 2009). Exemple în acest sens sunt oferite de campaniile 
prezidenţiale americane din 2004 până în 2016, dar şi de campania pen- 
tru alegerile prezidenţiale din România din 2014. Web 2.0 a însemnat 
o revoluţie pentru comunicarea politică prin faptul că oferă politicie- 
nilor posibilitatea de a atinge prin mesajele lor segmente de electorat 
care în trecut erau mai greu de mobilizat, cum ar fi tinerii. Utilizarea 
internetului în campaniile electorale este astfel importantă pentru con- 
solidarea nucleului de alegători care votează constant cu un partid po- 
litic sau un candidat, dar şi pentru atragerea unor categorii noi de 
susţinători. În acelaşi timp, abundența informaţională si de instrumente 
comunicationale specifice internetului creează nevoia unor servicii spe- 
cializate practicate de specialiști din afara partidelor politice. Astfel de 
specialiști oferă consultanţă în ceea ce priveşte planificarea campaniilor 
online, managementul reputației, marketingul pe motoarele de căutare, 
e-mail sau social media. 


III. Relaţia dintre noile media şi mass-media. 
Intre convergenţă şi fragmentare 


Sfera mediatică este analizată în mod curent din perspectiva comer- 
cializării mass-media (Hotz-Bacha, 2007), a practicilor de tip infotainment 
(Kishan Thussu, 2011) şi a fragmentării audienţelor (Mancini, 2013). Aces- 
te tendinţe influenţează, pe de-o parte, conceperea dispozitivelor medi- 
atice dar şi comportamentele de consum mediatic. Pe de altă parte, apar 
noi practici de relationare a politicienilor cu mass-media si cu electora- 
tul. Emergenta mediului online a avut un rol important în consolidarea 
tendinţelor discutate, însă ele sunt rezultatul unui proces mai amplu de 
dezvoltare economică si tehnologică. În momentul ascensiunii interne- 
tului, jurnalismul clasic deja se confrunta cu o situaţie de criză ca urmare 
a scăderii tirajelor presei scrise şi a audienţelor pentru televiziune. Încă 
din 1992, Daniel Hallin anunţa sfârșitul epocii de aur a jurnalismului în- 
temeiat pe ideea de autonomie profesională, obiectivitate, distantare fata de 
presiunea pieţei de publicitate si a mediului politic. Una dintre con- 
secintele crizei jurnalismului a fost apariţia ziarelor gratuite care fie au 
atras noi cititori, fie au captat din cititorii ziarelor plătite, contribuind la 
ceea ce unii autori numesc îngustarea spațiului mediatic traditional (shrink- 
ing media space) (Negrine, 2008). Literatura curentă (Fortunati, Deuze & 
de Luca, 2014) indică practici diferite de consum mediatic de la o tara 
la alta. În state precum Spania, se citesc la scară largă atât presa scrisă, 

cât şi cea online şi ziarele gratuite. În Franţa se citesc în special presa 
scrisă şi, mai exact, ziarele gratuite. În Germania, accentul cade mai mult 
pe presa online, pe când în Marea Britanie atenţia se îndreaptă asupra 
ziarelor gratuite. Nu în ultimul rând, în Italia cetăţenii accesează ştirile 
de pe telefonul mobil. Aceste practici de consum mediatic demonstrea- 
ză, potrivit autorilor citați (Fortunati et al., 2014), că mediul online are 
totuşi potenţialul de a creşte numărul de cititori ai presei, chiar dacă tira- 
jele presei scrise au scăzut. 

În acest sens, noile media accentuează „fragmentarea pieţei media- 
tice, şi trasează la altă scală competiţia dintre organizaţiile şi trusturile 
media” (Beciu, 2011, p. 283). Acest lucru este posibil ca urmare a anga- 
jării forţei de muncă ieftine, restrângerii personalului redacţional şi in- 
troducerii unor noi forme de cuantificare şi birocratizare a muncii 
jurnalistice. În același timp, din cauza presiunii pentru obţinerea rapidă 
a informaţiilor senzaţionale, stilul jurnalistic devine din ce în ce mai stan- 
dardizat şi tributar marketingului, prin practici de tip copy-paste (Beciu, 
2011, p. 283). Acest fenomen, dublat de proliferarea mijloacelor de in- 
formare alternative, aparţinând cetăţenilor, organizaţiilor non-guverna- 
mentale sau instituţiilor oficiale ale statului, a condus la estomparea 
identităţii jurnaliştilor profesionişti şi a celor amatori, generând un 
fenomen de deprofesionalizare a jurnalismului (Mancini, 2013). Criteriile 
etice sunt eludate în vederea obţinerii informaţiilor senzaţionale, iar pre- 
siunea pentru distribuirea rapidă a ştirilor scade calitatea scriiturii jurnal- 
istice. În acest context, o problemă care merită aprofundată este impactul 
acestor transformări asupra comunicării politice. 


III. 1. Transformari în economia mass-media 


Multiplicarea mijloacelor de comunicare, apariţia televiziunii prin ca- 
blu si prin satelit si ulterior emergenta mediului online au contribuit la 
redefinirea activităţii mass-media în condiţiile pieţei şi ale concurenţei. 
În consecinţă, mass-media tradiţionale sunt tot mai orientate spre maxi- 
mizarea profitului, iar în acest scop pun la dispoziţie un conţinut infor- 
mational adesea superficial, ambalat atrăgător şi care trezeşte cât mai 
puţine controverse (Webster, 2011). În acelaşi timp, începând din anii 
"80, odată cu apariţia telecomenzii, modalitatea de relationare a telespec- 
tatorilor cu produsele mediatice s-a schimbat. Spectatorul are autono- 
mia şi puterea de a decide ce urmăreşte, construindu-si „programul 
ideal, fie prin alcătuirea unui colaj de secvenţe, fie selectand un program 


73 


Profesionalizarea discursului politic în era social media 


pe care cel mai probabil nu îl va viziona până la capăt” (Beciu, 2009, 
p. 77). Competiţia dintre canalele de informare tradiţionale a generat 
declinul televiziunii generaliste (Wolton, 2012) şi naşterea televiziunilor 
de nişă — formate mediatice care îmbină funcţia de informare cu diver- 
tismentul (infotainment), abordările impartiale şi cele personale. 

Internetul accentuează aceste tendinţe, prin extinderea exponențială 
a canalelor de comunicare şi prin crearea unui climat în care sursele 
tradiţionale coexistă cu surse independente aparţinând cetăţenilor 
obişnuiţi, reprezentanţilor oficiali ai instituţiilor statului sau organizati- 
ilor non-guvernamentale. Apar totodată forme noi de jurnalism cum ar 
fi crowd-funded journalism (Jian & Usher, 2013) — o formă de jurnalism 
susținută prin contribuţia pecuniara a cetăţenilor. Odată cu evoluţia 
mediului online, individualizarea şi autonomizarea publicului (Beciu, 2009, 
2011) s-au accentuat, iar logica ofertei, specifică televiziunii, presei scrise 
şi radioului, a fost înlocuită de logica cererii, specifică internetului 
(Wolton, 2012). Astfel, mediul online „creează impresia unei nevoi im- 
perative de satisfacere a dorinţei de informaţie a publicului şi a nece- 
sităţii ca toată lumea să se poată informa la orice oră, însă în ansamblu, 
oferta este în avans fata de cerere” (Wolton, 2012, p. 97). 

În acelaşi timp, publicul nu mai este o entitate pasivă, care se confrun- 
tă cu oferta limitată a mass-media tradiţionale, ci devine activ, având po- 
sibilitatea de a cere, propune şi construi propriile produse mediatice prin 
intermediul platformelor de comunicare online (Facebook, Twitter, You 
Tube ş.a.). Aceste transformări sunt posibile prin consolidarea unor prac- 
tici noi de consum a informaţiei asemănătoare zappingului. Ca rezultat, 
se conturează un public tot mai fragmentat si polarizat (Iyengar, 2011; 
Mancini 2013), care tinde să se îndrepte spre acele surse de informaţie 
care le confirmă convingerile. Această tendinţă este departe de a fi nouă, 
fiind de mult prezentă în media tradiţionale. Un exemplu ilustrativ este 
postul american de televiziune Fox News, cunoscut pentru orientarea sa 
spre politicile conservatoare şi pentru stilul părtinitor de prezentare a sti- 
rilor. Cazul acestui post de televiziune este reprezentativ pentru un 
fenomen cunoscut drept foxizarea comunicării politice (Cushion & Lewis, 
2009). Audienta postului Fox News este una stabilă, iar cetăţenii care il 
urmăresc evită alte canale de televiziune unde s-ar putea transmite in- 
formaţii care le contrazic opiniile politice. 

După cum observă Nicholas Carr (2012), marele avantaj al internetu- 
lui este capacitatea de arhivare şi interconectare a unui volum mare de in- 
formaţii, ce devine accesibil oricui beneficiază de o conexiune la internet, 
în timp scurt şi cu efort minim. Din punct de vedere practic, internetul 

diminuează costurile de distribuţie a produselor mediatice prin intro- 
ducerea distribuţiei online si a costurilor de acces la unele tipuri de infor- 
maţie (Beciu, 2011). Cu toate acestea, utilizatorii procesează informaţia 
în maniera în care o primesc: sub forma unui „şuvoi rapid de particule” 
(Carr, 2012, p. 25), fapt care nu permite reflectia sau aprofundarea 
datelor accesate. Consecința în spectrul politic a unui astfel de compor- 
tament de consum mediatic este apariţia unui public tot mai dezintere- 
sat de politică şi tot mai greu de persuadat în campaniile electorale 
(Webster, 2011, p. 21). 

În acest context, mijloacele de comunicare tradiţionale, partidele şi 
politicienii se confruntă cu o nevoie continuă de legitimare şi de adap- 
tare la profilul mai mult sau mai puţin diversificat al publicului. Liderii 
politici caută strategii de relationare cu electoratul care să reducă distanţa 
dintre ei şi alegători. Astfel de strategii sunt mobilizarea emoțiilor (Manning 
& Holmes, 2013) sau personalizarea comunicării politice (Adam & Maier, 
2010; Caprara & Zimbardo, 2004; Jebril, Albzek & De Vreese, 2013; Kriesi, 
2012). Cele doua fenomene au fost mai intai incurajate de televiziune, 
prin transferarea atentiei dinspre partide si institutii spre persoane, si 
au fost consolidate mai tarziu de ascensiunea internetului ca resursa de 
comunicare politica. 

Studiile in domeniu (Hermans & Vergeer, 2012) arata ca decizia oa- 
menilor politici de a-si crea propriile platforme de comunicare online 
in paralel cu platformele partidului reprezinta un prim indicator al per- 
sonalizării. Prezenţa politicienilor online face posibilă afirmarea unei 
„identități discursive a omului politic (...) în contextul interacțiunii cu 
alegătorul-utilizator” (Beciu, 2011, p. 281). În lipsa controlului manifes- 
tat în media tradiţionale de viziunea editorială a jurnalistului, omul po- 
litic este liber să isi individualizeze strategiile de comunicare prin 
promovarea unui stil personal de campanie electorală. Acest lucru este 
încurajat de interacţiunea cu alegătorii într-un mediu familiar, conver- 
sational, care îi permite politicianului să isi creeze o identitate apropiată 
de cea a cetăţeanului obişnuit. 


III. 2. Noile media şi hibridizarea condițiilor de producere a 
agendei electorale 


Pe lângă transformările din sfera economiei mass-media, internetul şi 
fenomenul de comercializare generează noi practici jurnalistice. Autori pre- 
cum Stamper şi Brants (2011) discută despre evoluţia jurnalismului poli- 
tic de la un model axat pe informatie, relatare si deferenta, la un model 

comercial, personalizat şi orientat spre interpelare. De asemenea, în con- 
textul individualizării publicului și al unei concurente tot mai accentuate, 
canalele de comunicare tradiţionale caută noi modalităţi de a-și creşte au- 
dientele. Una dintre aceste modalităţi este integrarea comunicării online 
în rutina profesiei de jurnalist (Beciu, 2011). În consecinţă, apar forme al- 
ternative de jurnalism (bloguri, pagini personale, presa online) practicate 
de jurnalişti consacraţi, dar şi de cetăţeni obișnuiți, care se afirmă ca surse 
independente (Beciu, 2011). Se redefineşte astfel așa-numitul fenomen de 
citizen journalism (jurnalismul practicat de cetăţeni), prin faptul că cetăţenii 
îşi pot crea propriile platforme de comunicare online — site-uri, bloguri, 
conturi pe reţelele sociale online — unde dezbat subiecte noi, preluate din 
experienţa personală sau discută teme lansate prin mass-media tradiţionale. 
Aceste tendinţe se regăsesc în strategiile de comunicare ale marilor com- 
panii, dar şi ale partidelor politice. În prezent companiile şi politicienii se 
asociază în campaniile de comunicare atât cu jurnaliştii consacraţi, cât şi 
cu bloggerii cunoscuţi, deveniți lideri de opinie pentru segmente specifice 
de public. Un exemplu este congresul organizat de Partidul Naţional Libe- 
ral în anul 2010 la care bloggerii politici au fost chemaţi alături de jurnaliști 
pentru a transmite în timp real informaţii din timpul evenimentului. 
Totodată, autori precum Wu e! al. (2013), Maier (2010) sau Meraz 
(2011) se referă la hibridizarea condițiilor de producere a agendei de dezbatere 
prin interdependenta dintre informaţiile difuzate în mediul online (pe 
mijloacele alternative de comunicare — bloguri, reţele sociale) şi cele din 
mass-media. Spre exemplu, un studiu realizat în China asupra ştirilor pe 
care le-a generat în mediul online si în mass-media producerea unui ac- 
cident feroviar (Wu et al., 2013) arată că imediat după accident, mij- 
loacele de informare alternative au jucat un rol decisiv în setarea agendei 
de dezbateri mediatice. Totodată, aceste mijloace de comunicare au ofe- 
rit publicului un spaţiu pentru împărtăşirea opiniilor şi sentimentelor 
în legătură cu evenimentul respectiv. Procesul de formare a agendei este 
rezultatul negocierii temelor de interes comun între jurnaliștii profe- 
sionişti şi jurnaliştii amatori. La nivelul comunicării politice şi electorale, 
procesul de negociere se desfăşoară între jurnalişti şi oamenii politici, 
care își folosesc mijloacele de comunicare online (bloguri, conturile pe 
reţele sociale online) ca resurse strategice de plasare a unor subiecte — 
uneori de substanţă, alteori fabricate — pe agenda mass-media. Un exem- 
plu in acest sens este oferit de campania pentru alegerile europarla- 
mentare din România din 2014. Pentru a-şi lansa şi promova partidul 
proaspăt lansat (Partidul Mișcarea Populară, PMP), liderul politic Elena 
Udrea a publicat pe pagina sa Facebook mai multe fotografii în care 

apărea alături de preşedintele României (care purta un tricou în care 
îşi afirma susținerea pentru PMP). Acest gest a generat o dezbatere in- 
tensă în mass-media tradiţionale, dar şi în mediul online, asupra consti- 
tutionalitatii actului de implicare a preşedintelui în campania electorală 
(cu atât mai mult cu cât Constituţia prevede necesitatea exercitării unei 
atitudini neutre din punct de vedere politic a liderului statului). Dezba- 
terile au fost însă benefice pentru Elena Udrea si partidul nou creat, 
deoarece i-au adus capital de vizibilitate. Desi acest lucru nu s-a reflec- 
tat şi în rezultatul alegerilor (partidul a obţinut un scor electoral sub 
aşteptări), evenimentul este ilustrativ pentru tendinţa politicienilor de 
a-şi folosi platformele de comunicare online pentru plasare strategică de 
ştiri pe agenda media. Este vorba de un tip de comunicare spin doctor 
generată de emergenta noilor mijloace de comunicare. 

Spre deosebire de mass-media, care împing informaţia către public 
— fiind denumite în literatura de specialitate push media —, internetul 
funcţionează pe principiul atragerii informaţiei (pull media) (Negrine, 
2008, p. 176). Din acest punct de vedere, sursele online pot prelua o in- 
formaţie din mass-media sau pot lansa o ştire, care la rândul său poate 
fi preluată, interpretată si recadrată de altă sursă online, luând astfel 
naştere o rețea de informaţii. Jurnalismul devine mai interactiv, divers si 
poate atrage reacţii imediate, ca urmare a folosirii platformelor de tipul 
Facebook sau Twitter de către jurnaliști amatori (Dahlgren, 2013, 
p. 123). Impactul unui astfel de jurnalism asupra structurilor mediatice 
tradiţionale este discutabil. Pe de-o parte, faptul că informaţia transmisă 
de media tradiţionale este preluată online, pe bloguri sau reţelele sociale 
poate destabiliza jurnalismul tradiţional deoarece permite audienţelor 
să filtreze conţinutul informaţional accesat, în funcţie de propriile va- 
lori (Dahlgren, 2013, p. 124). În ultimă instanţă, aceste practici pot fi 
interpretate ca fiind deliberative, aceeaşi informaţie fiind preluată şi dis- 
cutată de mai multe voci. Cu toate acestea, influenţa pe care platformele 
online ale cetăţenilor o manifestă asupra celorlalţi utilizatori este 
condiţionată de interesul manifestat de aceștia fata de conţinutul pu- 
blicat (Agre, 2002). Prin urmare, există posibilitatea ca multe dintre 
sursele online care interoghează şi contestă informaţii publicate în mass- 
media tradiţionale să nu fie accesate. 

Considerând transformările din sfera jurnalismului în contextul noile 
media, Peter Dahlgren (2013, p. 135) identifică existenţa simultană a 
mai multor tipuri de jurnalism în societatea contemporană: 

a. high-modernist journalism, care îşi are originile în instituţiile mass- 

media si utilizează ca principii de bază reprezentarea „obiectivă” 

a realităţii. Această modalitate de a face jurnalism introduce o se- 
parare clară între fapte si emoție, valorificând judecatile rationale; 

b. late-modernism journalism, o formă emergenta de jurnalism care se 

formează în contextul noilor media si al interactivitatii. Această for- 
mă de jurnalism se întemeiază pe comunicarea în reţea și încura- 
jează jurnalismul narativ practicat de cetăţeni — un flux de voci 
aparţinând mai multor categorii de indivizi, care prezintă aceeaşi 
informaţie din mai multe perspective. 

Autorul suedez completează clasificarea cu o a treia formă de jurna- 
lism, ce îmbină caracteristicile categoriilor anterioare. Este vorba de ma- 
terialele trimise de cetăţeni către mass-media tradiţionale pentru a fi 
prezentate în emisiunile informative. Această practică este din ce în ce 
mai des întâlnită în ultimii ani. Jurnalistii solicită opinia cetăţenilor sau 
materiale filmate care ar putea fi prezentate ca ştiri. Una dintre con- 
secintele acestor practici este creşterea vizibilităţii opiniei publice 
nereprezentative (Beciu, 2011). Astfel, „sfera privată şi individul devin 
repere în dezbaterea politică — de exemplu, opinia unui telespectator 
comunicată pe forumul (n.a. si mai nou pagina Facebook) emisiunii 
generează tema emisiunii. Persoana publică şi anonimul coexistă în spa- 
tiul mediatic” (Beciu, 2011, p. 284). Publicul devine un partener al me- 
dia tradiţionale în furnizarea de informatie si în dezbaterea celor mai 
importante teme de pe agenda zilei. Nu în ultimul rând, după cum ob- 
servă Peter Dahlgren (2013, p. 130), reţele sociale precum Facebook, 
Twitter, You Tube au devenit parte a sferei publice, prin faptul că devin 
surse de ştiri care redau cu fidelitate adevărul. Un exemplu oferit în 
această direcţie sunt informaţiile transmise pe reţelele sociale despre 
evenimentele din Siria, unde majoritatea jurnaliştilor profesionişti nu au 
acces. Această tendinţă reiterează ipoteza potrivit căreia emergenta mi- 
jloacelor de comunicare online contribuie la reevaluarea condiţiilor de 
producere a agendei. Abordând problema din perspectiva profesiona- 
lizării, o provocare pe care o întâmpină oamenii politici si consultantii 
în zilele noastre este gestionarea colaborării cu alegătorii şi liderii de 
opinie. În acest context, dimensiunea echităţii în ceea ce priveşte ten- 
dinta de profesionalizare a comunicării politice devine şi mai importan- 
tă. Pe lângă strategiile folosite politicieni pentru a genera vizibilitate sau 
pentru a câştiga încrederea electoratului, la fel de importantă este cali- 
tatea dezbaterii promovate şi măsura în care politicienii se folosesc de 
potenţialul web 2.0 pentru a stimula deliberarea cu alegătorii. 

Noile forme de jurnalism care apar odată cu ascensiunea mediului 
online au potenţialul de a reevalua normele şi principiile de funcţionare 

a jurnalismului traditional, fiind mai putin supuse constrângerilor insti- 
tutionale deoarece nu depind de o politică editorială sau de logica pieţei 
(Beciu, 2011). Prin urmare, sursele alternative de informare (bloguri, 
reţele sociale, site-uri, forumuri etc.) pot dobândi o credibilitate mai 
mare în comparaţie cu media tradiţionale. Totusi, acest tip de jurnalism 
are şi dezavantaje deoarece lipsa unor reglementări clare poate deschide 
drumul spre manipulare şi abordările extremiste, sau ştirilor false (fake 
news). Gradul de influenţă a jurnalismului participativ depinde în ultima 
instanţă de interesul pe care îl atrage din partea utilizatorilor de inter- 
net şi poate fi limitat de practica utilizatorilor de a accesa sursele de in- 
formare ce le confirmă convingerile (Iyengar, 2011). 

În sfera politică, noile media au generat modalităţi de punere în scenă 
specifice emisiunilor politice. Spre exemplu, blogurile politicienilor pot 
funcţiona uneori ca rubrici în ediţia electronică a cotidienelor (Beciu, 
2011). Astfel, discursul alternativ practicat prin noile media este integrat 
în sfera mediatică tradiţională. Pe de altă parte, jurnaliștii de televiziune 
isi construiesc emisiunile plecând de la însemnările politicienilor pe 
bloguri sau pe reţelele sociale. Activitatea online a politicienilor este trans- 
formată în resursă pentru jurnalismul politic și poate influenţa construcția 
agendei media. În ultimă instanţă, se conturează „un spaţiu mediatic hi- 
brid în care comunicarea oficială coexistă cu discursuri alternative” 
(Beciu, 2011, p. 285). Odată cu folosirea internetului ca mijloc de comu- 
nicare politică, partidele și politicienii se confruntă cu o nouă incertitu- 
dine. Informaţia este preluată fie de mass-media, fie de jurnalişti amatori 
şi poate fi analizată, interpretată, contestată sau scoasă din context. Prin 
urmare, politicienii se confruntă cu o presiune tot mai mare în ceea ce 
priveşte controlul mesajelor ce urmează a fi transmise online. Mesajele tre- 
buie să respecte caracteristicile comunicării online — narativizată, conver- 
sationala, familiară — şi trebuie să fie suficient de bine calibrate pentru a 
evita conflictele sau neînțelegerile. În același timp, oamenii politici se con- 
fruntă cu necesitatea coordonării agendei online cu agenda mass-media, 
adăugând noi dimensiuni conceptului de profesionalizare. 


IV. Concluzii 


Odată cu emergenta modelului de comunicare web 2.0 comunicarea 
politică online se profesionalizează la nivel ocupational si la nivel instru- 
mental. Din perspectivă sociologică, internetul creează premisele apariţiei 
unor noi ocupaţii — specialişti în social media, în managementul reputației 

online, în branding online etc. La nivel instrumental, apar noi strategii de 
comunicare politică specifice mediului online. Acestea oferă politicie- 
nilor posibilitatea de a identifica profilul votantilor, oportunitatea de mi- 
cro-segmentare a electoratului si de adaptare a mesajelor politice la 
aşteptările unor categorii specifice de electorat, posibilitatea unor apli- 
catii online sau mobile pentru mobilizarea alegătorilor. În același timp, 
politicienii pot beneficia de campanii de marketing politic de tip ama- 
tor, derulate de susţinătorii din mediul online. Politicianul şi cetăţeanul 
pot deveni, cel puţin în teorie, parteneri în susținerea unor cauze sau mă- 
suri politice. Mai mult decât atât, prin intermediul reţelelor sociale on- 
line, mesajele politice pot deveni virale, ajungând astfel la categorii de 
alegători care nu se informează în mod obișnuit despre politică. Totuşi, 
în acest moment potenţialul noilor media de a reconfigura comunicarea 
politică rămâne limitat. 

Din punct de vedere al modului de relationare dintre politicieni si 
electorat, mediul online favorizează o comunicare directă, nemediata si 
deschisă. Politicienii au oportunitatea de a-și construi o identitate alterna- 
tivă şi relationeaza cu cetăţenii „de la prieten la prieten”. În consecinţă, 
tendinţe importante în comunicarea politică — familiaritatea, caracterul con- 
versational — se accentuează. Mai mult decât atât, pentru a-şi creşte 
numărul de susţinători, oamenii politici adoptă un stil de comunicare per- 
sonal, care seamănă tot mai mult cu interacţiunea faţă în faţă. Pe de-o 
parte, un astfel de stil de comunicare diminuează distanţa socială dintre 
politicieni şi cetăţeni şi face politica mai accesibilă. Pe de altă parte, 
aceeaşi tendinţă poate duce la trivializarea politicii şi la abordările popu- 
liste, afectând calitatea dezbaterilor politice. Nu în ultimul rând, politi- 
cienii pierd controlul asupra mesajelor transmise în mediul online. 
Acestea pot fi preluate, redistribuite şi recadrate de oricine (indiferent 
că este vorba de susţinători, jurnalişti, opozanți politici). Astfel, pentru a 
evita conflictele sau crizele de comunicare, oamenii politici sunt puşi în 
situaţia paradoxală de a mima spontaneitatea și interactivitatea comu- 
nicării într-un mediu proiectat pe principiul unei arhitecturi a participării. 

În ceea ce priveşte relaţia dintre sfera politică şi mass-media traditi- 
onale, mediul online ca mijloc de informare şi comunicare favorizează 
apariţia unor forme alternative de jurnalism, practicate de jurnaliștii pro- 
fesionisti, cetăţeni, politicieni sau organizaţii non-guvernamentale sau re- 
configurarea condiţiilor de producere a agendei. Online, politicianul 
dobândeşte un spaţiu unde își exprimă nemediat opiniile referitoare la 
principalele subiecte de pe agenda publică şi în acelaşi timp își lansează 
propriile teme de dezbatere. Astfel, o practică emergentă, care se con- 
solidează odată cu internetul, este efortul de coordonare a strategiei de 

comunicare online cu cea din media tradiţionale. Această abordare inte- 
grata poate fi privită ca un indicator al profesionalizării, fiind o con- 
secinta a tendinței de centralizare şi eficientizare a comunicării politice. În 
cadrul strategiei integrate, fiecare resursă folosită (online, mass-media 
tradiţionale, evenimente de campanie) are rolul său specific şi contribuie 
la atingerea obiectivului general al campaniei: câștigarea voturilor. Cu 
toate acestea, unii politicieni nu folosesc internetul la întregul său 
potenţial — fie adoptă o comunicare precaută, sacrificând caracterul inte- 
ractiv şi spontan al interacțiunii virtuale, fie ignoră utilitatea şi specifi- 
cul platformelor online. Acest lucru duce la pierderea mizei campaniilor 
online. Ca atare, utilizarea internetului în comunicarea politică păstrează 
aceleaşi tendinţe constatate în sfera mediatică (comunicare unidirectio- 
nală, deturnarea atenţiei de la subiectele incomode, negativitate ş.a.) sau 
este rezultatul unei adoptări mecaniciste a noului mediu, fără o strate- 
gie conturată. Efortul de adaptare la sfera online poate fi înţeles ca un 
pas pe care partidele şi oamenii politici îl fac în direcţia profesionalizării. 
Cu toate acestea, a susține profesionalizarea comunicării politice în ge- 
neral ca urmare a dezvoltării practicilor de comunicare online ne 
situează pe o poziţie normativă şi introduce mai multe dificultăţi de 
definire a acestui concept. Din acest motiv, cercetările asupra profesio- 
nalizării ar trebui să se concentreze atât pe aspectele instrumentale dar 
şi pe dimensiunea echităţii. Mai exact, pentru a putea face o delimitare 
între practicile profesioniste şi cele neprofesioniste, analiza comunicării 
politice online ar trebui să înglobeze şi o componentă calitativă. Prin 
această componentă se poate analiza măsura în care politicienii pro- 
movează un tip de cunoaștere politică utilă alegătorului şi cultivă dez- 
baterea pe probleme de interes pentru societate în detrimentul 
pseudo-evenimentelor. 


III. Analiza discursului politic online 
în campania electorală pentru 
alegerile legislative din 2012 


Volumul de fata tratează profesionalizarea comunicării politice in 
contextul emergentei noilor media. În acest sens, profesionalizarea este 
studiată luând în considerare sfera electorală, pentru a identifica mo- 
durile în care clasa politică şi mass-media folosesc mediul online ca 
resursă de comunicare electorală. Profesionalizarea este investigată de 
asemenea din perspectiva unor practici de comunicare politică integrate 
pentru a evidenția modalităţile în care mijloacele de comunicare online 
(de tipul reţelelor sociale — în cazul de fata Facebook) sunt integrate de 
politicieni în conceptul lor de campanie electorală. Concret, studiez 
modul în care Facebook este utilizat: 

a. din perspectiva construirii agendei candidatului, respectiv a teme- 

lor de campanie; 

b. din perspectiva hibridizării condiţiilor de formare a agendei media 
(preia candidatul în sfera online teme dezvoltate în talk-show-urile 
televizuale? foloseşte candidatul în talk-show-uri teme/argu- 
mente pe care le-a abordat pe Facebook? jurnaliștii introduc în 
talk-show-uri teme de dezbatere ca urmare a unor mesaje ale can- 
didatului pe Facebook? în cele din urmă, identitatea electorală a 
candidatului este construită integrat, adică sfera online şi cea tele- 
vizuală sunt utilizate complementar?). 

Demersul empiric se plasează pe linia teoriilor care discută nor- 
malizarea comunicării politice online (Foot & Schneider, 2006; Margolis & 
Resnick, 2000; Resnick, 1998; Schweitzer 2011). Studiile care investi- 
ghează ipoteza amintită oferă date despre normalizarea comunicării pe 

site-urile de campanie ale candidaţilor. Cercetarea de fata investighează 
această ipoteză din perspectiva emergentei modelului de comunicare 
web 2.0. Cu alte cuvinte, cum se manifestă normalizarea comunicării 
politice raportat la reţelele sociale de tipul Facebook? Cum sunt utilizate 
pe Facebook strategii de comunicare specifice precum personalizarea, 
negativitatea, interactivitatea şi mobilizarea? 


I. Aspecte metodologice 

Demersul empiric ia în considerare următoarele premise teoretice: 


a. 


Modelul de comunicare web 2.0 redefineşte condiţiile de produ- 
cere a discursului electoral; 


b. Web 2.0 conferă noi semnificaţii conceptului de profesionalizare 


a comunicării politice; 

Comunicarea politică online în era web 2.0 presupune practici 
specifice, dar în cadrul unui proces de normalizare a comunicării 
(Foot & Schneider, 2006; Margolis & Resnick, 2000; Resnick, 1998; 
Schweitzer 2011). 


În vederea aprofundării fenomenului de profesionalizare a comu- 
nicării politice în contextul noilor media am urmărit două obiective de 
cercetare: 

1. Un obiectiv empiric. studiez procesul de formare a agendei electorale — dacă 
repertoriul tematic promovat de politicieni pe Facebook este com- 
plementar sau dimpotrivă, divergent în raport cu temele dezbătute 
în mass-media (în talk-show-urile politice). Mai exact, studiul răs- 
punde la următoarele întrebări de cercetare: 


i. 


ii. 


iii. 


iv. 


Ce tipuri de teme promovează oamenii politici pe Facebook în 
context electoral? Şi, corespunzător, ce tipuri de teme electorale 
predomină în mass-media (în talk-show-urile politice)? 

În ce măsură există o convergență / divergență între temele discutate 
de candidaţi pe Facebook şi temele supuse dezbaterii în sfera media- 
tică? Dezvoltă candidaţii în mediul online unele dintre temele abor- 
date în talk-show-uri? Aşadar, în ce măsură politicienii folosesc 
Facebook pentru a dezbate teme intens dezbătute în sfera televizuală, 
adică teme deja consacrate în agenda electorală a momentului? 
Comunicarea online a candidaţilor pe Facebook generează abor- 
darea unor teme în talk-show-urile politice? 

Plecând de la temele abordate de candidaţi pe Facebook, ce tip de 
cunoaștere politică şi electorală li se oferă alegătorilor? De exemplu, 

în ce măsură paginile Facebook ale candidaţilor oferă o cunoaştere 
în legătură cu programul politic al candidatului? 

2. Un obiectiv analitic: se studiază ipoteza normalizării comunicări politice on- 
line (ex. Margolis & Resnick, 2000; Schweitzer, 2011) — menţinerea ra- 
porturilor de putere traditionale intre partidele mari si cele de mici 
dimensiuni si a unor strategii de comunicare predominante in mass- 
media. Plecand de la aceasta ipoteza, analizez cum se transforma o 
serie de strategii consacrate in contextul americanizării comunicării 
politice: personalizarea discursului politic sau campania negativă. Inves- 
tighez de asemenea modalitatea de manifestare în mediul online a 
unor tendinţe precum interactivitatea şi mobilizarea, comparativ cu 
mass-media. Prin urmare, cel de-al doilea obiectiv de cercetare intro- 
duce următoarele întrebări: 


i. Ce forme emergente dobândesc aceste strategii (personalizarea, 
campania negativă, interactivitatea etc.) în mediul online (Face- 
book) prin comparaţie cu mass-media (cu talk-show-urile politice)? 

ii. În ce măsură Facebook este utilizat de politicieni pentru legitima- 
rea unei identități electorale? Altfel spus, modul in care omul po- 
litic se raportează la Facebook indică utilizarea acestei reţele sociale 
ca parte a unui proiect de campanie electorală integrată? Politicianul 
foloseşte mediul online şi mass-media tradiţionale ca resurse com- 
plementare de legitimare a unor teme de campanie electorală? 

Pentru atingerea obiectivelor stabilite, comunicarea electorală va fi 
analizată din perspectiva a două dimensiuni de cercetare: 

a. Procesul de formare a agendei electorale; 

b. Interacțiunea politicienilor cu electoratul. 

Formarea agendei electorale va fi studiată ţinând cont de ipoteza hibri- 
dizării agendelor — proces prin care temele de dezbatere din mediul on- 
line şi din mass-media se suprapun sau se articulează interdependent ca 
urmare a unor procese de negociere, redefinire şi recontextualizare a dezbate- 
rilor la care iau parte jurnaliștii si oamenii politici. În acest sens, am ur- 
mărit următorii indicatori ai hibridizării comunicării politice, respectiv, 
ai condiţiilor de formare a agendei electorale: 

a. abilitatea oamenilor politici de a lansa, prin comunicarea online, 
teme de dezbatere care sunt preluate şi dezbătute în sfera medi- 
atică; 

b. utilizarea mijloacelor de comunicare online de către politicieni 
pentru aprofundarea sau recontextualizarea unor teme de pe 
agenda mass-media tradiţionale; 

c. convergenta/simultaneitatea repertoriului tematic promovat de 
politician în mediul online cu repertoriul tematic din sfera me- 
diatică. 

În ceea ce priveşte interactiunea politicienilor cu electoratul, investigarea 
acestei dimensiuni va permite delimitarea particularitatilor de comuni- 
care politică online în context electoral, comparativ cu cele din mass- 
media. În acest sens, vor fi analizate aspecte precum: 

a. personalizarea şi negativitatea comunicării politice în mediul online 

şi în mass-media tradiţionale; 

b. interacțiunea cu alegătorii şi strategiile de mobilizare. 

Premisa care stă la baza acestei analize este că emergenta comunicării 
online web 2.0 creează condiţiile redefinirii unor practici precum per- 
sonalizarea, negativitatea, mobilizarea sau interactivitatea, practici con- 
sacrate în comunicarea politică tradiţională. 


I.1. Aria de investigare 


Profesionalizarea comunicării politice online în context electoral va fi 
analizată luând ca arie de investigare campania electorală pentru alegerile 
legislative din Romania, care a avut loc în perioada 9 noiembrie — 9 de- 
cembrie 2012. Pentru investigarea dimensiunilor de cercetare prezentate 
mai sus am optat pentru alcătuirea unui corpus eterogen incluzând: 


A. Șase pagini de Facebook ale candidaţilor la alegerile parlamentare 

din 2012: 

— Victor Ponta (lider al Uniunii Social Liberale, USL; preşedintele 
Partidului Social Democrat, PSD; şi prim-ministru“); 

— Crin Antonescu (lider al USL; preşedintele Partidului National 
Liberal, PNL; şi preşedinte al Senatului); 

— Daniel Constantin (lider al USL; preşedintele Partidului Conser- 
vator; PC; si ministru al agriculturii); 

— Vasile Blaga (lider al Alianţei Romania Dreaptă, ARD; si prese- 
dinte al Partidului Democrat Liberal, PDL); 

— Mihai-Răzvan Ungureanu (lider al ARD; preşedinte al partidului 
Forţa Civică, FG; şi fost prim-ministru); 

— Aurelian Pavelescu (lider al ARD; si preşedinte al Partidului 
Naţional Ţărănesc Creştin Democrat, PNTCD). 


4. Au fost enumerate funcţiile şi afilierea politică a candidaţilor din perioada cam- 
paniei pentru alegerile parlamentare din 2012. 

Mai exact, au fost analizate 556 de mesaje — toate publicate în perioa- 
da campaniei pentru alegerile parlamentare din 2012 — dintre care: 160 
de mesaje publicate de Victor Ponta pe pagina Facebook, 136 de mesaje 
aparţinând lui Crin Antonescu, 53 de mesaje publicate de Daniel Con- 
stantin, 14 mesaje ale lui Vasile Blaga, 49 de mesaje publicate de Aure- 
lian Pavelescu şi 144 de mesaje aparţinând lui Mihai-Răzvan Ungureanu. 
Prin mesaj mă refer deopotrivă la mesajele text publicate de politicieni 
pe pagina Facebook, colajul de text şi imagine, textul însoţit de fotografii 
de la evenimente, videoclipuri publicate în secţiunea Timeline— secţiunea 
principală a paginilor Facebook aparţinând politicienilor. 


B. 19 talk-show-uri politice din perioada campaniei electorale din 2012 

(9 noiembrie — 9 decembrie 2012): 

— Şase ediţii ale emisiunii Ultima oră, difuzată de postul Romania 
TV; 

— Trei ediţii ale emisiunii Sub semnul întrebării, difuzată de postul 
Bl TV; 

— Trei ediţii ale emisiunii Jurnal de seară, difuzată pe Digi 24; 

— Trei ediţii ale emisiunii Sinteza zilei, difuzată de postul Antena 3; 

— Două ediţii ale emisiunii Realitatea la Raport, difuzată pe Reali- 
tatea TV; 

— O ediţie a emisiunii Punctul de întâlnire, difuzată pe Antena 3; 

— O ediţie a emisiunii Prim plan, difuzată pe TVR. 


Pentru alcătuirea corpusului online, au fost selectate paginile Facebook 
ale candidaţilor deoarece acest mijloc de comunicare se bucură de o uti- 
lizare mai largă în rândul utilizatorilor de internet din România, com- 
parativ cu alte reţele sociale (blog, Twitter). Potrivit datelor înregistrate 
de Facebrands.ro, platforma care monitorizează activitatea pe această 
reţea socială în România, în 2012 existau peste 5 milioane de utilizatori 
Facebook. Prezenţa în număr mare a românilor pe Facebook poate ex- 
plica şi motivul pentru care politicienii din România aleg să comunice 
mai intens pe Facebook spre deosebire de alte reţele sociale. 

În ceea ce priveşte oamenii politici care utilizează Facebook, au fost 
selectaţi candidaţii aparţinând celor mai importante alianţe politice care 
au polarizat dezbaterea electorală în timpul campaniei pentru alegerile 
legislative din 2012: USL (formată din PSD, PNL şi PC) şi ARD (formată 
din PDL, FC şi PNŢCD). Contextul politic specific anului 2012 a oferit 
oportunitatea analizei comparative a elementelor de campanie cultivate 
de politicienii aflaţi la guvernare (liderii USL) şi de politicienii din opo- 
zitie (liderii ARD). 

Cele două alianţe includeau, totodată, trei dintre cele mai importante 
partide din România la acel moment (PSD, PDL şi PNL), în ceea ce 
priveşte numărul de membri (potrivit Registrului partidelor politice înre- 
gistrat la Tribunalul Municipiului Bucureşti în 2011 — www.tmb.ro/in- 
dex.php/partide-politice). Din acest punct de vedere, corpusul permite 
analiza comparativă a strategiilor de comunicare ale candidaţilor 
aparţinând unor partide politice de dimensiuni mari, cu o bază largă de 
susţinători, şi a strategiilor utilizate de candidaţii de la partide mici (în 
cazul de fata, PC, FC si PNȚCD). 

Se vor pune astfel în evidenţă aspecte precum: 

a. temele de dezbatere promovate de candidaţi pe paginile Facebook 

oficiale; 

b. normalizarea comunicării politice la nivel functional şi relational; 

c. tipurile de teme şi strategii de comunicare abordate de candidaţii 
afiliati unor partide mari, prin comparaţie cu temele si strategiile 
candidaţilor de la partidele mici; 

d. tipul de comunicare promovat de liderii de partid — strategii de 
personalizare, mobilizare, campanie negativă şi interacţiune cu 
alegătorii, normalizarea la nivel discursiv. 

În ceea ce priveşte construcţia corpusului referitor la sfera televizuală: 
au fost selectate emisiuni difuzate în intervalul orar 20.00 — 23.00 (inter- 
valul cu cea mai mare audienţă) de către posturi de televiziune speciali- 
zate pe dezbatere si informare politică. În construcţia corpusului s-a ţinut 
cont de faptul că sistemul mediatic din România este unul puternic po- 
larizat, ca urmare a afilierii politice a unora dintre trusturile media”. 

Obiectivul nu a fost alcătuirea unui corpus exhaustiv, ci a unui cor- 
pus a cărui analiză să permită identificarea unor tendinţe recurente sau 
patterr-uri de comunicare precum: 

a. principalele teme dezbătute în sfera televizuală pe durata cam- 

paniei electorale; 

b. tipurile de teme si argumente promovate de jurnaliști si politicieni 
în funcţie de afilierea politică a postului de televiziune; 

c. particularităţi ale interacțiunii dintre politicieni si jurnalişti în con- 
textul unei sfere televizuale polarizate. 


5. În acest sens, în perioada analizată, posturile România TV şi Antena 3 au prac- 
ticat un tip de discurs favorabil candidaţilor USL. Posturile Realitatea TV şi Bl TV 
au abordat în aceeaşi perioadă teme de dezbatere favorabile candidaţilor ARD. TVR 
şi Digi 24 se înscriu în categoria posturilor de televiziune care menţin o comunicare 
relativ neutră, la dezbateri fiind invitaţi reprezentanţi ai ambelor alianţe politice. 

Cele două dimensiuni ale corpusului permit o analiză comparativă a 
strategiilor de comunicare politică utilizate online, pe paginile de Face- 
book, şi în talk-show-urile politice. Analiza va identifica: 

a. asimilarea Facebook ca resursă de comunicare electorală pentru pro- 
movarea programului politic al politicianului, pentru impunerea u- 
nor teme de dezbatere pe agenda media sau pentru reinterpretarea 
unor teme consacrate în dezbaterea din sfera televizuală; 

b. strategiile de legitimare a unei identități electorale — în mediul on- 
line și în mass-media. 

Aria empirică şi corpusul propus permit investigarea aprofundată a u- 
nor strategii de comunicare politică (personalizarea comunicării, campania 
negativă, interactivitatea, mobilizarea) în mediul online si în mass-media 
tradiţionale. Cu toate acestea, lipsa unei dimensiuni longitudinale a studi- 
ului şi corpusul restrâns nu permit generalizarea rezultatelor obţinute la 
întregul spectru electoral românesc sau relevarea unor tendinţe consacrate 
în timp. Pe de altă parte, limitarea corpusului la paginile Facebook ale can- 
didatilor face posibilă identificarea unor tendinţe ale comunicării pe Face- 
book, fără însă a avea un termen de comparaţie cu alte mijloace de 
comunicare online. Din acest punct de vedere, demersul empiric este pre- 
dominant calitativ si include unele aspecte de cercetare de natură explo- 
ratorie, necesare pentru dezvoltarea unor ipoteze de cercetare ulterioare. 
Scopul asumat în această lucrare constă în elaborarea unui model opera- 
tional al profesionalizării comunicării politice in context electoral, model 
care sa poată fi aplicat la nivelul altor corpusuri și în alte contexte electorale. 
Datele obţinute oferă o imagine a profesionalizării comunicării politice din 
România la nivel instrumental si al dezbaterii politice pe Facebook si în talk- 
show-urile politice. Pentru interpretarea datelor empirice am luat în con- 
siderare diferite elemente de context (pre)electoral in care s-a derulat 
campania pentru alegerile parlamentare din 2012. 


1.2. Elemente de context ale ariei empirice 


Premisa demersului de interpretare a datelor este aceea că discursul, 
în cazul de faţă discursul politic, este „un text în context” (Van Dijk, 2008). 
Potrivit lui Teun van Dijk (2008), discursurile sunt rezultatul influenţei 
manifestate de situaţia socială în care sunt produse, dar şi de definiţia pe 
care actorii sociali o acordă acestor situaţii. Pornind de la această teorie, 
discursurile oamenilor politici sunt tributare unor teme structurante ale 
dezbaterii politice dintr-o anumită perioadă, dar şi expresia unui proces 

de reinterpretare a acestor teme, din perspectiva intereselor fiecărui politi- 
cian/partid. 

De exemplu, în cazul României, temele care au structurat dezbaterea 
politică după 1990 sunt configurate de macro-tema „trecutul comunist”, 
dar şi de aspecte circumstantiale asociate fiecărui ciclu electoral în parte. 
Literatura curentă distinge între temele fondatoare, temele spectrale şi temele 
circumstanţiale care au marcat in timp dezbaterea politică în România din 
1990 până în 2000 în cadrul alegerilor prezidenţiale (Cârstea, 2014). Ast- 
fel de teme acoperă tranziţia, construcţia identitară, rolul democraţiei 
şi diferenţa dintre democraţie şi dictatură (accentul este pus pe diverse- 
le forme de „moşteniri” din perioada comunistă şi, corespunzător, pe 
definirea responsabilitatii morale) (Cârstea 2014). Larg discutată în- 
cepând cu anii electorali 2000 a fost tema corupţiei (în campania pen- 
tru funcţia de primar al Bucureștiului) si 2004 (în campania pentru 
alegerile prezidenţiale) si tema conflictului dintre mass-media și clasa 
politică, abordată mai ales în cadrul campaniei pentru alegerile prezi- 
dentiale din 2009. Aceste teme au fost recontextualizate şi reconfigurate 
în contexte electorale specifice. 


1.3. Contextul politic al anului electoral 2012 


În cazul campaniei pentru alegerile legislative din 2012 dintre temele 
circumstantiale (potrivit clasificării propusă de Andreea Cârstea, 2014), 
care au polarizat dezbaterea electorală mentionez: 
a. raportarea la preşedinte şi reprezentarea intereselor României în 
Europa; 

b. tema economiei nationale — identificarea unor strategii adecvate 
de redresare a economiei româneşti după criza economică din 
2008 şi depăşirea erorilor făcute de guvernările anterioare; 

c. tema fraudării alegerilor. 

Anul 2012 a debutat cu o serie de proteste care au început în Târgu 
Mureş şi care s-au extins mai apoi în mai multe oraşe din ţară, ca urmare 
a unei declaraţii controversate a preşedintelui Traian Băsescu cu privire 
la Raed Arafat, fondatorul Serviciului Mobil de Urgenţă, Reanimare si 
Descarcerare (SMURD). Ceea ce iniţial a fost însă o acţiune de soli- 
darizare cu doctorul Raed Arafat s-a transformat într-o acţiune de protest 
împotriva guvernului condus de Emil Boc (lider PDL), guvernare în tim- 
pul căreia au fost adoptate măsurile de austeritate, ca răspuns la criza 
economică din 2008. Protestele au determinat demisia guvernului Boc 

şi numirea unui nou guvern PDL condus de Mihai-Răzvan Ungureanu, 
fost ministru de externe al României între anii 2004-2007 şi director al 
Serviciului de Informaţii Externe al României între anii 2007-2012. 

Un al doilea moment important în structurarea discursului politic în 
anul 2012 a fost reprezentat de demersurile de suspendare a preşedintelui 
Traian Băsescu in vara aceluiași an. Acţiunea a inclus mai multe etape®: 

— Revocarea Avocatului Poporului, Gheorghe Iancu, prin votul 
Parlamentului, reunit în sesiune extraordinară. Această funcţie a 
fost preluată interimar de Valer Dorneanu, fost membru PSD; 

— Înlocuirea din funcţia de președinte al Senatului a lui Vasile Blaga 
(PDL), prin votul plenului Parlamentului. Noul preşedinte al 
senatului a devenit Crin Antonescu (PNL). Acţiunea a fost inter- 
pretată la acea vreme ca o fortare a regulamentului Senatului, 
potrivit căruia preşedintele poate fi revocat din funcţie la pro- 
punerea unei treimi din senatori şi numai dacă încalcă grav sau 
în mod repetat regulamentul Senatului; 

— Ulterior, USL a iniţiat în Parlament procedura de suspendare a 
preşedintelui, acuzat că a instigat la nerespectarea deciziilor Curţii 
Constituţionale (CO), făcând presiuni asupra judecătorilor CC, a 
iniţiat un proiect neconstitutional de revizuire a Constituţiei şi s-a 
substituit funcţional Guvernului; 

— Adoptarea de către Guvern a unei ordonanţe de urgenţă care 
modifica Legea referendumului. Amendamentul adus legii sta- 
bilea că preşedintele poate fi demis cu jumătate plus unu din vo- 
turile valabil exprimate la referendum şi nu cu jumătate plus unu 
din numărul persoanelor înscrise pe listele electorale. La referen- 
dum puteau vota şi cetăţenii români aflaţi în străinătate. Curtea 
Constituţională a invalidat această ordonanţă de urgenţă, sus- 
ținând că validitatea referendumului va fi dată de participarea la 
vot a cel putin jumătate plus unu din numărul persoanelor înscrise 
pe listele electorale permanente. 

Deşi majoritatea voturilor exprimate la referendum a fost pentru 
demiterea preşedintelui (7,4 milioane de voturi), rezultatul obţinut avea 
să fie invalidat de Curtea Constituţională deoarece nu a fost atins cvo- 
rumul necesar (prezenţa la vot fiind de numai 46,24%). 


6. Informaţiile prezentate realizează o sinteză a articolelor de presă politică din 
2012 — www.gandul.info, www.romanialibera.ro, www.adevarul.ro, www.digi24.ro, 
www.mediafax.ro. 

Evenimentele asociate acestei perioade au scindat clasa politică din 
România în: 

— zona partidelor de la putere (PSD+UNPR, PNL si PC), acestea s-au 
poziţionat ca partide „salvatoare” ale României de politicile preşe- 
dintelui şi ale partidului susţinut de acesta la acea vreme, PDL; 

— zona partidelor din opoziţie care au asociat evenimentele politice 
din vara lui 2012 cu o lovitură de stat. Partidele de la putere au fost 
acuzate că încearcă să preia abuziv conducerea celor mai impor- 
tante instituţii ale statului. Totodată, dezbaterea internă a fost în- 
tr-un anumit sens transferată la Bruxelles, ca urmare a faptului că 
europarlamentarii PDL au atras atenţia instituţiilor europene cu 
privire la acţiunile partidelor de la guvernare. S-a conturat astfel 
tema reprezentării inadecvate a intereselor României în Europa. 

Rezultatul referendumului din 2012 şi evenimentele premergătoare 

acestuia au trasat tonul campaniei pentru alegerile parlamentare din 
toamna lui 2012. Pe de-o parte, liderii USL au continuat atacurile împotri- 
va preşedintelui, au încercat să contracareze discursurile partidelor din 
opoziţie, care susțineau că partidele de la putere au o atitudine anti-eu- 
ropeană, şi au adus în discuţie necesitatea îndreptării greselilor făcute de 
guvernările anterioare. De cealaltă parte, liderii partidelor din opoziţie, 
unite în Alianţa România Dreaptă (ARD), au avansat tema absenței un- 
ui program politic valid din partea USL şi tema fraudării alegerilor, ca 
urmare a faptului că guvernul condus de Victor Ponta nu a prezentat la 
timp listele electorale actualizate cu numărul persoanelor cu drept de vot. 
Prin urmare, campania din toamna lui 2012 a menţinut tonul conflictu- 
al al unor evenimentele politice anterioare şi a favorizat totodată recon- 
textualizarea unor teme circumstantiale generate de aceste evenimente. Rolul 
cercetării de faţă este de a stabili care au fost temele abordate de politi- 
cienii de la putere si de politicienii din opoziţie în campania din 2012. 
Abordarea comparativă între comunicarea online şi cea din mass-media 
tradiţionale va releva măsura în care politicienii folosesc aceste mijloace 
de comunicare ca resurse electorale care să le permită dezbaterea unor 
teme strategice, impunerea unor noi modalităţi de raportare la temele 
structurante ale campaniei şi lansarea de subiecte pe agenda mass-media. 


1.4. Aspecte particulare ale comunicării pe Facebook 
In interpretarea datelor se vor lua în considerare si o serie de aspecte 


constitutive comunicării pe Facebook. În acest sens, autori precum Ulmanu 
(2011) definesc Facebook ca o „hartă interactivă a relaţiilor noastre sociale” 

(p. 61). Această reţea socială realizează inventarul cunoscutilor, oferă ac- 
ces la imagini, prezintă fapte, emoţii şi stări ale utilizatorilor (p. 62). 
Această reţea socială funcţionează pe logica dezvăluirilor si a impartasirii 
de experienţe cu încărcătură simbolică, a unor informaţii considerate 
de interes pentru utilizatori. Impactul Facebook şi al altor reţele sociale 
asupra vieţii cotidiene a individului este atât de mare încât reconfi- 
gurează modul de organizare/ condiţiile de producere a acţiunilor co- 
tidiene. Mai exact, experienţele sunt trăite spre a fi împărtășite cu ceilalți. 
Detalii de viaţă cotidiană sunt surprinse din unghiuri inedite în fotografii 
care mai apoi sunt publicate pe Facebook spre a fi împărtășite cu per- 
soanele din „lista de prieteni” (cunoştinţe directe, prieteni ai prietenilor, 
necunoscuţi, contacte strategice — angajatori, persoane importante pen- 
tru reţeaua profesională din care face parte individul s.a.). 

Spre deosebire de alte platforme online, de tipul forumurilor, care 
favorizează comunicarea sub semnul anonimatului, aspect ce atenuează 
responsabilitatea utilizatorilor, Facebook presupune asumarea identităţii 
reale (Ulmanu, 2011). Totodată, potrivit unor autori precum Marichal 
(2012), Facebook propune o punere în scenă a comunicării menită a 
mobiliza emoţii şi a atrage atenţia. Această reţea socială devine un mij- 
loc de auto-promovare a individului. În anumite cazuri, cetăţeni obişnuiţi 
apelează la o comunicare strategică ce vizează construirea unui brand 
personal. Facebook este una dintre reţelele sociale cu cea mai rapidă 
răspândire la nivel global, având peste un miliard de utilizatori. Facebook 
se constituie ca o rețea de rețele al cărei potential de creştere a vizibilitatii 
conţinutului publicat este foarte mare — prin funcții precum like — îmi 
place — sau share — distribuie. Acesta este motivul pentru care nu numai 
cetăţenii obişnuiţi folosesc Facebook, dar şi companiile, brandurile, 
politicienii, partidele, ONG-urile etc. În acest scop, reţeaua socială oferă 
posibilitatea creării unor pagini personale, pentru utilizatorii obişnuiţi, 
sau a unor pagini de promovare destinate prezentării unor servicii speci- 
fice, a unei oferte electorale etc. Pe lângă dimensiunea de promovare, 
Facebook oferă însă oportunitatea umanizării comunicării, a personal- 
izării acesteia. Specificul acestei reţele sociale este dat de faptul că îm- 
bina funcţii singulare oferite de alte reţele: You Tube — care permite 
încărcarea de videoclipuri filmate de amatori, Instagram — permite dis- 
eminarea de fotografii, Twitter — publicarea unor mesaje de maxim 140 
de caractere, imagini si videoclipuri etc. Facebook integrează toate aces- 
te funcţii (inclusiv posibilitatea de a încărca mesaje de dimensiuni mai 
mari — prin funcţia Notes/Notite). 

Potrivit literaturii curente (Carlisle & Patton, 2013), Facebook eli- 
mină diferenţele socio-demografice dintre utilizatori (venit, sex, etnie 

etc.) şi oferă oricui oportunitatea de a susţine campania unui candidat în 
mediul digital. Cu toate acestea, studii realizate asupra utilizatorilor Face- 
book din Suedia (Gustafsson, 2012) demonstrează că simpla utilizare a 
reţelei Facebook nu este suficientă pentru creşterea participării politice a 
alegătorilor. Reprezentanţii organizaţiilor politice văd în Facebook un in- 
strument de mobilizare a alegătorilor; utilizatorii ar evita să îşi împăr- 
tăşească însă opiniile politice pe Facebook si deci, să se implice în 
campaniile online ale politicienilor. Nu în ultimul rând, studii realizate în 
Taiwan (Lin, 2014) în timpul campaniei pentru alegerile prezidenţiale din 
2012 demonstrează că politicienii îşi consideră paginile Facebook ca surse 
de informaţii pentru mass-media, de aceea acordă o mare importanţă tipu- 
lui de conţinut publicat. Dincolo de oportunităţile si limitele comunicării 
Facebook, unii autori (Ross & Burger, 2014) demonstrează că politicienii 
folosesc această reţea socială doar ca mijloc de creștere a vizibilitatii politice 
şi într-o manieră unidirectionala — nu se lansează în dezbateri cu alegă- 
torii. Mai mult decât atât, un studiu referitor la utilizarea Facebook de 
către parlamentarii din Suedia in context non-electoral (Larsson & 
Kalsnes, 2014) arată că aceștia au o activitate redusă pe Facebook în afara 
campaniilor electorale, iar cei mai activi politicieni pe Facebook sunt cei 
tineri. Studiile demonstrează că utilizarea Facebook în comunicarea 
politică devine o necesitate dat fiind că politicienii tind să trateze acest mij- 
loc de comunicare ca pe o resursă potenţială de mobilizare sau de lansare 
a unor subiecte pe agenda mass-media. 


II. Analiza condiţiilor de producere a agendei electorale: 
tipologia temelor de campanie 


Cercetarea utilizează în mod complementar: analiza de continut si ana- 
liza de dispozitiv. Demersul empiric include mai întâi analiza condiţiilor de 
producere a agendei electorale a candidaţilor în mediul online şi în sfera tele- 
vizuală, etapă în care se va apela la analiza de conţinut. În pasul al doilea 
al cercetării paginile Facebook ale politicienilor şi talk-show-urile politice 
vor fi analizate ca dispozitive utilizate strategic pentru stabilirea unui cadru 
de interacţiune şi pentru generarea unor identități comunicationale ale 
participanţilor la dezbatere. 


Obiectivul si principala întrebare de cercetare 


Pentru analiza condiţiilor de producere a agendei electorale în cam- 
pania pentru alegerile legislative din anul 2012 se va utiliza o metodă 

calitativ-cantitativă de colectare şi interpretare a datelor: analiza de conți- 
nul. Acest tip de analiză permite identificarea repertoriilor tematice din 
mediul online si din mass-media. Cu alte cuvinte, cum utilizează candi- 
datii Facebook ca resursă electorală? Urmaresc astfel aspecte referitoare 
la profesionalizarea dezbaterii politice, răspunzând la întrebarea dacă politi- 
cienii promovează o identitate electorală unitară în mediul online şi în 
mass-media din punctul de vedere al unor strategii discursive (în prin- 
cipal construcţia repertoriului tematic). 


Intrebări de cercetare specifice 


1. În ce măsură există o convergenţă între temele abordate de can- 
didati pe Facebook şi temele supuse dezbaterii în talk-show-urile 
politice? Sau dimpotrivă, se formează agende de dezbatere para- 
lele în ceea ce priveşte comunicarea pe Facebook a politicienilor 
și în talk-show-urile din mass-media tradiţionale? 

2. Ce tipuri de teme promovează oamenii politici pe Facebook spre 
deosebire de cele discutate în mass-media tradiţionale / în talk- 
show-urile politice? 

3. Generează temele abordate pe Facebook dezbateri în talk-show- 
urile politice? 


Concepte cheie 


Pentru atingerea obiectivului de cercetare propus, analiza de conti- 
nut se raportează la condiţii de producere a agendei precum hibridizarea 
— formarea unor repertorii tematice complementare sau paralele în 
mediul online si în media tradiţionale. Cercetări recente în acest sens 
demonstrează o influenţă a reţelelor sociale asupra mass-media în gene- 
rarea ştirilor (Wu et al., 2013), generarea unor agende paralele pe reţelele 
sociale şi în mass-media (Maier, 2010) sau o diminuare a rolului jucat 
de mijloacele tradiţionale în formarea agendei (Meraz, 2011). 


Designul metodologic şi procesul de codare 


Analiza de conţinut va fi aplicată separat pe corpusul online şi pe cel 
alcătuit din talk-show-uri pentru a pune în evidenţă tipurile de teme abor- 
date de candidaţi pe Facebook şi de jurnalişti şi candidaţi în talk-show- 
urile politice. Rezultatele obţinute vor fi prelucrate prin intermediul 
analizei de frecvenţe — va fi cuantificată frecvenţa mesajelor care abordează 
un anumit tip de temă de campanie. Grila de categorii include: 

(i) teme de agendă electorală — teme care au generat dezbateri în sfera 

televizuală şi pe Facebook, care vizează mari domenii de acţiune 

politică şi fac obiectul unei negocieri între jurnaliști, liderii de 
opinie şi politicieni; 

(îi) teme generate de conjunctura politică (incidente de campanie, decla- 
ratii politice, dezvăluiri etc.); 

(ili) teme din sfera personală (aspecte ce tin de viată cotidiană /privată 
a candidatului) ; 

(iv) referințe la evenimente/experiente cu încărcătură simbolică pentru alega- 
tori — aceste categorii vor fi detaliate în cele ce urmează). 


Mesajele care tratează teme care se înscriu în cele patru categorii enu- 
merate vor fi cuantificate ca „referinţe”. Datele obţinute în ceea ce pri- 
veşte comunicarea pe Facebook şi cea din cadrul talk-show-urilor vor fi 
analizate comparativ. În construcţia instrumentului de cercetare am ple- 
cat de la o grilă de categorii de tip emergent (Anexele 1 şi 2). Mai exact, am 
considerat anumite dimensiuni consacrate în studiile empirice referi- 
toare la comunicarea online (personalizarea sau negativitatea comu- 
nicării) şi am recurs de asemenea la o analiză exploratorie a corpusului 
analizat. Astfel, pentru analiza personalizării comunicării politice, stabi- 
lirea indicatorilor s-a făcut plecând de la modelul propus de Hermans 
şi Vergeer (2012), model care distinge între referirile la (a) dimensiunea 
profesională a candidatului, (b) referiri la viata personală si de familie si 
(c) referirile la preferințele si experienţele personale ale politicienilor. În cazul 
studiului de fata dimensiunea profesională a fost asimilată referirilor la 
temele de agendă electorală sau la cele generate de contextul campaniei. 
Modelul propus de cei doi autori a fost completat cu un indicator supli- 
mentar, identificat în urma analizei preliminare a corpusului: referiri la 
evenimente/experiente cu încărcătură simbolică pentru alegători. 

Nu în ultimul rând, pentru studiul negativitatii dezbaterii politice pe 
Facebook şi în talk-show-uri am studiat modul în care politicienii se ra- 
portează la tematica discutată — într-o manieră apreciativă sau deprecia- 
tivă — operationalizand astfel teorii despre comunicarea politică ce discută 
condiţii de producere a discursului politic negativ precum: raportarea 
pozitivă la propriile realizări politice si raportarea negativă la acţiunile sau 
declaraţiile adversarilor politici (Geer, 2008; Mark, 2007). Caracteristici ale 
discursului negativ precum apelul la ironie, atacurile directe la adresa con- 
tracandidatului ș.a. au fost aprofundate în cadrul analizei de dispozitiv. 

Aşadar, grila de categorii operationalizeaza patru dimensiuni de cer- 
cetare şi, corespunzător, indicatori specifici: 

— Referiri la teme de agendă electorală: teme economice, teme de admi- 

nistratie publică, teme sociale, teme de politică externa, progra- 
mul politic al candidaţilor, angajamente electorale; 

— Referiri la teme generate de contextul politic: acţiunii/ declaraţii ale oa- 
menilor politici (de ex. declaraţii ale preşedintelui, activitatea / de- 
claratiile candidaţilor USL, ARD); evenimente de campanie ale 
oamenilor politici (incidente de campanie, evenimentele de cam- 
panie ale candidaţilor USL, ARD); comentarea unor sondaje de 
opinie; analiza acţiunilor partidelor aflate la guvernare (referiri 
la guvernările anterioare; referiri la Guvernul din 2012); pro- 
movarea apariţiilor televizate ale candidatului; 

— Referiri la sfera personală a candidatului: viata de familie; preferinţele 
în anumite domenii de viată cotidiană; experienţe personale; 

— Referiri la evenimente cu dimensiune simbolică: mesaje cu ocazia săr- 
bătorilor religioase, zilei naţionale; referiri la evenimente cultura- 
le/sportive; referiri la personalităţi din România (oameni politici, 
de cultură, sportivi, muzicieni); realizări ale romanilor in diverse 
domenii; aprecieri la adresa colegilor de partid/alianta; aprecieri 
la adresa alegătorilor; mesaje mobilizatoare (go out to vote); parti- 
ciparea la ceremonii etc. 

Procesul de codare a datelor specifice corpusului online consideră ca 
unitate de înregistrare şi cuantificare mesajul publicat de omul politic 
(text, imagine plus text, videoclip, trimitere spre alt site etc.), iar ca uni- 
tate de context totalitatea mesajelor publicate de candidat pe pagina Face- 
book în perioada analizată. Referirile multiple la aceeași temă în cadrul 
aceluiaşi mesaj sunt înregistrate o singură dată. Același procedeu este apli- 
cat şi pe corpusul specific sferei televizuale: unitatea de înregistrare, şi 
cuantificare este discursul jurnalistului si al politicianului iar analiza de 
context este emisiunea ca dispozitiv televizual. Referirile la o temă speci- 
fică vor fi înregistrate o singură dată. Pentru investigarea măsurii în care 
politicienii dezvoltă temele introduse în discuţie de jurnaliști, sau 
lansează la rândul lor teme de dezbatere, discursurile jurnaliștilor şi ale 
politicienilor sunt analizate separat. O distincţie suplimentară este făcută 
între discursurile reprezentanţilor USL şi cele ale reprezentanţilor ARD. 
Această abordare evidenţiază eventuale continuitati tematice ale discursu- 
rilor promovate de reprezentanţii fiecărei alianţe politice analizate, în 
mediul online şi în spaţiul televizual. 


Limite ale designului metodologic 


Analiza de conţinut permite identificarea convergentei/discontinu- 
itatii între repertoriile tematice promovate de candidaţi pe Facebook si 
repertoriul tematic din mass-media tradiţionale. Dimensiunile reduse ale 
corpusului de analiză nu permit generalizarea rezultatelor la întreaga 

sferă politică românească. Analiza permite însă punerea în evidenţă a 
unor tendinţe în ceea ce priveşte construcția agendei electorale şi iden- 
tificarea unor direcţii viitoare de cercetare. În forma în care a fost con- 
ceput designul metodologic (analiza de conţinut a talk-show-urilor), 
studiul pune în evidenţă, la nivel exploratoriu, principalele teme de dez- 
batere abordate de jurnalişti şi de politicieni în mass-media, compara- 
tiv cu temele introduse de candidaţi în mediul online. În emisiunile 
analizate nu se regăsesc ca participanţi toţi candidaţii ale căror pagini 
Facebook au fost analizate, prin urmare nu au putut fi analizate com- 
parativ discursurile tuturor candidaţilor incluşi în aria de investigare. Pe 
de altă parte, am putut evidenția o anumită continuitate tematică la ni- 
velul politicienilor aparţinând fiecărei alianţe politice în parte. Acest lu- 
cru ar putea releva, de pildă, tendinţa de centralizare a comunicării, 
specifică profesionalizării comunicării politice — politicienii din același 
partid politic/din aceeaşi alianţă apelează la un mesaj unitar. 

Unii candidaţi se bucură de o vizibilitate mai mare în cadrul talk-show- 
urilor comparativ cu contracandidatii lor (atât din punctul de vedere al 
numărului de apariţii televizate, cât şi din punctul de vedere al timpului 
de emisie alocat pentru exprimarea opiniilor cu privire la subiectele dis- 
cutate). Spre exemplu, liderii partidelor mari sunt mai des invitaţi în emi- 
siunile televizate si au mai multe intervenţii telefonice decât liderii de la 
partidele mici. Cei din urmă sunt de asemenea invitaţi la dezbateri, însă 
în intervale orare cu audienţă mai mică. Emisiunile din aceste intervale 
orare nu fac însă obiectul acestui studiu. Acest decalaj de vizibilitate per- 
mite identificarea unor diferenţe dintre partidele mari şi partidele mici 
în ceea ce priveşte accesul la dezbaterea electorală. 


III. Analiza de dispozitiv: Facebook şi 
talk-show-urile politice 


Pentru aprofundarea strategiilor de comunicare folosite de candidaţi 
în mediul online (paginile Facebook) şi în mass-media a fost utilizată o 
metodă calitativă de cercetare : analiza de dispozitiv (Nell, 1999; Focault, 
1997; Caborn, 2007; Bussolini, 2010; Beciu, 2011; Springer & Clinton, 
2013). Premisa analizei de dispozitiv este aceea că o emisiune de tele- 
viziune poate fi interpretată ca spaţiu social în care au loc interacțiuni 
specifice, se dezvoltă anumite raporturi de putere între participanţi şi se 
instituie identități specifice (Beciu, 2011, p. 183). În acelaşi timp, o emi- 
siune de televiziune propune o definiție simbolică a situaţiei în care are loc 

interacţiunea precum şi o finalitate a acestei situaţii (Beciu, 2011). Cu 
alte cuvinte, prin dispozitiv se formează cadrul de interacțiune în limitele 
căruia se va purta discuţia si regulile de interacţiune între participanți. 
Dispozitivul operează prin combinarea strategică a diverselor condiţii de 
producere care intră în alcătuirea unei emisiuni (discursive, materiale, 
tehnologice, logistice, simbolice). Din acest punct de vedere, un dispo- 
zitiv (televizual, online) este rezultatul unui proiect de comunicare al actoru- 
lui mediatic (dezbatere televizată, talk-show, emisiune informativă etc.) 
sau al politicianului precum si al unor practici care s-au impus în timp 
într-o cultură mediatică (Beciu, 2011, p. 184). 

În studiul de faţă analizez comparativ două tipuri de dispozitive: tele- 
vizual (talk-show-urile politice) şi online (paginile Facebook ale politi- 
cienilor). Noutatea analizei propuse este dată de raportarea la Facebook 
ca dispozitiv, ce generează un cadru de interacţiune, cu reguli și prac- 
tici de comunicare specifice. Facebook oferă oamenilor politici posibili- 
tatea folosirii strategice a unor resurse specifice (text, imagine, imagine 
şi text, videoclipuri publicate în secţiunea principală a paginilor Face- 
book ale candidaţilor — Timeline) pentru a genera un spaţiu de interac- 
tiune şi pentru a atribui o identitate comunicationala utilizatorilor. 
Spatiul social creat prin intermediul Facebook este rezultatul interacti- 
unii dintre (a) proiectul de comunicare al politicianului (obiectivele de 
comunicare pe care actorul politic dorește să le atingă prin intermediul 
paginii de Facebook - prezentarea reusitelor sale politice, dezbaterea 
programului politic, campania negativă, mobilizarea alegătorilor etc.); 
(b) specificul comunicării pe Facebook; (c) o serie de practici comuni- 
cationale instituite în timp (cum ar fi specificul comunicării electorale 
din România, contractul de comunicare al omului politic — tipul de dis- 
curs si de imagine promovat de acesta de-a lungul timpului). În acest 
context, se pot forma practici de comunicare emergente sau hibride. 

Prin analiza de dispozitiv, operationalizez ipoteza normalizării comu- 
nicării politice online (Resnick, 1998; Margolis & Resnick, 2000; Foot & 
Schneider, 2006; Schweitzer 2011), potrivit căreia în mediul online ope- 
rează unele dintre strategiile de comunicare dominante în mass-media: 
(a) comunicarea politică negativă şi personală, (b) raporturile de putere 
dintre politicienii de la partidele mari si cei de la partidele mici se 
păstrează şi în mediul online (politicienii cu mai multe resurse vor adop- 
ta mijloace de comunicare online mai sofisticate decât cei cu resurse 
puţine), (c) comunicarea în mediul online nu se desfășoară întotdeau- 
na la un nivel de interactivitate foarte ridicat. 

Obiectivul de cercetare 


Plecând de la ipoteza normalizării comunicării politice, voi investiga 
cum se reconfigurează pe Facebook unele strategii consacrate în con- 
textul americanizării comunicării politice: personalizarea discursului poli- 
lic sau campania negalivă. Voi analiza, de asemenea, modul de manifestare 
în mediul online a unor tendinţe precum interactivitatea si mobilizarea, 
comparativ cu mass-media. Un alt obiectiv asociat este de a identifica în 
ce măsură strategiile de comunicare mobilizate de politicieni pe Face- 
book potenteaza sau dimpotrivă, diminuează cunoașterea politică la care 
are acces utilizatorul. 


Intrebări de cercetare 


a. 


b. 


Cum se manifestă personalizarea comunicării pe Facebook si în 
talk-show-urile televizate? 

Ce particularităţi pot fi puse în evidenţă în ceea ce priveşte cam- 
pania negativă pe Facebook / în emisiunile politice? 

Ce tipuri de strategii de interacţiune cu alegătorii sunt utilizate în 
mediul online / în talk-show-uri? 

Care sunt principalele strategii de mobilizare a alegătorilor în 
mediul online / în mass-media? 


Designul metodologic şi dimensiuni de cercetare 


Analiza de dispozitiv va fi aplicată separat la paginile Facebook / la 
talk-show-urile politice. Pentru analiza dispozitivului Facebook am elabo- 
rat o grilă de analiză de tip emergent, în funcţie de următoarele dimen- 
siuni de cercetare: 

istoria comunicării politice de tip Facebook în funcţie de fiecare candi- 
dat inclus în aria empirică a studiului (când a fost creată pagina 
Facebook şi care este dinamica utilizării sale înainte şi după cam- 
pania electorală? ce tipuri de informaţii privilegiază candidatul pe 
pagina Facebook înainte şi după campanie? cu ce efecte?); 
dinamica utilizării Facebook — frecvenţa şi numărul de mesaje pu- 
blicate în perioada campaniei si numărul de prieteni (dincolo de 
ratiunile strategice, în funcţie de „numărul de prieteni” se poate 
explica, cu titlu exploratoriu, gradul de vizibilitate al mesajelor 
politicienilor — de exemplu, un politician cu o activitate mai in- 
tensa pe Facebook si cu un număr mare de prieteni/sustinatori 
poate să se bucure de o vizibilitate online mai mare); 

construcția generală a paginii — am privilegiat construcţia vizuală (Ce 
predomină — textul, imaginea, conţinutul audio-video? Cu ce 

efect? În ce ipostaze este prezentat candidatul — în ipostaze for- 
male sau printre alegători? Ce tip de imagine de profil foloseşte 
candidatul — care este imaginea pe care o folosește pentru a-i în- 
tâmpina pe vizitatorii paginii, cum se prezintă în această imagine 
— într-o postură formală /informală? Ce tip de distanţă socială im- 
pune? Ce tip de „imagine copertă” foloseşte candidatul — imagi- 
nea cu care vizitatorul este întâmpinat atunci când accesează 
pagina şi care, de regulă, este folosită pentru a defini tipul de me- 
saje/interactiune propus de pagina respectiva?); 

constructia tematic-discursiva Facebook — atributele identitare ale can- 
didatului, identitatea atribuita contracandidatilor/ sustinatorilor, 
pornind de la: enunturi evaluative, metafore si elemente de lim- 
baj pe care omul politic le foloseşte şi pe baza cărora isi constru- 
ieşte o identitate discursivă; 

construcția identitară a omului politic pe pagina Facebook în funcţie uti- 
lizarea strategică a axelor temporale — în ce măsură construcţia paginii 
(vizuală, verbală, tehnologică) privilegiază trecutul identitaral candi- 
datului, prezentul politic, respectiv, candidatul „în timp real”, „acum 
şi aici” (de exemplu, candidatul în contextul acţiunilor sale de cam- 
panie), sau „viitorul”, respectiv, candidatul care are o viziune 
politica, isi asumă programe politice şi angajamente electorale etc.); 
participarea utilizatorilor la comunicarea Facebook — cum este integrat 
strategic utilizatorul în construcţia dispozitivului? se folosesc teh- 
nologii de comunicare suplimentare pentru interacţiunea cu vizi- 
tatorii paginii, altele decât cele oferite de arhitectura Facebook? 
Strategii de interactivitate şi de mobilizare ale alegătorilor utilizate; 
strategiile de campanie negativă- utilizarea umorului şi a ironiei; cri- 
tici la adresa contracandidatului, a unui politician, a unui partid, a 
unui grup de partide (criticile pot viza declaraţiile candidatului, ac- 
tiunile sale sau trăsături de caracter/ trăsături fizice); atacuri directe 
la adresa contracandidatului, a unui politician, a unui partid, a u- 
nui grup de partide; utilizarea strategiilor de victimizare pentru a 
lansa atacuri la adresa contracandidatului; evidenţierea erorilor con- 
tracandidatului; identificarea unor comportamente de enuntare 
specifice care stau la baza acestor strategii de campanie negativă; 
strategii de personalizare — au fost folosite categoriile propuse de 
Hermans şi Vergeer (2012) pentru studiul personalizării: (a) di- 
mensiunea profesională a identităţii candidatului, (b) referiri la viata 
personală si de familie si (c) referirile la preferințele politicienilor. La 
acestea s-a adăugat dimensiunea referiri la evenimente/experiente cu 

dimensiune simbolică pentru alegători (mesaje cu ocazia sărbătorilor 
religioase, zilei naţionale, referiri la evenimente culturale/spor- 
tive; mesaje mobilizatoare de tipul „go out to vote” etc.); ce compor- 
tamente de enuntare susţin aceste strategii de personalizare şi cu 
ce efect? 

— utilizarea contractului de comunicare specific Facebook — în ce măsura 
construcţia dispozitivului Facebook accentuează/ redefineşte con- 
tractul de comunicare specific acestei reţele sociale? În ce măsură 
contractul de comunicare al candidatului este respectat/redefinit 
prin intermediul comunicării Facebook? 

În cazul talk-show-urilor, grila de analiză menţine dimensiunile (a) stra- 
tegii de mobilizare şi interactivitate; (b) strategii de campanie negativă, 
(c) strategii de personalizare. În plus, sunt integrate elemente specifice 
care tin de comunicarea televizuală (Beciu, 2011): 

— Participarea la talk-show-urile politice — categorii de participanţi si 

identitățile „trasate” acestora prin dispozitiv; 

— Statutul jurnalistului — comentator/evaluator; animator/ observa- 
tor; mediator/arbitru; jurnalist-instanta civică (reprezentant al 
opiniei publice); 

— Dispozitivul talk-show-ului politic în context electoral raportat la 
contractul de comunicare al talk-show-ului politic. 

Rezultatele analizei de dispozitiv permit evidenţierea unei continu- 
itati sau a unei discontinuități în ceea ce priveşte atributele de imagine 
ale candidatului în mediul online si în mass-media precum si analiza 
comparativă a temelor de campanie. Pentru o investigare aprofundată 
a măsurii în care politicienii abordează un concept de campanie inte- 
grat se impune completarea datelor obţinute cu o serie de interviuri cu 
specialişti în comunicarea politică. Interviurile ar putea oferi informaţii 
suplimentare referitoare la marketingul electoral în contextul noilor me- 
dia, aşadar, dacă mijloacele de comunicare online sunt integrate coerent 
în macro-strategia electorală si nu sunt folosite doar ca mijloace de 
creştere a vizibilitatii politice. 


IV. Sinteza demersului empiric 
În cadrul acestei cercetări prezint un model de abordare teoretică a 
conceptului de profesionalizare a comunicării politice, întemeiat pe două 


dimensiuni: profesionalizarea la nivel instrumental şi profesionalizarea 
dezbaterii politice în context electoral. Am elaborat de asemenea un 

model de analiză empirică a profesionalizării, sintetizat în Tabelul 1. Miza 
demersului empiric propus este aceea de a releva cum se reconfigurează 
conceptul de profesionalizare în contextul emergentei modelului de co- 
municare web 2.0. 


Tabelul 1. Tabloul metodologic al lucrării 


Contextul Obiectivul de i Ja Concepte Metoda 
y ntrebări de cercetare s de Corpus 
analizat cercetare cheie 
cercetare 
Analiza Un obiectiv empiric. se |1. Ce tipuri de teme pro-  |Hibri- Analiza de |6 pagini 
condiţiilor |studiază procesul de  |movează oamenii politici  |dizarea conţinut  |de Face- 
de produ- |formare a agendei pe Facebook? Si, corespun- |conditiilor book 
cerea electorale — daca zator, ce tipuri de teme de formare |Abordare |(556 de 
agendei repertoriul tematic electorale predomina in a agendei  |calitativ-  |mesaje) 
electorale |promovat de politi- mass-media (în talk-show- [electorale [cantitativă 
cieni pe Facebook este |urile politice)? 19 talk- 
complementar sau show-uri 
dimpotrivă, divergent |2. În ce măsură există o con- televi- 
în raport cu temele vergenta/divergenta între zate 


dezbătute în mass-me- 
dia (în talk-show-urile 
politice). 


temele discutate de candi- 
dați pe Facebook şi temele 
supuse dezbaterii în mass- 
media? Dezvoltă candidaţii 
în sfera online unele dintre 
temele abordate în talk- 
show-uri? Așadar, în ce mă- 
sură politicienii folosesc 
Facebook pentru a dezbate 
teme abordate în sfera tele- 
vizuală, teme deja con- 
sacrate în agenda electorală 
a momentului? 


3. Comunicarea online a 
candidaţilor pe Facebook 
generează abordarea unor 
teme în talk-show-urile 
politice? 


4. Plecând de la temele 
abordate de candidaţi pe 
Facebook, ce tip de 
cunoaștere politică şi elec- 
torală i se oferă utilizatoru- 
lui-alegător? De exemplu, 
în ce măsură paginile Face- 
book ale candidaţilor oferă 
o cunoaştere în legătură cu 
programul politic al candi- 
datului sau cu ideologia 
care fundamentează oferta 
electorală? 

Analiza dis- | Un obiectiv analitic: se |1. Ce forme emergente Personali-  |Analiza de |6 pagini 
pozitivului |studiază ipoteza nor-  |dobândesc strategii precum |zare dispozitiv |de Face- 
Facebook |malizarii comunicării |personalizarea, campania book 
şi a dispozi- [politice online. negativă, interactivitatea si |Campania |Abordare 
tivului tele- |Plecând de la această |mobilizarea alegătorilor în |negativa calitativă |19 talk- 
vizual ipoteză, analizez cum |mediul online (Facebook) show-uri 
se reconfigurează pe [prin comparaţie cu mass-  |Mobilizare televi- 
Facebook o serie de media (cu talk-show-urile zate 
strategii consacrate în |politice)? Interactivi- 
contextul america- tate 
nizării comunicării 2. În ce măsură Facebook 
politice: personalizarea |este utilizat de politicieni [Inovare 
discursului politic sau /pentru legitimarea unei 
campania negativă. identități electorale? Altfel |Normali- 
Investighez de aseme- |spus, modul în care omul  |zare 


nea modalitatea de 
manifestare în mediul 
online a unor tendinţe 
precum interactivitatea 
și mobilizarea, com- 
parativ cu mass-media. 


politic se raportează la 
Facebook indică utilizarea 
acestei reţele sociale ca 
parte a unui proiect de 
campanie electorală inte- 
grată? Politicianul foloseşte 
mediul online şi mass-me- 
dia ca resurse comple- 
mentare de legitimare a 
unor teme de campanie 
electorală? 


Am luat în considerare premisa potrivit căreia analiza profesionalizării 
în contextul noilor media necesită o raportare la comunicarea mediatică. 
În acest sens, a fost investigată ipoteza normalizării comunicării online, 
considerând un corpus eterogen, care permite analiza comparativă în- 
tre Facebook si talk-show-urile televizate. Finalitatea demersului empiric 
propus vizează în primul rând identificarea unei continuitati/disconti- 
nuitati la nivelul repertoriului tematic promovat de politicieni pe paginile 
Facebook / în cadrul talk-show-urilor politice. În al doilea rând, studiul 
de faţă investighează cum utilizează candidaţii pe Facebook anumite 
strategii predominante în comunicarea mediatică (personalizarea comu- 
nicării, campania negativă, strategii de interacţiune şi mobilizare a alegă- 
torilor). Plecând de la premisa că strategiile de comunicare menţionate 
reprezintă indicatori ai profesionalizării comunicării politice, rezultatele 
acestui studiu vor putea pune în evidenţă particularităţi ale profesiona- 
lizării la nivel instrumental și din perspectiva dezbaterii politice în me- 
diul online şi în mass-media. 

IV. Comunicarea politica online si 
hibridizarea agendei mediatice in 
context electoral 


În vederea investigării fenomenului de hibridizare a condiţiilor de pro- 
ducere a agendei electorale, in functie de interdependenta temelor 
abordate pe paginile Facebook oficiale ale politicienilor si in talk-show- 
urile politice si de integrare a comunicarii politice online in constructia 
talk-show-urilor politice, am apelat la analiza de continut. Obiectivul 
acestui studiu este de a identifica repertoriile tematice in mediul online 
si in mass-media traditionale in contextul campaniei pentru alegerile 
parlamentare din 2012. Datele empirice vor fi analizate in vederea: 

a. Identificarii unei convergente şi/sau a unei discontinuități între 
temele discutate de candidaţi pe Facebook şi temele supuse dez- 
baterii în mass-media tradiţionale. 

b. De asemenea, paginile Facebook ale candidaţilor vor fi analizate 
din perspectiva cunoaşterii politice la care are acces utilizatorul. 


I. Repertoriul tematic al candidaţilor în sfera online 


Rezultatele cercetării empirice indică faptul că Facebook este mai puţin 
utilizat pentru promovarea temelor de campanie electorală (cum ar fi: 
teme economice, de administraţie internă, teme de politică externă sau 
aspecte care ţin de oferta politică a unui candidat). Mai curând, Facebook 
constituie un spaţiu de dezbatere a conjuncturii electorale — diverse subiecte 
generate de contextul electoral (Figura 2). De asemenea, pe Facebook se 
mediatizează evenimente sau experienţe cu încărcătură simbolică pentru 

electoratul din România (cum ar fi participarea candidatului la sărbăto- 
rile religioase, ziua naţională, alte tipuri de sărbători sau evenimente cul- 
turale, mesaje de apreciere adresate cetăţenilor etc.). Prin discutarea celor 
mai importante subiecte ale momentului, oamenii politici se angajează în 
dezbaterea electorală intretinand imaginea unei „comunicări de la o zi la 
alta” (Beciu, 2011). La prima vedere, Facebook oferă oamenilor politici 
un spaţiu de interacţiune directă cu alegătorii, aceştia având posibilitatea 
să se pronunţe asupra temelor aflate pe agenda zilei. 


Figura 2. Repertoriul tematic al oamenilor politici pe Facebook 


Referinţe la 
Teme de agendă evenimente/exper 


electorală; 13,48% iente cu 
încărcătură 


simbolică; 20,14% 


Teme din sfera 
personală; 2,87% 


Teme de 
conjunctură 
politică; 62,94% 


Abordarea temelor de campanie este influenţată de strategia elec- 
torală a candidatului precum şi de contextul politic în care se desfăşoară 
campania electorală (pentru cazul analizat, alegerile legislative din 2012). 
Politicieni precum Victor Ponta, Daniel Constantin şi Mihai-Răzvan 
Ungureanu au atins toate cele patru dimensiuni tematice investigate, în 
comunicarea pe Facebook. Detalierea subiectelor abordate de candidaţi 
se regăseşte în Figura 3, care centralizează numărul de referiri pentru 
fiecare categorie de teme în parte, raportat la totalul mesajelor publi- 
cate pe Facebook de fiecare candidat. 

Figura 3. Repertoriul tematic pe Facebook — distribuţie pe politicieni (numar de 
referiri din totalul mesajelor fiecărui politician) 

În cazul lui Victor Ponta se constată un echilibru între temele gene- 
rate de contextul politic/de conjunctura politică şi celelalte tipuri de 
teme (de agendă electorală, evenimente sau experienţe simbolice pen- 
tru electoratul român, teme din sfera personală). O astfel de strategie 
comunicationala se explică prin contextul campaniei electorale din 
2012, care urma referendumului de suspendare a preşedintelui Traian 
Băsescu din vara aceluiaşi an. Evenimentele politice din vara lui 2012 au 
fost considerate de opoziţia politică o lovitură de stat, iar reprezentanţii 
Uniunii Social Liberale (USL), al cărei lider era Victor Ponta, au fost 
acuzaţi că nu respectă interesele României. Răspunzând acestor dis- 
cursuri, în campania pentru alegerile legislative, liderul PSD a adoptat 
un discurs de natură a-i legitima funcţia de prim-ministru si de reprezen- 
tant al românilor în Parlament. Ponta a delimitat strategic teme de 
agendă electorală (mizând în special pe teme de politică externă), a in- 
trodus ca argument competenţa profesională şi a multiplicat referirile 
la viaţa personală sau la evenimente cu încărcătură emoţională în încer- 
carea de a stabili o legătură cu alegătorii. 

Facebook devine astfel o resursă de comunicare ce le permite politicienilor să 
se repozitioneze în raport cu discursurile politice dominante. În funcţie de strate- 
gia electorală, dar şi de obiectivele politice asumate, politicienii folosesc 
Facebook pentru a activa informaţii care îi avantajează şi teme a căror dez- 
batere le poate aduce capital de imagine. Politicieni precum Mihai-Răzvan 
Ungureanu (ARD), Crin Antonescu (USL) si Victor Ponta (USL) au abor- 
dat în principal subiecte generate de conjunctura electorală (Figura 3). Mai 

exact, au distribuit fotografii şi videoclipuri de la evenimentele la care au 
luat parte în perioada campaniei, şi-au promovat apariţiile televizate, au 
lansat atacuri împotriva contracandidatilor (în cazul lui Mihai-Răzvan Un- 
gureanu) sau împotriva președintelui Traian Băsescu (în cazul lui Victor 
Ponta si Crin Antonescu). 


Figura 4. Teme generate de contextul electoral — în functie de politician 

1.1. Facebook dispozitiv de (de)legitimare în campania electorală 


Liderii coaliției de guvernare, USL, au întrebuințat constant tema ra- 
portării negative față de preşedintele României, lansată încă de la înfi- 
intarea USL şi consolidată la referendumul din vara lui 2012. Candidaţii 
care au practicat un discurs calat pe această temă au fost în special Crin 
Antonescu si Victor Ponta. In calitate de prim-ministru, Victor Ponta ata- 
ca totodata si guvernarile anterioare, pentru a-si legitima propriul gu- 
vern. Ponderea atacurilor este însă mai mica prin comparaţie cu 
adversarii. In schimb, alti actori politici precum Daniel Constantin, lide- 
rul PC şi de asemenea preşedinte al USL, abordează o comunicare pozi- 
tivă bazată pe referiri apreciative faţă de guvernul din 2012 (din care 
făcea parte în perioada alegerilor legislative ca deţinător al portofoliu- 
lui agriculturii). La polul opus, liderii alianţei din opoziţie, ARD, au 
lansat atacuri la adresa partidelor aflate la putere. Mai exact, candidaţii 
ARD au criticat programul politic al contracandidatilor (cazul lui Vasile 
Blaga, ARD/PDL), erorile partidelor de la guvernare — membre USL 

(Cazul lui Mihai-Răzvan Ungureanu, ARD/FC) ori au izolat evenimente 
care au cauzat nemulţumire în rândul alegătorilor şi le-au discutat in- 
tens (cazul lui Aurelian Pavelescu, ARD/PNTCD, care a asociat iminenta 
închiderii combinatului Oltchim, din Râmnicu Vâlcea”, cu erorile gu- 
vernării USL). 


Figura 5. Cele mai importante teme de conjunctură electorală abordate de can- 
didati pe Facebook (din totalul mesajelor analizate N=556) 

© Referiri la aparitiile televizate ale candidatului 
= Referiri la numirea primului-ministru 
® invitarea cetatenilor la dezbateri 


Spre a-şi legitima statutul, ei se referă la experienţa politică pe care 
au acumulat-o, pentru a-şi atribui o poziţie de cunoaştere şi putere in 
raport cu politicienii aflaţi la guvernare în 2012. O astfel de strategie este 
utilizată de Mihai-Răzvan Ungureanu, ale cărui mesaje negative se în- 
dreaptă în special împotriva guvernului Ponta. În trecut Ungureanu a 
ocupat de asemenea funcţia de prim-ministru şi pe cea de ministru de 
externe. El se legitimeaza astfel ca fiind un politician cu experienţa si 
cunoștințele necesare pentru a evalua activitatea guvernului din 2012. 

Din punct de vedere al negativitatii comunicări politice, campania 
electorală pentru alegerile legislative din 2012 introduce două pattern-uri 
diferite de comunicare: candidaţii aflaţi la putere tind să apeleze la o for- 
mă de campanie preponderent pozitivă; în timp ce reprezentanţii opo- 
zitiel, challengerii, operează, de regulă, în tiparele unei campanii negative. 


7. Pavelescu era candidatul ARD/PNTCD pentru un post de deputat în Vâlcea. 

Este confirmată astfel o tendinţă teoretizată în literatura de specialitate 
(Teodorescu e! al., 2005), potrivit căreia candidaţii care aspiră la preluarea 
puterii tind să recurgă la strategii de comunicare bazate pe atac. Printre 
acestea se numără atacarea contracandidatului — crearea de îndoieli în rân- 
dul alegătorilor privind prestaţia oponentului, evidenţierea problemelor 
oponentului; inducerea unui sentiment de nemulţumire şi extinderea 
acestei nemulțumiri asupra întregului context politic, economic şi social 
— sau ofensiva permanentă — lansarea de acuze la adresa contracandida- 
tului, critici, exprimarea scepticismului, a dezaprobării, instigarea la re- 
voltă sau crearea de panică sau furie în rândul electoralului. 

Cercetarea indică faptul că reprezentanţii puterii deși nu evită cu to- 
tul comunicarea negativă, se concentrează pe realizările mandatului lor 
şi pe angajamentele electorale (acest aspect va fi dezvoltat într-o secţiune 
ulterioară). Liderii opoziţiei, însă, de-construiesc acţiunile partidelor 
aflate la putere, cu scopul probabil al demobilizarii alegătorilor indecisi. 
Facebook devine astfel o resursă de legitimare a statutului electoral al oame- 
nilor politici şi, deci, o resursă strategică de comunicare electorală, de legitimare 
a unui bilanţ politic pozitiv sau pentru atacul adversarilor politici. 


1.2. Facebook ca „jurnal de campanie” 


Deşi atacurile politice au fost prezente în discursul pe Facebook al can- 
didatilor, acestea au avut o pondere mică raportat la întreaga strategie de 
comunicare electorală a candidaţilor în mediul online. Facebook a con- 
stituit pentru oamenii politici în special o sursă de vizibilitate electorală, care 
le-a permis să isi „mediatizeze” evenimentele de campanie (Figura 5). De 
asemenea, într-o măsură mai mică, oamenii politici au folosit această reţea 
socială pentru a atrage un public mai numeros pentru apariţiile lor tele- 
vizate. Acesta este un indicator al faptului că desi Facebook poate juca un 
rol important în strategia comunicationala a unui candidat, mijloacele de 
comunicare tradiționale sunt în continuare considerate resursele principale de cam- 
panie electorală. De alttel, potrivit unui sondaj comandat de Konrad Ade- 
nauer Stiftung (KAS) şi realizat de Centrul pentru Jurnalism Independent 
(CJI) în decembrie 2013, românii se informează despre politică de la tele- 
vizor, în proporţie de 52%, mediul online situându-se pe al doilea loc în 
topul surselor de informare pe acelaşi subiect, cu un procent de 29%. 
Potrivit aceluiaşi sondaj, românii acordă aproximativ același grad de în- 
credere informaţiilor primite de la televizor (30%) şi celor din mediul on- 
line (27%). Oamenii politici din România răspund acestor tendinţe, 

incluzând mediul online în strategia lor de comunicare electorală, însă 
folosindu-l în special ca platformă de comunicare care difuzează infor- 
matii şi popularizează evenimente care nu sunt neapărat preluate de me- 
dia tradiţionale. 

Aceeaşi funcţie o putem constata şi pentru candidaţii din opoziţie. 
Facebook este utilizat de către aceştia pentru creşterea vizibilitatii elec- 
torale, inclusiv pentru informarea publicului în ceea ce priveşte apari- 
tile candidatului în mass-media tradiţionale. Un exemplu în acest sens 
este cel al candidaţilor Mihai-Răzvan Ungureanu si Aurelian Pavelescu, 
care au folosit Facebook pentru a atrage potenţiali telespectatori ai emi- 
siunilor televizate la care urmau să participe politicienii în cauză. De 
exemplu, pentru Aurelian Pavelescu, lider PNŢCD, o astfel de strategie 
poate fi cu atât mai importantă cu cât partidul său de apartenenţă este 
unul de mici dimensiuni, comparativ cu celelalte partide de pe scena 
politică românească, iar resursele de campanie sunt limitate. Mihai-Răzvan 
Ungureanu a folosit aceeaşi strategie pentru a-și crește vizibilitatea în 
colegiul de la Arad, unde candida pentru o funcţie de senator. O astfel 
de strategie a răspuns nevoii candidatului ARD/FC, de a câştiga notori- 
etate într-un colegiu nou, în care acesta nu mai candidase. În schimb, 
Facebook a fost folosit mai puţin pentru mobilizarea utilizatorilor în 
vederea participării la discuţii cu candidatul. Această oportunitate a fost 
folosită în special de Mihai-Răzvan Ungureanu, dintre mesajele sale Face- 
book (N=144) putând fi identificate cinci invitaţii la dezbateri. 

Plecând de la rezultatele discutate, Facebook a oferit politicienilor po- 
sibilitatea de a promova evenimente care altminteri nu s-ar fi bucurat de 
atenţia media tradiţionale cu o audienţă naţională. Facebook s-a trans- 
format astfel într-un „jurnal de campanie” care panorama evenimentele 
electorale ale candidaţilor şi reproducea secţiuni din discursurile de cam- 
panie, fotografii şi videoclipuri de la evenimente. Totodată, Facebook este 
un accesoriu de creştere a audienței pentru apariţiile televizate ale politi- 
cienilor. Prin urmare, deşi această reţea socială este o resursă de comu- 
nicare electorală importantă, televiziunea rămâne în continuare mijlocul 
de interacţiune cu alegătorii, preferat de politicieni. 


8. O parte a evenimentelor de campanie au fost preluate în mass-media locale, 
însă referentialul analizei de fata au fost sursele de informare tradiţionale cu 
acoperire naţională. 

1.3. Facebook şi construcția angajamentelor electorale 


Facebook constituie pentru oamenii politici o resursă comunication- 
ală care le permite să abordeze cele mai importante teme discutate pe 
parcursul campaniei (ex. declaratii/actiuni ale preşedintelui sau contra- 
candidaţilor, numirea prim-ministrului), să isi popularizeze propriile 
evenimente de campanie şi să dezbată teme de agendă electorală. Totuşi, 
în campania din 2012, această componentă — dezbaterea temelor de 
agendă electorală (teme economice, de administraţie internă, teme de 
politică externă, prezentarea ofertei electorale) — a reprezentat doar 
13,48% (~14%) din strategia de comunicare pe Facebook a candidaţilor, 
un procent puţin semnificativ în comparaţie cu atenţia acordată 
subiectelor generate de conjunctura electorală sau referintelor la eveni- 
mente/experiente cu încărcătură simbolică pentru alegători. 

Rezultatele indică o tendinţă de utilizare a Facebook în funcţie de 
obiectivele strategice ale candidaţilor. În acest sens, candidaţii aflați la 
putere tind să acorde o importanţă mai mare temelor de agendă elec- 
torală (Figura 6). De asemenea, din datele centralizate în Figura 7, ob- 
servăm că Victor Ponta privilegiază teme de politică externă, teme 
economice, sociale sau de administraţie internă. Se remarcă influenţa 
contextului politic în care a avut loc campania pentru alegerile legisla- 
tive din anul 2012. Astfel, în urma referendumului pentru suspendarea 
preşedintelui din vara aceluiaşi an, liderii opoziţiei au acuzat conducerea 
USL de atitudini anti-europene. 


Figura 6. Teme de agendă electorală — distribuţie pe politicieni 

Pentru a contracara discursurile adversarilor politici, în toamna lui 
2012, Victor Ponta a mizat in special pe temele de politică internation- 
ală (vizite la nivel înalt, confirmări ale eforturilor de guvernare ale USL 
obţinute de la înalţi lideri europeni) sau pe tema europeană (buna 
reprezentare a intereselor României în Europa, poziţia României la 
Bruxelles pe tema alocării fondurilor europene şi utilizarea dreptului de 
veto). În acest fel, primul-ministru a gestionat în faţa susținătorilor săi 
o atitudine pro-europeană, exprimată prin angajamentul de a reprezen- 
ta adecvat interesele României în Europa. 


Figura 7. Detalierea temelor de agendă abordate 

Liderii ARD au abordat mai puţin tema europeană, concentrându-se 
în schimb pe promovarea programului politic (care este menţionat în 
discursul lor, fără a fi aprofundate teme specifice) şi/sau pe angajamente 
electorale (candidaţii anunţă măsuri pe care le vor susţine odată ce vor 
dobândi funcţia de parlamentar, însă nu detaliază paşii pe care îi vor ur- 
ma pentru îndeplinirea lor). Scopul candidaţilor ARD în cadrul cam- 
paniei a fost de a-şi legitima oferta politică drept o alternativă viabilă la 
oferta candidaţilor USL. Delegitimarea ofertei politice a adversarului 
este practicată în special de Mihai-Răzvan Ungureanu. 

În calitate de fost prim-ministru, Mihai-Răzvan Ungureanu a abor- 
dat teme economice, de administraţie internă sau de politică externă, 
de obicei ca răspuns la subiectele discutate de liderii USL şi pentru a-și 
reitera experienţa în materie de guvernare. Prin strategia abordată, 
politicianul s-a aflat constant în ofensivă fata de contracandidatii săi. Tot- 
odată, pe lângă criticile pe care le adresează adversarilor politici, el isi 
prezintă propria viziune politică (exprimată prin angajamente elec- 
torale), pe care astfel o legitimeaza. În ceea ce priveşte tema europeană, 
aceasta este pentru Ungureanu un mijloc de a deconstrui viziunea 
politică a adversarilor (de ex. „Nu mi-as fi imaginat niciodată, ca fost mi- 
nistru al afacerilor externe, că vom ajunge în situaţia în care o parte a 
clasei politice să privească ieşirea României din Uniunea Europeană ca 
pe o optiune posibilă, prin comportament, prin decizii, prin discurs”). 

Din perspectiva datelor analizate, Facebook se profilează ca o resursă 
pentru dezvoltarea unor teme considerate de importantă strategică pentru Roma- 
nia (de ex. poziţia României la consiliul european de la Bruxelles pe 
tema alocării fondurilor europene, exprimarea dreptului de veto). Can- 
didatii tind să se asocieze cu o temă electorală considerată esenţială pen- 
tru construcţia politică a ţării — politica externa în cazul lui Victor Ponta, 
temele economice (în special din domeniul agriculturii) în cazul lui 
Daniel Constantin sau validitatea unei viziuni despre dezvoltarea soci- 
etăţii, cazul liderilor ARD Vasile Blaga, Mihai-Răzvan Ungureanu sau 
Aurelian Pavelescu. 


1.4. Sfera vieţii private ca argument electoral. 
Demitizarea comunicării politice 


Paradoxal, datele empirice indică faptul că politicienii au acordat o 
importanţă redusă cultivării dimensiunii personale a comunicării 
politice pe Facebook. Referirile la trăsăturile de caracter, experienţele 
personale ale candidatului, viata de familie ş.a. sunt limitate. Temele din 
sfera personală au avut o reprezentare de 2,87% din totalul mesajelor 
publicate de oamenii politici analizati pe reţeaua socială menţionată. Din 
cei şase politicieni incluși în aria de investigare a acestui studiu, doar trei 
au distribuit mesaje referitoare la viaţa de familie, experienţele sau prefe- 
rintele personale — Victor Ponta, Daniel Constantin şi Mihai-Răzvan 
Ungureanu (Figura 8). 

Figura 8. Teme din sfera personală — Facebook (număr de referiri din totalul mesa- 
jelor publicate de fiecare candidat) 

Datele centralizate în Figura 8 indică două tipuri de personalizare a 
comunicării politice: 

a. personalizarea ca rezultat al tendinței de americanizare a comunicării 
politice din România, prin aducerea familiei în prim plan în 
cadrul campaniei electorale (cazul lui Victor Ponta şi al lui Daniel 
Constantin); 

b. personalizarea cu lentă populistă (de exemplu, Mihai-Răzvan Ungureanu, 
care invocă diverse ritualuri domestice precum mersul la piaţă, lu- 
crul la calculator — în cazul sau această strategie poate fi interpre- 
tată ca o încercare de repozitionare fata de controversele privind 
cheltuielile de protocol mari din timpul guvernării sale). Deşi ca- 
racterul populist poate fi asociat şi referirilor la viaţa de familie, 
evocarea ritualurilor de viaţă cotidiană are o încărcătură comer- 
cială pronunţată, accentuând demitizarea politicului prin cultivarea 
unei senzaţii de similaritate între alegători si politician. 

Potrivit lui lan McAllister (2005, p. 11), tendinţa de personalizare a 
politicii în statele post-comuniste, are la origine, printre altele, lipsa în- 
crederii cetăţenilor în instituţiile politice. În acest sens, autorul pornește 
de la studiile realizate de Rose şi Mishler (ex. 1997) care analizează nive- 
lul de încredere în instituţii şi în guvernările post-comuniste, al cetăţenilor 
din statele est europene. Nivelul scăzut al încrederii în instituţii a favorizat, 
potrivit lui McAllister, creşterea în importanţă a strategiilor de perso- 
nalizare a discursului politic. Cauzele pentru acest fenomen sunt mult mai 
profunde. Personalizarea este de asemenea un răspuns la scăderea 
numărului de membri ai partidelor politice sau al slăbirii loialității 

tradiţionale faţă de partide (Whiteley, 2011). Revenind la ţările post-co- 
muniste, personalizarea poate fi interpretată ca o modalitate de a câştiga 
încrederea alegătorilor în contextul scăderii participării la vot a alegă- 
torilor (Whiteley, 2011; Northmore-Ball, 2012). În acest context, politi- 
cienii caută noi modalităţi de a interactiona cu electoratul. 

În cazul Facebook, personalizarea este deopotrivă un efect al alegerilor 
pe care omul politic le face în ceea ce priveşte tipul de informaţie pe care 
îl privilegiază pe pagina sa — cazul politicienilor incluși în aria de investi- 
gare a acestui studiu — dar este şi un efect implicit. Pentru autori precum 
Hermans şi Vergeer (2012, p. 73) însuși faptul că un politician 
impartaseste cu alegătorii în mediul online - site, blog, cont pe o reţea 
socială — viziunea sa politica, detalii despre parcursul său profesional sau 
despre viaţa personală este un semn al personalizării. Continuând această 
idee, Vergeer et al. (2013) susţin că, odată cu emergenta web 2.0, campani- 
ile electorale au trecut în era campaniilor personale. Miza constă în identifi- 
carea tipului de informaţie despre viaţa personală preferat şi distribuit de 
politicieni pe mijloacele de comunicare online pe care le deţin. 

În cadrul studiului de fata, temele care tin de agenda electorală sau 
de contextul politic au fost subsumate dimensiunii profesionale a can- 
didatilor, iar referirile la familie, preferinte sau experiente personale sau 
referirile la experiente/evenimente cu valoare simbolica au fost subsu- 
mate dimensiunii umane/personale a comunicării politice. Rezultatele 
studiului demonstrează că balanţa în ceea ce priveşte frecvenţa număru- 
lui de referiri la cele două dimensiuni este înclinată în favoarea celei pro- 
fesionale. Referirile la sfera personală există, însă importanţa pe care 
candidaţii o acordă acestor aspecte nu este considerabilă. În acelaşi timp, 
deşi datele prezentate indică o tendinţă de negativizare a discursului po- 
litic pe Facebook, trebuie precizat că politicienii se atacă între ei doar 
în legătură cu aspecte ce ţin de activitatea lor profesională. 

Faptul că referirile online la teme din sfera vieţii private nu au o pon- 
dere semnificativă nu înseamnă că personalizarea politicii nu ar fi o 
caracteristică a comunicării politice din România. Potrivit datelor cen- 
tralizate în Figura 9, pe Facebook politicienii au oportunitatea de a pro- 
mova un stil personal de comunicare, propunând teme şi publicând 
mesaje pe care în mass-media tradiţionale, teoretic, nu ar avea posibili- 
tatea să le promoveze cu aceeaşi ușurință? (publicarea de mesaje-urări 


9. Lejeritatea promovării temelor discutate se referă la posibilitatea de a aborda teme 
de discuţie care ar fi mai greu de abordat într-o emisiune televizată, unde cursul dis- 
cutiei este controlat de jurnalist. 

cu ocazia sărbătorilor religioase, a zilei naţionale sau a altor sărbători şi 
evenimente culturale, promovarea de mesaje mobilizatoare, mesaje de 
apreciere la adresa alegătorilor ş.a.). Totuşi, ei se limitează să promoveze 
evenimente de campanie, personalizând desigur rolul lor în aceste eveni- 
mente, dar fără a acorda o atenţie specială unor strategii mai nuantate 
de personalizare a discursului. 


Figura 9. Referiri la evenimente sau experienţe semnificative — Facebook 

Personalizarea comunicării pe Facebook, deşi mai puţin vizibilă în 
campania electorală din 2012, a fost folosită mai ales ca o strategie de 
reducere a distanţei psihologice dintre politicieni şi cetăţeni si de con- 
solidare a încrederii politice. Faptul că un politician felicită un cetăţean 
pentru o reuşită, aşa cum procedează Victor Ponta, sau recomandă un 
eveniment cultural, aşa cum face Mihai-Răzvan Ungureanu, le mul- 
tumeste alegătorilor pentru sprijin si colegilor de partid, cazul lui Crin 
Antonescu, determină estomparea caracterului formal al procesului po- 
litic. Candidatul se defineşte ca un cetăţean obişnuit, cu care alegătorii 
se pot identifica. Se trece astfel la așa-numita politică a similarități, a supra- 
punerii de experienţe şi emoţii dintre politicieni şi electorat, care 
aparent nu mai reprezintă două grupuri sociale diferite: a celor care 
încearcă să persuadeze şi a celor persuadati. Politicianul nu isi pierde 
statutul şi poziţia de putere în raport cu alegătorii, însă speculează 
subiecte preferate de cei din urmă pentru a-și creşte notorietatea şi a 
câştiga încrederea alegătorilor. 

În sens larg, personalizarea comunicării poate fi asociată populismu- 
lui, contribuind în anumite condiţii la diminuarea calităţii dezbaterilor 
politice. Aceeaşi practică plasează însă comunicarea într-un cadru infor- 
mal, mai apropiat de alegător și mai uşor de înţeles. În cazul studiului 
de faţă, specularea sărbătorilor religioase sau a zilei naţionale ca teme 
de campanie (o practică întâlnită pe paginile Facebook ale politicienilor 
care fac parte din aria de investigare a acestei cercetări) sau participarea 
candidaţilor la slujbe religioase (cazul lui Victor Ponta) indică accentu- 
area comunicării politice de tip populist. Acelaşi efect de comunicare 
se poate obţine şi prin menţionarea strategică a unor personalităţi 
politice, personalităţi din sfera culturală sau din lumea sportului. Se pro- 
duce, astfel, un transfer de imagine şi notorietate între omul politic si 
personalitatea invocată. Politica trece printr-un proces de vedetizare, oa- 
menii politici dobândind acelaşi statut precum starurile de cinema, dupa 
cum observă Donatella Campus (2010) şi împrumutând din notorietatea 
şi capitalul de imagine al acestora. 


II. Repertoriul tematic al candidaţilor în talk-show-urile 
televizate 


Analiza de conţinut a fost de asemenea folosită pentru identificarea 
principalelor teme discutate în talk-show-urile televizate în campania 
pentru alegerile legislative din anul 2012. În acest sens, au fost analizate 
talk-show-uri politice (N=19) din perioada campaniei, difuzate pe pos- 
turile de televiziune din România cu specific de informare şi dezbatere 
politică. Codarea datelor s-a realizat separat pentru temele abordate de 
jurnalişti (moderatori sau jurnaliști cu rolul de invitaţi permanenţi ai 
emisiunilor, ori cu rolul de analişti) şi de politicieni (aparţinând uneia 
dintre cele două alianţe care au polarizat dezbaterea electorală în toam- 
na lui 2012 — USL şi ARD). Datele subsumate Figurii 10 indică tendinţa 
jurnaliştilor şi politicienilor de a aborda în principal subiecte generate 
de conjunctura electorală. 


II. 1. Conjunctura electorală ca temă structurantă 
Temele de agendă electorală (teme economice — cum ar fi agricul- 


tura; teme de politică externă — în cazul de fata buna reprezentare a in- 
tereselor României în Europa, participarea la Consiliul European de la 

Bruxelles, utilizarea dreptului de veto; teme de administraţie internă — 
cum ar fi modificarea Constituţiei) nu ocupă o pondere importantă în 
discursul politicienilor şi al jurnaliștilor, raportat la totalitatea subiectelor 
discutate în cadrul talk-show-urilor. Această tendinţă nu este valabilă și 
în privinţa temelor generate de conjunctura politică (Figura 10). Oa- 
menii politici activează mai intens această dimensiune tematică fie ca un 
răspuns la provocarea jurnaliştilor, care de asemenea tind să privilegieze 
aceste teme, fie preferă să adopte o strategie de ofensivă permanentă eva- 
luând acţiunile sau declaraţiile contracandidatilor si lansând atacuri (aces- 
te aspecte vor fi mai nuantat puse în evidenţă prin analiza de dispozitiv). 


Figura 10. Repertoriu tematic talk-show-uri 

În ceea ce priveşte temele de agendă electorală, în funcție de afilierea 
partinică a oamenilor politici invitaţi în cadrul emisiunilor, abordarea 
acestei dimensiuni tematice diferă. O tendinţă degajată de analiza cor- 
pusului de emisiuni propus este aceea că, de regulă, temele sunt setate 
de jurnalişti şi apoi preluate / dezvoltate de politicieni. Oportunitatea oa- 
menilor politici de a introduce subiecte noi pe agenda de discuţie a u- 
nei emisiuni este dată însă de preferința politică a postului de 
televiziune sau de formatul emisiunii. Reprezentanţii ARD ating în dis- 
cursul lor în special teme de politică externă sau discută despre validi- 
tatea programului lor politic. Posibilitatea de a introduce teme noi pe 
agenda emisiunii este însă limitată de afilierea politică a postului. Ast- 
fel, la Bl TV, un post de televiziune favorabil ARD, politicianul invitat 

introduce în dezbatere programul politic al ARD, deși jurnalistul nu dis- 
cută teme de agendă electorală. În schimb, la Digi 24 — un post de tele- 
viziune cu o abordare echidistantă — temele discutate de politicienii ARD 
urmăresc îndeaproape temele propuse de jurnalist. Aceeași tendință 
poate fi observată şi în cazul reprezentanţilor USL, care reuşesc să intro- 
ducă teme de dezbatere pe agenda de discuţii a emisiunii, în măsura în 
care sunt invitaţi la un post de televiziune favorabil alianţei (Antena 3, 
România TV). 

Un caz aparte este reprezentat de emisiunea „Prim plan”, difuzată de 
TVR, unde politicianul USL introduce teme noi, pe lângă cele propuse 
de jurnalist, deşi nu se poate vorbi de o susţinere asumată a postului faţă 
de această alianţă. O explicaţie ar putea fi aceea că emisiunea este una 
de tip „unu la unu” în care politicianul şi jurnalistul se află fata in fata, 
iar subiectul emisiunii este discutarea programului politic al USL şi re- 
alizarile /nereusitele guvernului din 2012 (condus de Victor Ponta, lider 
USL). Politicianul are astfel ocazia de a-şi exprima viziunea politică sau 
opiniile fără a fi întrerupt de alţi invitaţi. Cadrul de dezbatere propus 
de emisiunile televizate în ceea ce priveşte aprofundarea temelor de 
agendă electorală — cele care pot avea un impact direct asupra Româ- 
niei şi a alegătorilor — este unul restrâns. Programele politice sunt abor- 
date intro manieră formală, fără a face obiectul unor dezbateri 
aprofundate. În plus, prin polarizarea discursului politic în funcţie de 
afilierea politică a posturilor de televiziune se instituie un tip de dezbatere 
adresal unui electoral deja convins de oferta politică a unei familii politice. Sunt 
consolidate, astfel, opinii deja formate, iar oportunitatea de a convinge 
categorii noi de electorat este limitată. 


11.2. Dezvăluirile — practici recurente in talk-show-urile politice 


În cadrul talk-show-urilor = cele introduse în aria de investigare a aces- 
tui studiu - s-au dezbătut în principal teme de conjunctură 
politică /generate de contextul politic. O detaliere a temelor discutate 
în talk-show-uri a fost realizată în cadrul Figurii 11. Dintre subiectele cel 
mai intens discutate în cadrul talk-show-urilor reținem: declaraţiile 
preşedintelui Traian Băsescu din perioada campaniei; declaraţii ale can- 
didatilor USL sau ARD din aceeaşi perioadă; numirea prim-ministrului; 
referendumul pentru suspendarea preşedintelui din vara lui 2012. 

Figura 11. Referiri la teme generate de contextul electoral în talk-show-uri (pro- 
cente din totalul emisiunilor, N=19) 

Subiectele sunt de obicei introduse de jurnalist, care defineste astfel 
tema emisiunii, si ulterior sunt dezvoltate de politicieni, in functie de in- 
teresele electorale ale partidului/aliantei pe care o reprezintă. Într-o pro- 
portie mai mică, jurnaliștii au discutat aspecte referitoare la guvernarea 
din 2012, posibilitatea fraudării alegerilor, evenimentele de campanie ale 
candidaţilor la alegerile prezidenţiale, sau poziţia lor în sondajele de 
opinie. Ca tendinţă, agenda electorală este ,,impachetata” de jurnalişti în- 
tro logică a dezvăluirilor — sunt prezentate cele mai noi declaraţii, cele 
mai noi situaţii conflictuale, ori sunt discutate teme de conjunctură 
politică din perspectiva evenimentelor recente (cum se întâmplă în cazul 
temelor referitoare la numirea prim-ministrului — acestea sunt analizate 
în contextul trasat de conflictul dintre preşedinte şi partidele de la gu- 
vernare, membre USL, ca urmare a referendumului din 2012). 

Acest mod de mediatizare a tematicilor electorale (alături de accentul 
pus pe discutarea celor mai recente sondaje de opinie, ce inventariază avan- 
sul sau declinul candidaţilor în preferinţele alegătorilor) poate fi interpre- 
tat ca o manifestare a efectului horse race (Blumler & Coleman, 2010). 
Potrivit unor autori precum Blumler şi Coleman (2012, p. 143), metafora 
cursei de cai, care a dominat mult timp imaginarul competiţiei politice, a 
devenit o caracteristică permanentă a acesteia. Prin intermediul său se dis- 
cută continuu despre politicienii care domină câmpul dezbaterii politice 

sau despre cei care au încetat să mai manifeste influenţă, iar credibilitatea 
politică este atribuită pe baza rezultatelor sondajelor de opinie sau a noto- 
rietăţii unui actor politic. Sunt însă si situaţii în care politicienii, la rândul 
lor, introduc teme de dezbatere, cum este cazul „referirilor la posibilitatea 
fraudării alegerilor”, sau a „lipsei dezbaterilor electorale”, două dintre 
temele care se repetă recurent în discursul reprezentanţilor ARD. 

Ca un contradiscurs la această temă, reprezentanţii USL se referă la 
„corectitudinea organizării alegerilor” sau subliniază necesitatea obtine- 
rii unei majorităţi clare în Parlamentul României, care la acel moment 
a fost calificat de liderii USL ca fiind ilegitim. Politicienii valorizează anu- 
mite teme, ca urmare a obiectivelor electorale pe care le urmăresc. În 
timp ce reprezentanţii ARD se distanțează de sau apreciază declaraţiile 
preşedintelui din timpul campaniei, candidaţii USL au o poziţie critică 
în raport cu acestea. Un alt exemplu este cel al raportării diferite la gu- 
vernările anterioare ale reprezentanţilor USL şi ARD. Candidaţii USL 
legitimeaza activitatea guvernului Ponta criticând guvernările anterioare, 
pe când candidaţii ARD se raportează pozitiv la guvernările anterioare 
(din care a făcut parte PDL, partid care alcătuieşte Alianţa România 
Dreaptă). Tonalitatea dezbaterilor este influenţată de implicarea prese- 
dintelui în campanie, care a lansat o serie de declaraţii controversate. 

Dincolo de predictibilitatea acestor tendinţe, rezultatele prezentate 
sunt importante deoarece indică o polarizare a discursului televizat în cam- 
pania din 2012, care tinde să se axeze pe conflict şi abordarea spectaculară 
a temelor de dezbatere. În acest sens, trebuie avută în vedere o caracteris- 
tică structurantă a sferei televizuale din România în ultimul deceniu, o 
sferă puternic polarizată ca urmare a preferințelor politice ale trusturilor 
media. Drept consecinţă, talk-show-urile tind să promoveze un tip de dez- 
batere negativ, axat pe dezvăluiri şi pe accentuarea stării de conflict din- 
tre actorii prezenţi în emisiune. 

În raport cu temele de agendă electorală si cele de context politic, 
temele din sfera vieţii private /a vieţii cotidiene au o pondere mai restran- 
să în discursul politicienilor si al jurnaliştilor. Tendința celor două cate- 
gorii de actori este de a evita aceste teme, sau atacurile pe aceste teme. 
Un alt aspect care ar trebui menţionat este acela că în cadrul talk-show- 
urilor au existat referiri puţine la evenimente sau experienţe cu dimen- 
siune simbolică pentru electoratul din România. Comunicarea în cadrul 
talk-show-urilor este un proces de negociere a temelor de dezbatere între politi- 
cieni şi jurnalişti — pentru politicieni, posibilitatea de a genera teme de 
dezbatere este restrânsă în măsura în care jurnaliştii nu creează un cadru 
de interacţiune propice în acest sens. 

III. Tipologia temelor electorale în sfera online şi în 
sfera televizuală: elemente explicative 


Odată stabilite cele mai importante subiecte de dezbatere abordate pe 
paginile Facebook oficiale ale politicienilor şi în cadrul talk-show-urilor, am 
investigat relaţia dintre agenda online şi agenda mediatică în campania 
pentru alegerile legislative din 2012. Ca tendinţă, rezultatele obţinute prin 
analiza de conţinut arată că atât în mediul online, pe paginile Facebook 
oficiale ale politicienilor, cât şi în talk-show-uri, cele mai discutate teme au 
fost cele referitoare la contextul politic si electoral (declaraţii ale preşe- 
dintelui sau ale contracandidatilor — pe Facebook şi în talk show-uri; eveni- 
mente electorale sau promovarea aparitiilor televizate — în cazul paginilor 
de Facebook; lipsa dezbaterilor electorale, lipsa de legitimitate a Parlamen- 
tului, posibilitatea fraudarii alegerilor — în cazul talk-show-urilor politice). 

Datele prezentate în Figura 12 indică totuşi, repertorii tematice 
diferite în mediul online si în mass-media tradiţionale. În timp ce în 
cadrul talk-show-urilor, temele de agendă electorală sunt cele mai im- 
portante după cele generate de contextul politic, în mediul online politi- 
cienii se referă mai mult la evenimente şi experienţe cu încărcătură 
simbolică pentru alegători. Este vorba de o formă emergentă de personalizare 
a discursului politic, specifica Facebook. 


Figura 12. Relaţia dintre repertoriul tematic pe Facebook şi cel din talk-show-urile 
politice 


13% 
Referinţe la evenimente/experiente cu încărcătură 20,9% 
simbolică | 
3,2% 


Teme din sfera personală | 3,1% 


68,9% 56,3% 62,5% 

w Politicieni-talk-show-uri Jurnalisti-talk-show-uri ® Facebook 


În ceea ce priveşte temele de agendă electorală, Facebook constituie 
în principal o resursă de promovare a ofertei politice (fie sunt formulate 
angajamente de campanie, fie se fac referiri la programele politice ale 

candidaţilor!) (Figura 13). Temele de politică externă, larg discutate in 
cadrul talk-show-urilor, au fost abordate de politicieni şi în mediul on- 
line (deşi politicienii se axează pe Facebook pe aspecte favorabile strate- 
giei lor de comunicare — de exemplu, Victor Ponta se axează pe reusitele 
guvernului pe care îl conduce — deblocarea fondurilor POSDRU -, sau 
pe interpelări ale preşedintelui în ceea ce priveşte poziţia României la 
Bruxelles pe tema alocării fondurilor europene). Faptul că temele de 
agendă electorală nu au fost predominante în sfera online şi nici în cea 
televizuală indică o lipsă de substanță a dezbaterilor electorale, ale căror 
puncte de interes au fost mai degrabă subiectele ce ţin de conjunctura 
electorală şi mai putin subiectele referitoare la viziunea politică a can- 
didatului/la programe politice. 


Figura 13. Referințe la teme de agendă electorală: Facebook vs. Talk-show-uri 


Angajamente electorale E 4,9% 


1,6% 3,1% 

Suprapunerea parţială a agendelor de dezbatere între mediul online şi 
cel televizual se constată şi în ceea ce priveşte temele generate de contex- 
tul politic. In timp ce în mass-media tradiţionale declaraţiile preşedintelui 


10. Diferentierea între angajamentele electorale si referirile la programul politic 
al candidaţilor este dată de o practică specifică întâlnită în campania din 2012. Can- 
didatii menţionează programul politic al alianţei în discursul lor, însă nu îl detaliază, 
susţinând doar viabilitatea lui în raport cu programul politic al contracandidatilor. 
Paralel cu această practică, oamenii politici formulează angajamente electorale, pe 
care şi le asumă ca obligaţii. La fel ca în cazul programelor politice, candidaţii nu 
oferă detalii despre cum vor fi duse la îndeplinire angajamentele asumate. 

Traian Băsescu au fost un subiect central al dezbaterilor dintre jurnaliști si 
politicieni, Facebook a fost folosit în principal pentru popularizarea 
evenimentelor de campanie si apariţiilor televizate ale candidaţilor si, în- 
t-o proporţie mai mica, pentru comentarea declaratiilor/actiunilor con- 
tracandidatilor sau ale preşedintelui. Abordarea unor teme precum 
posibilitatea fraudării alegerilor, anunţarea listelor de alegători, ilegitimi- 
tatea Parlamentului sau delimitarea atribuţiilor președintelui — discutate 
de politicieni în talk-show-uri — nu este continuată în sfera online (nu de 
către toţi politicienii incluşi în aria de investigare — de ex. Mihai-Răzvan 
Ungureanu discută, izolat, lipsa dezbaterilor electorale). Jurnalistii nu se 
raportează la temele introduse de politicieni pe Facebook atunci când sta- 
bilesc agenda de dezbatere în cadrul talk-show-urilor, ci propun propriile 
teme de dezbatere. Facebook devine astfel un mijloc suplimentar de comunicare 
pentru oamenii politici, de creştere a vizibilitatii electorale, dar mai putin 
o resursă care contribuie la producerea cunoașterii electorale și la pro- 
blematizarea agendei electorale. 

Rezultatele cercetării confirmă tendinţe observate în literatura curen- 
tă (Jensen, 2013), care contrazic teoria substituirii (investigată de autori pre- 
cum Althaus si Tewksbury în 2001) formulată în legătură cu mediul online. 
Premisa pe care se întemeiază această teorie este aceea că mijloacele de 
comunicare online sunt din ce în ce mai des folosite de utilizatori pentru 
informare sau divertisment şi tind să înlocuiască treptat mijloacele de co- 
municare tradiţionale. Althaus şi Tewksbury (2001) au demonstrat ca teo- 
ria substituirii se aplică in special în ceea ce priveşte activităţile de relaxare 
— tot mai multi utilizatori de internet se orientează spre mediul online pen- 
tru divertisment, în detrimentul programelor televizate. Totuşi, publicul se 
informează în continuare folosind mijloacele de comunicare tradiţionale, 
iar sursele de informare online vin în completarea acestor mijloace, nu le 
substituie (cu alte cuvinte, suplimentează informaţia din media 
tradiţionale). Contrar acestei abordări, tendinţa suplimentării (Jensen, 2013) 
propune următoarea viziune: alegătorii se informează despre procesul elec- 
toral sau politic atât din mediul online, cât si din media tradiţionale, deci 
nu poate fi vorba de substituire. Considerând corpusul analizat, politicienii 
răspund acestei tendinţe folosind mediul online (paginile Facebook, mai 
exact) în principal pentru a creşte audiența aparitiilor lor televizate sau vizi- 
bilitatea unor evenimente care nu sunt preluate în mass-media. Într-o mă- 
sură mai mică, Facebook este utilizat pentru a discuta teme strategice (cum 
ar fi prezentarea ofertei electorale sau atacarea contracandidatilor). 

Nu în ultimul rând, datele (Figura 14) indică faptul că politicienii 
folosesc Facebook în special pentru mobilizarea alegătorilor la vot. În 

timp ce în cadrul talk-show-urilor, politicienii se adaptează la temele de 
dezbatere propuse de jurnalişti, pe Facebook, ei preiau controlul comu- 
nicării şi se adresează direct alegătorilor, chemându-i la vot. O astfel de 
strategie de comunicare poate avea, în anumite condiţii, efecte pozitive 
asupra mobilizării alegătorilor. Spre exemplu, studii recente (Jensen, 
2013) demonstrează că mediul online poate fi folosit pentru mobilizarea 
alegătorilor tineri. Totodată, folosirea blogurilor sau a telefoanelor mo- 
bile contribuie la o mai bună mobilizare politică (Rojas & Puig-i-Abril, 
2009). Aceste rezultate contrazic studii mai vechi care demonstrează că 
mediul online are efecte limitate în ceea ce priveşte mobilizarea elec- 
toratului (Davis, 1999). 

O analiză exploratorie a rezultatelor oferite de Biroul Electoral Cen- 
tral (www.becparlamentare2008.ro; www.becparlamentare2012.ro) in- 
dică o creştere a prezenţei la vot în judeţe precum Teleorman (de la 
52,68% în anul 2008, la 54,73% în 2012) sau Gorj (de la 41,71% în 2008, 
la 54,14% în 2012), unde au candidat Crin Antonescu și respectiv Victor 
Ponta, politicieni cu o activitate intensă pe Facebook şi care au câștigat 
alegerile în colegiile unde au candidat. Este greu de determinat prin in- 
termediul acestei analize însă în ce măsură comunicarea online a can- 
didatilor a avut efectul urmărit de politicieni în ceea ce privește 
mobilizarea, această ipoteză trebuind investigată suplimentar. 


Figura 14. Referinte la evenimente şi experiențe cu semnificaţie simbolică pentru 
alegători: Facebook vs. Talk-show-uri 

De asemenea, candidaţii folosesc Facebook pentru a conferi o notă 
emoţională comunicării. Prin urmare: 

a. ei fac referire la personalităţi din Romania (din sfera politică sau cul- 

turală, din sport) — le apreciază reusitele şi prestigiul adus României; 

b. își exprimă aprecierea faţă de alegătorii cu iniţiative pozitive (cazul 
lui Victor Ponta, care îl felicită pe inventatorul unui filtru de aer 
care reduce consumul de carburant cu până la 15%, premiat cu 
aur la Bruxelles) sau le mulţumesc alegătorilor pentru sprijin; 

c. publică poze de la evenimente religioase (de asemenea cazul lui 
Victor Ponta, care a participat la o slujbă religioasă în Târgu Jiu, 
locul unde candidat pentru postul de deputat) sau trimit urări cu 
ocazia sărbătorilor religioase. 

Faptul că pe paginile Facebook politicienii acordă o importanţă mai 
mare aspectelor ce ţin de promovarea unor evenimente electorale, cu 
dimensiune simbolică sau de imagine, în raport cu detalierea ofertei 
politice, accentuează predilectia pentru un discurs de tip comercial. Comu- 
nicarea este relaxată, informală, însă din punctul de vedere al continu- 
turilor, calitatea dezbaterii electorale pe Facebook este discutabilă. În 
ultimă instanţă, alegătorul are la dispoziţie o paletă redusă de informaţii 
care să îi sporească interesul şi cunoaşterea politică, necesare pentru lua- 
rea unei decizii de vot. 


IV. Concluzii 


Potrivit uneia dintre premisele acestei cercetări, în contexte non-elec- 
torale mass-media preiau spre dezbatere teme lansate de politicieni în 
mediul online, iar oamenii politici, la rândul lor, continuă pe blogurile 
personale sau pe reţelele sociale online dezbateri iniţiate în presă sau 
în sfera televizuală. Agenda politică se formează printr-un proces de ne- 
gociere între oamenii politici şi jurnalişti. Agenda electorală se formează 
aşadar, şi printr-un proces de hibridizare a comunicării, respectiv, prin in- 
terdependenta dintre noile media si media tradiţionale. Prin urmare, 
unul dintre obiectivele acestui studiu a fost de a investiga în ce măsură 
se poate constata acest mecanism de hibridizare a condiţiilor de produ- 
cere a agendei politice în context electoral, luând ca arie empirică 
alegerile legislative din 2012. 

Rezultatele analizei de conţinut indică în primul rând o convergență 
parțială între temele de dezbatere abordate pe paginile Facebook ale 
politicienilor si în talk-show-uri. Astfel, în ambele sfere comunicationale 


127 


Profesionalizarea discursului politic în era social media 


am putut identifica dimensiuni tematice similare (teme generate de con- 
textul electoral, referinţe la evenimente şi experienţe cu încărcătură sim- 
bolică, teme de agendă electorală şi teme din sfera vieţii private), dar 
având o pondere diferită. Totodată, în cadrul talk-show-urilor televizate, 
jurnaliştii nu preiau temele pe care politicienii le abordează în sfera on- 
line, iar politicienii continuă rar online subiecte lansate în sfera tele- 
vizuală. Facebook este utilizat ca un mijloc suplimentar de comunicare 
electorală, pe această reţea fiind discutate într-o măsură relativ restrân- 
să o serie de teme de importanţă strategică pentru România. Cu toate 
acestea, atenţia pe care candidaţii o acordă evenimentelor electorale sau 
de imagine reduc din capacitatea Facebook de a contribui la consoli- 
darea cunoaşterii politice a utilizatorilor. 

În al doilea rând, paginile Facebook, în calitate de resursă comuni- 
cationala deţinută de politicieni, a contribuit substantial la popularizarea 
unor aspecte mai putin promovate în mass-media tradiţionale — eveni- 
mente de campanie, promovarea apariţiilor televizate ale candidatului, 
mesaje mobilizatoare sau referinţe la evenimente cu încărcătură simbo- 
lică pentru alegători. Această modalitate de utilizare a Facebook indică, 
pe de-o parte, o tendinţă accentuată spre comercializare a comunicării 
politice din România (prin concentrarea pe aşa-numitele „băi de mul- 
time”, sau prin activarea unor înţelesuri simbolice pentru o serie de 
evenimente specifice — sărbători religioase, ziua naţională). Pe de altă 
parte, faptul că Facebook este transformat într-un mijloc de sporire a vizi- 
bilitatii apariţiilor televizate a politicianului, indică faptul că mijloacele 
de comunicare tradiţionale sunt în continuare considerate resurse esen- 
tiale de campanie electorală. 

În al treilea rând, comunicarea politică pe Facebook reproduce în- 
tr-o anumită măsură caracterul polarizat si conflictual al sferei mediatice 
(mai ales din mediul televizual), în special în ceea ce priveşte dezbaterea 
în talk-show-urile politice a unor teme precum cele de politică inter- 
naţională sau a celor de conjunctură electorală. Facebook devine astfel, 
şi o resursă de atac a contracandidatilor, de (de)legitimare a unor vizi- 
uni electorale/abordări tematice, sau o resursă de repozitionare în ra- 
port cu discursurile politice dominante. Totuşi, caracterul conflictual al 
comunicării este gestionat strategic prin focalizarea candidatului şi pe 
teme mai puţin antagonice precum promovarea evenimentelor de cam- 
panie şi a apariţiilor televizate, mobilizarea electoratului sau promovarea 
angajamentelor electorale. 

În fine, Facebook nu contribuie într-o măsură semnificativă la per- 
sonalizarea comunicării din perspectiva referirilor la aspecte ce tin de 

viaţa cotidiană a politicienilor. Cu toate acestea, Facebook creează 
premisele pentru emergenta unei forme specifice de personalizare, prin 
referirile la evenimente/experiente cu dimensiune simbolică. Această 
tendinţă este congruentă cu specificul comunicării pe Facebook, unde 
utilizatorii împărtăşesc informaţii despre evenimente din viaţa lor, îşi ex- 
primă aprecierea/recunostinta fata de alti utilizatori, distribuie fotografii 
sau videoclipuri de la evenimentele la care participă etc. Prin urmare, 
din perspectiva celor prezentate, Facebook nu contribuie la diversificarea 
tematică a dezbaterii electorale şi a spaţiului public. Selectivitatea politi- 
cienilor în privinţa temelor discutate online limitează caracterul deli- 
berativ al dezbaterii electorale. Facebook este însă o resursă de creştere a 
vizibilităţii electorale a candidatului şi o potenţială resursă de mobilizare 
a alegătorilor. Limitele acestui mediu de comunicare sunt impuse si de 
specificul său. Comunicarea este fragmentată şi nu oferă oportunitatea 
unor dezbateri complexe. 


V. Inovare si normalizare în 
discursul politic online" 


Complementar cu analiza de conţinut, în cercetarea de faţă recurg la 
analiza de dispozitiv pentru a studia comparativ discursul politic online, pe 
paginile Facebook ale politicienilor, şi cel din cadrul talk-show-urilor tele- 
vizate. Un prim obiectiv al acestei cercetări este acela de a identifica strate- 
giile specifice de personalizare!?, interactivitate cu alegătorii, mobilizare şi 


11. Secţiuni din acest capitol au fost publicate anterior in: Grigorasi, C. & Toader, 
F. (2013). Building Legitimacy during 2012 Romanian Parliamentary Elections. The 
Normalization of Online Political Discourse. Revista de comunicare si marketing, 7, 
47 — 77 si în Toader, F. (2014). The Emotions Industry in Online Romanian Poli- 
tics: Selling Leadership and Trust during the 2012 Parliamentary Campaign. In M. 
Moshe (ed.), The emotions industry, Nova Publishers. 

12. Prezentul volum are in vedere neclaritatea conceptuala a unor fenomene pre- 
cum personalizarea sau negativitatea comunicarii politice in contextul profesiona- 
lizării comunicării politice. Premisa introdusă de fenomenul profesionalizării este 
aceea că strategia de comunicare în mediul online sau în mass-media tradiţionale 
nu mai este exclusiv apanajul omului politic sau al partidului, ci al specialiștilor în 
comunicare politică. Din acest punct de vedere, pot apărea discuţii de nuanţă asupra 
actorului care este în final subiectul tendinței de personalizare sau negativizare. Cu 
alte cuvinte, personal/negativ este consultantul care concepe strategia de comuni- 
care sau politicianul? Cu excepţia cazurilor în care politicienii sunt cei care își con- 
cep strategia de comunicare /îşi scriu articolele pe blog sau mesajele pe reţelele 
sociale online, premisa acceptată în cadrul cărţii este aceea că strategia electorală 
este produsul unor studii de piaţă care urmăresc identificarea aşteptărilor publi- 
cului, prin procese de segmentare a electoratului și targetare a mesajelor, în vede- 
rea adaptării ofertei şi profilului candidatului la aceste așteptări. Strategia finală, 
rezultată în urma acestui proces este asumată de omul politic, înainte de a fi fă- 
cută publică prin intermediul canalelor de comunicare în masă. Plecând de la acest 

campanie negativă, utilizate de politicieni în mediul online si in mass-me- 
dia tradiţionale. Premisa teoretică a cercetării susţine că în mediul online 
se practică strategii de comunicare consacrate într-o cultură media hiper- 
comercializată (de exemplu, personalizarea şi negativitatea discursului), dar 
în forme diferite. Această premisă s-a dezvoltat în cadrul teoriilor norma- 
lizării comunicării online (Resnick, 1998; Margolis & Resnick, 2000; Foot & 
Schneider, 2006; Schweitzer 2011), care se manifestă la nivel funcţional, re- 
lational si discursiv (Schweitzer 2011) (o detaliere a acestor dimensiuni a 
fost realizată în capitolul al doilea al prezentului volum). 

Totodată, potrivit lui John Geer (2008), negativitatea este un meca- 
nism intrinsec politicii, care nu se diminuează în funcţie de mediul de 
comunicare folosit: 

„Campaniile electorale sunt confruntări strategice care au ca scop 

dobândirea controlului şi a accesului la resurse. Mizele implicate 

sunt de obicei foarte mari, iar competiţia este feroce. Preocuparea 
cercetătorilor ar trebui să se îndrepte asupra măsurii în care politi- 
cienii transmit informaţii utile pentru alegători. Tonul pe care sunt 

transmise aceste informaţii ar trebui, în cel mai bun caz, să fie o 

preocupare secundară.” (p. 3) 

Cercetările despre normalizarea comunicării online studiază această 
tendinţă în legătură cu site-urile candidaţilor. Există puţine studii care 
să discute normalizarea în relaţie cu platformele de comunicare de ti- 
pul web 2.0 — cum ar fi blogurile sau conturile pe reţele sociale online. 
Ca atare, miza cercetării de faţă este de a studia în ce măsură candidaţii 
pentru alegerile legislative din 2012 utilizează potenţialul comunicatio- 
nal şi de interacţiune oferit de Facebook pentru a-și transmite mesajele 
de campanie sau pentru a interactiona cu alegătorii. În cazul folosirii 
Facebook se redefinesc premisele teoretice referitoare la tendinţa nor- 
malizării în sfera online? 

Rolul acestei cercetări nu este de a proba existenţa tendinţelor de per- 
sonalizare sau negativizare la nivelul comunicării electorale online, ci: 

a. dea identifica strategii specifice de manifestare a acestor tendinţe 

pe Facebook si în talk-show-urile politice; 

b. de a stabili măsura în care aceste strategii contribuie la/reduc diver- 

sificarea cunoașterii politice la care are acces potenţialul alegător. 


raţionament, referirea la „strategiile de personalizare/negativizare/interactiune/mo- 
bilizare ale politicienilor” reprezintă o convenţie acceptată pentru fluiditatea textu- 
lui şi nu pierde din vedere procesul de construcţie al acestor strategii, precum si 
actorii implicaţi în construirea lui. 

Asociat obiectivului de cercetare enunțat, analizez utilizarea de către 
politicieni a dimensiunii web 2.0 a Facebook în vederea maximizării in- 
teractiunii cu alegătorii si a mobilizării acestora. 


I. Facebook — dispozitiv de comunicare electorală 


În prezentul subcapitol analizez comparativ Facebook si talk-show- 
urile politice ca dispozitive de comunicare electorală: prin urmare, voi 
răspunde la următoarele întrebări: cum sunt utilizate resursele materi- 
ale, discursive şi simbolice mobilizate de cele două tipuri de dispozitive 
spre a institui un cadru de interacţiune şi identități discursive? Ce tip de 
cunoaștere electorală i se oferă publicului? Mai întâi vor fi prezentate 
elementele de construcţie a dispozitivului Facebook, ca resursă de co- 
municare electorală. Ulterior vor fi discutate aspecte ce ţin de construcţia 
dispozitivului televizual — talk-show-urile politice — și vor fi puse în evi- 
denta asemănările şi deosebirile dintre cele două tipuri de dispozitive, 
din perspectiva comunicării electorale a actorilor implicaţi. 


Victor Ponta: Facebook, un spaţiu al repozitionarii strategice fata de con- 
tracandidati 


Victor Ponta este candidatul cu cea mai intensa activitate pe Facebook 
in perioada campaniei pentru alegerile legislative din 2012. Candidatul 
USL/PSD a publicat in total 160 de mesaje (text, text si imagine, colaj de 
text si imagine, videoclipuri). Candidatul a avut o activitate constanta pe 
Facebook, dupa cum se poate observa din datele centralizate in Figura 15. 
El comunică atât de pe poziţia de şef al guvernului (aceasta fiind poziţia 
asumată în cea mai mare parte a mesajelor), cât şi ca lider de alianţă şi can- 
didat. Totodată, Ponta s-a adresat unui număr de peste 60 de mii de susțină- 
tori (Figura 16) — cel mai mare număr de susţinători, comparativ cu ceilalţi 
candidaţi ale căror pagini de Facebook au făcu obiectul acestei analize. 
Având în vedere că pagina candidatului a fost creată în 2010, Ponta avea 
deja pe Facebook un capital de imagine consistent la începutul campaniei. 
Numărul de susţinători care urmăresc pagina lui Victor Ponta are o anu- 
mită relevanţă. Desigur, acesta este un indicator orientativ, având în vedere 
că algoritmele de funcţionare Facebook, reduc din vizibilitatea mesajelor 
publicate pe o pagină de promovare în funcţie de frecvenţa cu care este 
actualizată pagina sau de frecvenţa accesării paginii de alti utilizatori. Totuşi, 
un candidat cu o activitate intensă pe Facebook şi cu un număr mare de 
susţinători poate avea o vizibilitate mai mare pe această reţea socială. 

Comunicarea pe Facebook a candidatului Victor Ponta este gestionată de 
echipa sa de campanie, aspect menţionat la sfârşitul mesajelor prin pre- 
cizarea „Echipa VP”. Plecând de la premisa că mesajele publicate pe pa- 
gină sunt însă asumate şi atribuite lui Victor Ponta (majoritatea fiind citate 
din declaraţiile / discursurile sale), mă voi referi în cele ce urmează la „stilul 
de comunicare al lui Victor Ponta pe pagina de Facebook”, fără a pierde 
din vedere condiţiile de producere a conţinutului abordat. 


Figura 15. Frecvența actualizării paginii Facebook în timpul campaniei electorale 
— Victor Ponta (N=160) 

Figura 16. Număr de susținători pe Facebook ai politicienilor in perioada cam- 
panier pentru alegerile legislative din 2012 

Victor Ponta are Facebook activ începând din septembrie 2010, iar 
conţinutul paginii este actualizat periodic. Politicianul a folosit intens 
pagina atât înaintea campaniei, cât şi după încheierea ei pentru a dis- 
tribui mesaje si imagini de la evenimentele la care ia parte (vizite ex- 
terne, conferinte/dezbateri, evenimente de pregătire a campaniei 
electorale) şi a discuta teme de politică internă sau externă (de regulă 
reușite ale guvernului pe care îl conduce, buna reprezentare a intere- 
selor României in Europa etc.). Totodată, politicianul foloseşte Facebook 
pentru a transmite mesaje de apreciere adresate susținătorilor, unor cate- 
gorii sociale specifice (de ex. profesorii), unor personalităţi din Româ- 
nia (intelectuali, sportivi etc.) sau pentru a transmite urări cu ocazia 
sărbătorilor religioase. Aceste pattern-uri de comunicare s-au păstrat şi 
pe perioada campaniei. 

Ponta foloseşte o imagine de profil în care este surprins în plan-umăr, 
în timp ce enunţă un discurs (efect de dinamism). Candidatul este surprins 
într-o postură formală, semn că pagina Facebook este una oficială. Imagi- 
na de copertă aleasă de candidat s-a schimbat de mai multe ori pe perioa- 
da campaniei, însă, în general, sunt folosite colaje de text şi imagine prin 
care se exprimă mesaje mobilizatoare sau îndemnuri de participare la vot. 
Candidatul anunţă astfel că vizitatorul are acces la o pagină de promovare. 


Pagina lui Victor Ponta — imagine de profil, imagine copertă, număr 
susținători 

Un element comun al imaginilor copertă folosite de Victor Ponta este 
acela că politicianul este prezentat în mijlocul alegătorilor. De regulă, el 
este surprins în ţinute semi-formale. Imaginea creată este acea a unui li- 
der apropiat de cei pe care îi reprezintă. Prin faptul că apare mereu în- 
conjurat de oameni, candidatul USL/PSD încearcă o strategie de 
legitimare axată pe ilustrarea sprijinului popular e care se bucură. Ca as- 
pect general, pagina lui Victor Ponta abundă în imagini, este un dispo- 
zitiv eminamente vizual — fotografii de la evenimente, colaje de imagine 
şi text care transmit mesaje de campanie, imagini neutrale cu valoare ilus- 
trativă pentru mesajele candidatului. Pe pagina lui Victor Ponta, fotografi- 
ile se disting în funcţie de natura evenimentelor surprinse: 

a. evenimente formale — vizite / întâlniri la nivel înalt, inaugurări (de 
spitale, străzi, autostrăzi s.a.), şedinţe de guvern; 
evenimente de campanie; 
evenimente religioase; 

d. evenimente informale, în care candidatul este înconjurat de alegă- 

tori, sau interacționează direct cu aceştia; 

e. fotografii personale. 

Imaginile publicate sunt special concepute pentru Facebook, dar 
preiau elemente din campania offline, pe care le reiterează — sloganul de 
campanie „România puternică”, sigla alianţei etc. Construcţia vizuală Face- 
book corelată cu dimensiunea tematică privilegiază construcţia identitară 
a candidatului în funcţie de „prezentul politic”, accentul este pus pe ac- 
tiunile sale de campanie şi într-o mai mică măsură pe aspecte ce tin de 
programul politic al candidatului — de remarcat că arhiva identitară sau 
discursivă a candidatului nu constituie o particularitate a acestui dispozi- 
tiv Facebook. Numărul mare al fotografiilor poate atrage mai multe vizua- 
lizări pentru pagina politicianului si, în ultimă instanţă, atrage aprecierea 
vizitatorilor (prin funcţiile like îmi place / share distribuie). Cu cât nu- 
mărul celor care apreciază conţinutul publicat este mai mare, cu atât sunt 
şanse să crească numărul vizualizărilor paginii si al mesajelor prin gener- 
area efectului de retea. Din acest punct de vedere, Facebook este folosit de 
candidatul USL ca o resursă de vizibilitate electorală. 

În ceea ce priveşte construcţia tematică a paginii, Victor Ponta discută 
în special aspecte care ţin de contextul electoral (își prezintă evenimentele 
de campanie, apariţiile televizate, comentează pe un ton negativ actiu- 
nile/ declaraţiile preşedintelui — în special în ceea ce priveşte reprezentarea 
adecvată a intereselor României la Bruxelles, face referiri la „greaua moş- 
tenire” lăsată de guvernările anterioare si la eforturile de redresare duse 
de guvernul pe care îl conduce pentru a îndrepta situaţia în care se află 


o 

România). Totodată, el abordează aspecte de politică externa spre a-și legi- 
tima atitudinea pro-europeană şi intenţia de a reprezenta adecvat interese- 
le României pe plan extern — strategie de repozitionare fata de discursurile 
candidaţilor din opoziţie care îl acuză de o atitudine anti-europeană şi îm- 
potriva statului de drept, în urma organoizării referendumului din vara lui 
2012. În acest sens, Victor Ponta se foloseşte de tema europeană: 

a. fie pentru a-şi prezenta propriile reușite în calitate de şef al gu- 

vernului (de exemplu, creșterea absorbției fondurilor europene); 

b. fie pentru a-și ataca adversarii politici (de ex., poziţia pe care ar 

trebui să o adopte preşedintele Traian Băsescu în calitate de re- 
prezentant al României la Consiliul European de la Bruxelles pe 
tema alocării fondurilor europene). 

Un element important în strategia de comunicare a politicianului 
sunt referirile la evenimente/experiente/personalitati cu încărcătură 
simbolică pentru români sau mesajele personale. Ponta transmite mesaje 
de apreciere şi recunoştinţă adresate alegătorilor (uneori personalizate) 
sau colegilor de partid, felicită sportivii pentru performanţele obţinute 
etc. Această dimensiune a comunicării o depăşeşte în importanţă pe cea 
care vizează temele de agenda electorală/de prezentare a viziunii politice 
(teme care ar putea avea cel mai mare impact pentru România) şi re- 
duce astfel potenţialul de diversificare tematică al paginii Facebook. 
Alegătorii au acces la o cunoaştere electorală limitată, deoarece politi- 
cianul discută strategic doar subiectele care îi pot aduce capital de ima- 
gine pozitiv sau îl pot ajuta să se repozitioneze în raport cu adversarii 
politici şi discursurile dominante. 

Pe de altă parte, referirile la evenimente/experiente cu încărcătură 
simbolică, cuplate cu distribuirea de poze prezentând candidatul în 
ipostaze distincte (personale, oficiale, informale etc.), indică o tendinţă 
de personalizare a comunicării. Însă nu atât viata de familie si preferinţele 
candidatului sunt valorizate, ci semnificaţii simbolice împărtășite de politi- 
cian şi alegători în legătură cu personalităţi emblematice pentru soci- 
etatea românească, cu initiative pozitive ale unor cetăţeni români — de 
unde, o formă emergentă de personalizare a comunicării online, explicabilă şi 
prin specificul comunicării Facebook. 

Vizitatorii paginii/susţinătorii sunt integrați în cadrul dispozitivului, 
fiind invitaţi să promoveze pe propriile pagini materiale de campanie 
online ale politicianului (bannere, insigne). Este încurajată, deci, o for- 
mă de citizen marketing. Pe lângă aceste invitaţii, politicianul mai cere 
părerea vizitatorilor în legătură cu un articol publicat pe blogul perso- 
nal („M-ar interesa părerea cititorilor mei de pe blog, dar şi a analiştilor 

politici cu privire la coincidentele dintre desfăşurarea evenimentelor din 
Lituania si scenariile prefigurate deja pentru alegerile din Romania.”). 
Strategiile de interactivitate se încheie însă aici, candidatul nu propune 
modalităţi suplimentare de implicare a susținătorilor în campanie, în 
special pe componenta offline. De asemenea, Victor Ponta nu răspunde 
la comentariile primite. 

Prin strategia de comunicare adoptată de politicianul Victor Ponta 
pe Facebook, acesta își atribuie imaginea unui lider puternic, cu viziuni 
pro-europene puternice şi cu abilitatea de a rezolva problemele cu care 
se confruntă românii şi de a le reprezenta adecvat interesele în forurile 
internaţionale. Adversarii politici sunt cei responsabili de situaţia grea 
în care trăiesc românii, însă prin eforturile depuse de liderii USL, mare 
parte din ,nedreptatile” făcute au fost rezolvate („Am scăzut deficitul, 
am pus bani deoparte, dar am şi deschis spitale, am mărit salarii, pen- 
sii. Am găsit robinete de bani publici pe care le-am închis.”). Sprijinul 
alegătorilor a fost pentru Victor Ponta esenţial pentru atingerea acestor 
rezultate („În urmă cu opt ani eram doar un tânăr care voia să facă 
politică si pe care oamenii de aici, din Targu-Jiu si din Gorj, l-au ajutat 
să ajungă pentru prima dată deputat.”). Alegătorii si politicianul 
formează o echipă unită, care contribuie la depăşirea unor dificultăţi 
provocate de adversarii politici. Victor Ponta dezvoltă o narațiune politică 
pe Facebook, cu „nedreptăţi” rezolvate, cu învingători şi perdanti. 

Facebook presupune un contract de comunicare specific, ce înglobează 
reguli si practici de comunicare. Din acest punct de vedere, candidatul 
USL/PSD valorifică o serie de mecanisme comunicationale constitutive 
acestei reţele sociale, însă propune în același timp un stil de comunicare 
hibrid. Omul politic valorifică efectul de rețea al Facebook, apelând la 
diferite metode pentru creșterea numărului de vizualizări al paginii — 
publică fotografii, colaje de text şi imagine care transmit mesaje simple, 
textele publicate sunt de mici dimensiuni și sunt construite pe principi- 
ul piramidei inversate (ideea principală este rezumată într-o frază intro- 
ductivă, după care este dezvoltata/exemplificata prin grafice, imagini, 
declaraţii ale candidatului, articole de presă, trimiteri spre alte site-uri). 

Totodată, candidatul împărtăşeşte în timp real detalii despre eveni- 
mentele la care participa — efectul follow me around (alegătorii îl urmează 
pe candidat peste tot/cunosc detalii despre activitatea sa de campanie 
sau activitatea politică desi nu au fost prezenţi fizic la evenimente). Domi- 
nanta contractului de comunicare Facebook si anume împărtăşirea în 
timp real a activităţilor utilizatorilor este pusă în valoare. Ponta publică 

în acelaşi timp fotografii / detalii personale sau face referiri la evenimente 
şi experienţe simbolice. Este vorba aici de o altă particularitate Facebook, 
formarea unei comunităţi în jurul unor experiente/evenimente a căror 
semnificaţie si încărcătură simbolică este cunoscută si împărtășită de 
publicul susţinător. Pagina lui Victor Ponta este o pagină de promovare, 
un spaţiu formal in care politicianul desi adoptă deseori poziţia omului 
obișnuit, în fapt, încearcă o consolidare a statutului de lider politic şi de 
reprezentant legitim al românilor. Stilul de comunicare propus pe pa- 
gina lui Victor Ponta are caracteristicile unei pagini de promovare (o 
pagină unde se comunică strategic în vederea promovării unui pro- 
dus/candidat/unei oferte politice etc.), îmbinând totodată aspecte din 
sfera personala/simbolica şi aspecte din sfera profesională — de aici car- 
acterul hibrid al comunicării. 


Mihai-Răzvan Ungureanu: Facebook ca resursă de creştere a vizibilitatii 
electorale 


Mihai-Răzvan Ungureanu este de asemenea un politician cu o acti- 
vitate intensă pe Facebook în perioada campaniei electorale din 2012. 
Acesta a publicat 144 de mesaje în intervalul analizat, iar numărul său 
de susţinători a crescut la 17.000, un număr mare pentru liderul unui 
partid proaspăt înfiinţat şi de dimensiuni mici (Forţa Civică). Aceste 
evoluţii se explică prin capitalul de imagine online pe care candidatul 
îl avea deja la începerea campaniei, ca urmare a faptului că ocupase 
Funcţia de prim-ministru pentru o perioadă scurtă în 2012, dar şi de fap- 
tul că pagina lui Ungureanu era activă încă din iulie 2012 (v. în acest 
sens Figura 17). Cu o lună înaintea campaniei din toamna lui 2012, pa- 
gina a fost folosită, pe de-o parte, pentru promovarea iniţiativelor politi- 
cianului, a partidului de curând înfiinţat, a unor evenimente importante 
(vizite internaţionale, dezbateri, emisiuni) la care acesta a participat. Pe 
de altă parte, pagina a fost un mijloc de atac la adresa politicienilor de 
la putere, sau o arenă în care omul politic îşi exprimă recunoştinţa faţă 
de susţinătorii săi. Tot înainte de campanie, candidatul ARD/FC a lansat 
si pagina „Întreabă-l pe MRU”, vizitatorii putând să-i adreseze întrebări 
la care primeau răspuns printr-un mesaj video publicat săptămânal. Pe 
lângă această pagină, Ungureanu discută cu alegătorii în timp real şi pe 
pagina oficială de Facebook (în cadrul acestui studiu a fost analizată pa- 
gina de promovare „Mihai-Răzvan Ungureanu”). 

Figura 17. Frecvența actualizării paginii Facebook în timpul campaniei electorale 
— Mihai-Răzvan Ungureanu (N=144) 

Candidatul menţine o comunicare constantă pe toată durata cam- 
paniei, însă numărul mesajelor creşte în cea de-a doua parte si imediat 
înainte de alegeri — o strategie de creștere a capitalului de vizibilitate al 
politicianului, într-un colegiu electoral în care nu mai candidase până 
atunci. După încheierea campaniei pentru alegerile parlamentare, Mi- 
hai-Răzvan Ungureanu şi-a continuat activitatea pe Facebook la aceeaşi 
intensitate. Pagina sa a fost în continuare un mijloc de atac al adversa- 
rilor politici sau de promovare a unor evenimente. 

În ceea ce priveşte dimensiunea vizuală a paginii, Ungureanu alege 
o imagine copertă cu o fotografie din Arad şi un mesaj de campanie („De 
la Arad repornim România”), însoţit de numele său si sigla alianţei din 
care face parte. Prin urmare, este definit specificul paginii ca fiind una 
de campanie electorală. Spre deosebire de Victor Ponta, candidatul 
ARD/FC alege o imagine care pune mai putin accentul pe alegători, ci 
pe identitatea oraşului unde candidează — activând dimensiunea simbo- 
lică pe care orașul Arad o are pentru locuitorii săi. În imaginea de pro- 
fil, Ungureanu este fotografiat privind direct către obiectiv şi către 
vizitatorii paginii sale, indicând o formă de autoritate (distanţa socială 
este menţinută şi prin faptul că politicianul este fotografiat în plan- 
umăr). Fundalul fotografiei (albastru/violet) trimite la culorile alianţei 
din care face parte politicianul. 

Exemplu: Pagina Facebook al lui Mihai-Răzvan Ungureanu: imagine copertă 
/ imagine profil / număr de susținători 

vie UNGUREANU 


> 


DE LA ARAD REPORNIM ROMÂNIA 

Asemenea paginii lui Victor Ponta, pagina lui Ungureanu abundă în 
imagini. Cu toate acestea, conţinutul imaginilor relevă strategii de comu- 
nicare diferite folosite de cei doi politicieni: în timp ce Victor Ponta 
foloseşte şi imagini neutre pentru a ilustra principalele idei din mesajele 
sale şi pentru a atrage atenţia asupra lor, Mihai-Răzvan Ungureanu publică 
doar fotografii de la evenimentele la care participă, fiind prezentat: fie în- 
tr-o postură formală, la întâlniri oficiale cu diferite categorii socio-profe- 
sionale (de ex. studenţii), sau în cadrul emisiunilor la care este invitat; fie 
într-o postură informală, înconjurat de alegători (fotografii în care politi- 
cianul apare într-o ţinută lejeră şi în ipostaza omului obişnuit). 

Arhiva identitară a politicianului nu constituie o dominantă a dispo- 
zitivului (există o singură trimitere în acest sens — pe site-ul revistei 
Kamikaze, unde Ungureanu vorbeşte într-un interviu despre trecutul său, 
când a fost interpret de muzică lăutărească). Accentul este pus pe actiu- 
nile curente de campanie ale omului politic și într-o anumită măsură pe vi- 
ziunea politică a candidatului („România poate fi transformată într-o ţară 
de aur a Europei. Programul nostru de guvernare se adresează unei gene- 
ratii care avea în jur de 20 de ani în ‘90.”). Celelalte tipuri de mesaje publi- 
cate pe pagina Facebook acoperă, de regulă, înregistrări ale conferinţelor 
de presă sau înregistrări cu răspunsuri la întrebările alegătorilor. Din acest 
punct de vedere, pagina sa este mai puţin dinamică decât cea a lui Victor 
Ponta, însă are un grad mai mare de interactivitate. 

Referitor la construcţia tematică a paginii, cele mai multe mesaje (text, 
text însoţit de imagini sau videoclipuri) publicate de Mihai-Răzvan 
Ungureanu includ trimiteri la evenimentele de campanie la care ia parte 
(interacțiuni cu diferite categorii socio-profesionale: jurnaliști, 
taximetristi, studenţi, bătrâni s.a.), anunţuri ale aparitiilor sale televizate 
sau atacuri împotriva contracandidatilor din USL si împotriva guvernu- 
lui. În ceea ce priveşte apariţiile televizate ale candidatului, acesta rareori 
anunţă tema emisiunii la care va participa, semnalând doar ora sau 
oferind o trimitere spre site-ul televiziunii, unde susţinătorii pot urmări 
emisiunea în direct. Cu o singură ocazie, după o intervenţie în direct în 
emisiunea Ultima oră, difuzată de România TV, Ungureanu isi publică 
pe Facebook răspunsurile la întrebările jurnalistului. Este vorba de o de- 
cizie strategică, având în vedere că mesajele erau menite să îi prezinte 
viziunea politică şi să îl delimiteze de contracandidatii săi. 

Prin urmare, Facebook este în primul rând un mijloc de mediatizare a 
acțiunilor de campanie, un mijloc potential de creştere a vizibilitatii emisi- 
unilor televizate la care participă candidatul, şi o resursă de atac (candi- 
datul (a) fie răspunde unor acţiuni ale contracandidatilor si se 
repozitioneaza fata de acestea: „Stimaţi domni, nu mă retrag din politica, 
obisnuiti-va cu acest gând! Vă înţeleg disperarea în ultimul ceas, însă 
românii merită altceva. Merită o altă politică, de care, în mod evident, nu 
sunteţi capabili. Cu ajutorul acestei campanii mincinoase, românii pot 
vedea cum sunteţi de fapt: josnici.”; (b) fie atrage atenţia asupra unor erori 
ale partidelor de la guvernare sau ale reprezentanţilor parlamentului). 

Deşi într-o măsură redusă, candidatul folosește Facebook şi pentru a 
interactiona cu alegătorii în timp real (politicianul ARD/FC a fost sin- 
gurul care a apelat la această modalitate de a interactiona cu alegătorii). 
Nu în ultimul rând, Facebook este folosit pentru a conferi vizibilitate u- 
nor evenimente cu încărcătură simbolică pentru alegători (urări cu 
ocazia sărbătorilor religioase, promovarea unor evenimente culturale, 
exprimarea recunostintei fata de sprijinul oferit de susţinătorii săi) sau 
pentru împărtăşirea unor experienţe personale (politicianul invocă ritu- 
aluri domestice precum lucrul la calculator, mersul la piaţă, sau detalii 
din activitatea sa academică, referindu-se la statutul de conducător de 
doctorat şi la emoţiile asociate acestei experienţe). 

Prin strategia de comunicare pe Facebook adoptată de Mihai-Răzvan 
Ungureanu, acesta se prezintă ca un reprezentant legitim al româ- 
nilor/aradenilor (aspect validat de sprijinul popular) şi un combatant al 
unui regim corupt, pe ai cărui reprezentanţi îi interpelează („Cer minis- 
trului Justiţiei Mona Pivniceru. Să iasă de sub tutela anti-europeanului 
Crin Antonescu și să propună alte nominalizări pentru funcţia de procuror 

general al României şi Procuror şef al DNA. Să organizeze o nouă proce- 
dură de selecţie, una transparentă, asa cum Comisia Europeană i-a reco- 
mandat ministrului Pivniceru.”) şi îi evaluează din perspectiva experienţei 
sale anterioare („Cât am fost prim-ministru am fost mai puţin timp pe la 
televiziuni, pentru că am avut nevoie de timp, şi atunci ca şi acum, pen- 
tru a face lucrurile cu adevărat importante, în ordinea de atunci, activita- 
tea guvernamentală, în ordinea de acum, campania electorală.” / „Nu 
mi-aş fi imaginat niciodată, ca fost ministru al afacerilor externe, că vom 
ajunge în situaţia în care o parte a clasei politice să privească ieşirea 
României din Uniunea Europeană ca pe o opţiune posibilă, prin compor- 
tament, prin decizii, prin discurs.”). Ungureanu se legitimeaza astfel 
printr-un discurs de tip expert, invocând cunoașterea politică acumulată 
ca prim-ministru sau ministru de externe. Candidatul subliniază că for- 
mează o echipă cu alegătorii („Suntem multi, fiţi fără grijă, şi continuăm 
să crestem.”) în „lupta” împotriva guvernului USL. Ungureanu se adre- 
sează alegătorilor de pe poziţia unui reprezentant „al românilor” („Însă, 
român este şi arădeanul si ieşeanul şi bucuresteanul, iar reprezentarea 
senatorială nu tine neapărat de reprezentarea arădenilor, ci de repre- 
zentarea tuturor românilor în Camera Superioară a Parlamentului”). 

În ceea ce priveşte contractul de comunicare Facebook, Ungureanu 
se adaptează parţial la specificul acestei reţele sociale. Accentul pus pe 
aspectele de strategie electorală — publicarea înregistrărilor de la con- 
ferintele de presă, accentul pus pe promovarea invitaţiilor la emisiunile 
televizate — indică o formă de normalizare la nivel discursiv a comunicării 
online a acestui candidat. Altfel spus, Ungureanu foloseşte Facebook în 
special pentru promovarea evenimentelor şi a acţiunilor de campanie 
din sfera offline — potenţialul comunicational al Facebook nu este apro- 
fundat. Totodată, Facebook este un mijloc de creştere a vizibilitatii sale 
în mass-media tradiţionale şi un mijloc de atac politic. Însă selecţia strate- 
gică a subiectelor discutate şi absenţa unor dezbateri aprofundate a 
temelor de agendă electorală limitează cunoaşterea politică la care are 
acces utilizatorul. 


Crin Antonescu: Facebook ca mijloc de mobilizare electorală 


La momentul campaniei pentru alegerile parlamentare din 2012, 
Crin Antonescu avea un capital de imagine online construit încă din 
2009, de la deschiderea paginii. În cadrul acestei campanii, Antonescu 
a publicat 136 de mesaje (detaliere în Figura 18), iar numărul său de 
susţinători a crescut la peste 30 de mii. 

Figura 18. Frecvența actualizării paginii Facebook în timpul campaniei electorale 
— Crin Antonescu (N=136) 

Încă înainte de campanie, Antonescu începe să publice fotografii de 
la evenimente de lansare a candidaţilor şi mesaje electorale. Candida- 
tul PNL/USL a avut o comunicare susţinută pe Facebook în timpul cam- 
paniei electorale, mai activă însă la începutul acesteia (sunt publicate 
constant poze de la evenimentele de lansarea a candidaţilor USL, de la 
evenimente la care candidatul ia parte în calitate de lider al USL). Acest 
tip de comunicare va cunoaște o sincopă după încheierea campaniei, co- 
municarea fiind reluată însă la aceeaşi intensitate în februarie 2013 
(după încheierea campaniei, politicianul publică mesaje de mulţumire 
adresate susținătorilor săi sau lansează atacuri la adresa preşedintelui 
Traian Băsescu, însă mesajele publicate sunt puţine). 


Pagina Facebook a lui Crin Antonescu — imagine profil / imagine copertă 


‘* 
Vino la vot! 


Ape 9 decembrie |; 


boy 
~ ý 
pă 


Crin Antonescu vliked | | Message & = 

În ceea ce priveşte dimensiunea vizuală a paginii candidatului 
USL/PNL, acesta foloseşte o imagine de profil oficială, în care este fo- 
tografiat în plan-umăr. Candidatul priveşte direct spre obiectiv şi, în ul- 
timă instanţă spre vizitatorii paginii sale, indicând o atitudine deschisă, 
dar statutară faţă de alegători. La fel ca în cazul lui Mihai-Răzvan 
Ungureanu, distanţa socială este păstrată prin tipul de încadrare a fo- 
tografiei. Imaginea copertă, deşi se schimbă pe perioada campaniei, 
urmează aceeași linie cu imaginile folosite de Victor Ponta. În exemplul 
oferit, Antonescu foloseşte aceeaşi imagine ca şi partenerul său de 
alianţă. Imaginea conţine un colaj de imagine şi text, însoţit de un mesaj 
de mobilizare a alegătorilor de tipul go out to vote! şi de sigla alianţei. Acest 
lucru indică unitatea de mesaj la nivelul alianţei din care fac parte cei 
doi politicieni. Candidatul definește astfel cadrul de interacţiune Face- 
book — avem de-a face cu o pagină de campanie electorală. 

Candidatul pune de asemenea accent pe dimensiunea vizuală a paginii, 
distribuind frecvent imagini de la evenimentele electorale la care participă. 
Asemeni lui Mihai-Răzvan Ungureanu, Antonescu publică două categorii 
de fotografii: de la evenimente formale — reunite în albume cu o denu- 
mire neutră: „Lansarea candidaţilor USL...”; de la evenimente informale 
— aşa-numitele băi de mulţime, ca strategie de construcţie a eroului poli- 
tic şi de personalizare a comunicării politice (albumele care conţin astfel 
de fotografii sunt intitulate „Întâlnire cu locuitorii ....”). Pe lângă imagini, 
Crin Antonescu publică înregistrări video ale discursurilor din cadrul con- 
ferintelor de presă si de la evenimentele de lansare a candidaţilor. Ase- 
meni paginilor lui Victor Ponta şi Mihai-Răzvan Ungureanu, pagina 
Facebook a lui Antonescu este în principal un mijloc de ilustrare a actiu- 
nilor prezente ale politicianului sau ale angajamentelor sale electorale 
(„Avem împreună o treabă de făcut pentru România, avem de făcut așa 
cum o spunem, ne angajăm in această campanie cu o Românie puter- 
nică.”; „A venit momentul să ducem schimbarea până la capăt. Avem un 
proiect pe termen lung pentru România.”). 

Nu în ultimul rând, candidatul foloseşte un tip de comunicare par- 
ticular — isi popularizează pe Facebook declaraţiile din mass-media 
tradiţionale, pe care le publică alături de trimiteri spre site-uri de ştiri 
sau site-uri ale ziarelor locale. Din acest punct de vedere, candidatul își 
adaptează mai puţin comunicarea la specificul Facebook, singurul efort 
în această direcţie fiind reprezentat de publicarea pozelor şi a înre- 
gistrărilor de la evenimente sau de referintele la evenimentele sau ex- 
perientele cu încărcătură simbolică. De regula, prin intermediul acestor 

declaraţii preluate din presa online, candidatul îl atacă pe preşedintele 
Traian Băsescu, formulează angajamente electorale (care sunt de aseme- 
nea împachetate sub forma unor atacuri la adresa preşedintelui — can- 
didatul anunţă adesea „sfârşitul erei Băsescu” sau se referă la necesitatea 
„Schimbării pana la capăt” — sloganul de campanie al USL). Candidatul 
abordează mai puţin teme de agendă electorală (teme care au un im- 
pact direct asupra cetăţenilor — economice, sociale etc.). O atenţie 
importantă este acordată evenimentelor cu semnificaţie simbolică (săr- 
bători religioase, ziua naţională), mesajelor prin care politicianul îşi ex- 
primă recunoştinţa faţă de sprijinul colegilor de partid şi al alegătorilor 
sau mesajelor mobilizatoare. Facebook este folosit ca o resursă potenţială 
de mobilizare a alegătorilor şi a activului de partid. 

În ceea ce priveşte implicarea susținătorilor în dispozitivul de cam- 
panie, Crin Antonescu foloseşte aceeaşi strategie ca si colegul sau de 
alianţă — Victor Ponta: invită susţinătorii să îi promoveze campania. Strate- 
giile de interactivitate se încheie însă aici. Politicianul nu invită alegătorii 
la dezbateri, nu răspunde la comentarii şi nu propune instrumente de 
interacţiune suplimentare (aplicaţii, jocuri etc.). Prin stilul de comuni- 
care ales, Antonescu propune un discurs al transformării fundamentale. 
Prin mesajele adresate alegătorilor, el mobilizează sentimente precum 
nemulţumirea sau furia faţă de reprezentanţii vechilor guvernări şi faţă 
de preşedintele Traian Băsescu („În iulie, cei 7,4 milioane de români care 
au votat DA la referendum i-au arătat lui Traian Băsescu că nu mai este 
preşedintele României. Acum, pe 9 decembrie, românii le vor da lovitu- 
ra decisivă lui Traian Băsescu şi coruptilor din PDL, vor ieşi la vot si vor 
face schimbarea până la capăt! Pe 9 decembrie, România face CVO- 
RUM!!%). Adversarii politici sunt responsabili pentru condiţiile dificile 
de viaţă ale românilor şi reprezintă un sistem corupt care trebuie învins 
cu orice pret („Trebuie să dăm această bătălie cu aceeași hotărâre, cu 
aceeaşi determinare, cu aceeași energie până în ultima zi, până s-a ex- 
primat şi s-a numărat fiecare vot al unui român.”). În acest sens, candi- 
datul USL/PNL apelează la mesaje de mobilizare adresate „românilor” 
(„Deci, dragi prieteni, cu dreptate, cu cinste, cu onoare, până la capăt, 
fără milă! Victorie cu fiecare vot! Victorie pentru fiecare român! Victo- 
rie pentru toate speranţele compatriotilor nostri!”). Alegătorii sunt prin- 
cipalii beneficiari ai eforturilor constructului politic propus de Crin 


13. Referire indirectă la invalidarea referendumului din vara lui 2012, de către 
Curtea Constituţională, ca urmare a lipsei cvorumului necesar (50%+1 din alegători). 

Antonescu şi partenerii săi de alianţă, cei pentru care trebuie dusă 
„bătălia politică”, dar şi cei care pot da „lovitura finală” fostului regim. 
Crin Antonescu se adaptează parţial la contractul de comunicare spe- 
cific Facebook. Asemenea celorlalți candidaţi, el îşi informează alegătorii 
despre acţiunile de campanie în timp real. De asemenea, candidatul 
foloseşte pagina Facebook pentru a crea o legătură emoţională cu vizita- 
torii şi susţinătorii săi prin numeroase referiri la evenimente cu încărcă- 
tură simbolică. Strategiile de personalizare nu sunt însă diversificate — nu 
există referiri la viaţa personală iar candidatul nu se plasează în postura 
omului obișnuit. Antonescu merge printre alegători, le ascultă pro- 
blemele, le strânge mâna, le arată înţelegere, dar nu se plasează în postu- 
ra cetăţeanului obișnuit decât la nivel discursiv („Sunt unul dintre cei 7,4 
milioane de români, dintre cei care am spus DA la referendum, dintre cei 
care cred că Uniunea Social Liberală dă o şansă României.”). Prin această 
strategie, liderul USL/PNL isi consolidează imaginea de lider providential. 
Nu în ultimul rând, conţinutul publicat pe Facebook — declaraţii prelua- 
te din mass-media tradiţionale sau înregistrări ale conferinţelor de presă 
— indică aceeaşi tendinţă de normalizare la nivel discursiv a comunicării 
online a candidatului, tendinţă constatată si în cazul altor candidați. 
Antonescu se concentrează mai puţin pe producerea de conţinut dedicat 
paginii de Facebook si pune mai mult accentul pe popularizarea unor acti- 
uni şi declaraţii mediatizate de presa online. Comunicarea dobândeşte o 
dimensiune strategică, de creştere a vizibilitatii şi de mobilizare si ofensivă 
electorală, însă este puţin adaptată mediului de comunicare folosit. 


Pagina Facebook a lui Daniel Constantin: resursă pentru vizibilitatea 
televizuală 


Comparativ cu ceilalţi candidaţi, Daniel Constantin a fost mai puţin 
activ pe Facebook în perioada campaniei electorale pentru alegerile le- 
gislative din 2012. De regulă, candidatul publică între unul şi nouă 
mesaje pe zi, iar pe durata campaniei a avut în total 53 de mesaje (Figu- 
ra 19). Numărul său de susţinători a trecut de 11.000 în perioada cam- 
paniei. Candidatul are însă Facebook activ din august 2011 si deci, o bază 
de susţinători. 

Figura 19. Frecvența actualizării paginii Facebook în timpul campaniei electorale 
— Daniel Constantin (N=53) 


Pattern-al de comunicare pe Facebook impus de acest candidat nu 
s-a schimbat semnificativ în perioada campaniei pentru alegerile le- 
gislative din 2012, faţă de comunicarea pre şi post-campanie. Candi- 
datul îşi actualizează pagina cu mesaje noi la intervale regulate, însă 
nu publică la fel de multe mesaje precum colegii săi de alianţă. Con- 
stantin foloseşte Facebook pentru a mediatiza evenimentele la care par- 
ticipă (vizite internaţionale, întâlniri cu miniştri ai agriculturii din alte 
state — omologi ai săi —, alte evenimente asociate funcţiei de ministru 
al agriculturii), pentru a vorbi despre familia sa, ori pentru a invoca 
evenimente/personalitati. El recurge astfel la o strategie de transfer al 
capitalului simbolic. 

Spre deosebire de colegii săi de alianţă, Daniel Constantin folosește 
o imagine copertă personală — este prezentat în mijlocul alegătorilor, 
interactionand cu aceştia. Sigla USL este absentă. Definirea situaţiei de 
comunicare propusă de pagina sa Facebook diferă comparativ cu 
partenerii de alianţă (Victor Ponta şi Crin Antonescu). Fotografia de 
profil este una formală, plan-umăr, în care candidatul privește direct 
spre obiectivul camerei — aceeaşi deschidere fata de alegători, limitată 
însă de păstrarea distanţei sociale. Alegerea fotografiei copertă 
marchează o schimbare a scopului comunicării pe Facebook, care odată 
cu luna noiembrie 2012 se concentrează pe aspecte legate de campa- 
nia electorală — pagina este, deci, una de promovare. 

Pagina Facebook a lui Daniel Constantin — imagine copertă / imagine de 


profil 


N A N Daniel Constantin si Like | | Message # ~v 
g Fil RESPO 


Asemeni celorlalți candidaţi, Daniel Constantin accentuează dimen- 
siunea vizuală a paginii Facebook — cea mai mare parte a mesajelor pu- 
blicate sunt însoțite de fotografii (de regulă, fotografii de la evenimente). 
Se observă şi în cazul acestui candidat diferenţa dintre fotografiile de la 
(a) evenimentele formale (de lansare a candidaților, tăieri de panglici) 
şi (b) cele în care este surprins în ipostaze informale (alături de alegă- 
torii săi). La acestea se adaugă fotografiile personale — în care apar soţia 
sau copiii săi, sau cele în care se asociază cu vedete pentru a-şi creşte capi- 
talul de imagine. Prin urmare, accentul se pune pe acţiunile prezente 
ale candidatului. Pagina Facebook nu include trimiteri la arhiva dis- 
cursivă sau personală a candidatului. Angajamentele electorale nu pre- 
domină în acest cadru de interacţiune. 

În ceea ce priveşte construcţia tematică a paginii, politicianul folosește 
Facebook în special pentru a-şi promova apariţiile televizate şi eveni- 
mentele de campanie sau pentru a face referiri la evenimente simbolice. 
Într-o mai mică măsură pagina Facebook este folosită pentru a discuta 
aspecte legate de activitatea sa ca ministru al agriculturii. Din acest punct 
de vedere, Constantin nu recurge la atacuri politice, adoptând o strate- 
gie de comunicare pozitivă, axată pe reuşitele sale ca ministru al agricul- 
turii sau pe reusitele guvernării USL. Facebook este prin urmare o 
potenţială resursă de creştere a vizibilitatii electorale a candidatului si mai 
putin o resursă de informare, diversificare tematică sau de furnizare a 

unei cunoașteri politice pentru alegători — în legătură cu programul/vi- 
ziunea politică a candidatului. Acest potential este limitat si de numărul 
mai mic de susţinători ai candidatului, precum şi de numărul redus al 
mesajelor publicate pe Facebook. 

Ca stil de comunicare, candidatul distribuie fotografii de la eveni- 
mentele de campanie sau lansează mesaje mobilizatoare. Imaginea trans- 
misă este a unui lider apropiat de alegători, care uneori se pune în 
postura omului obişnuit (impartasind detalii din sfera personală) si a un- 
ui tehnocrat care atunci când nu face campanie electorală se concen- 
trează pe atribuţiile pe care le presupune funcţia sa de ministru al 
agriculturii. Adversarii politici nu fac obiectul discursului său, iar alegă- 
torii sunt prezenţi prin forme mai degrabă indirecte de comunicare 
(apar în fotografiile din campanie, au ocazia de a publica mesaje pe pa- 
gina politicianului, sunt menţionaţi trecător în iniţiativele politice ale 
candidatului — „Argeşenii știu că în judeţul lor se produc legume si fructe 
de foarte bună calitate, motiv pentru care şi-ar dori să vadă aceste pro- 
duse în magazinele de unde îşi fac cumpărăturile.”). Rolul lor strategic 
pentru campania electorală a candidatului nu este însă definit progra- 
matic. Pe de altă parte, politicianul introduce practica paginii „deschise”, 
în sensul că susţinătorii săi își pot publica propriile mesaje, pe lângă co- 
mentarii şi modalităţile obişnuite de exprimare a aprecierii (lke şi share). 
Ca atare, unii alegători îi trimit mesaje de susţinere, îi recomandă initia- 
tive (la care politicianul răspunde în secţiunea de comentarii). Cu toate 
acestea, nu toate mesajele au legătură cu temele discutate de politician. 

Daniel Constantin se adaptează la contractul de comunicare pe Face- 
book partial — publică mesaje personale, întreţine sentimentul de „co- 
municare de la o zi la alta”, creează o legătură emoţională cu alegătorii 
prin asocierea sa cu vedete sau prin adresarea de urări cu ocazia sărbă- 
torilor religioase. Şi în cazul lui Constantin tendinţa de normalizare a 
comunicării online la nivel discursiv este vizibilă prin promovarea apariti- 
ilor televizate (de remarcat că politicianul nu revine cu mesaje supli- 
mentare după emisiunile la care este invitat). Candidatul mizează mai 
mult pe tipul de vizibilitate politică oferit de mass-media, mediul online 
fiind folosit pentru sporirea vizibilitatii media. 


Aurelian Pavelescu: Facebook, un spaţiu de comunicare „deschis” 


Aurelian Pavelescu a avut o activitate limitată pe Facebook în perioa- 
da campaniei din 2012. El a publicat 49 de mesaje, numărul lor crescând 
în a doua parte a campaniei (Figura 20). Totodată, numărul său de 

susţinători s-a ridicat la peste 3.000. Politicianul introduce Facebook în 
strategia sa de comunicare politică în 2011, iar în luna premergătoare 
alegerilor din toamna lui 2012 a avut o comunicare constantă, publicând 
mesaje în care îşi anunţa candidatura, încheierea alianţei cu PDL şi FC 
sau prin care își ataca adversarii politici de la USL. După campanie, 
politicianul a continuat să publice mesaje de atac la adresa liderilor USL 
(Victor Ponta si Crin Antonescu), să isi anunţe apariţiile televizate si 
temele emisiunilor la care a participat sau să facă referiri la diverse tipuri 
de evenimente (sărbători religioase, anul nou). 


Figura 20. Frecvența actualizării paginii Facebook în timpul campaniei electorale 
— Aurelian Pavelescu (N=49) 

Referitor la dimensiunea vizuală a paginii, Pavelescu apelează la o 
imagine profil şi o imagine copertă în care este fotografiat în plan 
apropiat. Dacă ceilalţi candidaţi păstrează distanţa socială în cadrul ima- 
ginii de profil, fiind surprinși cel mai adesea în plan-umăr, Pavelescu 
construieşte prin imaginea aleasă o relaţie de proximitate cu alegătorii. 
Totodată, pe imaginea copertă sunt folosite culorile ARD, sigla şi sloga- 
nul alianţei de apartenenţă. Liderii ARD păstrează astfel unitatea la ni- 
vel simbolic a mesajelor în campania electorală. Prin imaginea copertă, 
politicianul îşi definește pagina ca un instrument de campanie electorală 
— sloganul de campanie, sigla partidului indică faptul că în perioada ana- 
lizată Pavelescu foloseşte pagina Facebook ca mijloc de poziţionare si 
promovare politică. 

Exemplu: pagina Facebook a lui Aurelian Pavelescu — imagine copertă / ima- 


gine profil 


Aurelian Pavelescu 


„ VOCEA TA 
IN PARLAMENT 


REPORNEȘTE 
INIMA ROMÂNIEI 


a Add Friend à Subscribe Message œ~ 


L 


A ies in Bucharest, Romanis 

© Murd v 
m Ban on Octobar 20, 1964 31 2 = 
e Moe 


aboar 


Accentul pe pagina Facebook este pus pe dimensiunea vizuală a co- 
municării — Pavelescu distribuie poze de la evenimentele la care participă 
(de obicei poze în care este surprins într-o postură informală, alături de 
alegători) sau videoclipuri (spoturi de campanie). Referitor la con- 
structia tematică a paginii, cele mai multe mesaje se referă a actiu- 
nile/evenimentele de campanie sau la aparițiile sale televizate (Pavelescu 
este singurul politician care anunță tema emisiunii la care va participa, 
deşi nici el nu continuă în mediul online dezbaterile inițiate în cadrul 
talk-show-urilor politice). Facebook este pentru candidat un mijloc de 
atac şi de interacțiune informală cu alegătorii. Legătura cu alegătorii este 
consolidată de asemenea prin numeroase mesaje de exprimare a re- 
cunoștinței. Interacțiunea candidatului cu alegătorii se manifesta şi prin 
faptul că utilizatorii au posibilitatea să publice mesaje pe pagina sa 
(alegătorii îl „etichetează”- prin funcţia tag — în pozele pe care le-au fă- 
cut împreună, îi comentează apariţiile televizate). Cu toate acestea, tre- 
buie menţionat că mesajele publicate de alegători nu au întotdeauna 
legătură cu subiectele discutate pe pagină, unele încadrându-se în cate- 
goria spam (mesaje de promovare ale altor pagini, invitaţii la jocuri etc.). 
Acest lucru diminuează aspectul profesional al paginii şi fragmentează 
cursivitatea comunicării. 

Pavelescu oferă alegătorilor puţine informaţii referitoare la oferta 
sa politică. În schimb, el se concentrează pe evenimentele de cam- 
panie, pe apariţiile televizate şi pe atacuri politice pe tema falimentului 

combinatului OLTCHIM. Candidatul izolează o temă de campanie gene- 
rată de conjunctura politică şi, de aici pornind, îşi construieşte o strate- 
gie de ofensivă faţă de adversarii săi („Oltchim trebuie salvat! Problema 
nu se va rezolva însă dacă nu se va renunţa la populismul criminal al lui 
Ponta si Antonescu.”). În acest context, el isi asuma rolul unui militant pen- 
tru soluționarea unei cauze specifice — salvarea combinatului OLTCHIM 
— si face din alegătorii şi susţinătorii săi o „echipă” al cărei sprijin este 
indispensabil pentru soluţionarea cazului respectiv („Îi rog — pe valceni 
n.n. — să primească în dar experienţa mea juridică în lupta cu hoţii, ce 
stă să-nceapă.”). În cadrul unui discurs cu accente populiste, politicia- 
nul introduce o frontieră simbolică între „noi” (candidatul si alegatorii) 
şi „ei”, adversarii politici caracterizați drept ,corupti” si „hoţi”. El ape- 
lează totodată la un discurs de autoritate, folosindu-se de funcţia de avo- 
cat pentru a se legitima ca expert/cunoscător al problemelor juridice 
generate de falimentul combinatului. Prin urmare, ia asupra sa sarcina 
de a rezolva aceste probleme: 
Vreau să le propun muncitorilor de la Oltchim să-i reprezint gratuit în 
chestiuni juridice legate de viitoarele negocieri de privatizare sau în chesti- 
uni care tin de contractul colectiv de muncă. Am lucrat pe privatizări si am 
o bună experienţă în acest domeniu. Aici pot să vă dau exemplul Petrom, 
unde am fost reprezentantul salariaţilor. O să mă implic puternic la Oltchim 
pentru că vreau să fie un proces de privatizare transparent, să fie asigurate 
locurile de muncă ale salariaţilor, iar clauzele contractului de privatizare să 


fie favorabile muncitorilor, societăţii, dar şi întregului judeţ Vâlcea. Combi- 
natul trebuie salvat, altfel, viaţa în judeţul Vâlcea va deveni imposibilă! 


Asemeni celorlalţi candidaţi, Pavelescu se adaptează parţial la contrac- 
tul de comunicare al Facebook. Pe de-o parte, tipul de comunicare pe care 
îl practică pe Facebook contribuie la crearea unei comunităţi — se renunţă 
la controlul paginii, aceasta fiind un „spaţiu deschis”, unde oricine poate 
participa cu propriul conţinut. Pe de altă parte, acest dispozitiv abundă 
în comunicate de presă, sau spoturi de promovare tradiţionale (mijloace 
strategice de comunicare, ce nu sunt potrivite neapărat pentru a fi publi- 
cate pe Facebook — un spaţiu pentru dezbatere, interacţiune). 


Vasile Blaga — Facebook, platformă pentru campania negativă 


Vasile Blaga şi-a creat pagina Facebook în timpul campaniei din 2012, 
la o zi după începerea acesteia. Adoptarea târzie a acestei forme de co- 
municare a avut consecinţe în ceea ce priveşte constanta cu care politi- 
cianul a publicat mesaje pe perioada campaniei sau numărul de 

susținători, care s-a ridicat la 1.904 în perioada campaniei — un număr 
mic comparativ cu ceilalţi candidaţi. După cum se poate observa din 
Figura 21, candidatul nu a acordat o importanţă mare comunicării pe 
Facebook, publicând în total 14 mesaje pe durata campaniei. După 
încheierea campaniei pentru alegerile legislative, spre sfârşitul lunii de- 
cembrie si începutul lunii ianuarie candidatul nu a mai publicat niciun 
mesaj, însă şi-a lărgit lista de prieteni cu susţinători noi sau colegi de par- 
tid. Politicianul a comunicat sporadic pe Facebook, pagina sa redevenind 
activă începând cu februarie 2013. 


Figura 21. Frecvența actualizării paginii Facebook în timpul campaniei electorale 
— Vasile Blaga (N=14) 

Imaginea profil, imaginea copertă, numărul de susținători ai lui Vasile Blaga 

În ceea ce priveşte dimensiunea vizuală a paginii, Vasile Blaga 
foloseşte o fotografie de profil sobră, în care este surprins în plan umăr, 
într-o situaţie formală: candidatul se pregăteşte să tina un discurs/să 
răspundă unei întrebări, lucru indicat de microfonul din faţa sa şi de 
axa privirii, care nu se îndreaptă spre obiectivul camerei. Distanţa socială 
este menţinută prin tipul de încadrare folosit pentru fotografie. Imagi- 
nea copertă pe care o foloseşte candidatul ARD/PDL include un îndemn 
electoral si sigla alianţei politice al cărei lider este. Caracterul mobiliza- 
tor al mesajului electoral („Reporneşte inima României”) contrastează 
cu sobrietatea candidatului. Selecţia imaginii copertă definește cadrul 
de interacţiune Facebook — pagina este în acest caz un mijloc de comu- 
nicare electorală. 

În construcţia dispozitivului Facebook predomină în special mesajele- 
text, urmate ca frecvenţă de mesaje scurte însoţite de imagini sau de 
videoclipuri de la evenimentele de campanie. Politicianul este prezen- 
tat adesea în ipostaze formale (de obicei ţinând discursuri). În cadrul 
videoclipurilor sau în fotografii interacţiunea cu alegătorii este redusă 
(politicianul nu este fotografiat în mijlocul alegătorilor, ci întotdeauna 
în calitate de „orator”) — de unde, lipsa de dinamism. Numărul redus al 
fotografiilor limitează potenţialul mesajelor publicate de politician de a 
dobândi o vizibilitate mai mare prin redistribuirea lor de către vizitatorii 
paginii sau prin acumularea de aprecieri. 

Din perspectiva construcţiei tematice a paginii, cele mai multe mesaje 
sunt atacuri la contracandidatii din partea USL. O altă categorie impor- 
tantă de mesaje este reprezentată de cele referitoare la evenimentele de 
campanie, mesaje care sunt însoţite de poze cu candidatul sau de video- 
clipuri. Politicianul face de asemenea referiri sporadice la programul po- 
litic al alianţei si la viabilitatea acestui program prin comparaţie cu oferta 
politică a USL. Blaga nu dezvoltă însă teme specifice ale programului po- 
litic („Fiecare măsură din programul economic ARD are acoperire în cifre, 
spre deosebire de programul USL care e o colecţie de promisiuni dema- 
gogice.”). Conţinutul paginii nu indică strategii de personalizare sau mo- 
bilizare a emoţiilor, tonul fiind de cele mai multe ori unul formal si axat 
pe dimensiunea profesională a candidatului. Accentul este pus pe actiu- 
nile candidatului în campanie — este prezentat candidatul „aici si acum”. 

Imaginea asumată de politicianul ARD/PDL este cea a unui evaluator 
avizat al acţiunilor adversarilor politici. Strategia sa de legitimare se axează 
pe accentuarea experienţei politice. Sunt folosite în acest sens o serie de 
argumente de autoritate („La acest proiect de buget şi la program s-a lu- 
crat mai bine de 2 luni de zile cu o echipă de economişti experimentați 

şi programe sofisticate de modelare.”). Din această postură, el monito- 
rizează greşelile adversarilor politici şi îi atacă direct, folosind inclusiv ata- 
cul la persoană („Dl. Victor Ponta călătoreşte mult între Antena3, RTV, 
Realitatea TV si mitingurile la care minte prin rotaţie judeţele ţării. E un 
traseu de demagog.”). Principalii adversari politici la care se raportează 
politicianul sunt Victor Ponta şi, într-o mai mică măsură, Crin Antonescu 
(„Domnul Antonescu s-a declarat solidar cu miniștrii liberali declaraţi in- 
compatibili. Ştiam de mult că domnul Antonescu detestă justiţia. Am aflat 
mai nou că domnul Antonescu a stabilit care e cea mai rusinoasa instituţie 
din istoria României, „instituţia infinit penibilă“: Curtea Constitutionala.”). 
Ca atare, candidatul ARD/PDL atribuie probleme specifice cu care se con- 
fruntă România (corupţia, falimentul OLTCHIM) celor doi lideri ai USL 
— Victor Ponta si Crin Antonescu sunt principalii responsabili — identificăm 
astfel o strategie de personalizare a responsabilităţii politice. 

Vasile Blaga este politicianul care s-a adaptat cel mai puţin la stilul de 
comunicare al Facebook şi la contractul de comunicare al unei pagini de 
promovare. Pattern-ul de utilizare Facebook introdus de acest politician 
este unul de adoptare târzie şi formală a comunicării online — ceea ce influ- 
enteaza şi abordarea comunicării pe Facebook a candidatului. El este dis- 
tant, iar Facebook este folosit doar ca o resursă de creștere a vizibilitatii 
unor evenimente care nu sunt mediatizate în mass-media tradiţionale. 


II. Practici de vizibilitate a candidaţilor pe Facebook 


Plecând de la elementele de construcţie a dispozitivelor Facebook 
analizate, se pot degaja o serie de pattern-uri de utilizare a acestui mijloc 
de comunicare în campania pentru alegerile parlamentare 2012. Dis- 
tingem între: 

a. adoptarea Facebook cu mult timp înaintea campaniei electorale şi folosirea 
sa în perioada electorală predominant ca resursă de crestere a vizăbilităţii 
politice şi/sau de ofensivă politică. Politicienii care se înscriu în această 
categorie (Victor Ponta, Mihai-Răzvan Ungureanu, Crin Antonescu, 
Aurelian Pavelescu) folosesc Facebook constant, nu numai în cam- 
pania electorală, ci şi înaintea şi după încheierea acesteia. Facebook 
este o resursă de comunicare prin care campania este pregătită — 
politicianul are oportunitatea de a expune pe larg acţiunile pregăti- 
toare ale campaniei. Totodată, Facebook este folosit de unii candi- 
daţi (Victor Ponta, Crin Antonescu) pentru a lansa mesaje de 
mobilizare a alegătorilor în ziua votului — speculând astfel o limitare 

a comunicării din mass-media tradiţionale (legislaţia audio-vizuală 
nu permite politicienilor să lanseze mesaje electorale în ziua votu- 
lui). Nu în ultimul rând, candidaţii își cresc astfel șansele de a-și lar- 
gi baza de susţinători. O tendinţă similară este observată în studii 
recente care investighează utilizarea Twitter în Olanda în timpul 
alegerilor generale din 2010 (Vergeer & Hermans, 2013). Candidaţii 
care şi-au creat pagina Twitter din timp au reuşit să isi consolideze 
numărul de urmaritori; 

b. adoptarea Facebook cu mult timp înaintea campaniei electorale 2012 şi uti- 
zarea sa ca un apendice al campaniei din mass-media tradiționale. În 
această categorie se înscrie Daniel Constantin, care desi este activ pe 
Facebook din 2011, comunicarea sa pe această reţea socială nu este 
la fel de dinamică cum se întâmplă în cazul contracandidatilor săi; 

c. adoplarea Facebook în preajma campaniei electorale 2012 şi utilizarea sa 
formală — de exemplu, Vasile Blaga s-a familiarizat cu acest mijloc 
de comunicare în contextul electoral 2012. 

Din perspectiva arhitecturii, a construcţiei vizuale şi tematic-discursive 

a paginilor Facebook analizate, am constatat o serie de tendinţe care jus- 
tifică reevaluarea teoriei normalizării comunicării politice online în con- 
textul emergentei web 2.0. Astfel, normalizarea la nivel relational 
(reproducerea relatiilor de putere dintre partidele mari si partidele mici 
in ceea ce priveste diferentele de vizibilitate politica si de resurse mobi- 
lizate) trebuie explicată in funcţie de criterii precum (1) istoricul de co- 
municare pe Facebook al fiecărui politican și (2) capacitatea acestuia de 
a atrage un număr mare de susținători pentru pagina sa. Cu alte cuvinte, 
deşi se pot observa diferenţe între numărul de susţinători ai candidaţilor 
de la partidele mari şi a celor de la partidele mici, vizibilitatea unui politi- 
cian este dată de modul în care acesta își gestionează comunicarea pe 
Facebook, inclusiv de capitalul de imagine consolidat în timp. Cu cât ac- 
tivitatea pe Facebook a unui politician este mai intensă, cu atât sunt şanse 
ca numărul de susţinători să crească și odată cu acesta vizibilitatea 
mesajelor sale. În campania din 2012 a contat și numărul de susţinători 
cu care fiecare dintre politicieni venea din anii/lunile anterioare. 

În acest sens, candidaţi de la partide mari, precum Victor Ponta sau 
Crin Antonescu au un număr mare de susţinători, dar acesta a fost con- 
solidat în timp şi printr-o activitate de comunicare susţinută (Ponta este 
activ pe Facebook din 2010, iar Antonescu din 2009). Candidaţi de la 
partide mici precum Mihai-Răzvan Ungureanu sau Daniel Constantin 
au, de asemenea, un număr mare de susţinători (chiar dacă mai mic în 

comparaţie cu politicienii de la partide mari), raportat la activitatea lor 
pe Facebook. Mihai-Răzvan Ungureanu a reuşit să își crească însă nu- 
mărul de susţinători într-un timp destul de scurt (începând din iulie 
2012) apelând la o comunicare intensă. Daniel Constantin a consolidat 
acest număr în timp (începând din 2011). Comparativ cu aceste cazuri, 
politicieni precum Aurelian Pavelescu sau Vasile Blaga au un număr mic 
de susţinători, însă Pavelescu îl depăşeşte pe Blaga deşi provine de la un 
partid mai mic. Explicaţia este dată de faptul că acest politician este ac- 
tiv pe reţeaua socială analizată încă din 2011, faţă de Blaga, care şi-a cre- 
at pagina abia în timpul campaniei din 2012. 

Rezultatele studiului arată că politicieni de la partide mici au oportu- 
nitatea de a-i concura pe cei de la partide mari, în măsura in care isi con- 
cep o strategie de comunicare intensă pe Facebook — cum a fost cazul lui 
Ungureanu. Totuși, acest politician ocupase înainte funcţia de ministru 
de externe sau de prim-ministru şi s-a bucurat de atenţia mass-media. Din 
acest punct de vedere, este greu de stabilit în ce măsură performanţa 
obţinută de acest politician în 2012 se poate repeta şi în cazul altor oa- 
meni politici. Pe de altă parte, dacă luăm în considerare comunicarea Face- 
book în cazul altor politicieni (Daniel Constantin, Aurelian Pavelescu) se 
poate demonstra contrariul — si anume că diferenţele dintre politicienii 
de la partide mari si cei de la partide mici se menţin. Ipoteza normalizării 
comunicării online la nivel relational trebuie investigată în continuare 
în cadrul unor cercetări comparative mai ample. 

Ipoteza normalizării comunicării online la nivel instrumental (care 
susţine că deşi politicienii folosesc mijloace de comunicare tot mai 
avansate, interactivitatea cu alegătorii este în continuare limitată) este în 
parte contrazisă de studiul de fata. Elemente de arhitectură ale Facebook 
-faptul că utilizatorii pot comenta sau aprecia mesajele politicienilor prin 
Funcţii tehnologice specifice — conferă un grad de interactivitate comu- 
nicării. Modul in care oamenii politici utilizează aceste funcţii — de fapt, 
constitutive Facebook — şi le completează prin acţiuni specifice (sesiuni 
de întrebare-răspuns organizate în timp real, răspunsuri video la între- 
bările alegătorilor, conceperea paginii ca spaţiu deschis unde oricine 
poate adăuga conţinut) poate indica dacă prevalează sau nu modelul de 
comunicare top-down (de la vârf spre bază /unidirecţional) de care vorbesc 
teoreticienii normalizării. 

Din acest punct de vedere, politicieni precum Mihai-Răzvan Ungureanu, 
Daniel Constantin sau Aurelian Pavelescu practică un stil de comunicare 
mai interactiv decât al altor candidaţi. Ungureanu are o pagină separată 

utilizată pentru publicarea mesajelor video şi a răspunsurilor la întrebările 
alegătorilor — parte din aceste mesaje sunt preluate şi pe pagina sa oficială. 
În plus, politicianul organizează sesiuni de întrebare-răspuns în timp re- 
al pe pagina Facebook. Daniel Constantin sau Aurelian Pavelescu își lasă 
pagina „deschisă”, aşa încât oricine poate publica mesaje. Un aspect care 
trebuie menţionat însă este acela că această strategie — pagina „deschisă” 
— nu contribuie neapărat la diversificarea dezbaterii politice. Pe de-o 
parte, multe dintre mesajele publicate de alegători nu au legătură cu 
subiectele discutate de politicieni pe pagina de Facebook. Pe de altă 
parte, politicienii răspund rar sau deloc solicitărilor/ întrebărilor venite 
din partea alegătorilor. 

Ipoteza normalizării comunicării online se confirmă la nivel tematic- 
discursiv. Astfel, politicienii valorifică o serie de oportunităţi de comu- 
nicare specifice Facebook: 

a. posibilitatea de a relationa cu alegătorii prin activarea unui spaţiu 

simbolic (evenimente și teme cu dimensiune simbolică); 

b. posibilitatea de a împărtăși informaţii din sfera personală — aspect 

valorificat într-o mai mică măsură; 

c. posibilitatea de a-i informa pe alegători despre activităţile lor de 

campanie în timp real. 

Totuși, în comunicarea Facebook, candidaţii se axează în continuare 
pe ceea ce Eva Schweitzer (2011) numește ştiri strategice despre cam- 
panie — strategic news. Desi nu fac referire la poziţia lor în sondajele de 
opinie, politicienii selectează strategic doar anumite teme de campanie 
pe care le discută pe Facebook pentru a se pozitiona în raport cu opo- 
nentii politici sau pentru a-și valida oferta politică. Politicienii se cons- 
truiesc discursiv din perspectiva unor experienţe sociale şi socio-politice 
concrete. Facebook este în mod esenţial un mijloc de creştere a vizibi- 
litatii acţiunilor „acum şi aici” ale candidatului sau a proiectelor sale, de 
cele mai multe ori exprimate sub forma angajamentelor politice. 

Totodată, politicieni precum Crin Antonescu, deşi foarte activi pe Face- 
book distribuie de fapt declaraţii expuse în prealabil în sfera mediatică 
tradiţională. Un aspect important de menţionat este însă că aceste 
declaraţii sunt totuşi selectate în funcţie de mizele politice ale candidatu- 
lui și nu dezvoltă întotdeauna temele discutate în sfera televizuală. Unii 
politicieni — Blaga, Ungureanu, Pavelescu — îşi publică înregistrările confe- 
rintelor de presă sau comunicatele de presă pe Facebook. Ca atare, co- 
municarea pe Facebook a candidaţilor presupune un stil hibrid, ce îmbină 
aspecte ale comunicării offline (în principal, comunicare mediatică) cu aspecte 
emergente, generate de specificul Facebook. 

De asemenea, studiul dispozitivelor de comunicare Facebook a rele- 
vat o oarecare coordonare la nivel de mesaj la nivelul candidaţilor care fac 
parte din aceeaşi alianţă politică. În cadrul USL, Victor Ponta şi Crin An- 
tonescu au avut aceeaşi imagine pe copertă şi aceleaşi mesaje de cam- 
panie. Se remarcă însă o diferenţă de orientare tematică — in timp ce 
Ponta se concentrează mai mult pe tematica europeană şi pe legitima- 
rea guvernului pe care îl conduce, Crin Antonescu, în calitate de viitor 
candidat la alegerile prezidenţiale din 2014 se axează pe atacuri la adresa 
preşedintelui. Aceste diferenţe la nivel discursiv se explică prin imagi- 
nea pe care fiecare dintre cei doi lideri dorește să o proiecteze în fata 
electoratului — Victor Ponta isi consolida imaginea de prim ministru, pe 
când Crin Antonescu se legitima ca viitor preşedinte. Daniel Constantin 
nu a urmat o campanie negativă, însă ca membru al guvernului din 2012 
promovează un discurs axat pe realizările cabinetului din care face parte. 
La polul opus, liderii ARD introduc un discurs negativ şi de ofensivă per- 
manentă, îndreptată împotriva candidaţilor USL. Ei promovează în mare 
aceleași teme — responsabilitatea guvernului Ponta pentru falimentul 
OTLCHIM, de exemplu - şi folosesc însemnele ARD pentru a-şi recon- 
firma apartenenţa la alianţa politică menţionată. Ca atare, tendinţa de 
centralizare a comunicării este întâlnită în comunicarea pe Facebook, 
infirmând una dintre ipotezele de la care a plecat prezentul studiu — 
aceea că prezenţa pe Facebook şi promovarea unui stil de campanie per- 
sonal poate diminua această tendinţă. 

În ceea ce priveşte strategiile de comunicare specifice utilizate pe 
Facebook, această reţea socială le permite politicienilor să comunice con- 
stant cu alegătorii, într-o manieră uşor de urmărit/ înţeles — prin accen- 
tuarea dimensiunii vizuale a comunicării (se folosesc multe imagini, 
colaje de imagine şi text, videoclipuri) sau prin publicarea de mesaje 
scurte (deşi nu toţi politicienii respectă această regulă). 

„Efectul de arhivă” pe care îl generează comunicarea online în ge- 
neral, şi comunicarea pe Facebook în particular, accentuează dimensiunea 
narativă a comunicării politice. Utilizatorii Facebook îşi pot face o idee de- 
spre linia de mesaj a unui candidat/a unei alianţe, acoperind rapid 
mesajele publicate de politicieni pe Facebook în perioada campaniei. 
La rândul lor, politicienii selectează strategic câteva teme esenţiale pen- 
tru campania lor si le dezvoltă pe Facebook. Cu toate acestea, accentul 
pus pe temele de conjunctură electorală (şi din această categorie pe di- 
versele evenimente din campania electorală) limitează diversificarea 
tematică a subiectelor discutate pe Facebook. Totodată, alegătorii nu au 
acces la o aprofundare a programului politic al politicienilor. 

III. Talk-show-urile politice în context electoral 


Analiza construcţiei talk-show-urilor politice ca dispozitive de comuni- 
care electorală porneşte în primul rând de la premisa potrivit căreia dis- 
pozitivul televizual este proiectul asumat al unei echipe editoriale, ca parte 
a poziţiei si identităţii postului de televiziune în câmpul jurnalistic. Prin 
urmare, în cadrul unui talk-show, participanţii operează cu strategii dis- 
cursive si cu identitățile asumate/atribuite interlocutorilor în limitele dispo- 
zitivului aşa cum a fost conceput de jurnalişti (pornind de la acest cadru 
de interacţiune predefinit, în anumite condiţii participanţii pot folosi 
strategii „de rezistenţă” sau de negociere a „regulilor” dispozitivului). În 
acest sens, analiza talk-show-ului ca dispozitiv televizual va evidenția: 

a. dacă politicienii reușesc să transforme dispozitivul într-un spaţiu 
de comunicare „deschis” și să introducă propriile teme pe agen- 
da de dezbatere; 

b. în ce măsură comunicarea electorală a politicienilor în sfera tele- 
vizuală indică o coerenţă la nivel de imagine — sunt convergente 
atributele de imagine cultivate în mediul televizual cu cele din 
mediul online (Facebook)?. 

Rezultatele analizei de dispozitiv, aplicată talk-show-urilor televizate 

şi susţinute prin analiza de conţinut, relevă tendinţa jurnaliștilor de a 
propune spre dezbatere în principal teme generate de conjunctura elec- 
torală (declaraţii ale preşedintelui sau ale unor lideri politici, numirea 
prim-ministrului, referendumul din 2012, diferite evenimente de cam- 
panie/incidente). Într-o mai mică măsură sunt discutate teme de agenda 
electorală, adică teme cu un impact direct asupra alegătorilor (econo- 
mia sau politica externă) şi care contribuie la producerea cunoaşterii 
politice în materie de ofertă electorală. 

Un alt rezultat al analizei de dispozitiv, este acela că posturile de tele- 
viziune din România manifestă simpatii politice, aspect care se reflectă 
asupra strategiilor de comunicare folosite de politicieni şi jurnalişti în talk- 
show-uri, dar şi asupra temelor de dezbatere discutate. Aşadar, o practică 
frecvent întâlnită este cea a emisiunilor la care sunt invitaţi doar jurnaliști 
sau specialişti favorabili uneia dintre cele două alianţe politice (ARD sau 
USL). Aceştia discută, de regulă, subiecte de conjunctură electorală şi in- 
troduc evaluări ale declaratiilor/actiunilor care fac obiectul dezbaterii. 


Exemplul I: 

Mugur Ciuvică (jurnalist): E de necomentat, de neimaginat așa ceva. Să fii 
prim-ministru şi să-ţi comanzi băutură după băutură, săptămână, de sap- 
tămână, de săptămână de la Dumnezeu. O săptămână nu-i scapă să nu-şi 

comande whisky-ul acela, whisky-ul celălalt, Campari, cutare, vin — băuturi 
în cantităţi industriale. Adică, ştiţi că bârfeşte lumea că era despre domnul 
Băsescu, dar aşa ceva la domnul Ungureanu, nu mi-aş fi putut imagina vre- 
odată. Aici văd că a luat-o cu fumatul. Și cu fumatul are probleme, dar bău- 
tura e temelie la domnul Ungureanu. 

Mihai Gâdea (moderator): Dar se ştie despre domnul Ungureanu că fumează 
Marlborough, nu? Roșu. 

Victor Ciutacu (jurnalist): Lung, pe vremuri, nici nu mai știu. 

MG: Aici apar, uite, roşu scurt, roşu lung... 

VC: Păi stai prietene, a luat şi Pall Mall, a luat şi L&M, la șofer, la ce? 

MG: Nu, acum, eu vreau să vă întreb ceva. Cineva, fin cunoscător al gu- 
vernării, mi-a spus că din băuturile astea în cantităţi industriale pe care le 
lua...Unguent (fostul prim-ministru Mihai-Răzvan Ungureanu n.n.), parte 
plecau la Cotroceni. (Sinteza zilei, Antena 3) 


Exemplul 2: 

Ion Cristoiu (jurnalist): Dacă cineva m-ar întreba aşa, „domnule, pe cine ati 
pune director la B1 TV”? Eu as răspunde „pe un jurnalist profesionist, să re- 
specte deontologia”. Deci, domnul preşedinte ce a zis? Că va pune pe cine- 
va care reprezintă interesul national. Proştii ăştia din USL, au sărit cu toţii şi 
zic nu e Victor Ponta. Cum nu e? după părerea mea Victor Ponta exprimă 
cel mai bine interesul naţional. Dacă sunt stupizi... ar trebui să zică „da dom- 
nule, Victor Ponta reprezintă cel mai bine interesul naţional”. 

Sebastian Lăzăroiu (consilier prezidenţial): Nu-i banuiti că sunt proşti, că ei 
ştiu că Victor Ponta nu reprezintă... 

IC: Voi sunteţi specialiști în prostia omenească. Spuneti-mi, care e problema 
lor, de unde ştiu ei că Ponta nu reprezintă interesul naţional? (Sub semnul 
întrebării, B1 TV) 


În exemplul 1, este citată o ediţie a emisiunii Sinteza zilei (Antena 3) 
în cadrul căreia moderatorul si o serie de invitaţi jurnalişti (vedete ale pos- 
tului sau invitaţi frecvenți ai acestei emisiuni) discută despre cheltuielile 
guvernului Ungureanu. Accentul este pus pe dezvăluirea unor aspecte ne- 
cunoscute publicului: „Noi dezvăluiri despre cheltuielile Guvernului 
Ungureanu” (textul de pe burtieră). Negativitatea dezbaterii (care cu- 
prinde judecăţi de valoare, ironii etc.) este disimulată printr-o punere în 
scenă menită să legitimeze un discurs de tip expert al jurnaliştilor: mode- 
ratorul analizează în direct un tabel care atestă cheltuielile fostului guvern. 

În cel de-al doilea exemplu, este citată o ediţie a emisiunii Sub sem- 
nul întrebării, difuzată de Bl TV, în care moderatorul si invitaţii sai (un 
jurnalist favorabil ARD şi un consilier prezidenţial) discută reacţiile lide- 
rilor USL la declaraţiile preşedintelui referitoare la numirea prim-minis- 
trului. Dezbaterea este, de asemenea negativă, iar pe lângă evaluările 
jurnalistului sunt lansate si atacuri la persoană. Astfel de practici pot fi 
asociate strategiilor spin doctor, prin care jurnaliști favorabili unui 

partid /alianţe prezintă anumite teme abordate în dezbaterea politică a 
momentului dintr-o perspectivă convenabilă politicienilor. Totodată, este 
vizibilă o tendinţă de personalizare media, prin stilul de moderare al jur- 
nalistilor şi, deci, prin rolul pe care aceştia si-l asumă. Opiniile lor sunt 
valorizate şi legitimate prin argumente de autoritate (experienţa jurna- 
listică, abilitatea de a-i pune pe politicieni în situaţii dificile etc.). În emi- 
siuni precum Sinteza zilei, personalizarea rolului jurnaliştilor este construită 
vizual si prin cadre speciale — planuri apropiate cu jurnaliştii (menite a 
stabili un raport de intimitate cu telespectatorii). 

În ceea ce priveşte schimbul discursiv dintre oamenii politici și jur- 
naliști, capacitatea politicienilor de a introduce subiecte pe agenda de 
discuţii a emisiunilor este limitata/influentata de specificul dispozitivu- 
lui televizual, în primul rând, şi de preferinţele politice ale posturilor 
de televiziune. Spre exemplu, candidaţii ARD au mult mai multe şanse 
de a introduce propriile teme de campanie în emisiunea „Punctul de 
întâlnire” de la Bl TV. De regulă, în această emisiune sunt invitaţi în 
principal reprezentanţi ARD şi specialişti în comunicare politică /analiști 
sau jurnalişti favorabili ARD, așa încât, pe lângă subiectele propuse de 
jurnalist (declaraţii ale preşedintelui sau ale altor lideri politici), politi- 
cienii au ocazia de a lansa propriile teme de dezbatere. În cazul cam- 
paniei pentru alegerile parlamentare din 2012, politicieni ARD invitaţi 
ai acestei emisiuni au lansat tema absenței dezbaterilor electorale şi a 
refuzului liderilor USL de a participa la astfel de dezbateri. 


Exemplul 3: „Avem pe de-o parte un ARD care a făcut public până la detaliu 
un program de guvernare și care în repetate rânduri a invitat actuala putere 
în frunte cu Victor Ponta, dar nu în mod special pe domnul Victor Ponta la 
un dialog. Invariabil au refuzat“. (Radu F. Alexandru, ARD) 


La fel se întâmplă si în cazul Antena 3: în cadrul emisiunii Sinteza 
zilei, în perioada analizată au fost invitaţi doar reprezentanţi ai Uniunii 
Social Liberale şi jurnalişti sau analişti favorabili acestora. Jurnalistul 
adresează întrebări generale şi are intervenţii puţine, dar semnificative 
din punctul de vedere al capitalului verbal, permițându-i astfel politician- 
ului să își prezinte pe larg viziunea pe o anumită problemă, aşa cum se 
întâmplă în exemplul 4. 


Exemplul 4: 

Mihai Gâdea (moderator): Domnule preşedinte Crin Antonescu, din punctul 
dumneavoastră de vedere, ce miză au aceste alegeri? Oamenii știu că pot vorbi 
la patru ani — la patru ani pentru alegeri locale, si au vorbit; alegeri prezidenţiale 
la cinci ani, şi oamenii au vorbit si atunci, dar, mă rog, vă aduceţi aminte... 
Crin Antonescu: Au mai vorbit şi între timp... 

MG: Au vorbit. Si de atunci tot vorbesc singuri. Si acum din nou e momen- 
tul în care pot vorbi și există o teamă că au mai vorbit o dată vara asta și de 
atunci tot singuri vorbesc. Care e miza acestor alegeri, din punctul dumnea- 
voastră de vedere? 

CA: Dincolo de miza obișnuită a oricăror alegeri parlamentare, care sunt im- 
portante şi care pentru patru ani croiesc o porţiune din destinul politic al 
unei naţiuni, acum avem niște mize politice suplimentare, şi numai două cred 
că sunt suficient de amintit. 

Eu cred că acum nu se votează doar pentru următorii patru ani, ci în ideea 
în care, sperăm toţi, toţi cei de fata, cel putin, va exista o majoritate a Uniunii 
Social Liberale, se votează pentru începutul unui proiect care va dura mai mult 
de patru ani. Poate al primului proiect care să dureze mai mult de patru ani 
şi să prezinte o continuitate în construcţia sau Reconstrucţia României. 
Cum spuneam, si foarte repede, USL nu s-a construit numai pentru a lupta 
cu Traian Băsescu, numai pentru a câştiga niște alegeri, numai pentru a da 
o majoritate şi un guvern. Fa s-a construit pentru că dă şansa în cazul aces- 
tei victorii, ca patru ani de zile să construim ceva ce nu va fi dărâmat în ur- 
mătorii patru. Mai pe scurt, dacă partidele care compun acum USL-ul, cu o 
majoritate semnificativă, se apucă de o construcţie serioasă, după patru ani 
foarte probabil ele vor candida separat, vor fi în competiţie (...). 

Avem aşadar șansa de a deschide un proiect naţional de durată mai lungă, în 
care să se acumuleze ceva. Să nu se mai dărâme, ceea ce să sperăm în patru 
ani se va construi. În al doilea rand, noi am avut între 2008 si 2012 cel mai dis- 
cutabil, cel mai contestat Parlament din istoria de după 1990, pentru că s-au 
făcut şi s-au desfăcut majorităţi altfel de cum au votat românii în 2008 (...). 


În cazul exemplului oferit, liderul USL, Crin Antonescu este lăsat să 
isi dezvolte viziunea politică fără nicio intervenţie din partea modera- 
torului. Prin urmare, el face referiri repetate la validitatea proiectului 
politic propus de USL, lansează atacuri indirecte la adresa preşedintelui 
(care trebuie „trimis în atribuţiile sale constituţionale”), subliniază carac- 
terul ilegitim al Parlamentului şi revine asupra necesitatii obţinerii unei 
majorităţi clare din partea USL. Se pleacă astfel de la o temă generală 
şi sunt introduse argumente/ teme specifice. Politicianul reia o parte din 
temele discutate pe Facebook (atacuri la preşedinte, validitatea progra- 
mului politic şi al proiectului USL pentru România), însă le completează 
cu alte argumente. Dacă pe Facebook el se referă — la modul general — la 
necesitatea încheierii „epocii Băsescu”, în talk-show-ul citat, Antonescu 
susţine că preşedintele şi-a depăşit în mod repetat atribuţiile, aspect in- 
vocat ca argument pentru necesitatea susținerii USL la alegeri (o ma- 
joritate clară a USL în Parlament ar reduce din influența pe care 
preşedintele o are asupra acestei instituţii). De asemenea, dacă pe Face- 
book vorbește despre necesitatea obţinerii unei majorităţi clare a USL 
la alegerile parlamentare (exemplul 5), fără a oferi argumente concrete, 

la Sinteza zilei politicianul aduce ca argument lipsa de legitimitate a 
Parlamentului (o referire implicită la faptul că majoritatea parlamentară 
s-a modificat de mai multe ori în legislatura 2008 — 2012 prin migraţia 
politicienilor de la un partid la altul) — exemplul 6: 


Exemplul 5: „(...) spun dacă Uniunea Social Liberală obţine majoritatea ab- 
solută în privința mandatelor din Parlament, majoritatea absolută însemnând 
50% plus unul din mandatele din Parlament, atunci există câteva certitudi- 
ni care nu pot fi, cu niciun chip, puse în discuţie”. (Crin Antonescu, Face- 
book, 12 noiembrie 2012) 


Exemplul 6: „(...) Pentru că jocurile nesfârşite de culise ale unui preşedinte 
care şi-a revărsat autoritatea şi atribuţiile dincolo de limitele Constituţiei, a 
făcut ca de fapt, Parlamentul să devină până acum câteva luni o anexă a 
preşedinţiei. Ori e foarte important ca de data asta să avem o pronunțare 
clară, care să-l trimită la locul său, în atribuţiile sale constituţionale pe preşe- 
dinte si să nu permită din nou, tot felul de presiuni, tot felul de intrigi, tot 
felul de mutări de parlamentari de colo, colo, aşa încât să avem pentru pa- 
tru ani cel puţin, construcţia, alianţa partidele pe care le votează românii, cu 
programul lor, cu oamenii lor”. (Crin Antonescu, Sinteza zilei) 


O situaţie asemănătoare poate fi observată şi în următorul exemplu: 


Exemplul 7: 

Radu Tudor (moderator): Agricultura, acolo e problema. Am avut o secetă 
prelungită, România are o construcţie bugetară în care agricultura contribuie 
foarte mult la bugetul de stat şi din cauza acestei secete, din cauza retragerii 
investiţiilor din ultimele 6 luni de zile, iată România reintră în recesiune. Se- 
cetă, agricultură cu probleme, şi în plus de asta ni se mai taie și fondurile eu- 
ropene pe agricultură, domnule Constantin. 

Daniel Constantin (USL): Da, daca imi permiteti, înainte să intru în dome- 
niul meu, agricultura, aş vrea să fac o apreciere generală pentru că mi se pare 
extrem de importantă — de ce e important să discutăm, și apreciez foarte mult 
că dumneavoastră, presa, în ultimele zile discutati, este pentru prima data 
când se discută aplicat despre ceea ce se discută la Bruxelles. Este pentru pri- 
ma dată când ne concentrăm foarte tare, și asta arată foarte bine faptul că 
România este un stat care vrea ceva, care ştie ce vrea astăzi ca si interese de 
stat în UE. Îmi amintesc că în perioada...am aderat la UE la 1 ianuarie 2007, 
atunci când bugetul 2007 — 2013 era deja scris. România a aderat oarecum 
surprinzător ca să spun asa și am intrat cu un buget mult mai mic decât ne-am 
fi așteptat. Si vă dau exemplul pe agricultură, că m-ati întrebat. Fermierul 
român a primit la momentul 2007 doar 25% din cât primea un fermier care 
era deja membru al Uniunii Europene. În anul 2008 am crescut la 30%, apoi 
la 40%, 50% si asa mai departe. Acest proces care se numeşte phasing. Tre- 
buia până în anul 2016 să ne apropie de cât primește un fermier din statele 
vechi, membre ale Uniunii Europene. Prin ceea ce încercăm acum să nego- 
ciem, este ca 100% să fie atins în 2014. (Punctul de întâlnire, Antena 3) 

În schimbul discursiv de mai sus, jurnalistul încadrează tematic dis- 
cutia — problemele din agricultură — dar nu formulează o întrebare con- 
cretă pentru invitatul său. Ca răspuns, liderul USL/PC Daniel Constantin 
recurge la o strategie de repozitionare discursivă („dacă îmi permiteti, 
înainte să intru în domeniul meu, agricultura, as vrea să fac o apreciere 
generală”) pe care o justifică („pentru că mi se pare extrem de impor- 
tantă”). Urmează apoi o rememorare a unor evenimente mai vechi refe- 
ritoare la aderarea României la Uniunea Europeană si proiecţiile pentru 
agricultura românească până în 2016. Plecând de la această introducere, 
politicianul întoarce subiectul în favoarea lui, accentuând inten- 
ţiile /eforturile USL. Constantin nu răspunde la provocarea lansată de 
moderator, iar cel din urmă nu intervine cu întrebări suplimentare, nici 
nu îl întrerupe. Candidatul introduce un discurs de tip expert, presărat 
cu cifre, procente şi termeni de specialitate, invocă ani şi perioade defi- 
nite în timp. Liderul USL transformă astfel o situaţie potenţial nefavo- 
rabilă (intrarea României în recesiune ca urmare a secetei şi retragerii 
investiţiilor) într-o oportunitate de a-şi valida viziunea politică. 

Dacă în cazul schimbului de replici oferit ca exemplu politicianul in- 
vitat are oportunitatea să își prezinte punctul de vedere fără a fi între- 
rupt, pornind de la un subiect general — miza alegerilor —, nu același 
lucru se întâmplă în emisiuni precum Ultima oră, difuzată de postul 
România TV (de asemenea afiliat USL) — exemplul 8. 


Exemplul 8: 

Cătălin Striblea (moderator): Îi spun bună seara domnului Mihai-Răzvan 
Ungureanu, candidat ARD, aşteptăm rezultatele şi din colegiul domniei sale. 
Prima chestiune, ţinând cont de unde s-a plecat şi unde s-a ajuns, cum vedeţi 
rezultatele în distribuţia procentelor din Parlament? E o victorie sau o înfrân- 
gere pentru alianţa din care faceţi parte? 

Mihai-Răzvan Ungureanu (ARD): (...) Eu sunt un spirit lucid şi am să vă spun 
în felul următor: că în momentul de faţă nu am să pot comenta şi nici nu o 
voi face — pe exit poll-uri. (...) Ceea ce mi se pare însă important în acest 
moment de spus este următorul lucru: 1. în Arad, unde vremea a fost 
potrivnică exercitării dreptului de vot, au ieşit peste 38% dintre arădeni la 
vot, mă refer la municipiul Arad. Si le sunt dator cu mulţumiri celor care şi-au 
exercitat în felul acesta dreptul constituţional de opţiune politică, indiferent 
pentru cine au votat, indiferent pentru ce formaţiune politică au votat. În al 
doilea rând, să vă spun că indiferent care va fi rezultatul din urma alegerilor, 
dreapta iese din această infruntare electorală întărită (...). 

CS: Domnule Ungureanu, „întărită”, totuşi ecartul este uriaș din 1990/1992 
încoace. Dumneavoastră spuneţi că e întărită, o fi, faţă de, nu ştiu, cât o fi 
avut fata de... 12/13/15% când a tăiat domnul Boc salariile. Dar totuși e o 
diferenţă uriaşă (...). 

MRU: Asta în condiţiile în care concluzia dumneavoastră se construieşte pe 
ceea ce aveţi sub ochi acum, în speţă rezultatele exit-poll-urilor. 

Corina Drăgotescu (jurnalist): Domnul Ungureanu, dar la ce vă aşteptaţi? 
MRU: Nu sunt nici în situaţia de a sări în sus de bucurie şi nici de a fi trist. 
Pur si simplu sunt calm si aştept cu încredere rezultatul final al alegerilor. 
CD: Dar la ce rezultat final vă aşteptaţi dumneavoastră? 

MRU: Doamnă, aşteptările noastre au fost întotdeauna exprimate în mod 
clar. Orice procent în plus pe care îl obţine ARD-ul deschide oportunitatea 
către constituirea unei majorităţi capabile să asigure guvernarea. 

CD: Credeţi că dumneavoastră veţi lua mandatul în colegiul în care aţi can- 
didat? 

MRU: Doamnă, iarăşi, este o întrebare care se constituie într-o speculație. 
Aşteptăm rezultatele finale. 

(sa) 

CS: Da, bun. Dar trecând mai departe la chestiunea zilei, ca să spun aşa, dom- 
nul prim-ministru Victor Ponta a propus tuturor formațiunilor politice din 
România, implicit şi dumneavoastră şi domnului Traian Băsescu, ca preşe- 
dinte, a propus pace, spunând că „cine va ridica sabia, de sabie va pieri”. Aces- 
ta e citatul exact. Asta însemnând că domnul Traian Băsescu ar trebui să 
accepte condiţiile USL-ului pentru majoritate și să-l nominalizeze pe dom- 
nul Victor Ponta premier. E necesar, sunteţi de acord cu acest tip de nomi- 
nalizare? Să facă sau nu domnul Traian Băsescu acest lucru? 

MRU: N-am să comentez ceea ce, constituţional, preşedintele are dreptul sa 
facă, în schimb îmi pot permite să comentez acest citat biblic pe care dl. Pon- 
ta îl utilizează spunându-vă în felul următor: în ochii mei dl. Ponta nu are 
absolut nicio credibilitate. Felul în care folosește limbajul dublu este evident. 
Într-un fel vorbește pentru publicaţiile din exterior, în altul pentru presa din 
România. Iar în al doilea rand, nu mi se pare în niciun fel pașnic modul în 
care domnia sa citează din Biblie. Nu este o invitaţie spre dialog, este o 
ameninţare. Iar in fata santajului politic, nu cred că există un om politic de 
dreapta care să cedeze. 

Lili Ruse (jurnalist): Despre ce șantaj politic vorbiti domnule prim-ministru? 
MRU: Păi cum interpretati dumneavoastră „cine va ridica sabia, de sabie va 
pieri”? 

Dan Sova (USL): Oferta de pace este un șantaj politic, în interpretarea lite- 
rară a ceea ce a spus domnul Ungureanu. 

CS: Era la exprimarea cu sabia. Asta... la exprimarea cu sabia. 

MRU: Eu cred că această expresie este în egală măsură valabilă şi pentru cel 
care ridică sabia începând cu luna mai si continuând cu lunile iunie, iulie, 
august si continuând până în noiembrie. 

CD: Campania s-a terminat. 

MRU: Campania s-a terminat, e foarte adevărat, dar concluziile mele rămân 
în continuare. 


În schimbul de replici de mai sus, Mihai-Răzvan Ungureanu, invitat 
în legătură directă în emisiunea Ultima Oră, difuzată de Romania TV, 


167 


Profesionalizarea discursului politic în era social media 


reuşeşte să introducă în discuţie teme precum lipsa de validitate a exit 
poll-urilor, lipsa de credibilitate a lui Victor Ponta („în ochii mei dl Pon- 
ta nu are absolut nicio credibilitate.”), referiri implicite la acţiunile de 
suspendare a preşedintelui iniţiate de USL în vara lui 2012 („Eu cred că 
această expresie este în egală măsură valabilă și pentru cel care ridică 
sabia începând cu luna mai şi continuând cu lunile iunie, iulie, august 
şi continuând până in noiembrie.”). Cu toate acestea, candidatul 
ARD/FC este frecvent întrerupt, provocat, declaraţiile îi sunt evaluate 
şi ironizate („Domnule Ungureanu, „întărită”, totuși ecartul este uriaș 
din 1990/1992 încoace. Dumneavoastră spuneţi că e întărită, o fi, faţă 
de, nu ştiu, cât o fi avut faţă de... 12/13/15% când a tăiat domnul Boc 
salariile.”). Dezbaterea este una plină de tensiune, iar invitaţii din pla- 
toul emisiunii sunt permanent în ofensivă si atacă fiecare breșă din dis- 
cursul candidatului. Procesul de negociere a temelor de dezbatere şi a 
sensurilor oferite declaraţiilor premierului este unul acerb, iar politicia- 
nul recurge adesea la strategii de repozitionare pentru a-și prezenta pro- 
pria viziune („N-am să comentez ceea ce, constituţional, preşedintele are 
dreptul sa facă, în schimb îmi pot permite să comentez acest citat biblic 
pe care dl. Ponta îl utilizează.” / „Eu sunt un spirit lucid şi am să vă spun 
în felul următor: că în momentul de faţă nu am să pot comenta și nici 
nu o voi face — pe exit poll-uri.”). 

Un exemplu asemănător, în cadrul altei ediţii a emisiunii Ultima oră, 
este cel de mai jos. Vasile Blaga este invitat să comenteze o serie de 
declaraţii controversate ale preşedintelui la adresa prim-ministrului. Jur- 
nalistii invitaţi intervin in mod repetat cu propriile evaluări ale subiec- 
tului, accentuând polemica dintre politician si prim-ministru. Pe de-o 
parte, Blaga încearcă o distantare fata de subiectul introdus de jurnaliști 
(„Nu comentez modul de exprimare. Dar faptul că spune lucrurilor pe 
nume...” — pentru Vasile Blaga declaraţiile preşedintelui sunt justificate); 
pe de altă parte, candidatul foloseşte această oportunitate de a lansa pro- 
priile atacuri electorale — reiterând astfel un tip de discurs negativ prac- 
ticat şi pe pagina de Facebook („Dar dumneavoastră nu îl vedeţi pe 
Victor Ponta de 6 luni de zile? Eu spun de fiecare dată şi am mai spus-o 
în emisiune la dumneavoastră că minte cum respira.”). 


Exemplul 9: 

Lili Ruse: Vă ajută? Este ceea ce așteaptă electoratul PDL de la dumneavoas- 
tră? Asta vrea să audă: porcule, măgarule, pisicule? 

Vasile Blaga (ARD): Nu comentez modul de exprimare. Dar faptul că spune 
lucrurilor pe nume... si dacă o spuneţi si dumneavoastră, spune si domnul 
Striblea, spune și doamna Drăgotescu, eu cred că ajută pentru că situaţia în 

tara, şi eu umblu pe teren, (...) este departe de cea care se vede la televizor... 
Corina Drăgotescu: Domnul preşedinte, e vorba de un mod de exprimare 
foarte dur, pe care Traian Băsescu îl folosește... 

VB: Si Victor Ponta la fel. 

CD: Ceea ce am auzit de la Victor Ponta am auzit si la guvernarea Boc cand 
se referea la guvernarea Tariceanu. Deci, au fost cuvinte similare. 

VB: Pe Boc nu l-am auzit făcând niciodată pe cineva hot, bandit si asa mai 
departe. (...)Dar dumneavoastra nu il vedeti pe Victor Ponta de 6 luni de 
zile? Eu spun de fiecare data şi am mai spus-o în emisiune la dumneavoastră 
că minte cum respiră. 


Această tendinţă — prin care politicienii unui anumit partid sunt trataţi 
favorabil de jurnaliști, în funcţie de afilierea politică a postului de tele- 
viziune — este mai puţin întâlnită la televiziunile cu abordări neutre, cum 
ar fi Digi 24, în ale căror emisiuni sunt invitaţi deopotrivă politicieni de 
la USL şi de la ARD, iar temele discutate sunt în principal introduse de 
jurnalist (de ex. tema europeană — participarea la Consiliul European de 
la Bruxelles şi poziţia României în dezbaterile de la Bruxelles) şi dez- 
voltate apoi de politicieni. Spre exemplu, în cazul emisiunii „Jurnal de 
seară”, moderatorul păstrează o atitudine echidistantă în schimbul de 
replici cu politicienii, iar interpelările vizează atât politicienii ARD, cât 
şi pe cei ai USL: 


Exemplul 10: 

Moderator: Concluzionati că Victor Ponta ar putea fi prim ministru. 

Anca Boagiu (ARD): Eu nu trag nicio concluzie. 

Moderator: De ce? 

AB: Pentru că până la urmă astăzi președintele ne-a spus că nu are nicio listă 
scurtă. 

M: Când a fost întrebat precis de Cristi Citre, care-i colegul meu de la Digi 
24: „Excludeţi varianta Victor Ponta?” preşedintele a râs si a spus ,,puneti-l 
pe lista dumneavoastră”, a zis jurnaliștilor. 

AB: Intelegeti si dumneavoastra ce vreti din aceasta declaratie. 

M: Eu am inteles ca nu e nu. 

AB: Eu am înţeles în egală măsură că are o lista scurtă pe care ne-a prezen- 
tat-o probabil pentru a ne destinde după o campanie electorală in care toată 
lumea a fost incrancenata, invrajbita si nimeni nu a discutat programe, ci 
toată lumea a aruncat invective in dreapta si stânga. Ne-a spus că are o lista 
scurtă pe care are doi potenţiali prim-miniștri — pe domnul Năstase si pe dom- 
nul Voiculescu. Asta am auzit în seara aceasta. 

M: După care a spus că speră că avem simţul umorului, că în mod cert nu îi 
poate pune pe niciunul dintre cei doi. 

AB: Am apreciat că a încercat să ne destindă după atâta tensiune şi atâta cam- 
panie. 


169 


Profesionalizarea discursului politic în era social media 


Exemplul 11: 

Daniel Barbu (USL): Ofertele mari există. E vorba de modalităţile de creare 
a locurilor de muncă, de sistemele de impozitare, de taxa pe valoare adău- 
gată, de modificarea sistemului de educaţie, mai ales în ceea ce îi priveşte pe 
micuti, până în clasa a IV-a, care după părerea noastră ar trebui, si sunt iden- 
tificate mijloacele — ţinuţi in afterschool în şcolile lor până seara cu o masa 
caldă la prânz si mijloace de adaptare a programelor la... 

Moderator: Vorbiţi despre ele în premieră. 

DB: Nu, nu, nu... 

Moderator: Marii lideri ai USL-ului, marii lideri ai ARD-ului, nu au vorbit de- 
spre asta. 

DB: Acestea sunt, eu vorbesc despre ele de pe 9 noiembrie. 

M: În contactul cu cetăţenii... 

DB: În contactul cu cetăţenii, si mă întreabă — ce faceţi pentru copii? ce faceţi 
pentru pensionari? ce faceţi pentru tinerii care nu au locuri de muncă? Noi 
le avem şi le spunem: „iată, asta vrem să facem, astea sunt metodele, astea 
sunt căile, așa ne gândim noi, poate suntem proști, dumneavoastră decideti, 
de asta sunteţi stăpânii noștri, alegătorii noștri (...)”. 


În exemplul 10, moderatorul discută cu un politician, reprezentant 
ARD, despre declaraţiile preşedintelui referitoare la numirea prim-minis- 
trului. Jurnalistul plusează cu întrebări noi la fiecare încercare de repozi- 
tionare a politicianului, care încearcă să evite un răspuns clar la întrebările 
moderatorului („Moderator: Concluzionati că Victor Ponta ar putea fi 
prim-ministru. / Anca Boagiu (ARD): Eu nu trag nicio concluzie.”). În 
exemplul 11 același jurnalist discută cu un politician din partea USL de- 
spre oferta electorală a alianţei. Moderatorul remarcă lipsa dezbaterilor pe 
oferta politică a partidelor, iar politicianul valorifică oportunitatea oferită 
pentru a lansa câteva idei generale despre programul USL ( „iată, asta vrem 
să facem, astea sunt metodele, astea sunt căile, aşa ne gândim noi, poate 
suntem proşti, dumneavoastră decideti, de asta sunteţi stăpânii nostri, alega- 
torii nostri.”). 

Plecând de la exemplele oferite, o tendinţă în cadrul talk-show-urilor 
analizate este aceea potrivit căreia jurnaliştii intervin cu propriile inter- 
pretări sau evaluări ale temelor discutate, contribuind în anumite situaţii 
la crearea unei stări conflictuale între invitaţii din emisiune. Acest lucru 
este amplificat de tipul de încadratură folosit în talk-show-uri. Atunci când 
se discută teme în contradictoriu, se foloseşte tehnica split screen, ofe- 
rindu-se o prezentare antagonică a participanţilor la dezbatere. Această 
tactică este în special folosită la posturile de televiziune care adoptă un 
stil de comunicare partizan. Discursul părtinitor este uneori ascuns de 
prezentarea unor cadre largi, de ansamblu, menite să pună în evidenţă 
obiectivitatea dezbaterii. 

Caracterul polarizat şi negativ al dezbaterii este amplificat prin strate- 
giile jurnaliștilor de a sintetiza discuţia purtată în emisiune prin inter- 
mediul burtierei. Este propus astfel un metadiscurs care introduce 
enunturi evaluative sau uneori ironizează dezbaterile /actorii despre care 
se discută (în funcţie de afilierea politică a postului de televiziune): „V. 
Reding îi întoarce spatele lui Băsescu” (Realitatea la raport, Realitatea 
TV) / „Trădarea, singurul mesaj al lui Basescu” / „Băsescu vede fraude 
la fiecare scrutin” / „Duminica, Basescu si Ponta își dau la UE” (Ultima 
oră, România TV) / „Declaraţia bizară a lui Ponta de la Bistriţa” (Sub 
semnul întrebării, Bl TV) / „Aberaţii de campanie electorală” (Reali- 
tatea la raport, Realitatea TV). 

Accentul pe temele de conjunctură politică, cadrajul spectacular al 
campaniei şi schimbul discursiv antagonic diminuează caracterul delibe- 
rativ al talk-show-urilor. Prin urmare, asemenea paginilor Facebook, talk-show- 
urile oferă o cunoastere politica limitată/schematizantă pentru alegători. Aşa cum 
demonstram prin intermediul analizei de conţinut, campania electorală 
este prezentată asemenea unei „curse de cai” în care se discută în con- 
tradictoriu cele mai noi declaraţii ale candidaţilor, poziţia lor în sonda- 
jele de opinie, cele mai noi dezvăluiri si cele mai noi conflicte etc. 

Nu în ultimul rând, politicienii au păstrat în linii mari aceleași 
atribute de imagine pe care le-au introdus si pe Facebook. De exemplu, 
Victor Ponta a continuat să îl atace pe preşedinte şi în emisiunile tele- 
vizate, sau a discutat teme de politică externă (reuşitele guvernului pe 
care îl conduce în ceea ce priveşte atragerea de fonduri europene, par- 
ticiparea la consiliul European de la Bruxelles): 


Exemplul 12: 

În acest moment România este una dintre cele mai stabile tari ca si creştere 
economică si deficit bugetar din UE — previziunile Comisiei Europene. Cand 
vă aud cu previziuni sumbre... Depinde cât sunt de sumbre. Comisia Euro- 
peană a publicat săptămâna trecută că UE va avea în 2013 o creştere eco- 
nomică de doar 0,1%, probabil că si acel 0,1 este pentru optimism, in timp 
ce România o să aibă 2,2. (Prim plan, TVR) 


Exemplul 13: 

Nu cred că vom avea o criză politică după 9 decembrie. Nu pot să spun că 
ştiu cu siguranţă, dar am acces la mai multe informaţii decât cei care au 
răspuns la sondaj și eu aș spune mai degrabă că nu. Trebuie să facem orice 
este posibil ca să evitam o asemenea criză. Nu știu de ce asociaţi mereu pe 
Traian Băsescu cu ideea de informaţii. Suntem o ţară care nu depinde în to- 
talitate de voinţa sau toanele unui singur om. Nu depinde chiar totul de un 
singur om, indiferent cum se numeşte acel om. (Ultima oră, România TV) 


171 


Profesionalizarea discursului politic în era social media 


Aceeași tendinţă este valabilă si în cazul celorlalți candidaţi (Crin An- 
tonescu reproduce discursul negativ la adresa preşedintelui şi în sfera 
televizuală, liderii ARD se raportează negativ la premierul Victor Ponta 
şi la partidele de la putere s.a.). Argumentele aduse în cadrul talk-show- 
urilor sunt însă dependente de felul în care jurnalistul încadrează dez- 
baterea şi de preferința politică a posturilor de televiziune. Prin contrast, 
temele discutate pe Facebook, ca spaţiu controlat de politician, sunt 
rezultatul unui proces de selecţie strategic. 


IV. Personalizarea discursului politic — dispozitivul 
online versus dispozitivul televizual 


Rezultatele analizei de dispozitiv confirmă premisa personalizării comu- 
nicării politice pe Facebook şi în cadrul talk-show-urilor televizate. Cu toate 
acestea, personalizarea este mai puţin evidentă pe Facebook, fiind rezul- 
tatul unor forme de comunicare emergente. Cea mai importantă astfel 
de strategie este interacţiunea cu alegătorii prin intermediul unor sem- 
nificatii simbolice asociate unor evenimente cu caracter identitar (săr- 
bătorile religioase, ziua naţională, formularea de mesaje de mulţumire 
şi apreciere adresate alegătorilor etc.). O altă formă de personalizare a 
comunicării Facebook rezultă din asumarea puternică a discursului elec- 
toral de către oamenii politici (proiectul politic viabil pentru societate 
depinde de persoana omului politic) sau de accentul pus pe expunerea 
în timp real a acţiunilor de campanie a candidaţilor. Remarcăm de ase- 
menea diverse strategii de personalizare a răspunderii politice (culpabilitatea 
pentru o stare de fapt este atribuită unui om politic anume). Unele din- 
tre aceste forme de personalizare se regăsesc și în sfera mediatică, însă 
sunt rezultatul unor condiţii de producere diferite. 

Prin urmare, personalizarea se manifestă distinct la nivelul celor două 
sfere comunicationale — online si cea televizuală. O primă diferenţă este 
dată de caracteristicile intrinseci ale celor două tipuri de media. Pe Face- 
book, personalizarea se manifestă prin transferul de atenţie dinspre par- 
tidele politice spre politicieni ca indivizi si spre iniţiativele politice ale 
acestora. Personalizarea discursului se construieşte prin focalizarea pe ac- 
tivitățile strategice de campanie ale politicianului şi prin asumarea de către aces- 
la a unor acțiuni relevante pentru un caracter şi comportament dezirabil. Cu alte 
cuvinte, pe Facebook este mai vizibilă personalizarea din perspectiva valo- 
rizării comportamentului politicianului, dacă ne raportăm la taxonomia 
propusă de Rahat şi Sheafer (2007) pentru conceptul analizat. Autorii 

menţionaţi disting între (a) personalizarea mass-media, (b) personalizarea în 
termeni de comportament al politicianului — acesta se prezintă pe sine ca o in- 
dividualitate, separat de strategia de comunicare a partidului —, şi (c) per- 
sonalizarea comportamentului politicianului ca urmare a evaluărilor din partea 
alegătorilor— aceştia din urmă evaluează politicienii pe baza calităţilor per- 
sonale, pe baza iniţiativelor individuale etc. În această interpretare, 
prezenţa online a oamenilor politici, care îşi creează propriile bloguri, site- 
uri sau conturi pe reţelele sociale, creează condiţiile promovării unui stil 
personal de campanie electorală (Hermans & Vergeer, 2012). Concret, rezul- 
tatele cercetării indică faptul că Facebook este un mijloc de comunicare 
pe baza căruia politicienii prezintă în primul rând detalii despre evoluţia 
campaniei electorale şi îşi promovează apariţiile televizate şi evenimentele 
de campanie; secundar, Facebook este utilizat pentru comunicarea unor 
poziționări fata de cele mai disputate teme în sfera mediatică. 

În cadrul talk-show-urilor televizate, personalizarea discursului politic 
este în primul rând rezultatul modurilor în care jurnaliștii, asumându-și 
rolul de evaluatori, se concentrează mai mult asupra personalităţilor 
politice decât asupra ofertei electorale a politicienilor/a partidelor. În 
această logică a personalizării media, jurnaliştii le solicită oamenilor poli- 
tici să abordeze teme de agendă a zilei din perspectivă personală. Mai mult, 
deseori, dezbaterile au ca subiect acţiunile şi declaraţiile anumitor persoane 
publice, fiind cuantificat şi evaluat fiecare gest politic. Această tendinţă este 
explicată în literatura de specialitate (Glaser & Salmon, 1991) prin faptul 
că televiziunea operează ca dispozitiv, adică recurgând la o varietate de 
resurse şi practici comunicationale de ordin tehnologic, vizual sau logistic, 
de unde, capacitatea de a consacra personaje şi caractere. De asemenea, în 
procesul de personalizare a discursului politic în sfera televizuală intervine 
fenomenul vedetizării jurnaliştilor şi moderatorilor de talk-show-uri politice. 
Aceştia utilizează statutul de vedetă a postului pentru a atrage audiența si 
pentru a introduce un tip de moderare bazat pe un stil autoritar si puter- 
nic evaluativ. Desigur, personalizarea este si expresia strategiei politicianu- 
lui, respectiv, al aparatului de consultanţă care propulsează imaginea unui 
politician popular, construită pe atributele „omului obişnuit”. 

În analiza personalizării discursului politic a mai fost luată în consi- 
derare o dimensiune propusă de Van Santen (2009) — dimensiunea emo- 
țională a comunicării, care se referă la comunicarea experienţelor 
politicianului şi ale emoţiilor sale. Pentru descrierea acestei dimensiuni 
a personalizării, am considerat ca indicator şi referirile la evenimente si 
experienţe semnificative simbolic pentru electoratul din România. În 
cele ce urmează, vor fi aprofundate principalele tendinţe în ceea ce 

priveşte personalizarea comunicării politice în mediul online și în talk- 
show-urile televizate. 


Identitatea profesională și strategiile de personalizare 


Aplicarea analizei de dispozitiv asupra paginilor Facebook relevă încli- 
natia politicienilor de a disemina in special mesaje pe teme generate de 
contextul politic și într-o mai mică măsură teme de agendă electorală. Din- 
colo de chestiunile de nuanţă, însă, candidaţii şi-au dezvoltat în principal 
dimensiunea profesională în comunicarea pe Facebook. Rezultatele cercetării 
se înscriu în linia studiilor care demonstrează tendinţa de personalizare 
a comunicării online a oamenilor politici, prin privilegierea informaţiilor 
referitoare la aspectele profesionale (Hermans & Vergeer, 2012). Totuşi, 
unii politicieni (Victor Ponta, Mihai-Răzvan Ungureanu, Daniel Con- 
stantin) au mizat şi pe comunicarea unor experienţe personale, cerându-și 
astfel o imagine nuanţată în funcţie de o dimensiune emoțională a comu- 
nicării politice pe Facebook. Astfel, Victor Ponta a difuzat informaţii cu 
caracter personal, pe lângă aspectele ce ţin de programul său politic şi de 
atribuţiile de şef al guvernului sau de realizările politice. Tonul este une- 
ori confesiv, politicianul vorbind despre idealurile sale de la începutul cari- 
erei politice sau despre preferinţele sale în ceea ce priveşte subiecte si 
domenii non-politice — isi exprimă recunoştinţa fata de ajutorul primit din 
partea colegilor de partid şi a alegătorilor. Efectul comunicational creat 
este acela al unei comunicări de pe o poziţie de egalitate cu alegătorul, 
prin investirea celui din urmă cu credibilitatea necesară pentru a fi mar- 
tor la confesiune (Beciu, 2011, p. 40). De fapt, o astfel de strategie de co- 
municare îl plasează pe Victor Ponta pe o poziţie de putere în raport cu 
susţinătorii săi, prin faptul că acesta îşi consolidează statutul, acceptând 
rolul celui care acceptă „în mod excepţional să spună ceva ce nu a mai 
spus până atunci” (Beciu, 2011, p. 40). 

O strategie de comunicare asemănătoare este adoptată si de Mihai- 
Răzvan Ungureanu, care dezvăluie detalii din viaţa sa privată, cum ar fi 
faptul că merge la cumpărături, dar şi aspecte care ţin de cariera sa uni- 
versitară sau de preferinţele personale: emoţiile asociate rolului de con- 
ducător de doctorat, recomandări de evenimente culturale pe care le 
considera interesante. Astfel de dezvăluiri au scopul de a umaniza pro- 
filul candidatului, iar diseminarea lor este strategică în vederea con- 
strucţiei imaginii omului politic — informaţii de natură a contribui la 
imaginea politicianului-om obișnuit. În cazul lui Daniel Constantin, perso- 
nalizarea comunicării se manifestă prin referiri la viaţa de familie sau prin 
asocierea sa cu vedete care au notorietate si un capital de imagine pozi- 
tiv în spaţiul public românesc (interpretul de muzică uşoară C.R.B.L.). 


174 


Inovare şi normalizare în discursul politic online 


Prin comparaţie, paginile Facebook ale candidaţilor Crin Antonescu, 
Vasile Blaga si Aurelian Pavelescu contin aspecte care tin exclusiv de cam- 
pania electorală (evenimente de campanie, apariţii televizate, poziţii ofi- 
ciale pe anumite teme de agendă politică etc.). În cazul acestor 
politicieni, referintele la viată cotidiană / personală sunt mai putin nu- 
meroase. Paginile lor sunt întrebuințate preponderent pentru mobilizarea 
activului de partid sau a alegătorilor, în cazul lui Crin Antonescu, sau pen- 
tru atacarea adversarilor, în cazul lui Vasile Blaga şi Aurelian Pavelescu. 

Latura profesională a politicienilor a fost privilegiată si în cadrul talk- 
show-urilor. Această tendinţă a fost însă în mod special cultivată ca urmare 
a proiectului de comunicare media, având în vedere faptul că politicienii 
nu au o marjă largă de a impune teme de dezbatere în cadrul talk-show- 
urilor politice. Talk-show-urile au abordat mai ales opiniile candidaţilor 
asupra temelor generate de contextul electoral. Un singur politician din- 
tre cei analizati (Victor Ponta) a vorbit despre viata sa de familie în cadrul 
talk-show-urilor, redefinind astfel cadrul de interacţiune stabilit de 
jurnalişti. Cu toate acestea, astfel de strategii sunt rare iar posibilitatea 
folosirii lor este influenţată de orientarea politică a postului de televiziune. 


Personalizarea — un efect de „dispozitiv” 


În timp ce personalizarea jurnaliştilor, aşa cum se întâmplă în cazurile 
exemplificate, poate fi explicată, printre altele, prin comercializarea mass 
media si, în acest context, prin intenţia de a creşte audiența emisiunii, per- 
sonalizarea oamenilor politici, prin cultivarea laturii profesionale, este ex- 
plicată în literatura de specialitate din perspectiva unor strategii de legitimare 
a candidaturii. Potrivit lui McAllister (2005, p. 7), o astfel de strategie 
răspunde dorinţei alegătorilor de a-i vedea pe politicieni asumându-și re- 
sponsabilitatea pentru promisiunile și faptele lor. În acest sens, perfor- 
manta profesională devine pentru alegători un predictor al seriozitatii si 
capacitatii omului politic de a-si indeplini misiunea definita pe parcursul 
campaniei electorale, a angajamentelor politice şi a ofertei electorale. Ca 
atare, politicienii sunt evaluati în funcţie de abilităţile lor si mai putin în 
funcție de programele politice pe care le propun. 

Din perspectiva contractului de comunicare, candidaţii analizati s-au 
adaptat parţial la specificul comunicării Facebook. În schimb, politicienii 
s-au adaptat mai mult la contractul de comunicare specific talk-show- 
urilor, adică la spectacularizarea interacțiunii dintre jurnalist si politician 
sau estomparea graniţelor dintre sfera publică si cea privată — caracte- 
ristici teoretizate de numeroşi autori ca fiind definitorii pentru acest gen 
televizual (a se vedea în acest sens analizele lui Patrick Charaudeau, 

2002, 2005). Astfel, conflictul, ca particularitate a talk-show-urilor, a fost 
activat de jurnalişti prin interpelări şi prin felul în care au fost alese 
subiectele de discuţie. În acest context, Victor Ponta a combinat mesajele 
referitoare la dimensiunea profesională cu unele detalii ce ţin de viaţa 
personală. Alţi politicieni au încercat să se distanteze de conflict şi au 
folosit comportamente de enuntare (de exemplu, constatarea) menite 
să construiască strategic obiectivitatea discursurilor. 


Exemplul 14: Problema noastră este să aplicăm ce ne spun oamenii aceia la 
vot. (constatare, Crin Antonescu, Romania TV) 


Exemplul 15: Trei oraşe sunt în dificultate. (constatare, Vasile Blaga, Romania TV) 


Exemplul 16: Se repetă o întâmplare de la începutul anilor 90 — divizarea nati- 
unii. (constatare, Mihai-Răzvan Ungureanu, România TV) 


În exemplele oferite, se observă diferite strategii de construire a 
obiectivităţii. Fiecare dintre politicienii citați se repozitioneaza fata de 
o anumită temă de dezbatere şi introduc în discuţie propria evaluare a 
aspectelor discutate. În primul exemplu, Antonescu delegitimează dez- 
baterile în jurul subiectelor de conjunctură electorală şi prezintă ade- 
vărata miză a campaniei electorale şi, în definitiv, a procesului politic — 
respectarea voinţei alegătorilor. Aceeași strategie o adoptă şi Vasile Blaga, 
care se concentrează pe condiţiile dificile în care trăiesc românii. În ul- 
timul exemplu, Mihai-Răzvan Ungureanu lansează un atac voalat la 
adresa partidelor de la putere — el împachetează o judecată de valoare 
într-o constatare. Prin urmare, ipoteza divizării electoratului — introdusă 
de liderul ARD/FC - poate fi observată de oricine. 

Obiectivitatea discursurilor este însă doar aparentă, având în vedere 
că actorii politici se repozitioneaza discursiv prin judecăţi de valoare si 
evaluări ale contracandidatilor. Efectul la nivel discursiv a fost acela că 
în talk show-uri atacurile politice au fost construite în doi paşi (ca în 
exemplul 17 — Blaga pleacă de la o observaţie generală si apoi lansează 
o judecată de valoare, mobilizând o strategie de personalizare a respon- 
sabilitatii politice — vinovatul pentru faptul că „România e blocată” este 
Victor Ponta). Strategiile de atac folosite de candidaţi vor fi aprofundate 
într-o secţiune ulterioară. 


Exemplul 1 7. Oamenii o duc foarte greu, nu au locuri de muncă, astea sunt 
problemele oamenilor, iar tara este blocată. Si Ponta a blocat România” (cons- 
tatare, judecată de valoare — Vasile Blaga, Romania TV). 


Practicile jurnalistice identificate prin analiza de dispozitiv indică o re- 
definire a contractului de comunicare al talk-show-urilor. In emisiunile televizate, 

pe lângă politicieni sunt invitaţi jurnalişti angajaţi ai postului sau 
jurnalişti cu rolul de invitaţi permanenţi, care discută alături de mode- 
rator şi oamenii politici evenimentele de conjunctură electorală. S-a con- 
turat o nouă strategie de dezbatere care a transformat talk-show-urile în 
aşa-numite discuţii de grup structurate în jurul unei teme specifice 
(Patrona, 2012). Acest tip de discuţie presupune (a) interacţiunea 
reprezentanţilor mai multor partide, (b) interacţiunea între reprezen- 
tantii mai multor categorii profesionale cu moderatorii emisiunii, pre- 
cum şi (c) cu o serie de jurnaliști cu rolul de analisti/comentatori ai 
temelor discutate (Patrona, 2012, p. 147). În timpul emisiunii, mode- 
ratorul nu numai că discută cu politicienii pentru a dezbate subiectele 
de pe agenda zilei, dar de asemenea interacționează cu colegii jurnaliști, 
care sunt invitaţi pentru a analiza temele și evenimentele discutate. 


Personalizarea prin strategii de enuntare specifice 


Personalizarea comunicării politice pe Facebook şi în talk-show-uri este 
de asemenea un efect al strategiilor discursive şi comportamentelor de 
enuntare folosite de actorii politici si de jurnalişti. Un astfel de compor- 
tament de enuntare este confesiunea, folosită strategic de actorii politici cu 
scopul accentuării dimensiunii personale /umane a discursului politic. În 
campania electorală 2012 această practică a fost utilizată în principal de 
Victor Ponta, Daniel Constantin si Mihai-Răzvan Ungureanu. 


Exemplul 18: „A fost ziua de 1 decembrie pe care eu am trăit-o la intensitatea 
cea mai mare în cei 40 de ani de viaţă. În primul rând pentru că am stat destul 
de mult cu toată familia, am fost la ziua naţională şi cu Andrei (n.n. fiul politi- 
cianului) si cu Irina (n.n. fiica politicianului), care a fost la prima defilare la 
Arcul de Triumf”. (confesiune, Victor Ponta, Facebook, 1 decembrie 2012) 


Exemplul 19: „Ultima dată când am fost la piaţă a fost în sezonul murăturilor, 
pentru a cumpăra toate cele necesare. Azi, pentru prima dată după multe 
săptămâni, mi-am petrecut dimineaţa de sâmbătă la piaţă. Mai precis, în 
Piaţa Mioriţa din Arad. Am cumpărat pâine de vatră, miez de nucă şi ridichi, 
toate de la producători locali”. (confesiune, Mihai-Răzvan Ungureanu, Face- 
book, 17 noiembrie 2012) 


Exemplul 20: În urmă cu opt ani eram doar un tânăr care voia să facă politică 
şi pe care oamenii de aici, din Târgu-Jiu si din Gorj, l-au ajutat să ajungă pen- 
tru prima dată deputat. (confesiune, Victor Ponta, Facebook, 15 noiembrie 2012) 
Exemplul 21: În această dimineaţă, copiii mei s-au bucurat de cadourile găsite 
in ghetute. Sper ca si voi să aveţi parte de bucurii in această zi, alături de toţi 


cei care poartă numele Nicolae. (confesiune, Daniel Constantin, Facebook, 6 
decembrie 2012) 

În primul exemplu, Victor Ponta apelează la un discurs emoţional în 
legătură cu experienţele trăite cu ocazia zilei naţionale. Candidatul se 
plasează în postura cetăţeanului obişnuit, apreciind momentele petre- 
cute alături de familie cu ocazia unei sărbători cu încărcătură simbolică 
pentru electoratul din România. Ponta continuă tonul confesiv în exem- 
plul 20, unde atribuie succesul său politic susţinerii din partea alegăto- 
rilor din Gorj. Politicianul creează astfel un efect de proximitate si 
complicitate că alegătorii. Mihai-Răzvan Ungureanu, invocă în exemplul 
19 un ritual domestic menit a-l prezenta ca „om obişnuit” — probabil o 
strategie de repozitionare comunicationala în contextul controverselor 
pe tema cheltuielilor guvernului pe care l-a condus în primăvara lui 
2012. Politicianul apelează la un tip de discurs popular pentru a reduce 
distanţa psihologică dintre el şi alegători. Prin toate strategiile enume- 
rate, politicienii promovează așa-numitul tip de politică a similarităţii, dez- 
voltat în secţiunile anterioare. 

În cadrul talk-show-urilor, confesiunile sau referirile la viata personală, 
de familie sau la preferinţele oamenilor politici sunt sporadice. Victor 
Ponta este singurul politician care a adus discuţia în sfera personală, în 
cadrul unei ediţii a emisiunii Ultima oră, difuzată de postul România TV. 
El reiterează astfel un mesaj promovat şi pe pagina sa Facebook. Confe- 
siunea este făcută după ce politicianul se repozitioneaza discursiv fata 
de întrebarea jurnalistului. 


Exemplul 22: „Domnul Striblea, dati-mi doar un minut si vă răspund si la in- 
trebare. A fost ziua de 1 decembrie pe care eu am trăit-o să zic cu intensi- 
tatea cea mai mare în cei 40 de ani de viaţă. În primul rând, pentru că am 
stat destul de mult timp cu toată familia. Am fost pentru prima dată la ziua 
de 1 decembrie şi cu Andrei (n.n. fiul politicianului) cu care mai fusesem, 
dar și cu Irina (n.n. fiica politicianului). Irina a fost pentru prima dată la de- 
filare. A vrut să o vadă pe fetiţa care merge pe cal şi pe care o văzuse la un 
alt post”. (confesiune, Victor Ponta, Ultima oră, Romania TV) 


O altă strategie de personalizare este exprimarea aprecierii faţă de 
susținerea primită din partea alegătorilor. În acest sens, candidaţii ac- 
centuează relaţia de complicitate cu alegătorii, care nu sunt trataţi ca 
simpli martori la campania electorală, ci sunt parteneri ai politicianului 
în actul politic. Alegătorii sunt cei care validează legitimitatea de care 
se bucură politicianul si cei pentru care sunt concepute strategiile de re- 
construcţie a României. 


Exemplul 23: Vreau să vă mulţumesc pentru cei 8 ani pe care i-am petrecut 
împreună şi vreau să vă asigur că mă gândesc la un singur lucru: cum să facem 

în viitor să fiţi mai mândri de mine şi să vă aduc mai multă cinste, în toate 
poziţiile publice pe care le voi avea. (apreciere, Victor Ponta, Facebook, 
9 noiembrie 2012) 

Exemplul 24: Dragii mei, avem 1000 de like-uri pe pagina “Întreabă pe MRU”! 
Vă mulţumesc pentru curiozitate si pentru încredere! (apreciere, Mihai-Răzvan 
Ungureanu, Facebook, 25 noiembrie 2012) 


Exemplul 25: 4. Vă mulţumesc ca m-ati încărcat cu energie pozitivă, chiar daca 
multi dintre cei cu care am stat de vorbă aveati o situaţie grea! Vă mulţumesc 
pentru susţinerea şi îmbărbătarea care am primit-o din partea dumneavoas- 
tră! (apreciere, Aurelian Pavelescu, Facebook, 6 decembrie 2012) 


Prin intermediul acestor strategii de enuntare, politicianul se prezin- 
tă deopotrivă ca profesionist şi om obișnuit, relevând aspecte care ţin 
de viata personală sau de familie si exprimându-și recunoştinţa fata de 
sprijinul primit din partea alegătorilor. O astfel de strategie de comuni- 
care poate genera un efect de autenticitate a mesajului politic, supri- 
mând distanţa socială dintre alegători şi candidaţi. 


Mobilizarea emoţiilor în construcţia discursului politic 


Subsumate strategiilor de personalizare a discursului politic sunt şi 
strategiile de mobilizare a emoţiilor prin intermediul discursului. În 
acest sens, politicienii au apelat la comportamente de enuntare precum 
promisiunea şi obligația pentru a mobiliza sentimente de speranţă şi în- 
credere în rândul alegătorilor sau pentru a construi culpabili. Prin in- 
termediul promisiunii, politicienii îşi fac un obiectiv din soluţionarea — 
aproape miraculoasă — a problemelor cu care se confruntă cetăţenii si 
din reprezentarea interesului acestora. În același timp, ei isi asigură 
alegătorii că au forţa necesară pentru a rezolva problemele din societa- 
te chiar daca situaţiile sunt constrângătoare. 


Exemplul 26: Cele trei priorităţi: repararea nedreptatilor comise de fosta pu- 
tere (știți foarte bine câte spitale s-au desfiinţat, câte şcoli, câte pensii s-au 
impozitat), relansarea economică prin măsuri concrete care să creeze locuri 
de muncă şi pedepsirea celor care au încălcat legea. (promisiune, Victor Ponta, 
Facebook, 4 decembrie 2012) 


Exemplul 27. România puternică are nevoie de conducători puternici. Româ- 
nia puternică are nevoie de conducători capabili să preia asupra lor suferinţa, 
aspiraţiile, dorinţele, neliniştile tuturor compatriotilor lor şi asta nu este uşor. 
(obligaţie, Crin Antonescu, Facebook, 1 decembrie 2012) 


Exemplul 28: Avem împreună o treabă de făcut pentru România, avem de făcut 
aşa cum o spunem, ne angajam în această campanie cu o Românie puternică. 
O vom face. O vom face noi împreună cu toţi românii pentru toţi românii. 
(promisiune, Crin Antonescu, Facebook, 9 decembrie 2012) 

Exemplul 29; România nu poate să-și peticească viitorul, România are nevoie 
de o viziune politică externă şi are nevoie de lideri care să o conducă. (obli- 
gatie, Mihai-Răzvan Ungureanu, Facebook, 2 noiembrie 2012) 


Exemplul 30: Combinatul trebuie salvat, altfel, viaţa în judeţul Vâlcea va de- 
veni imposibilă! (obligaţie, Aurelian Pavelescu, Facebook, 6 decembrie 2012) 


Mobilizarea emoţiilor se manifestă şi în contextul participării sau al 
evocării unor evenimente cu o puternică încărcătură simbolică pentru 
alegătorii din România, cum ar fi sărbătorile religioase sau ziua naţională. 


Exemplul 31: Dragi români, astăzi este ziua ţării noastre. Să-i dorim „La multi 
ani!“ si să-i daruim, aşa cum facem la sărbători, cât mai mult din dragostea 
noastră, din energia noastră, din speranţele noastre şi din viitorul nostru”. 
(Crin Antonescu, Facebook, 1 decembrie 2012) 


Exemplul 32: În această Sfântă zi să ne rugăm fiecare Sfântului Nicolae, nu 
doar pentru micile binefaceri de zi cu zi, ci şi pentru marile minuni de care 
avem nevoie ca naţiune. La mulţi ani celor care își serbează azi onomastica! Să 
vă bucurati de zile senine si fericite în Postul Crăciunului, iar binecuvântarea 
Domnului să vă umple sufletul în fiecare zi! (Mihai-Răzvan Ungureanu, 
Facebook, 6 decembrie 2012) 


Exemplul 33: Pentru fiecare dintre noi, 6 decembrie este în primul rând o săr- 
bătoare a copiilor. Pentru mine, e o zi cu atât mai specială pentru că tatăl 
meu se numea Nicolae şi de aceea, mereu în copilăria mea, strălucirea aces- 
tei zile era mai puternică. Sper ca toţi copiii să aibă o zi plină de bucurii si 
cadouri meritate! La mulţi ani tuturor celor care poartă acest nume! (Victor 
Ponta, Facebook, 6 decembrie 2012) 


Exemplul 34: Pentru mine, ca ardelean, ziua Marii Uniri de la Alba Iulia are o 
rezonanţă aparte. Am crescut si am fost educat în spiritul demnităţii nationale 
moştenit de la marii ardeleni ai mişcării nationale române. Tradiţia naţională 
a rămas peste tot în comunităţile transilvane o realitate cotidiană şi un senti- 
ment comun. De ziua naţională le urez celor de acasă, din Transilvania, si tu- 
turor românilor deopotrivă o Românie demnă și activă între statele membre 
ale UE. (Vasile Blaga, Facebook, 1 decembrie 2012) 


Referirile la convingerile religioase sau la sărbătorile religioase au de 
asemenea un rol important, în mobilizarea emoţiilor, Biserica Ortodoxă 
fiind considerată un simbol al identităţii româneşti (Schifirnet, 2013). 
Efectul urmărit este transferul de notorietate şi capital pozitiv de ima- 
gine asupra politicianului. O astfel de practică nu a fost identificată în 
cadrul talk-show-urilor, unde dezbaterile au gravitat, de regulă, în jurul 
subiectelor de conjunctură electorală, şi, într-o mai mică măsură, în ju- 
rul temelor de agendă electorală. 

V. Campania negativă pe Facebook şi în sfera televizuală: 
o analiză comparativă 


Rezultatele analizei de dispozitiv aplicată pe paginile Facebook ale 
politicienilor şi asupra talk-show-urilor politice indică existenţa unor 
practici de comunicare negativă, cu valenţe conflictuale. 


Strategii de demarcare fata de contracandidati 


Discursul negativ pe Facebook s-a manifestat prin strategii de demar- 
care fata de contracandidati cu scopul legitimării ofertei politice si de 
consolidare a poziţiei de putere şi cunoaştere a omului politic în raport 
cu adversarul. Strategiile de demarcare au fost construite, de regula, în 
doi paşi, de exemplu, prin combinarea a două sau mai multe strategii 
de enuntare: 


Exemplul 35: Azi, mai puţină campanie şi mai multă şcoală: doi dintre doc- 
toranzii mei își susțin lucrările si sunt lângă ei. Ca profesor şi conducător al 
unor lucrări de doctorat, ştiu câtă muncă stă în spatele acestor teze. Docto- 
ranzii mei au muncit ani de zile pentru aceste lucrări, spre deosebire de alţii 
care şi-au obţinut titlurile prin plagiat. Uitându-mă la ei, realizez că un doc- 
torat înseamnă, totuşi, foarte mult. România are încă viitor” (confesiune, jude- 
cată de valoare, Mihai-Răzvan Ungureanu, Facebook, 29 noiembrie 2012). 


În cazul primului exemplu, Mihai-Răzvan Ungureanu isi începe 
mesajul printr-o confesiune, conferind discursului o notă emoţională si de 
autenticitate. El se plasează pe o poziţie de putere în raport cu susţinătorii, 
dar si cu personajul politic pe care îl atacă în mod indirect, Victor Ponta — 
politician care s-a aflat la vremea respectivă în centrul unui scandal de pla- 
giat în legătură cu teza sa de doctorat. Într-o a doua mișcare, politicianul 
se legitimează ca instanţă ce are autoritatea şi cunoaşterea necesară pen- 
tru a face judecăţi de valoare şi a evalua efortul necesar unei teze de doc- 
torat în raport cu persoanele care obţin titlul de doctor prin fraudă. Atacul 
îndreptat împotriva lui Victor Ponta este însă indirect si formulat sub for- 
ma unei confesiuni care generează un efect de complicitate între candidat 
și cei cu care interacționează. În final, acesta îşi creează imaginea unui li- 
der onest prin comparaţie cu opozantii săi politici, militând pentru pro- 
movarea corectitudinii în politica şi societatea românească. 


Exemplul 36: „Am învăţat din acele greşeli (din 2008, cand PSD şi PNL tre- 
buiau să guverneze împreună). Vă rog pe toţi să transmiteti mai departe către 
militantii nostri, către votantii nostri că nu există nimic din ce face domnul 
Băsescu sau PDL să ne despartă” (confesiune, injonctiune, Victor Ponta, Face- 
book, 24 noiembrie 2012). 

În cel de-al doilea exemplu, prin confesiune Victor Ponta mizează pe 
crearea unui sentiment de empatie între el şi public, ca urmare a fap- 
tului că îşi recunoaşte o serie de greşeli mai vechi. Confesiunea este ur- 
mată de un apel mobilizator şi de o confirmare a viabilitatii alianţei 
politice din care face parte. Ponta răspunde astfel contradiscursurilor 
mediatice şi din mediul online care discutau lipsa de durabilitate a Uni- 
unii Social Liberale. Victor Ponta recontextualizează tematica acestor dis- 
cursuri transformând atacurile adversarilor politici într-o oportunitate 
de a discuta „deschis” cu alegătorii, de a-şi asuma erorile si de a reintari 
încrederea sa şi a susținătorilor săi în familia politică din care face parte. 
El îşi consolidează astfel statutul de lider al guvernului si de reprezen- 
tant legitim al alegătorilor. 


Exemplul 37. Nu comentez modul de exprimare (n.n. al preşedintelui), dar 
faptul că spune lucrurilor pe nume eu cred că ajută pentru că situaţia în 
tara... Eu umblu pe teren am fost în Timiș, am fost şi în Dâmboviţa. Situaţia 
este uneori departe de ceea ce se vede uneori la televizor. Oamenii o duc 
foarte greu, nu au locuri de muncă, astea sunt problemele oamenilor, iar ţara 
este blocată. $i Ponta a blocat România (delimitare, confesiune, constatare, jude- 
cată de valoare — Vasile Blaga, România TV). 


Practica atacului politic în doi paşi este cultivată şi în emisiunile tele- 
vizate. În exemplul de mai sus, Vasile Blaga, invitat al emisiunii „Ultima 
oră” la postul de televiziune Romania TV, se delimitează de tematica pro- 
pusă de jurnalişti — o serie de declaraţii controversate ale preşedintelui 
Traian Basescu — şi relansează dezbaterea recurgand la confesiuni şi cons- 
tatări. Politicianul introduce o situaţie dată (constatarea că românii tră- 
iesc în condiţii dificile) si îl atacă pe principalul adversar politic, 
prim-ministrul Victor Ponta care este găsit responsabil de situaţia difi- 
cilă in care trăiesc românii. Blaga se repozitioneaza apoi printr-o confe- 
siune referitoare la modul — autentic — în care înţelege să acţioneze ca 
politician (îşi conturează imaginea unui lider, reprezentant legitim al 
românilor, care poate face abstracţie de pseudo-evenimentele de pe sce- 
na politică şi care cunoaşte adevăratele probleme ale românilor). În acest 
context, discuţiile pe alte teme par să îşi piardă din importanţă. 

Alte exemple de strategii de atac care combină două sau mai multe 
comportamente de enuntare, generând delimitarea candidaţilor de ad- 
versarii lor politici sunt următoarele: 


Exemplul 38: Fiecare măsură din programul economic ARD are acoperire în 


cifre, spre deosebire de programul USL care e o colecţie de promisiuni dema- 
gogice (afirmaţie, judecată de valoare, Vasile Blaga, Facebook, 19 noiembrie 2012). 

Exemplu 39: Oltchim trebuie salvat! Problema nu se va rezolva însă dacă nu 
se va renunţa la populismul criminal al lui Ponta şi Antonescu. Ei au închis 
Oltchimul distrugând şansele unei privatizări corecte (obligaţie, judecată de va- 
loare, Aurelian Pavelescu, Facebook, 13 noiembrie 2012). 


În exemplul 38, Blaga pleacă de la o afirmaţie menită a prezenta 
obiectiv validitatea programului politic ARD. Politicianul mobilizează în 
acest sens un discurs de tip expert. Prin comparaţie, programul politic 
al adversarilor face obiectul unei judecăţi de valoare — este „demagogic” 
si lipsit de legitimitate. În exemplul 39, asistăm la o nouă strategie de 
personalizare a răspunderii politice — Victor Ponta şi Crin Antonescu 
sunt politicienii făcuţi responsabili de falimentul combinatului 
OLTCHIM. Observăm, prin urmare o întrepătrundere la nivelul dis- 
cursului personal şi al celui negativ. 

Campania negativă pe Facebook şi în talk-show-uri include şi o serie 
de strategii de atac orientate în mod explicit asupra adversarilor politici, 
prin comportamente de enuntare precum judecata de valoare, interpelarea 
şi avertismentul. Negativitatea se manifesta mai ales la nivel de discurs si 
nu este rezultatul unor strategii emergente de comunicare (este relevan- 
tă în acest sens campania prezidenţială din 2004 când candidatul Traian 
Băsescu a mobilizat alegătorii să contribuie cu mesaje negative în cam- 
panie — mesaje care erau ulterior publicate online pe site-ul candidatu- 
lui). În exemplele oferite, candidaţii evaluează acţiunile adversarilor 
politici, îi interpelează, lansează avertismente. 


Exemplul 40: DI. Victor Ponta călătoreşte mult între Antena3, RTV, Realitatea 
TV si mitingurile la care minte prin rotaţie judeţele ţării. E un traseu de dema- 
gog. Dl. Prim Ministru ar trebui să se prezinte acolo unde oamenii au nevoie 
de soluţii. (judecată de valoare, Vasile Blaga, Facebook, 27 noiembrie 2012) 


Exemplul 41: (...) am moştenit un dezastru în ceea ce priveşte utilizarea fon- 
durilor europene (n.n. de la guvernarile PDL) si am reuşit în 6 luni să în- 
dreptăm o parte semnificativă a lor. (judecată de valoare, Victor Ponta, 
Facebook, 19 noiembrie 2012) 


Exemplul 42: Ieri Traian Băsescu aflat ilegitim în postura legală de preşedinte 
al României a făcut niște afirmaţii: El după cum era de așteptat a intrat în 
campania electorală şi a făcut declaraţii iresponsabile de maximă gravitate. 
(judecată de valoare, Crin Antonescu, Facebook, 13 noiembrie 2012) 


Exemplul 45: Cu ajutorul acestei campanii mincinoase, romanii pot vedea cum 
sunteţi de fapt: josnici. (judecată de valoare, Mihai-Răzvan Ungureanu, Face- 
book, 7 decembrie 2012) 


Exemplul 44: Vreau sa văd reacţia fată de cazurile de plagiat a acelor politi- 
cieni care au semnat în 2008 Pactul pentru Educaţie, act care se angaja la 

modernizarea sistemului de învățământ românesc prin stricta aplicare a 
Legii”. (interpelare, Mihai-Răzvan Ungureanu, Facebook, 3 decembrie 2012) 


Exemplul 45: Nu există negocieri aici, avem un vot în spate si dacă presedin- 
tele nu respectă acest vot fără niciun fel de ezitare se produce suspendarea 
preşedintelui. (avertisment, Crin Antonescu, Facebook, 6 decembrie 2012) 


Exemplul 46: Dacă dl. Traian Băsescu încalcă opţiunea alegătorilor, nu avem 
decât două posibilităţi: fie le explicăm, domnilor v-am cerut degeaba să ne 
votaţi, noi nu avem ce să facem, nu vrea dl. Băsescu. Sau a doua, să-l suspendăm 
din nou pe Traian Băsescu. (avertisment, Crin Antonescu, Romania TV) 


Exemplul 47. În ochii mei dl. Ponta nu are absolut nicio credibilitate. Felul 
în care foloseşte limbajul dublu este evident. Într-un fel vorbeşte pentru pu- 
blicatiile din exterior, în altul pentru presa din România. (judecată de valoare, 
Mihai-Răzvan Ungureanu, Romania TV) 


Prin intermediul acestor comportamente de enuntare oamenii politi- 
ci se plasează pe o poziţie de putere în raport cu adversarii politici, căro- 
ra le cer explicaţii pentru o serie de acţiuni de care îi găsesc responsabili. 
Candidaţii care apelează la aceste strategii de atac se poziţionează ca 
având legitimitatea de a evalua acţiunea clasei politice, dar şi cunoașterea 
necesară pentru soluţionarea problemelor semnalate. Pe lângă inter- 
pelare şi avertisment candidaţii utilizează frecvent declaraţii şi afirmaţii ca 
strategii de atac la adresa adversarilor. 


Exemplul 48: Ne-am ţinut de cuvânt — am dat banii înapoi pensionarilor, am 
mărit subventiile pentru agricultură, am stimulat creşterea economică, am 
început să redeschidem spitalele, am oprit jaful băieţilor deştepţi. (declaraţie, 
Victor Ponta, Facebook, 4 decembrie 2012) 


Exemplul 49: Funcţia de Prim-ministru, din România și din orice altă ţară, nu 
este acordată în baza unui concurs de «miss sau mister», nici în baza unei se- 
lecţii de oferte. Adică preşedintele nu se uită aşa prin ţară şi zice «îmi place 
de unul sau altul». Funcţia de prim-ministru, peste tot, se acordă în baza u- 
nei prevederi constituţionale — cine are majoritatea numeşte premierul. (afir- 
matie, Victor Ponta, Facebook, 7 decembrie 2012) 


Exemplul 50: Exemplul daca dl Traian Basescu incalca optiunea alegatorilor 
(n.n. in ceea ce priveste numirea primului ministru), nu avem decat doua 
posibilităţi. Fie le explicăm: domnilor v-am cerut degeaba să ne votaţi, noi 
nu avem ce să facem, nu vrea dl. Băsescu. Sau a doua, să-l suspendăm din 
nou pe Traian Băsescu. Nimeni nu doreşte această suspendare. Noi dorim 
să obţinem această majoritate şi dacă o vom obţine, să lucrăm cu ea, să avem 
o majoritate parlamentară, un guvern puternic care să ia nişte măsuri. (aver- 
tisment, afirmaţie, exprimarea voinţei, Crin Antonescu, Ultima ora, România TV) 

În cadrul talk-show-urilor, negativitatea este deopotrivă rezultatul 
modalităţii în care politicienii se raportează la adversarii lor, dar şi a fap- 
tului că jurnaliştii gestionează schimbul discursiv într-un mod specific, 
stabilind astfel un cadru de interacţiune. Nu în ultimul rând, negativi- 
tatea este întreţinută de ceilalți jurnalişti cu rolul de invitaţi permanenţi 
ai emisiunii sau analiști ai problemelor discutate. 


Exemplul 51: Preşedintele face ce a mai făcut si altă dată. La nivelul ăsta a 
ajuns, la nivelul ăsta este... (Crin Antonescu, Ultima oră, România TV) 


Exemplul 52: În ochii mei domnul Ponta nu are absolut nicio credibilitate, 
felul în care folosește limbajul dublu este evident. Într-un fel vorbeşte pen- 
tru publicaţiile din exterior, în altul pentru presa din România. (Mihai-Răz- 
van Ungureanu, Ultima oră, România TV) 


Exemplul 53: Vreau să vă povestesc pe scurt un incident de ieri seară, acelaşi 
purtător de cuvânt de la Cotroceni a intrat aici în emisiune total nepregătit, 
dar să ne spună că noi nu ne facem treaba. Atunci, mă întreb eu, de ce îl 
plătesc din banii mei pe acel purtător de cuvânt? De ce îl plătesc pe domnul 
Lăzăroiu? Care este logica pentru care aceşti oameni nici măcar nu își cunosc 
fişa postului? (moderator, Realitatea la raport, Realitatea TV) 

Exemplu 54. Nu, acum, eu vreau sa vă întreb ceva. Cineva, fin cunoscător al 
guvernării, m-a spus că din băuturile astea în cantităţi industriale pe care le 
lua... Unguent (n.n. fostul prim-ministru Mihai-Răzvan Ungureanu), parte 
plecau la Cotroceni. (moderator, Sinteza zilei, Antena 3) 


Moderatorii emisiunilor îşi asumă puncte de vedere, construiesc 
judecăţi de valoare şi interpelează politicienii în legătură cu acţiunile şi 
declaraţiile lor. Ca tendinţă, ei isi atribuie deopotrivă rolul de animatori si 
mediatori ai dezbaterii, alimentând un tip de discurs conflictual. O practică 
frecvent folosită este aceea prin care moderatorii interacționează nu nu- 
mai cu invitaţii din sfera politică pentru a dezbate temele de agendă elec- 
torală, ci şi cu alţi jurnaliști angajaţi ai trustului, prezenţi în emisiune 
(rezultă un efect de discurs specific: postul de televiziune ca actor media- 
tic). Aceşti jurnalişti contribuie, la rândul lor, la reproducerea cadrului con- 
flictual instituit prin contractul de comunicare al talk-show-ului. Unii 
autori explică implicarea mai mult sau mai puţin partinică a jurnaliștilor 
în talk-show-uri din perspectiva modului în care jurnaliștii îşi definesc rolul 
în relaţia cu sfera politică şi cu publicul. Astfel, prin asumarea unui rol 
angajant, ei ar semnala faptul că tratează cu responsabilitate subiectele dis- 
cutate (Vraga et al., 2012, p. 6). De exemplu, jurnaliştii performează rolul 
de evaluatori, enuntand judecăţi de valoare şi interpelări. Procesul poli- 
tic, acţiunile guvernantilor sau ale politicienilor din opoziţie, declaraţiile 

politice in general sunt analizate şi comentate împreună cu alti jurnaliști 
angajaţi ai aceluiaşi trust, oameni politici din tabere rivale şi specialiști în 
comunicare politică sau analiști. 

Examinând comparativ negativitatea la nivelul comunicării politice on- 
line şi în sfera jurnalismului politic televizual, se observă forme distincte 
de manifestare. În ceea ce priveşte mijloacele de comunicare deţinute de 
politicieni (asa cum sunt paginile Facebook), negativitatea este o strate- 
gie asumată de politician şi o resursă de comunicare electorală necesară 
pentru poziţionarea sa în raport cu adversarii politici. În mediul televizual, 
negativitatea este, pe de-o parte, rezultatul modului în care jurnaliștii sta- 
bilesc şi încadrează temele de discuţie şi, pe de altă parte, un efect al strate- 
giei de comunicare a politicianului. Merită subliniat că nu de puţine ori 
în talk show-urile televizate negativitatea se manifestă mai puternic decât 
pe paginile Facebook ale politicienilor, fiind alimentată de atitudinea jur- 
nalistilor, aflaţi într-o continuă ofensivă fata de politicienii invitaţi în emi- 
siune. Totodată, negativitatea in talk-show-urile politice este rezultatul 
afilierii politice a postului de televiziune (sunt cazuri în care jurnaliștii in- 
tră în conflict cu politicienii invitaţi în emisiune şi care nu aparţin fami- 
liei politice pe care postul de televiziune o susţine). 


VI. Construcţia interactivă a dispozitivului Facebook. 
Spre un model web 1.5 al comunicării 


În cele ce urmează vor fi discutate aspecte ce ţin de construcţia strate- 
gică a dispozitivelor Facebook si a talk-show-urilor politice din perspecti- 
va implicării alegătorilor în dezbaterile electorale sau din perspectiva 
mobilizării în vederea participării la vot. Analizând practicile de inte- 
ractiune dintre candidat si utilizatorii Facebook, rezultatele analizei de dis- 
pozitiv arată că potenţialul web 2.0 al Facebook a fost exploatat parţial. 
Mihai-Răzvan Ungureanu a fost singurul politician care a intrat în dialog 
cu susţinătorii săi în timp real. Victor Ponta sau Vasile Blaga au recurs la 
practici similare. La nivelul dispozitivului Facebook al lui Victor Ponta in- 
vitatiile la dezbateri au fost însă rare, iar în cazul lui Blaga comunicarea 
pe Facebook în timpul campaniei a fost redusă, comunicarea cu alegătorii 
fiind redirectionata spre alte platforme (site personal, site-ul de partid, 
paginile de Facebook ale partidului şi ale alianţei politice din care făcea 
parte). Candidaţi precum Daniel Constantin sau Aurelian Pavelescu isi 
concep pagina ca un spaţiu deschis — vizitatorii pot publica propriile 
mesaje, pe lângă cele ale politicianului. O astfel de strategie nu este însă 


186 


Inovare şi normalizare în discursul politic online 


eficientă pentru dimensiunea interactivă a paginii decât în măsura în 
care politicienii răspund mesajelor publicate de alegători, se angajează 
în dezbateri. Răspunsurile politicienilor sunt însă puţine iar conţinutul 
publicat de vizitatori nu este mereu relevant pentru campania electorală. 
Victor Ponta si Crin Antonescu au invitat susţinătorii să distribuie mate- 
riale de campanie online (logo-uri, imagini, bannere, insigne) pe pro- 
priile pagini Facebook. Interacțiunea directă cu alegătorii pe Facebook 
a fost însă scăzută, candidaţii preferând interacţiunea directă în cadrul 
evenimentelor de campanie. 

În ceea ce priveşte funcţiile tehnologice activate de politicieni pe Face- 
book, pentru a genera un cadru de interacţiune, oamenii politici dis- 
tribuie text, fotografii, videoclipuri sau colaje de text şi imagine care 
ilustrează mesajele de campanie. Toate aceste instrumente de comuni- 
care sunt utilizate în special pentru a promova acţiunile de campanie ale 
politicienilor „aici şi acum”, cu referinţe minimale la arhiva discursivă a 
politicianului. Fotografiile care îi prezintă pe oamenii politici în mijlocul 
susținătorilor sunt folosite pentru a genera sentimentul de apartenenţă 
la un grup cu așteptări și interese comune. Pe de altă parte, prin aceste 
fotografii omul politic își reiterează legitimitatea si susținerea sa de către 
alegători. În egală măsură, fotografiile şi videoclipurile sunt destinate in- 
formării susținătorilor care nu au putut fi prezenţi la eveniment. 

Acţiunile, opiniile, fotografiile și discursurile omului politic sunt sto- 
cate pe Facebook, eliminând astfel condiţia ca susţinătorii să fie prezenţi 
fizic la toate evenimentele organizate offline. Alegătorul îl poate urmări 
pe omul politic peste tot unde merge, este la curent cu declaraţiile sale, 
îi cunoaşte preferinţele şi experienţele personale, viaţa de familie, dar 
fara a-l fi întâlnit niciodată în persoană. Interacțiunea online cu alega- 
torii se limitează la o comunicare predominant uni-directionala la care 
se adaugă invitaţii ocazionale la dezbateri, adresate susținătorilor. Unii 
autori definesc acest tip de comunicare ca aparţinând unui model de 
tipul web 1.5 (Jackson & Lilleker, 2009). Din dorinţa de a nu pierde con- 
trolul asupra comunicării, politicienii își limitează interacţiunea directă 
cu alegătorii. Cu toate acestea, comunicarea de tip web 1.5 nu se con- 
funda cu comunicarea uni-directionala. Utilizatorii au în continuare po- 
sibilitatea de a comenta, aprecia sau disemina mesajele politicienilor, dar 
interacţiunea directă dintre politicieni şi alegători este limitată. 

În cazul emisiunilor televizate, interacţiunea cu alegătorii a fost mi- 
nimă ca urmare a modului în care au fost concepute dispozitivele de me- 
diatizare şi în general politicile de mediatizare. O practică răspândită 
constă în invitarea telespectatorilor să trimită întrebări, materiale filmate 

sau opinii pe adresa de e-mail a emisiunii, pe blogul emisiunii sau pe 
pagina Facebook. Comunicarea online este astfel integrată în construcţia 
dispozitivului televizual. Cu toate acestea, în perioada analizată acest tip 
de comunicare a fost unul formal, intervenţiile telespectatorilor nefiind 
de fapt aduse în discuţie. În talk-show-urile analizate jurnaliştii for- 
mulează întrebările şi stabilesc cadrul de interacţiune ca reprezentanţi 
ai cetăţenilor, marcând la nivel de discurs faptul că problemele pe care 
le invocă sunt de interes public. Discursiv, cetăţeanul este prezent în emi- 
siune ca o instanță generică la care se raportează deopotrivă jurnaliștii şi 
politicienii, însă nu este obiectivat prin citarea unor întrebări concrete. 


Exemplul 55: Eu umblu pe teren, am fost în Timiş, am fost si în Dâmboviţa, 
situaţia este uneori departe de ceea ce se vede uneori la televizor. Oamenii 
o duc foarte greu, nu au locuri de muncă, astea sunt problemele oamenilor, 
iar tara este blocată. Si Ponta a blocat Romania. (Vasile Blaga, Ultima oră, 
România TV) 

Exemplul 56: Oamenii din tara asta au probleme, societatea are nişte pro- 
bleme, cu totul altele decât cuvintele pe care domnul Băsescu ni le adresează 
nouă sau sentimentele noastre între noi (...) În această campanie eu cel 
puţin am făcut extrem de puţine referiri la domnul Băsescu. Doar în ultimele 
zile, atunci când le-am spus oamenilor să nu fie descurajati şi să vină să voteze 
ce vor, să voteze pentru ca amenințările domnului Băsescu că votează degea- 
ba nu au niciun fel de bază, dar nu am vorbit de Băsescu. (Crin Antonescu, 
Ultima oră, România TV) 


Diversele strategii de interacţiune cu alegătorii au avut ca scop crearea 
unei legături cu aceştia şi au contribuit la conturarea unui discurs pola- 
rizat, de tipul noi versus ei. În ceea ce privește comunicarea pe Facebook, 
chiar si politicienii care nu au avut o strategie de interacţiune directă cu 
utilizatorii, au încercat să interacţioneze — minimal — prin intermediul fo- 
tografiilor si videoclipurilor. Pagina Facebook, ca spaţiu de comunicare 
deţinut de politician, permite interacţiunea cu alegătorii prin abordarea 
unor subiecte specifice — se redefineşte astfel contractul de comunicare politică 
şi electorală consacrat în sfera mediatică (contractul specific televiziunii sau 
presei scrise). În cazul talk show-urilor analizate, politicianul are oportu- 
nitati mai puţine de a se plasa în postura cetăţeanului obişnuit sau de a 
face referiri la evenimente /experienţe cu încărcătură simbolică. Acest lu- 
cru este îngrădit de viziunea editorială a jurnaliştilor, sau de specificul 
emisiunilor la care sunt invitaţi politicienii. Pe Facebook, politicianul se 
poate distanţa într-o anumită măsură de temele politice, publicând me- 
saje diversificate ca tipologie, de la mesaje cu încărcătură simbolică pen- 
tru electorat la mesaje de atac politic sau de promovare a calendarului 


188 


Inovare şi normalizare în discursul politic online 


politic al candidatului. Politicianul se adaptează partial la contractul de 
comunicare al Facebook, ce presupune identificarea unor puncte de in- 
teres comun cu interlocutorii — vorbeşte în timp real despre acţiunile sale, 
despre evenimentele la care participă, invocă experienţe personale sau 
cotidiene, dezvăluie detalii despre viata de familie. Ia naştere astfel o for- 
mă de comunicare politică hibridă, care îmbină specificul comunicării pro- 
priu-zis electorale (o comunicare angajantă şi asumată partinic) cu cel al 
comunicării informale, specifice reţelelor sociale de tipul Facebook. 


VII. Concluzii 


Rezultatele cercetării confirmă ipoteza normalizării comunicării politice 
la nivel discursiv. Pentru a interactiona cu alegătorii, candidaţii folosesc, 
în mare, același tip de discurs pe Facebook si în talk-show-uri, un dis- 
curs bazat pe atacuri sau informaţii din sfera vieţii private. Cu toate aces- 
tea, există unele diferenţe date de specificitatea fiecărui mediu de 
comunicare folosit. În timp ce pe Facebook, personalizarea comunicării 
evidenţiază mai degrabă comportamentul politicianului în campania 
electorală, în cadrul talk-show-urilor televizate, această tendinţă se ex- 
plică prin faptul că jurnaliştii se concentrează mai mult asupra perso- 
nalitatilor politice decât asupra instituţiilor sau partidelor; prin tendinţa 
de vedetizare a jurnaliştilor şi a moderatorilor şi, nu în ultimul rând, prin 
strategiile specifice de discurs din partea candidatului — un discurs pu- 
ternic asumat de natură a legitima imaginea unui om politic care poate 
acţiona si mai ales schimba starea de fapt — dificilă — a societăţii. 

Aceeaşi tendinţă se regăseşte şi în cazul strategiilor de comunicare 
negativă. Pe Facebook, negativitatea rezultă din modul în care politi- 
cienii se raportează la adversarii lor politici. Această tendinţă este însă 
un efect de discurs şi nu rezultatul unor acţiuni de campanie asumate, 
aşa cum s-a întâmplat în campania din 2004 pentru alegerile prezi- 
dentiale, când alegătorii au fost mobilizați de echipa de campanie a lui 
Traian Băsescu să îşi creeze propriile mesaje negative, care puteau fi 
încărcate pe site-ul de campanie al Alianţei Dreptate şi Adevăr. 

Nu în ultimul rând, datele studiului demonstrează că potenţialul web 
2.0 al Facebook a fost exploatat doar în parte în timpul campaniei pen- 
tru alegerile parlamentare din 2012. Facebook este folosit în special pen- 
tru dobândirea vizibilitatii electorale, dar mai putin pentru interacţiunea 
cu alegătorii. Politicienii preferă în general să păstreze controlul asupra 
comunicării şi se rezumă la a distribui mesaje pe Facebook, fără a se lansa 

în dezbateri cu vizitatori paginii, sau cu cei care comentează la mesajele 
lor. Prin urmare, comunicarea este mai puţin interactivă, păstrând un ca- 
racter unidirectional. Unii politicieni (Victor Ponta sau Crin Antonescu) au 
invitat suporterii să distribuie mesaje si materiale de campanie. Ungureanu 
a răspuns în timp real întrebărilor adresate pe pagina sa de Facebook. 
Cu toate acestea, astfel de practici web 2.0 au fost întrebuințate sporadic. 
Din perspectiva acestor rezultate, Facebook a fost asimilat ca resursă elec- 
torală în campania pentru alegerile parlamentare 2012, dar nu a fost 
folosit la potenţialul său tehnologic şi simbolic. 

În ceea ce priveşte construcţia strategică a Facebook si a talk-show- 
urilor ca dispozitive de comunicare electorală, rezultatele prezentului 
studiu relevă că cele două tipuri de dispozitive sunt resurse comple- 
mentare pentru omul politic. În sfera televizuală politicienii se poziti- 
onează în raport cu cele mai importante teme de conjunctură electorală 
selectate de jurnaliști. Pe de altă parte, ei au uneori oportunitatea (desi 
limitată de afilierea politică a posturilor de televiziune) de a-şi impune 
propriile teme pe agenda de dezbateri. Pe paginile Facebook, candidaţii 
au ocazia (a) să izoleze atribute ale unor teme lansate în sfera media- 
tică (o practică mai puţin folosită) şi (b) să propună teme de dezbatere 
complementare cu cele abordate în talk-show-uri. Nu în ultimul rând, 
Facebook este un mijloc de mediatizare a evenimentelor şi acţiunilor de 
campanie care nu sunt întotdeauna preluate de media (evenimente de 
campanie, informaţii din sfera personală, referiri la experienţe cu încăr- 
cătură simbolică). Din acest punct de vedere, Facebook devine în princi- 
pal o resursă de creştere a vizibilitatii electorale a candidatului. Caracterul 
strategic al comunicării şi accentul pe temele de conjunctură electorală 
reduc potenţialul de informare si problematizare al paginilor Facebook. 

VI. Concluzii. Reconfigurarea 
conceptului de profesionalizare a 
comunicării politice în era web 2.0 


În acest volum am propus un cadru de analiză a conceptului de pro- 
fesionalizare în contextul comunicării web 2.0. Demersul constă în iden- 
tificarea unor premise teoretice şi empirice pentru abordarea 
fenomenului profesionalizării comunicării politice din perspectiva 
transformării unor practici consacrate odată cu expansiunea noilor me- 
dia. Lucrarea se plasează pe linia teoriilor care abordează profesio- 
nalizarea ca un proces reflexiv (Lilleker & Negrine, 2002; Negrine et al., 
2007). Potrivit acestor teorii, practici definitorii pentru profesionalizare 
se reconfigurează în funcţie de mari transformări tehnologice, socio-eco- 
nomice și culturale ale comunicării politice. Plecând de la principalele 
dezbateri din literatura referitoare la profesionalizare, propun un mo- 
del de operationalizare a acestui concept din perspectiva a trei dimen- 
siuni: (a) profesionalizarea la nivel instrumental (reconfigurarea practicilor 
de interacţiune dintre politicieni si alegători, dintre politicieni şi mass- 
media, cu accent asupra globalizării şi americanizării comunicării 
politice); (b) profesionalizarea dezbaterii politice (aspecte etice în procese- 
le profesionalizării — în ce măsură diversele produse ale comunicării 
politico-mediatice constituie o resursă atât pentru oamenii politici cât 
şi pentru alegători); (c) profesionalizarea la nivel ocupational (crearea 
condiţiilor pentru apariţia unor noi profesii pe fondul dezvoltării unui 
imaginar social şi a unei culturi a expertizei). 

Demersul empiric investighează primele două dimensiuni ale profe- 
sionalizării, cu aplicaţie asupra sferei electorale. Mai exact, cercetarea pe 
care am derulat-o se întemeiază pe o abordare comparativă a comunicării 

electorale în mediul online si în mass-media, menită să evidentieze mă- 
sura în care reţelele sociale sunt integrate ca resurse de comunicare elec- 
torală în conceptul de campanie al politicienilor. Plecând de la acest 
obiectiv general, cercetarea introduce două dimensiuni de cercetare: (a) 
condiţiile de producere a agendei electorale, pentru a releva măsura în care reper- 
toriul tematic promovat de politicieni pe Facebook este complementar sau 
divergent în raport cu temele dezbătute în mass-media (în talk-show-urile 
politice); (b) strategiile de interacțiune dintre politicieni şi alegători în con- 
text electoral pe Facebook şi în cadrul talk-show-urilor. Rezultatele demer- 
sului empiric oferă o imagine a comunicării politice pe Facebook în 2012 
(cu rezerva că, având în vedere corpusul restrâns, acestea nu pot fi gene- 
ralizate) ce poate servi ca punct de referinţă şi de comparaţie pentru studii 
viitoare. Având în vedere că anul electoral 2012 este primul în care can- 
didatii pentru un post de parlamentar au început să folosească Facebook 
cu mai multă atenţie decât în trecut plasează această analiză într-un punct 
incipient în materie de practici cultivate. Fără a uita de faptul că Facebook 
a fost adoptat mai devreme în campaniile pentru alegerile prezidenţiale, 
nu putem trece totuşi cu vederea faptul că în anul 2012 candidaţii la 
alegerile parlamentare încă nu erau familiarizați cu specificul de utilizare 
al acestei reţele. 


Practici de utilizare a Facebook în 
campania electorală 2012 


Rezultatele cercetării relevă o serie de practici specifice de utilizare a 
Facebook în campania electorală pentru alegerile parlamentare din 2012: 
a. adoptarea Facebook cu mult timp înaintea campaniei electorale şi folosirea 
sa în perioada electorală predominant ca resursă de creştere a vizibilităţii 
politice şi/sau de ofensivă politică. Oamenii politici din această cate- 
gorie folosesc Facebook atât în campania electorală, cât şi înain- 
tea şi după încheierea ei. Ca atare, aceştia publică pe Facebook 
detalii despre acţiunile pregătitoare ale campaniei, sau speculează 
unele reglementări în ceea ce priveşte comunicarea televizuală în 
context electoral pentru a lansa mesaje de mobilizare a alegăto- 
rilor în ziua votului (de reţinut că legislaţia audio-vizuală nu per- 
mite politicienilor să lanseze mesaje electorale în ziua votului); 
b. adoptarea Facebook cu mult timp înaintea campaniei electorale 2012 şi uti- 
lizarea sa ca un apendice al campaniei din mass-media. Politicienii din 
această categorie au o comunicare constantă pe Facebook, dar cu o 

dinamică redusă (publică mesaje puţine) şi folosesc această reţea so- 
cială în special pentru a-și creşte vizibilitatea aparitiilor mediatice; 
c. adoptarea Facebook în preajma campaniei electorale 2012 şi utilizarea sa 
în mod formal — politicienii nu sunt încă familiarizați cu specificul 
comunicational al Facebook, motiv pentru care activitatea lor este 
redusă, iar mesajele publicate utilizează partial contractul de co- 
municare specific acestui mediu de comunicare. 
Ca o tendinţă generală, Facebook este utilizat pentru dezbaterea u- 
nor teme strategice, menite a spori capitalul pozitiv de imagine al can- 
didatului si a legitima o identitate electorală. 


Facebook, resursă de dezbatere a conjuncturii politice şi 
de promovare a evenimentelor de campanie 


Potrivit rezultatelor analizei de conținut, în perioada analizată: 

a. Repertoriile tematice online şi din mass-media au cunoscut o 
suprapunere parţială, fiind concentrate în principal pe dezbaterea 
temelor generate de conjunctura politică; 

b. Facebook a fost în principal un spaţiu de promovare a eveni- 
mentelor, care în mod obişnuit nu s-ar fi bucurat de atenţia mass- 
media, sau un spaţiu de dezbatere a temelor strategice pentru 
candidaţi (tema europeană, lipsa validității programelor politice 
ale adversarilor politici s.a.); 

c. Facebook a fost în același timp utilizat pentru promovarea apari- 
tiilor televizate ale politicianului, constituindu-se in mod deosebit 
într-o resursă de sporire a vizabilitati politice. 

Repertoriile tematice promovate de politicieni pe paginile de Face- 
book şi de jurnalişti şi politicieni în talk-show-urile televizate prezintă o 
convergență partială. Desi sunt urmărite aceleaşi aspecte tematice — se dis- 
cută teme generate de contextul electoral, se fac referiri la evenimente 
şi experienţe cu încărcătură simbolică pentru publicul român, sunt abor- 
date teme de agendă electorală si teme din sfera personală — paginile 
Facebook, ca mijloace de comunicare deţinute de candidaţi, au fost în 
special folosite pentru prezentarea evenimentelor de campanie, pro- 
movarea apariţiilor televizate ale candidatului sau pentru comunicarea 
unor mesaje mobilizatoare. 

Teme intens abordate în mass-media tradiţionale (declaraţii ale 
preşedintelui, declaraţii ale contracandidatilor) nu sunt reluate cu 
aceeaşi intensitate pe Facebook. Mai mult decât atât, teme lansate de 

candidaţii ARD în talk-show-urile politice cum ar fi posibilitatea fraudării 
alegerilor nu sunt discutate de aceiaşi politicieni pe paginile Facebook. 
De asemenea, tema desfășurării corecte a scrutinului, discutată de can- 
didatii USL pe Facebook, lipseşte din discursul aceloraşi politicieni in 
talk-show-urile televizate. În același timp, pe reţeaua socială analizată can- 
didatii adoptă teme din sfera personală, in timp ce în talk show-urile tele- 
vizate această tendinţă nu este la fel de des întâlnită. 

Temele referitoare la economie, administraţia internă, programul po- 
litic al candidatului — si în special cele de politică interna — au fost mai 
putin discutate pe Facebook. Dezbaterea pe aceste subiecte s-a păstrat 
la un nivel general, candidaţii preferând să lanseze angajamente elec- 
torale, fără a discuta strategii concrete de îndeplinire a lor. Un grad mai 
mare de atenţie a fost acordat însă temelor de politică externă — cum ar 
fi reprezentarea adecvată a intereselor României în Europa, poziţia 
României la Consiliul European de la Bruxelles pe tema alocării fon- 
durilor europene. Din acest punct de vedere, campania pentru alegerile 
parlamentare din 2012 fost una atipică, tema europeană având o 
frecvenţă mai mare în discursurile candidaţilor decât temele de politică 
internă. Acest lucru este explicat de contextul politic în care s-au 
desfăşurat alegerile parlamentare din 2012, în care atitudinile pro şi an- 
ti-europene ale liderilor politici români au constituit strategii de (de)le- 
gitimare. Facebook a fost transformat într-un jurnal de campanie, în care 
candidaţii îşi consemnează fiecare activitate / eveniment, arhivează înre- 
gistrări video ale discursurilor de campanie sau distribuie poze în care 
sunt înconjurați de susţinători. De asemenea, Facebook este un mijloc 
de umanizare a candidatului, acesta având ocazia să se raporteze la eveni- 
mente şi experienţe cu încărcătură simbolică pentru alegători. Facebook 
nu este însă o resursă de cultivare a dezbaterilor cu alegătorii. 

O componentă importantă a comunicării pe Facebook a vizat pro- 
movarea apariţiilor televizate ale candidaţilor. Această tendinţă, corelată cu 
aceea de diseminare în mediul online a declaraţiilor pe care candidaţii le- 
au susţinut în sfera mediatică şi cu prezentarea informaţiilor despre eveni- 
mentele electorale, indică faptul că mijloacele de campanie tradiţionale — 
televiziune, presă scrisă, mitinguri electorale — sunt în continuare mobi- 
lizate mai intens de către oamenii politici comparativ cu mediul online. De 
fapt, Facebook este folosit pentru a creşte vizibilitatea campaniei , traditionale”. 
Nu în ultimul rând, alegătorii au acces la o cunoaştere electorală limitată, 
ca urmare a faptului că oamenii politici izolează pe Facebook teme strate- 
gice care le pot aduce capital de imagine sau îi pot ajuta să se repozitioneze 
în raport cu adversarii politici şi discursurile dominante. Candidaţii nu 
aprofundează însă teme de platformă politică. 

Facebook din perspectiva ipotezei normalizării 
comunicării online 


Rezultatele cercetării relevă totodată o serie de tendinţe care justi- 
fică reevaluarea ipotezei normalizării comunicării politice online (în spe- 
cial la nivel instrumental si discursiv) în contextul emergentei web 2.0. 
Considerând normalizarea la nivel relational (reproducerea relaţiilor de 
putere dintre partidele mari şi partidele mici în ceea ce priveşte dife- 
rentele de vizibilitate politică si de resurse mobilizate), rezultatele cer- 
cetării indică faptul că politicienii de la partide mici au oportunitatea 
de a-i concura pe cei de la partide mari în materie de vizibilitate pe Face- 
book în măsura în care își concep o strategie de comunicare constantă. 
Acest aspect este limitat de cunoaşterea specificului acestui mijloc de co- 
municare si de resursele umane si materiale angajate de politician pen- 
tru gestionarea comunicării online. Ipoteza normalizării comunicării 
online la nivel relational trebuie investigată în continuare în cadrul un- 
or cercetări comparative mai ample. 

Ipoteza normalizării comunicării online la nivel instrumental (potri- 
vit căreia mijloacele de comunicare online au o interactivitate în conti- 
nuare redusă, desi acestea sunt tot mai avansate tehnologic) este partial 
contrazisă de studiul de fata. Utilizatorii pot lua parte la dezbateri ca ur- 
mare a unor elemente constitutive Facebook prin intermediul secţiunii 
de comentarii sau prin funcţii tehnologice specifice (like, îmi place/ share, 
distribuie). Politicienii completează aceste elemente, introduse de arhi- 
tectura Facebook, cu strategii de interactivitate particulare: sesiuni de în- 
trebare-răspuns organizate în timp real, răspunsuri video la întrebările 
alegătorilor, conceperea paginii ca spaţiu deschis unde oricine poate 
adăuga conţinut. Aceasta nu este însă o practică imbratisata de toţi can- 
didatii analizati. Din acest punct de vedere, comunicarea politică pe Face- 
book se încadrează într-un stadiu web 1.5. Deşi candidaţii au la dispoziţie 
un mediu de comunicare ce le permite dezbaterea directă a temelor de 
campanie cu alegătorii, politicienii preferă să păstreze controlul asupra 
comunicării, mizând pe o comunicare unidirectionala. Se dezvoltă astfel 
două discursuri paralele al politicianului şi al susținătorilor care răspund 
la mesajele publicate pe pagina Facebook. 

Rezultatele cercetării relevă o serie de premise care justifică redis- 
cutarea ipotezei privind normalizarea comunicării pe Facebook la nivel 
tematic-discursiv. Din acest punct de vedere, politicienii valorifică o se- 
rie de oportunităţi de comunicare specifice Facebook: posibilitatea de 

a interactiona cu alegătorii prin activarea unui spaţiu simbolic (eveni- 
mente şi teme cu dimensiune simbolică); posibilitatea de a împărtăşi in- 
formaţii din sfera personală — aspect valorificat într-o mai mică măsură; 
posibilitatea de a-i informa pe alegători despre activităţile lor de cam- 
panie în timp real. O astfel de construcţie a comunicării pe Facebook 
limitează însă oportunitatea de diversificare tematică la nivelul dezba- 
terii electorale. Oamenii politici selectează strategic doar anumite teme 
de campanie pe care le discută pe Facebook pentru a se pozitiona în ra- 
port cu adversarii sau pentru a-și valida oferta politică. Politicienii se 
construiesc pe sine — la nivel discursiv — din perspectiva unor experienţe 
sociale şi socio-politice concrete. Facebook este în mod esenţial un mij- 
loc de creştere a vizibilitatii pentru activităţi de tipul „acum si aici” sau 
a proiectelor viitoare ale candidatului, exprimate sub forma angaja- 
mentelor politice. Pentru cei mai multi dintre candidaţi, deşi Facebook 
este o resursă de comunicare importantă în campanie, această reţea so- 
cială este doar un mijloc în plus de creștere a vizibilităţii media (ei anunţă 
pe Facebook atunci când sunt invitaţi la o emisiune televizată, îşi publică 
online declaraţiile din media tradiţionale, comunicatele de presă ori în- 
registrările conferinţelor de presă). 


Strategii emergente de comunicare pe Facebook 


Comunicarea politică pe Facebook propune un tip de discurs sche- 
matizant despre învingători şi învinşi, despre nedreptati soluționate, de- 
spre soluţii şi bunăstare. În continuarea acestei tendinţe, rezultatele 
analizei de dispozitiv, subliniază că: a) personalizarea şi negativitatea co- 
municării sunt strategii utilizate strategic de politicieni în funcţie de 
obiectivele lor politice, iar formele de manifestare ale acestor strategii 
depind (şi) de caracteristicile dispozitivelor; b) Facebook este o resursă 
de campanie utilizată pentru diseminarea mesajelor mobilizatoare, as- 
pect care nu este întâlnit în talk-show-urile politice. 

În ceea ce priveşte personalizarea comunicării politice, modul de mani- 
festare a acestei tendinţe este diferit în funcţie de specificitatea fiecărui 
mediu de comunicare — Facebook sau talk-show. Realizând o sinteză a 
rezultatelor obţinute, personalizarea este un efect de discurs ca urmare 
a faptului că acţiunile candidaţilor din timpul campaniei sunt puternic 
asumate (realizarea proiectului politic depinde de persoana omului po- 
litic); responsabilitatea politică este atribuită unor personalităţi politice 
specifice; accentul este pus pe prezentarea acţiunilor candidaţilor şi mai 

puţin pe comunicarea de partid. Totodată, personalizarea este un efect 
al americanizării comunicării politice — prin împărtăşirea unor detalii 
din sfera vieţii private; un efect al discursului politic de tip populist — 
politicianul se plasează în postura cetăţeanului obişnuit pentru a crea 
un sentiment de complicitate cu cel din urmă; şi un efect implicit al Face- 
book, unde accentul cade pe individ. Pe Facebook, personalizarea este 
o rezultantă a modului în care politicianul se raportează la interlocutorii 
săi, împărtăşind deopotrivă detalii despre activitatea sa profesională si 
aspecte din viaţa personală, sau făcând referire la evenimente, expe- 
riente, personalităţi având o dimensiune simbolică pentru alegători. Mai 
exact, personalizarea este rezultatul confesiunilor pe care omul politic 
le face, sau a faptului că împrumută postura omului obişnuit, exprimând 
opinii personale, oferind detalii despre experienţele sale cotidiene, fe- 
licitandu-i pe români pentru reușitele lor, recomandând evenimente pe 
care le consideră interesante etc. 

Ca atare, politicienii relationeaza cu alegătorii într-un cadru informal, 
în care felicitările şi aprecierile pot fi personalizate — politicienii nu se 
mai adresează alegătorilor în genere, ci unor indivizi anume. De aseme- 
nea, se creează sentimentul ubicuităţii politicianului — el este atent la (a) 
aspectele ce tin de comunicarea politică si electorală (deci la chestiu- 
nile formale/ oficiale), dar punctează totodată şi (b) aspecte specifice 
sferei vieţii private (formulează felicitări cu ocazia sărbătorilor religioase, 
aprecieri pentru iniţiative pozitive ale alegătorilor, recomandă eveni- 
mente culturale, își exprimă bucuria când un sportiv obţine un rezultat 
bun). Imaginea candidaţilor câştigă astfel o dimensiune umană, însă în 
acelaşi timp poziţia de putere a politicianului este consolidată. Desi ac- 
centul pe această dimensiune îl plasează pe candidat în postura cetatea- 
nului obişnuit, prin raportarea la întreaga sa strategie comunicationala, 
imaginea rezultată este a unui liderempatic şi având calităţi excepţionale. 
Rezultatele cercetării indică însă o limitare a personalizării comunicării 
politice pe Facebook din perspectiva împărtăşirii unor detalii de viaţă 
personală a politicienilor. În schimb, personalizarea este rezultatul un- 
or practici de comunicare emergente: referiri la evenimente şi experienţe cu 
dimensiune simbolică, accentul fiind pus pe participarea omului poli- 
tic la aceste evenimente, „acum și aici”, pe exprimarea aprecierii şi re- 
cunoștinței, pe marcarea unor evenimente simbolice pe care în mod 
obişnuit nu ar avea oportunitatea să le marcheze (victoria unei echipe 
de fotbal, performanţa unui cetăţean obișnuit etc.). 

În cadrul talk-show-urilor politice, personalizarea este pe de-o parte, 
rezultatul modului în care jurnaliştii construiesc dezbaterea, concen- 
trandu-se pe declaraţii sau pe acţiunile politicienilor. Pe de alta parte, 

personalizarea este si rezultatul tendinței de vedetizare a jurnaliștilor si 
moderatorilor de talk-show-uri politice, care se transformă la rândul lor 
în evaluatori ai subiectelor discutate, contribuind prin opinii personale 
la dezbatere. Din acest punct de vedere, posturile de televiziune isi pro- 
movează emisiunile din perspectiva jurnaliştilor care le moderează, uti- 
lizând reputaţia lor ca o resursă pentru a atrage o audienţă semnificativă 
pentru emisiunile postului. 

Totodată, pe Facebook negativitatea discursului politic rezultă din mo- 
dul în care politicienii se raportează la adversarii lor politici. Negativitatea 
este, în acest sens, o resursă strategică, asumată si folosită pentru (de)le- 
gitimare. În acest sens, politicienii isi atacă direct contracandidatii sau ape- 
leaza la strategii de atac in doi pași (care mobilizează două sau mai multe 
strategii de enuntare), menite să atenueze caracterul negativ al mesajelor. 

În cazul talk show-urilor, negativitatea comunicării păstrează aceleaşi 
caracteristici ca pe Facebook, dar este în egală măsură un efect al mo- 
dului în care jurnalistul introduce tonul discuţiei și moderează dez- 
baterea. Din acest punct de vedere, dacă în mediul online negativitatea 
este o strategie puternic asumată, în mediul televizual, pe lângă acest tip 
de negativitate, întâlnim un tip de negativitate reactivă, generată de tonul 
dezbaterii sau de stilul de moderare al jurnalistului. Ca atare, în talk 
show-urile televizate negativitatea se manifestă mai puternic decât pe 
paginile Facebook. Negativitatea este amplificată de strategiile de pozi- 
tionare ale jurnaliștilor fata de politicienii invitaţi în emisiune. Din do- 
rinta de a creşte audiența emisiunii, ei propun un tip de dezbatere axat 
pe conflict şi prezentarea spectaculară a campaniei electorale şi specu- 
leaza orice ocazie de a-i pune pe oamenii politici în dificultate. 


Profesionalizarea comunicării politice la nivel 
instrumental si din perspectiva dezbaterii electorale 


Analizând rezultatele cercetării din perspectiva profesionalizării co- 
municării politice la nivel instrumental, se constată mai întâi unele strate- 
gii emergente de personalizare: crearea unei legături emoţionale între 
alegători şi politicieni ca urmare a invocării unor evenimente sau expe- 
riente cu încărcătură simbolică sau prin accentul pus pe acţiunile indi- 
viduale ale candidatului, pe promovarea unui stil de campanie personal. 
Pe de altă parte, politicienii au un spaţiu nou unde pot prezenta un dis- 
curs de campanie controlat de ei înșiși, nominalizand responsabili pen- 
tru anumite stări de fapt si propunând soluţii de depăşire a dificultăţilor. 

Facebook este folosit ca o resursă potenţială de mobilizare a alegăto- 
rilor şi, într-o mai mică măsură, pentru interacţiunea directă cu aceştia. 
Utilizarea acestei reţele sociale reduce distanţa dintre politicieni si alegă- 
tori, care au oportunitatea de a interactiona zilnic, din postura de „pri- 
eteni”. Astfel, oamenii politici au ocazia de a se plasa în postura 
cetăţeanului obişnuit şi de a împărtăşi detalii de viata personală. Totuşi, 
prin strategiile de comunicare folosite online, politicienii se adaptează 
partial contractului de comunicare al Facebook si în egală măsură il re- 
definesc, generând un spațiu de comunicare hibrid. Comunicarea persona- 
lizată cu o valență emoţională este îmbinată cu o un stil de comunicare 
strategic, care limitează spontaneitatea şi deschiderea specifice interacti- 
unii de tip Facebook. Deşi politicienii au ocazia de a interactiona la un alt 
nivel cu alegătorii, comunicarea se distinge printr-un caracter formal. 
Politicienii nu își pierd statutul de lideri atunci când se plasează în postu- 
ra omului obișnuit pe Facebook, ci îl consolidează. 

Facebook este pentru oamenii politici o resursă de sporire a vizibi- 
litatii electorale, o resursă strategică de ofensivă electorală şi de inte- 
ractiune cu alegătorii. În egală măsură, această reţea socială oferă 
oportunitatea dezvoltării sau completării unor atribute de imagine 
lansate în campania offline şi în mass-media. Din acest punct de vedere, 
semnificaţia profesionalizării comunicării politice în era web 2.0 este 
rezultatul interdependentei dintre o serie de tendinţe consacrate în co- 
municarea politică (personalizarea media, personalizarea discursului po- 
litic, negativitatea etc.) şi unele tendinţe emergente corelate cu o 
anumită cultură mediatică (de exemplu, în campania din 2012 Facebook 
a fost folosit de politicieni pentru a relationa cu alegătorii într-o manieră 
distinctă — au fost adresate felicitări şi mesaje de apreciere alegătorilor). 
Putem vorbi astfel de o tendinţă de hibridizare a condiţiilor de producere a 
confruntării politice, şi într-o anumită măsură de o normalizare a profesio- 
nalizării la nivel instrumental. Din acest punct de vedere, deşi reţelele so- 
ciale introduc aspecte noi, ele în principal consolidează o serie de 
tendinţe comunicationale deja consacrate. Trebuie menţionat că tehni- 
cile de comunicare online în 2012 erau inca la început, fiind perfectio- 
nate de la o campanie la alta. Conţinutul publicat de politicienii prezenţi 
pe această reţea între timp este mult mai atent conceput, iar investiţia 
în echipe de gestionare a paginilor face diferenţa. 

În ceea ce priveşte profesionalizarea la nivelul dezbaterii electorale, 
rezultatele prezentului studiu indică o înclinaţie a politicienilor spre o 
comunicare eminamente strategică (ei isi promovează actiunile/eveni- 
mentele electorale, apariţiile televizate, discută preponderent teme de 

conjunctură electorală). Selecţia strategică a temelor de dezbatere limi- 
tează cunoaşterea alegătorilor în ceea ce priveşte programul politic al 
candidaţilor şi limitează totodată diversificarea tematică a comunicării 
politice online. Facebook nu este o resursă de dezbatere deliberativă, nu 
contribuie la instituirea unui spaţiu public în care politicienii şi alegă- 
torii dezbat aspecte de interes. Caracterul unidirectional al comunicării 
generează dimpotrivă, discursuri paralele, sau strategii de discurs pola- 
rizate, menite a-i convinge pe cei deja interesaţi de oferta politică a par- 
tidului sau a alianţei politice. Campania devine fie un „război de gherilă” 
între candidaţi, fie o competiţie a „băilor de mulţime” şi a gesturilor cu 
tentă populistă. Alegătorii nu primesc informaţiile necesare pentru fun- 
damentarea deciziei de vot, dar sunt expuși unei confruntări politice per- 
petue — care începe în offline şi în mass-media şi se continua în mediul 
online. În final, sfera electorală se fragmentează, iar accentul pe dimen- 
siunea strategică a comunicării îi poate îndepărta pe alegători de poli- 
tică. Această ipoteză trebuie însă investigată prin intermediul unor 
cercetări centrate pe efectele comunicării online asupra comportamen- 
tului electoral. 

Lucrarea de faţă aduce o contribuţie la o literatură în curs de articu- 
lare, ce investighează practici specifice de comunicare şi interacţiune a 
politicienilor cu electoratul pe o platformă de comunicare specifică: Face- 
book. Noutatea adusă de studiul derulat este abordarea Facebook ca dispo- 
zitiv de comunicare — o varietate de condiţii de producere a comunicării 
care contribuie la instituirea unui cadru de interacţiune, mobilizare şi per- 
sonalizare a comunicării. Din acest punct de vedere, cercetarea relevă 
condiţii de producere specifice a comunicării pe Facebook, cum ar fi 
strategiile de legitimare a unei oferte politice şi a unei identități electorale 
din partea politicienilor, dar şi tipul de cunoaștere furnizat de paginile 
Facebook pentru alegători. Nu în ultimul rând, lucrarea propune un 
studiu calitativ al normalizării comunicării online în contextul web 2.0. 
Contribuţia este importantă în condiţiile în care, în spaţiul românesc, 
cercetările care investighează normalizarea sunt puţine. 

Studiul de faţă nu este o analiză exhaustivă a profesionalizării sau nor- 
malizării comunicării politice în mediul online. Acesta poate fi extins si în 
direcţia investigării profesionalizării la nivel ocupational, prin investigarea 
discursului de tip expert impus de consultantii politici sau a strategiilor de 
gestionare eficientă a resurselor de campanie. De asemenea, analiza poate 
fi aplicată pe un corpus mai larg de mijloace de comunicare online (site- 
uri de campanie, conturi de Twitter, conturi You Tube) pentru a identifi- 
ca particularitatile dispozitivelor Facebook în cadrul strategiei generale de 

campanie electorală (promovarea unei strategii de comunicare integrată 
la nivelul atributelor de imagine cultivate de politician). O dimensiune de 
analiză la fel de importantă este si investigarea condiţiilor de producere a 
agendei şi a strategiilor de interacţiune cu cetăţenii în perioade non-elec- 
torale. În lumina celor discutate, prezentul studiu prezintă un prim pas în 
cercetarea profesionalizării comunicării politice din România în context 
electoral. Datele obţinute pot fi integrate într-o cercetare longitudinală, 
menită a demonstra o serie de tendinţe în comunicarea politică online în 
contexte electorale diferite. 


ANEXE 


Anexa A. Grilă pentru analiza de 
conţinut — Facebook 


Al Politicianul Victor Ponta 


Crin Antonescu 


Vasile Blaga 


Daniel Constantin 


Aurelian Pavelescu 


Mihai-Razvan Ungureanu 


A.2 Teme de agenda electorala 


Referiri la teme economice Da 
Nu 
Referiri la teme de administratie publica Da 
Nu 
Referiri la teme sociale Da 
Nu 
Referiri la teme de politica externa Da 
Nu 
Referiri la programul politic al Da 
partidului/aliantei de apartenenta Nu 
Referiri la programul politic al Da 
contracandidatilor Nu 
Politicianul evaluează programul politic Da, într-un mod apreciativ 


al contracandidatilor z = 
i Da, într-un mod depreciativ 


Nu 


Angajamente electorale Da 


A.3 Teme generate de contextul politic 

Referiri la acţiunile /declaraţiile Da 
preşedintelui Nu 
Politicianul evaluează acţiunile /declaraţiile Da, într-un mod apreciativ 


preşedintelui 


Da, într-un mod depreciativ 
Nu 

Referiri la declaraţii /acţiuni ale Da 

adversarilor politici Nu 

Politicianul evaluează declaraţii /acţiuni Da, într-un mod apreciativ 


ale adversarilor politici 


Da, într-un mod depreciativ 
Nu 

Referiri la guvernările anterioare Da 
Nu 

Politicianul evaluează guvernările Da, într-un mod apreciativ 


anterioare 


într-un mod depreciativ 


Referiri la Guvernul din 2012 


Politicianul evaluează Guvernul din 2012 


într-un mod apreciativ 


Da, într-un mod depreciativ 
Nu 

Referiri la evenimentele de campanie ale Da 

partidului /alianţei de apartenenţă Nu 

Referiri la evenimentele de campanie ale Da 

contracandidatilor Nu 

Politicianul evalueaza evenimentele de Da, intr-un mod apreciativ 


campanie ale contracandidatilor 


Da, intr-un mod depreciativ 
Nu 
Referiri la aparitiile televizate ale Da 
candidatului Nu 
Referiri la numirea prim-ministrului Da 
Nu 
Referiri la referendumul din vara anului Da 
2012 Nu 
Referiri la posibilitatea fraudarii alegerilor Da 
Nu 


Anexe 


Invitarea cetăţenilor la dezbateri Da 
Nu 
Referiri la corectitudinea organizării Da 
alegerilor Nu 
Referiri la partidul de apartenenţă Da 
Nu 
A.4 Teme din sfera personală 
Referiri la viaţa de familie a candidaţilor Da 
Nu 
Referiri la viaţa de familie a Da 
contracandidatilor Nu 


Politicianul evalueaza viata de familie a 
contracandidatilor 


Da, într-un mod apreciativ 


Da, intr-un mod depreciativ 


Nu 
Referiri la preferintele personale ale Da 
candidatilor Nu 
Referiri la preferintele personale ale Da 
contracandidatilor Nu 


Politicianul evalueaza preferintele 
personale ale contracandidatilor 


Da, intr-un mod apreciativ 


Da, intr-un mod depreciativ 


Nu 


Referiri la experiente personale ale Da 
candidatilor Nu 
Referiri la experiente personale ale Da 
contracandidatilor Nu 


Politicianul evalueaza experiente personale 
ale contracandidatilor 


Da, intr-un mod apreciativ 


Da, intr-un mod depreciativ 


Nu 
A.5 Referinte la evenimente sau experiente semnificative 
Mesaje cu ocazia sarbatorilor religioase Da 

Nu 
Mesaje cu ocazia zilei nationale Da 

Nu 
Referiri la evenimente culturale/sportive Da 

Nu 


207 


Profesionalizarea discursului politic în era social media 


Referiri la personalităţi din România Da 
(oameni politici, de cultură, sportivi) Nu 
Referiri la realizări ale cetăţenilor din Da 
România Nu 
Aprecieri la adresa colegilor de Da 
partid /alianţă Nu 
Aprecieri la adresa alegătorilor Da 

Nu 
Mesaje mobilizatoare (go out to vote) Da 

Nu 
Participare la evenimente religioase Da 

Nu 


Anexa B. Grilă pentru analiza de 
conţinut — Ialk-show-uri 


A. Emisiunea 


Ultima oră (România TV) 


Sub semnul întrebării (Bl TV) 


Jurnal de seară (Digi 24) 


Sinteza zilei (Antena 3) 


Realitatea la raport (Realitatea TV) 


Bună seara România! (Bl TV) 


Punctul de întâlnire (Antena 3) 


Prim plan (TVR) 


Al. Actorul Jurnalist 
Reprezentant USL 
Reprezentant ARD 
B. Teme de agenda electorala 
Referiri la teme economice Da 
Nu 
Referiri la teme de administratie Da 
publica Nu 
Referiri la teme sociale Da 
Nu 
Referiri la teme de politica externa Da 
Nu 
Referiri la programul politic al USL Da 
Nu 


Programul politic al USL este evaluat 


Da, intr-un mod apreciativ 


Da, intr-un mod depreciativ 


Nu 

Referiri la programul politic al ARD 


Da 


Nu 


Programul politic al ARD este evaluat 


Da, într-un mod apreciativ 


Da, într-un mod depreciativ 


Angajamente electorale Da 
Nu 
C. Teme generate de contextul politic 
Referiri la acţiunile / declaraţiile Da 
preşedintelui Nu 


Actorul evalueaza activitatea/declara- 
tiile presedintelui 


Da, intr-un mod apreciativ 


Da, intr-un mod depreciativ 


Nu 
Referiri la activitatea/declaratiile candi- | Da 
datilor USL Nu 


Actorul evalueaza activitatea/declara- 
tiile candidaţilor USL 


Da, intr-un mod apreciativ 


Da, intr-un mod depreciativ 


Nu 


Referiri la activitatea/declaratiile candi- 
datilor ARD 


Da 


Nu 


Actorul evalueaza activitatea/declarati- 
ile candidatilor ARD 


Da, intr-un mod apreciativ 


Da, intr-un mod depreciativ 


Nu 


Referiri la guvernarile anterioare 


Da 


Nu 


Actorul evalueaza guvernarile ante- 
rioare 


Da, intr-un mod apreciativ 


Da, intr-un mod depreciativ 


Nu 


Referiri la Guvernul din 2012 


Da 


Nu 


Actorul evalueaza activitatea Guvernu- 
lui din 2012 


Da, intr-un mod apreciativ 


Da, intr-un mod depreciativ 


Nu 
Referiri la evenimentele de campanie | Da 
ale candidaţilor USL Nu 


Anexe 


Actorul evaluează evenimentele de 


Da, într-un mod apreciativ 


campanie ale candidaţilor USL 


Da, într-un mod depreciativ 


Nu 
Referiri la evenimentele de campanie | Da 
ale candidaţilor ARD Nu 


Actorul evaluează evenimentele de 


Da, într-un mod apreciativ 


campanie ale candidaților ARD 


Da, într-un mod depreciativ 


Nu 
Referiri la numirea prim-ministrului / | Da 
respectarea votului din decembrie 2012 Nu 
Referiri la referendumul din vara Da 
anului 2012 Nu 
Referiri la posibilitatea fraudării Da 
alegerilor Nu 
Referiri la corectitudinea organizării Da 
alegerilor Nu 
Referiri la sondaje de opinie Da 
Nu 
Referiri la lipsa dezbaterilor electorale | Da 
Nu 
Referiri la ilegitimitatea Parlamentului | Da 
Nu 
Referiri la delimitarea atribuţiilor Da 
preşedintelui Nu 
Referiri la anuntarea listelor de Da 
alegatori Nu 
D. Teme din sfera personala (politicieni) 
Referiri la viata de familie a Da 
candidatilor USL Nu 


Actorul evalueaza viata de familie a 


Da, intr-un mod apreciativ 


candidatilor USL 


Da, intr-un mod depreciativ 


Nu 
Referiri la viata de familie a Da 
candidatilor ARD Nu 

Actorul evaluează viaţa de familie a Da, într-un mod apreciativ 

candidaţilor ARD Da, într-un mod depreciativ 
Nu 

Referiri la preferinţele personale ale Da 

candidaţilor USL Nu 

Actorul evaluează preferinţele Da, într-un mod apreciativ 


personale ale candidaţilor USL Da, într-un mod depreciativ 


Nu 
Referiri la preferinţele personale ale Da 
candidaţilor ARD Nu 
Actorul evaluează preferințele Da, într-un mod apreciativ 


personale ale candidaților ARD Da, întrun mod depreciativ 


Nu 
Referiri la experiențe personale ale Da 
candidaților USL Nu 
Actorul evaluează experiențele Da, într-un mod apreciativ 


personale ale candidaților USL Da, întrun mod depreciativ 


Nu 
Referiri la experiențe personale ale Da 
candidaților ARD Nu 
Actorul evaluează experiențele Da, într-un mod apreciativ 


personale ale candidaților ARD Da, întrun mod depreciativ 


Nu 


E. Referințe la evenimente sau experiențe semnificative (politicieni) 


Mesaje cu ocazia sărbătorilor religioase | Da 


Nu 
Mesaje cu ocazia zilei naționale Da 

Nu 
Referiri la evenimente Da 
culturale/sportive Nu 
Referiri la personalități din România Da 
(oameni politici, de cultură, sportivi) Nu 
Referiri la realizări ale cetățenilor din | Da 
România Nu 

Aprecieri la adresa colegilor de Da 
partid/alianta Nu 
Aprecieri la adresa alegatorilor Da 
Nu 
Mesaje mobilizatoare (go out to vote) Da 
Nu 

Corpus. Resurse audiovizuale si online 


Șase ediţii ale emisiunii Ultima oră, difuzată de postul România TV în perioa- 
da 9 noiembrie — 9 decembrie 2012 

[Sursa: Arhiva online a postului România TV] 

Trei ediţii ale emisiunii Sub semnul întrebării, difuzată de postul B1 TV în pe- 
rioada 9 noiembrie — 9 decembrie 2012 

[Sursa: arhiva personală a Prof. univ. dr. Camelia Beciu] 

Trei ediţii ale emisiunii Jurnal de seară, difuzată pe Digi 24 în perioada 9 noiem- 
brie — 9 decembrie 2012 

[Sursa: arhiva personală a Prof. univ. dr. Camelia Beciu] 

Trei ediţii ale emisiunii Sinteza zilei, difuzată de postul Antena 3 în perioada 9 
noiembrie — 9 decembrie 2012 

[Sursa: arhiva personală a Prof. univ. dr. Camelia Beciu] 

Două ediţii ale emisiunii Realitatea la Raport, difuzată pe Realitatea TV în pe- 
rioada 9 noiembrie — 9 decembrie 2012 

[Sursa: arhiva personală a Prof. univ. dr. Camelia Beciu] 

O ediţie a emisiunii Punctul de întâlnire, difuzată pe Antena 3 în perioada 9 
noiembrie — 9 decembrie 2012 

[Sursa: arhiva personală a Prof. univ. dr. Camelia Beciu] 

O ediţie a emisiunii Prim plan, difuzată pe TVR în perioada 9 noiembrie — 9 
decembrie 2012 

[Sursa: Arhiva online a TVR] 

Pagina Facebook: Victor Ponta 

[Sursa: https://www.facebook.com/victor.ponta?ref=br_tf] 

Pagina Facebook: Crin Antonescu 

[Sursa: https://www.facebook.com/CrinAntonescuPresedinte ] 

Pagina Facebook: Daniel Constantin 

[Sursa: https://www.facebook.com/daniel.constantin] 

Pagina Facebook: Vasile Blaga 

[Sursa: https://www.facebook.com/vasile.blaga.pdl?fref=ts | 
Pagina Facebook: Mihai-Razvan Ungureanu 

[Sursa: https://www.facebook.com/MihaiRazvanUngureanu] 
Pagina Facebook: Aurelian Pavelescu 

[Sursa: https://www.facebook.com/aurelian.pavelescu?fref=ts | 


Resurse online consultate 


www.adevarul.ro 
www.facebrands.ro 
www.gandul.info 
www.mediafax.ro 
www.romanialibera.ro 

